
TABEL CRONOLOGIC 


1830 ianuarie se naşte la Bucureşti, în mahalaua 
Pescăria Veche, Petre Ispirescu, scriitor şi 
folclorist. Tatăl său Gheorghe avea o frizerie. 
Mama, Elena, de origine transilvăneană, era, se 
pare, o povestitoare neîntrecută. De la părinţi sau 
de la calfele şi clienţii tatălui său, Ispirescu a putut 
asculta, în copilărie, numeroase creaţii populare, 
mai ales basme. „N-am trecut nici patru clase 
primare”, mărturiseşte Ispirescu lui J. U. Jarnic. Din 
iniţiativa mamei, Petre este deprins să citească de 
către dascălul Nicolai de la biserica Udricani din 
cartierul lor (pe atunci Bucureştii aveau 90 de 
cartiere). 

1840 Petre Ispirescu îşi continuă studiile la cantorul 
Lupescu de la biserica Olteni. 

1842 Băiatul învaţă „psaltichia” cu profesorul de 
muzică George Voiculescu de la biserica Domnița 
Bălaşa. Curând, împreună cu alţi cinci elevi, el 
cântă în fiecare duminică la mesă şi câştigă astfel 
lunar, timp de doi ani de zile, câte 10 lei pe lună. 
Din pricina lipsurilor materiale, se vede nevoit, la 
12 ani, să-şi asigure singur existenţa. 


1844  Nereuşind să-şi desăvârşească instrucţia în 
şcoală, dar avid de cât mai multe cunoştinţe, 
Ispirescu intră ucenic la tipografia condusă de Z. 
Carcalechi, sperând că acolo unde se tipăresc 
cărţile se poate studia. Z. Carcalechi edita din 
1843 ziarul Vestitorul românesc. Aici Ispirescu 
lucra câte 14 ore pe zi. 

1848 Se califică în meseria de tipograf. Devine serios, 
stăruitor şi solitar. Patronul îi măreşte salariul şi 
responsabilităţile, iar duminicile îl invită să-şi 
petreacă timpul liber în familia sa, probabil, în 
speranţa de a-şi mărita fiica după dânsul. 

1849 Pentru a o distra pe maică-sa întristată de doliul 
recent, Petre învaţă să cânte la ghitară. Înzestrat 
cu simţ artistic, scrie primele sale versuri. Dar 
continuă să creadă pe parcursul întregii vieţi, fără 
a putea fi satisfăcut: lipsa sa de instruire este prea 
mare. La fel şi în cazul prozei memorialiste, ca şi în 
cel al versurilor, încercările sale rămân îmbinări 
hibride de influenţe insuficient asimilate. 

1853 Un amic în vârstă, medic, şi un negustor, un om 
retras de afaceri, îl învaţă franceza dându-i lecţii 
seara după lucru. Nopțile medita. Când avea timp 
scria pe tot felul de hârtii şi citea tot ce-i cădea în 
mână. 

1854 Patronul său, de astă dată, îi propune s-o ia în 
căsătorie pe-o nepoată. Petre refuză, părăseşte 
tipografia şi se angajează la alta Copainig. Aici se 
tipăresc în traducere Atala, Paul şi Virgina, Swift, 
Rousseau, Dumas, Victor Hugo, Cervantes. Petre 
continuă să locuiască împreună cu mama şi-şi 
petrecea duminicile acasă; depune eforturi să 
citească Fabulele lui Florian în original. 


1858 Acceptă să imprime, fără a prezenta textul 
cenzurii, Corespondenta secretă a principelui 
Vogoride, un text util al unui grup de partizani ai 
Unirii Principatelor. Poliţia îi arestează pe toţi 
participanţii afacerii, în afară de Ispirescu, care 
petrece trei săptămâni în închisoare, pierzându-şi 
serviciul şi rămânând astfel trei luni fără lucru. 
Abia la finele anului, Vasile Boerescu, participant al 
Unirii şi viitorul ministru de externe, îi oferi direcţia 
unei tipografii mai moderne, care poseda prima 
presă mecanică din Bucureşti şi imprima revista 
Naţionalul. 

1859 Are loc Unirea celor două principate româneşti 
prin alegerea domnitorului Moldovei şi al Valahiei 
A. 1. Cuza. Ispirescu urmăreşte cu interes 
evenimentele. 

1860 La tipografie, el devine asociatul unei părţi egale: 
Boerescu deţine capitalul, iar Ispirescu direcţia şi 
activitatea. Lucrătorii şi clienţii îi poartă stima şi 
respectul. A fost perioada cea mai fericită din viaţa 
lui, mai luminoasă, în stare a bucura pe maica lui 
sărmană. Trăia în linişte şi pace, cu conştiinţa 
împăcată. _ 

1861 Decide să se însoare. Işi cumpără o casă pe 
strada Sălciilor, astăzi în plin centrul Bucureştilor. 
Activitatea sa de tipograf îl face să intre în contact 
cu scriitorii şi cu oamenii timpului său. (|. lonescu 
de la Brad, N. Filimon, |. Ghica, D. Bolintineanu). 

1862 Talentul său se dezvăluie însă în basme, căci 
limbajul popular îi era mai apropiat şi îl stăpânea 
ca un adevărat povestitor anonim. Primele basme, 
şase la număr, le publică în Jăranu/ român la 
îndemnul lui N. Filimon. Este vorba de basmele 
Tinerețe fără bătrânețe şi viată fără moarte, 


Prâslea cel voinic şi merele de aur, Balaurul cel cu 
şapte capete, Fata de impărat şi pescarul, Fiul 
vânătorului ş. a. În acelaşi an tipăreşte şi prima 
culegere de basme astăzi devenită o raritate 
bibliografică. 

1863 Vasile Boerescu, asociatul său, îşi vinde 
imprimeria şi Ispirescu rămâne fără lucru. C. A. 
Rosetti, viitor ministru, îl invită să ia direcţia 
imprimeriei unde ieşea de sub tipar Românul, 
revista partidului liberal, atunci în opoziţie. 

1864 Guvernul suprimă Românul. Ispirescu din nou se 
află fără serviciu. Împreună cu alţi asociaţi, Walter 
şi GA{bl, fondează Tipografia Lucrătorilor asociaţi. 
Poemele lui Bolintineanu, imprimate de Ispirescu, 
se învrednicesc la Expoziţie de Medalia de argint. 
Cu un an mai târziu Ispirescu conduce personal 
foaia Tipograful român. Timp de un deceniu, din 
1862 până în 1872, autorul nu publică nici un 
basm. 

1866 Abdicarea de la tron a domnitorului A. |. Cuza 
este consemnată cu regret de către Revista sa. La 
invitaţia lui lon Ghica, ministrul de interne, acceptă 
să supravegheze şi să ia direcţia Imprimeriei de 
Stat. Demisionează peste doi ani. 

1868 Ispirescu, coasociat împreună cu alţi trei asociaţi, 
fondează Noua tipografie a Laboratorilor români. 
Lucrează temeinic, dar cheltuielile devin o 
chestiune complicată. 

1872 Apare cea de-a doua serie de basme: Legende 
sau basmele românilor. Ghicitori şi proverburi. Cu 
o prefaţă de B. P. Hasdeu. Situaţia lui se 
ameliorează. Este încurajat, apreciat pentru 
calităţile scrisului său şi pentru cunoaşterea 
profundă şi inestimabilă a creaţiei populare. 


1873 Scoate de sub tipar la Marea tipografie a 
Laboratorilor români Snoave sau poveşti populare. 

1874 Publică Snoave sau poveşti populare la aceeaşi 
tipografie. 

1876 Apar /spravele şi viaţa lui Mihai Viteazul. 

1877 Publică un articol intitulat Basme române şi 
basmele franceze. 

1878 Rămas de unul singur la imprimerie, Ispirescu îi 
transformă numele în Tipografia Academiei 
Române. Moses Gaster publică un articol elogios 
despre Ispirescu în Magasin fAĽr die Literatur des 
Auslandes. 

1879 Imprimă volumul Din poveştile unchiului sfătos, 
basme păgâneşti, sub influenţa lui A. |. Odobescu 
care de fapt le şi prefaţează. Basmele constituie o 
prelucrare de mituri din folclorul universal, 
fragmente de mitologie greacă povestită pentru 
copii şi într-un limbaj popular. 

1880 Moses Gaster publică un nou articol despre 
Ispirescu în Literatur Blatt fAĽr die Germanische 
und RumâĂnnische Philologie. Îşi petrece nopţile 
copiind texte pentru J. Urban Jarnik care proiecta 
să facă la Viena o Crestomaţie română de texte 
vechi rare. Munca nu se lăsă mult aşteptată. Cu 
această ocazie luă contact cu Eminescu şi cu 
Slavici şi reuşi, în urma lecturilor destul de 
sistematice, să dea viaţă vechilor texte ale 
literaturii române. 

1881 Pentru întâia oară în viaţă Ispirescu părăseşte 
Bucureştii pentru a se întoarce înapoi şi vine la 
Roşiorii-de-Verde, un orăşel situat la 120 km de 
Bucureşti, unde fiică-sa trebuia să fie numită 
institutoare. 


1882 Publică principala operă a vieţii sale Legende sau 
basmele românilor, adunate din gura poporului de 
Ispirescu, culegător-tipograf, unde figurează 37 din 
cele mai frumoase basme, cu o prefaţă de Vasile 
Alecsandri. Articole elogioase apar în Revista de 
Istorie, arheologie şi filologie, Gazeta Transilvaniei, 
Telegraful român, România liberă, Familia. 
Academia însă nu încoronă volumul, după cum îl 
făcuse Alecsandri să spere pe autor. 

1883 Un librar din provincie reimprimă şi desface 
volumele scriitorului. La 21 iunie Ispirescu are 
prima congestie cerebralAt. 

1885 Se preocupă, primul la noi, de valorificarea 
folclorului copiilor, în volumul Jocuri şi jucării de 
copii, adunate de Ispirescu, culegător-tipograf 
(Sibiu, Editura Institutului tipografic). 

1886 Din poveştile unchiului sfătos, Despre pomul 
Crăciunului (Krist-Baum) de Ispirescu culegător- 
tipograf, (Bucureşti, Tipografia Academiei 
Române). 

Poveşti morale, adunate din gura poporului de 
Ispirescu, culegător-tipograf, Bucureşti, Tipografia 
Academiei Române. 

1887 La 27 noiembrie o nouă congestie cerebrală îl 
loveşte la masa de lucru şi îl duce în bezna nopţii. 
Şedinţa literară a grupului de la Revista Novă 
(compusă din lonescu-Gion, Delavrancea, Vlahuţă, 
Hasdeu) este suspendată la anunţarea morţii sale. 
Majoritatea publicaţiilor publică necrologuri. 

1960 Basme, legende, snoave. Ediţie îngrijită de Radu 
Albala, cu o prefaţă de Corneliu Bărbulescu. 
ESPLA, Col. „BPT” Buc. Legende sau basmele 
românilor. Ediţie îngrijită de Aristiţa Avramescu. 
Prefaţă de lorgu lordan. EPL, Bucureşti. 


1969 Opere. Ediţie îngrijită, note şi variante, glosar şi 
bibliografie de Aristiţa 

1971 Avramescu, studiu introductiv de Corneliu 
Bărbulescu, EPL., Bucureşti, 1969, vol. lI; vol. Il,- 
Minerva, Bucureşti, 1971. 

1997 Editura „Litera” din Chişinău publică în colecţia 
„Biblioteca şcolarului” opera fundamentală a lui 
Petre Ispirescu Legende sau basmele românilor. 
Ediţia dispune de un tabel cronologic şi de o 
selecţie de referinţe critice privind creaţia 
autorului clasic. 


SNOAVE SAU POVEŞTI POPULARE 
(1879) 


PĂPARA 


Doi amici se întâlnesc. Se întreabă, se cercetează 
de sănătate. Apoi unul din ei zise: 

— Ei! ce faci tu azi? Unde ai să petreci seara? 

— Astăzi sunt invitat la masă la un amic al meu 
intim. Dacă vrei, vino şi tu; el stă în strada Frântă, 
nr. ...; avem să petrecem bine la el. 

— Însă eu îl cunosc pe amicul tău numai din 
auzite, cum o să merg eu la masă la el? 

— Ce-ţi pasă? El este un om cumsecade şi te va 
primi bine, când va auzi că-mi eşti amic. La 6 ore punct 
să fii acolo. 

Amicul acesta se întâlneşte cu altul şi, crezând că 
în puterea amiciţiei amicului său va putea fi primit la 
masă şi celălalt amic, îl invită dar şi îi spuse şi ora 
prescrisă. 


Acesta iară, bazat pe ce îi spuse amicul său, invită 
şi el pe altul, şi aşa mai departe, până veni seara. 

La ora mesei, amfitrionul nostru aştepta cu mare 
mulţumire să-i vină amicul, care nu întârzie de-a veni. 
Însă rămase surprins, când văzu că după dânsul vine 
altul; după acesta altul, până ce se află în faţa a 
doisprezece musafiri. 

Ca să se dumirească de această neaşteptată 
onoare, amfitrionul se adresă către invitatul său: 

— Cine este domnul, amice? 

— Domnul este un amic al meu, pe care l-am 
invitat eu însumi, încredinţat de bunătatea Dumitale şi 
bazat pe amicia noastră. 

— Prea bine. Dar domnul cine este? 

— Este un amic al amicului meu. 

— Şi asta-i bine. Dar domnul? 

— Amicul amicului acestui domn, care şi el îmi 
este amic. 

În astfel de chip se făcură recomandaţiile, până la 
cel din urmă. 

Văzând că astfel merge treaba, domnul casei se 
coboară în cuhnie şi dă ordinele trebuincioase pentru 
ospăț. 

După câtva timp, gazda îşi pofti la masă pe toţi 
musafirii, cunoscuţi şi necunoscuţi. 

Aceştia, cum văzură aranjamentele mesei, se 
aşteptau la un ospăț foarte elegant şi copios. Curăţenia 
mesei, a serviciului şi regula cu care erau aşezate 
lucrurile fiecare la locul său le aţâţa şi mai mult 
apetitul. 

Se aşezară la masă şi bucatele începură a sosi în 
castroane mari, curate şi scumpe. 

— Ce este asta ce se puse pe masă, scumpul meu 
amic? 


întrebă invitatul pe gazdă. 
— Aceasta este papară, dragul meu prieten. Ea 
deschide apetitul. 
— Prea bine; dar ceea ce se aduse acum în celălalt 
castron ce este? 
— Păpara păpării. 
— Bine. Dar ceea ce vine după aceasta? 
— O păpară a unei păpare a păpării. 
Şi tot astfel merse lucrul până la castronul al 
doisprezecelea. 
Musafirii, de unde se aşteptau la cine ştie ce, fură 
nevoiţi a mânca păpara. 
Publicată pentru întâia oară în 
volumul: 


Snoave sau poveşti populare, 
nr. 1, 1873, p. 3-5. 


A doua oară apare în volumul 


Snoave sau poveşti populare, 
Bucureşti, 1879, p. 3-5. 


GLAS AL ŞAPTELEA 


Părintele C... fusese ţârcovnic multă vreme în satul 
N...; prin purtarea sa cea bună, prin sârguinţa lui întru 
a învăţa rânduiala bisericii, ajunsese să se facă şi popă. 

Preoteasa, femeie muncitoare şi cu frica lui 
Dumnezeu, era credincioasă bărbatului şi muncea 
împreună cu dânsul cât era ziulica de mare. Numai 
astfel putuseră să lege şi ei două-n tei. Vezi că ei 
fuseseră săraci. Se luaseră din dragoste. Când avea 
câte oleacă de timp, preotul lua Octoihul şi mai 
procitea glasurile. Astfel încât el putea să răspundă 
oricui, orice l-ar fi întrebat despre ale bisericii. Chiar 


protopopul, de ar fi venit să-l cerceteze, trebuia să 
rămână mulţumit de răspunsurile ce ar fi primit. Maica 
preoteasa, când cânta preotul glasurile din Octoih, îl 
asculta cu drag. Din toate din toate, glas al şaptelea îi 
rămăsese ei la inimă. Când se punea la lucru şi era 
singură, murmura glas al şaptelea ca să-i treacă de 
urât şi lucrul nu-l lăsa. Într-una din zile, abia se 
întorsese de la munca câmpului, când iată şi părintele 
protopop intră în sat pentru revizie. 

Preotul îl întâmpină cu smerenie, ca pe un mai- 
mare. Apoi, după ce merse în biserică şi văzu că toate 
sunt la locul lor, trase în gazdă la preot. A doua zi, 
protopopul, până a nu pleca, luă niţel şi pe preot la 
cercetare. Preotul răspunse bine când îl întrebă despre 
ale tipicului; deschise Octoihul şi cântă glas întâi, ba al 
patrulea, ba al şaselea, când veni la glasul al şaptelea, 
hârţ; în sus, hârţ în jos, îl uitase. Da din colţ în colţ, şi nu 
putea odată cu capul să-şi aducă aminte. Dacă văzu şi 
văzu, se dete pe lângă protopopul cu rugăciune ca să 
nu-l dea pe mâna Episcopiei. Şi ca să astupe gura 
protopopului, îi dete unica iapă ce avea. Atunci 
protopopul, văzând cum merge treaba, îi zise: 

— Fii pe pace, părinte, nu mai purta grijă. Tacumă, 
mă cheamă. 

Preotului îi veni niţică inimă când auzi aşa. lară 
protopopul luă iapa şi plecă. 

Preoteasa tocmai depăna tortul de pe fuse; se uita 
cu jind cum li se duce iapa şi, plină de amărăciune, 
începu a cânta: 

— De ştia pop-al meu glas al şaptelea, nu-i lua 
protopopul iapa. 

Şi fiindcă ei, cum zisei, îi rămăsese la inimă unul 
din glasurile ce cânta preotul din Octoih, cântecul ei fu 
tocmai pe tonul glasului al şaptelea. 


Preotul, care se uita şi el galeş după iapă, plin de 
ciudă cum de tocmai atunci se întâmplase să uite glas 
al şaptelea, îndată ce auzi pe preoteasă cântând, îi 
zise: 

— Da unde îl găsişi, preoteasă? 

— la, în coşul cu fusele, părinte, îi răspunse ea. 

Atunci preotul repezi o fugă d-alea ţepene după 
protopop, strigând: 

— Părinte protopoape! Părinte protopoape! la vino 
încoa! la vino încoa! şi îi făcea mereu cu mâna. 

Protopopul se întoarse. 

— Mă rog, părinţele, fă bine şi lasă-mi iapa, fiindcă 
iată am găsit pe glas al şaptelea, zise preotul. 

— Dar unde l-ai găsit? îl întrebă protopopul. 

— laca mi l-a găsit preoteasa în coşul cu fusele. 

Atunci se puse protopopul de-l ascultă. Şi în 
adevăr că-l ştia cum nu se poate mai bine. 

Nu mai avu ce zice protopopul, şi plecă după cum 
şi venise. lară preotul îşi scăpă biata iapă. 

Publicată pentru întâia oară în 
volumul: 


Snoave sau poveşti populare, 
nr. 1, 1879, p. 9-11. 


A doua oară apare în volumul: 


Snoave sau poveşti populare, 
1879, p. 9-11. 


LUPUL PÂRCĂLAB 


Era iarnă. Pământul se acoperise de zăpadă. Se 
zicea că ninsoarea ce căzuse era de patru palme 
domneşti. Era una din iernile cele mai grele. Lupul, 
flămând, ieşise din pădure şi ținea poteca. Mergând pe 


cărare, se întâlneşte cu un asin. Vederea prăzii sale 
atât îi aţâţase pofta de mâncare, încât îi lăsa gura apă; 
mai cu seamă că nu-i ştia de rost de vreo trei zile. 

— Stai să te mănânc, blestematule, că iacă sunt 
lihnit de foame. 

— Ce mai treabă; parcă altceva mai bun n-ai de 
făcut, răspunse asinul. Că o să mă mănânci, ştiu; eşti 
bun de una ca aceasta. Dară ce o să alegi din mine, un 
biet dobitoc slab, prăpădit de boală şi osteneală? 
Deocamdată îţi vei momi o foame, dară pe mâine? 

— Bun e Dumnezeu. Dacă mâine nu voi da peste 
vreun vânat, găsesc eu poimâine, şi de foame nu mă 
lasă el să mor. 

— Aşa este. Insă nu este mai bine să ai în toate 
zilele cu ce să-ți umpli bărdăhanul şi fără să munceşti? 

— Ba da, se grăbi lupul a răspunde; însă eu ştiu alt 
meşteşug decât pe acela ce l-am învăţat. 

— Eu cunosc un altul. Şi dacă vei binevoi, n-ai 
decât să mă asculţi şi te încredinţez că vei scăpa de 
lipsă şi de foame. Aş fi voit să mă folosesc eu de ceea 
ce am să-ţi spun; dară eu nu ştiu de ce toate 
dobitoacele râd de mine. Şi dacă urechile îmi sunt 
lungi, alte animale au cozi lungi, boturi lungi, coarne, şi 
cu toate astea ele nu sunt aşa de râs ca mine. 

— la lasă astea şi dă mai iute de spune, că n-am 
timp de pierdut. 

— Ascultă. Pârcălabul din satul nostru a murit; toţi 
sătenii ar voi să fie pârcălabi, şi din aceasta tot satul 
este învrăjbit. Mai bucuros ar alege pe un străin decât 
pe unul din ei. Şi, ca să-şi împlinească dorinţa, mă 
trimise pe mine să aduc pe oricine voi întâlni. 
Dumnezeu mi te scoase în cale şi eu te povăţuiesc să 
nu mai întârzii şi să vii cu mine. 


— Şi ce bine poate să-mi aducă aceasta? întrebă 
lupul; tu îmi ziseşi că voi scăpa de neajunsul foamei. 

— Tocmai această. Pârcălabul, după cum se ştie, 
este capul satului. Oiţele, mieluşeii, găinile, purceii, toţi 
sunt sub ascultarea lui. In fiecare zi vei putea alege 
câte una pentru prânzul D-tale, fiindcă pârcălabul nu 
este el aşa degeaba pârcălab. 

— Dacă este aşa, te ascult, hai să mergem. 

Şi porniră amândoi spre sat; asinul înainte şi lupul 
după dânsul; asinul se tot uita înapoi şi lărgea pasul; 
lupul, plin de bucurie, cu maţele chiorăinde şi mândru, 
îl ţinea de scurt şi mergea aproape de măgar, spre a 
nu-i scăpa din gheare un aşa chilipir. 

Abia ajunseră la marginea satului şi asinul o rupse 
de fugă; lupul după el. Ţăranii, văzând că intră lupul în 
sat, săriră cu mic cu mare, cu ciomege, cu topoare, cu 
bulgări, dădură chiote, îl loviră şi luară pe lup în goană 
cu câinii. Cât p-aci să-i rămână pielea pe-acolo; de 
chiu, de vai, scăpă de moarte, dar huiduit, lovit şi 
cotonogit. Nici nu prinse de veste când ajunse în 
pădure peste nămeţi şi troiene, ostenit, de era să crape 
fierea în el. Aci cugetă el că trebuie să se odihnească 
puţin. 

Tocmai p-atunci un călugăr, care se întorcea la 
schitul unde era închinat, trecea prin pădure şi, văzând 
lupul flămând, alergând cu limba scoasă de un cot, de 
frică, luă rasa în cap, se făcu ghem şi se culcă pe 
zăpadă. 

Lupul crezu a fi găsit cel mai nimerit loc de odihnă, 
punându-se pe această buturugă pârlită, după cum o 
credea el că este, şi începu a-şi imputa zicând: 

—  Moşii mei pârcălabi n-au fost, tată-meu, 
asemenea n-a fost pârcălab, cine mă puse pe mine a 
crede că eu aş fi bun de o asemenea slujbă? Rămăsei 


şi nemâncat! Crăp de foame şi de osteneală. N-are cine 
mă lua de coadă, şi să mă învârtească, şi să mă 
învârtească, până mi-o rupe şi coada; încai să mă aleg 
cu atât. 

Călugărul n-aşteptă să mai zică încă o dată lupul 
ceea ce credea el că-şi spune numai lui însuşi şi făcu 
tocmai precum se temea lupul că nu o să se găsească 
nimeni cine să-i facă şi ăst neajuns. 

Publicată pentru întâia oară în 

Între manuscrisele inedite ale 

datată februarie 1871 şi 

BOIANGIUL ŞI SNOVOSUL 


A fost odată un snovos. El speriase o lume cu 
glumele lui cele nesăbuite. În cele din urmă îşi găsi 
băcăul. 

Ducându-se odată la un boiangiu, îi zise: 

— Domnule, te rog să-mi spui cât costă să-mi 
vopseşti brâul ăsta? 

— Cum să ţi-l vopsesc, nene? întrebă boiangiul. 

— laca, roşu să nu mi-l faci, că nu-mi place. 

— Bine, să ţi-l fac negru. 


— Nu-mi place. 

— Albastru, galben, negru, stacojiu etc. 

— Ştii ce? Să nu mi-l faci nici roşu, nici albastru, 
nici galben etc., însă să mi-l vopseşti într-un fel aşa 
cum să-mi placă. 

— Prea bine, zise boiangiul, care văzu cu cine are 
a face. 

ŢI-l fac, dar costă atât. 

— Ba atât. 

— Ba atât. 

— Ei, aidi să fie de bine! 

În sfârşit, se învoiră şi din preţ. Apoi calendroiul de 
snovos zise: 

— Când crezi să fie gata, ca să vin să-l iau? 

După ce se gândi puţin, se scărpină în cap, 
boiangiul răspunse: 

— Azi avem luni; apoi să nu vii nici marţi, nici 
miercuri, nici joi nici vineri, nici sâmbătă, nici duminică, 
nici luni, încolo poţi veni când vei voi. 

Într-una din zilele săptămânii următoare, muşteriul 
cu brâul vine la boiangiu şi voieşte a şti dacă brâul este 
gata. 

— Ei, iată am venit precum mi-ai zis; gata este 
brâul? 

— Mă iartă, răspunse boiangiul, eu nu ţi-am zis să 
vii azi, marţi. Fă bine mă rog şi-ţi adu aminte cum ţi-am 
ZIS. 

După trecere de altă săptămână, acelaşi răspuns. 
După încă o săptămână, văzând că i se dă tot 
răspunsul din săptămâna trecută, întrebă din nou: 

— Dar bine, domnule, când să vin? 

— Oricând vei pofti, răspunse boiangiul, numai în 
zilele în care ţi-am zis la început să nu vii, fiindcă nu 
este gata. 


Acum văzu calendroiul că voind a păcăli s-a păcălit 
însuşi. 

Şi ca să poată să-şi scoată brâul, alergă la alte 
mijloace. Trase pe boiangiu la judecată. 

— De ce nu dai brâul omului? întrebă judecătorul 
pe boiangiu. 

— Domnule judecător, răspunse boiangiul, omul 
acesta mi-a adus în adevăr un brâu ca să i-l vopsesc, şi 
mi-a zis să nu i-l fac nici roşu, nici galben, nici verde, 
nici albastru, nici negru, nici fistichiu etc. şi ne-am 
învoit din preţ. 

— Aşa este, domnule judecător, începu a zise 
snovosul. După ce ne-am învoit omeneşte, l-am 
întrebat în ce zi să vin să-l iau şi mi-a răspuns ca să nu 
vin nici marţi, nici miercuri, nici joi, nici vineri, nici 
sâmbătă, nici duminică, nici luni. Era într-o luni când i- 
am dus brâul să mi-l vopsească. Peste o săptămână 
când m-am dus să-l iau, mi-a zis că nu e gata. Peste 
altă săptămână mi-a zis ca şi la început. Şi de atunci de 
câte ori m-am mai dus să-mi iau brâul, mi-a răspuns că 
eu mă duc tot în zile în care dânsul mi-a spus că nu e 
gata. 

Judecătorul, văzând ce fel de oameni are a judeca, 
se trase la chibzuire. Apoi le zise: 

—  Slujitorul acesta, om al tribunalului, este 
însărcinat să vă împace. Duceţi-vă cu dânsul. 

Slujitorul îi duse pe Dealul Mitropoliei; acolo, prin 
ajutorul altor slujitori, îi legară fedeleş pe amândoi 
launloc, unul în faţa altuia, le dete drumul de vale. Pe 
când veneau de-a berbeleaca, slujitorul întrebă pe 
omul cu brâul: 

— Cum să-ţi vopsească brâul? 

— Să-l vopsească cum dracu l-o vopsi, răspunse el. 


— Când să vină omul să-şi ia brâul? întrebă pe 
boiangiu. 
— Să vină când naiba o veni, că este gata. 

volumul: 


Snoave sau poveşti populare, 
nr. 1, 1873, p. 15-18. 


A doua oară apare în volumul: 


Snoave sau poveşti populare, 
1879, p. 15-18. 


ŞTIŢI VOI CE ZICE ÎN CARTEA 
ACEASTA? 


Locuitorii unui sat, cuprinşi de dorinţa de a asculta 
şi dânşii, duminica, sfânta Evanghelie, se hotărâră a 
răspunde cu toţii la întrebarea ce le tot făcea preotul 
când era să citească Evanghelia. 

În duminica următoare, preotul, după obicei, 
înainte de a citi Evanghelia, făcu următoarea întrebare 
în modul cum se cântă aceste învățături sfinte: 

— Oameni buni, ştiţi voi ce zice în cartea aceasta? 

— Nu ştim, răspunseră cu toţii deodată. 

— Dacă nu ştiţi, la ce să vă mai spun, zise preotul, 
închise cartea şi se retrase. 

Pasămite, bietul preot nu că nu ştia să citească, 
vorbea însă cam bâlbâit şi se temea să nu râdă lumea 
de el. Liturghia, cum, cum, o încurca el; dară când 
venea la citirea Evangheliei, se slujea de asemenea 
tertipuri. 


Sătenii, după ieşirea de la biserică, se adunară, se 
sfătuiră şi se hotărâră ce să zică când vor mai fi 
întrebaţi. 

A doua duminică, la timpul de a citi Evanghelia, 
preotul iară zise, după obiceiul său: 

— Oameni buni, ştiţi voi ce zice în cartea aceasta? 

— Ştim, răspunseră sătenii. 

— Dacă ştiţi, la ce să vă mai spun eu, iarăşi, le zise 
preotul. 

Ţăranii se adunară din nou şi se hotărâră cam ce 
să răspundă la o altă întrebare. 

A treia duminică, preotul iară întrebă: 

— Oameni buni, ştiţi voi ce zice în cartea aceasta? 

— Ştim, răspunseră cei ce stăteau în dreapta. 

— Nu ştim, răspunseră cei ce se aflau în stânga. 

— Cei ce ştiu să spună la cei ce nu ştiu, zise 
preotul şi se trase în altar. 

De astă dată, nemaiştiind cum să facă ca să poată 
să audă citindu-li-se Evanghelia, adunarea sătenilor 
hotărî a se plânge la protopopul, ceea ce şi făcură. 

Acesta veni în duminica următoare să asiste la 
liturghie şi totodată să asculte şi justificările preotului. 

Când fu să se citească Evanghelia, preotul, care 
înţelese de ce venise protopopul, ieşi din altar cu 
cartea în mână fără să se sfiască de ceva şi începu 
cântând, ca cum ar spune Evanghelia: 

— Părinte protopoape, am o sută de oi, jumătate 
ţie, jumătate mie. Am patru boi, doi ţie şi doi mie. Mai 
am patru cai, doi porci, cincizeci de capre şi altele, şi 
altele, jumătate ţie şi jumătate mie. 

După terminarea liturghiei, protopopul se adresă 
către săteni: 

— Ce spuneţi Dumneavoastră că preotul nu ştie a 
citi Evanghelia? Dar mai frumoasă Evanghelie ca cea 


de astăzi unde socotiți Dumneavoastră să mai auziţi? 
Nici eu însumi, cu toată protopopia mea, n-am mai 
auzit Evanghelie interesantă ca cea de azi. Mai bine 
faceţi bunătate şi nu mai cârtiţi în contra preotului 
Dumneavoastră, căci de se va afla la curtea lui Vodă 
de un asemenea preot, vi-l ia şi rămâneţi cu buzele 
umflate. Unde socotiți să găsiţi preot mai bun decât 
acesta? 
Preotul în urmă a făcut din cuvânt în cuvânt tot ce 
zisese în Evanghelie. 

IEFTIN ŞI SCUMP 


— Tată, am găsit un bou ieftin; bine ar fi să-l 
cumperi, zise un june ca de optsprezece până la 
douăzeci de ani tatălui său, plin de bucurie. 

— De unde ştii tu că este ieftin, şi cine este cel ce 
îl vinde? întrebă părintele. 

— Este un nenorocit, tată, răspunse junele, căruia 
i-a murit până acum mai mulţi boi. Vitele ce bruma i-a 
mai scăpat le-a schimbat pe bani. El voieşte să se 
apuce de altceva, căci cu vitele n-are noroc. Boul ce i-a 
rămas încă este hotărât să-l dea pe ce l-o da, numai să 
scape de dânsul, şi nu găseşte să-l vândă. 

— Şi în cât l-a lăsat? 


— Eu l-am tocmit şi îl pot scoate cu vreo cincizeci 
de lei. 

— Este scump, dragul tatei. 

Surprins de răspunsul tatălui său, bietul june lăsă 
ochii în jos, tăcu şi se duse într-ale sale. Era convins că 
tată-său ştie ce spune. 

Soarta, care până aci fusese cam aspră cu această 
familie, se îndură în cele din urmă, şi de un cârd de 
vreme începu a-i zâmbi. Pe ce punea mâna bătrânul, 
totul îi ieşea spre bine. 

După vreo doi ani de la aceasta, bătrânul se 
întoarse acasă într-una din zile cu un bou frumos. Avea 
de ce se prinde ochii de când se uita cineva la el. 

Fiul, când văzu în bătătură un astfel de bou, alergă 
la tată-său într-un suflet şi, plin de bucurie, îi zise: 

— De la cine ai cumpărat boul ăsta, tată? 

— De la obor, tătucule. 

— Şi l-ai luat mai ieftin decât care îl găsisem eu 
mai anţărţ? 

— Ba nu; pe acesta am dat mai mult, deşi acela 
nici el nu era prost. Boul ce vezi în bătătură mă ţine 
200 de lei. 

— Boul ce tocmisem eu era numai 50 de lei, şi 
atunci mi-ai zis că este scump, tată dragă. 

— Aşa este, fătul meu. Aceasta o zic şi acum. 
Atunci boul cu cincizeci de lei era scump, fiindcă n- 
aveam bani, Astăzi, acesta cu două sute de lei este 
ieftin, fiindcă, de la mila lui Dumnezeu, am putut lega 
şi noi gura pânzei. Aceasta s-o ţii minte în viaţa 
Dumitale. 

BOLNAVUL ŞI DOCTORUL 


Un oarecare bolnav nu se putea mira destul de 
multă dragoste ce-i arăta familia sa de câteva zile 
încoace. Căzut bolnav de mai multe luni, căutat de 
doctorul cel mai în renume din oraş, el, în loc să se 
facă bine, simţea din ce în ce că slăbeşte mai mult. 

Toată familia, toţi consângenii săi se grăbeau, în 
cele din urmă, a-l vizita şi a-i arăta durerea ce simt că 
nu se poate întrema mai curând şi care de care se 
întrecea a-i arăta simţămintele de iubire şi de interes 
ce aveau pentru dânsul. 

Pasămite, medicul, căruia i se înfundase toată 
procopseala după ce aduse pe pacient pe marginea 
mormântului, ca să nu i se dea pe faţă arama, spusese 
familiei că lipsa de sânge este aşa de complectă, încât 
însuşi Dumnezeu n-ar mai avea ce-i face. El recomandă 
consângenilor să-i facă toate voile, căci peste puţin n- 
are să mai fie între ei şi cu ei, iar el încetă de a mai 
veni în vizită. 

Din partea lor, rudele arătau atâta prevenire 
pentru dorinţele lui, încât căutau a i le ghici; şi apucau 
înainte de-i împlineau toate cererile până a nu le 
declara el. 

Aceasta era o enigmă pe care bolnavul nu o putea 
dezlega. 

x kx * 

Părăsit de medic, morbosul nostru tărăgâia sub 
sarcina unei slăbiciuni povăroase. El văzu ca medicul 
curant nu mai vine şi se mira cum de nu-l înlocuieşte 


cu altul familia şi rudele, ce de altminterea vedea că se 
interesa de viaţa lui. În fine, de urât, începu a ieşi câte 
puţin, când susţinut de vreo rudă şi când cu trăsura. 

Mulţi din amicii ce-i întâlnea nu-l mai cunoşteau. 
Povestind el unora şi altora suferinţele sale, cu un grai 
obosit, unul dintr-înşii îl învăţă a mânca slănină şi a bea 
borş. 

— Nu ştiu, zău, zise bietul morbos, dacă astă 
secătură de doctorie va putea să-mi facă ceva bine. Eu 
am cheltuit bani, nu glumă, pe o mulţime de alte 
medicamente, tot d-ale scumpe şi tot nu m-am folosit 
cu nimic. Voi face şi astă încercare; şi dacă nu mi-o da 
înde bine nici ea, apoi îmi voi recomanda sufletul lui 
Dumnezeu şi pace. 

x kx * 

Trecuse câțiva ani. Morbosul nostru se făcuse bine. 
Medicamentul ce disprețuia, încetul cu încetul, îl puse 
în picioare. El, văzând că îi merge bine, urmă cura 
întocmai după prescripţiile ce îi dase amicul său. 

Medicul curant şi uitase de dânsul. După ce-şi 
luase remunerariul şi părăsise pe morbos, nici că se 
mai interesa despre el. După dânsul, clientul său 
trebuia să fie pe lumea cealaltă. Aşa hotărâse 
Dumnealui cu indiferența şi răceala ce caracterizează 
pe unii dintre succesorii lui Esculap, şi aşa ar fi voit să 
fie. 

Într-una din zile, aflându-se fostul nostru morbos 
într-o casă la unul din amicii săi, dete peste dânsul 
medicul cu pricina şi rămase ca trăsnit din senin la 
vederea lui. De unde îl lăsase slab şi uscat ca o prună 
opărită, acum îl vede plin şi rumen ca o cireaşă. Şi ca 
să nu se cunoască încurcătura în care se afla, se 
adresă la dânsul în glumă: 


— Bine ai venit de pe lumea cealaltă! Ce mai veste 
pe-acolo? Ştiu că ai ce să ne spui. 

— Multe, zise morbosul, încât de v-aş povesti un 
an, Şi tot n-aş termina. Aş avea ce să vă spun de pe la 
rai, v-aş spune ce am văzut pe la iad, căci am vizitat şi 
iadul. Din toate însă, să vă narez binele ce am putut să 
fac şi eu pe lumea cealaltă. Ajung la iad. Acolo tartorul 
dracilor se certa cu Moartea: 

„Care-i cauza, zicea domnul întunericului” către 
Moarte, de-mi aduci atâtea puţine suflete de câtva 
timp? 

„Nu pot să fac mai mult, răspunse îngerul morţii. O 
spuză de medici au ieşit ca din pământ şi îmi dispută 
victimele. Nu e bolnav lângă care să nu vină câte doi şi 
trei, care îmi răpesc din mâini pe oricare voi să înhaţ 
eu. Ca să ajungem la un rezultat bun, părerea mea e să 
curăţim mai întâi pe medici şi apoi cât pentru cei 
profani ne va fi prea uşor.” 

„Aşa să fie”, răspunse furios domnul satanilor. 

După asta văzui că Moartea prezentă tartorului o 
listă de medici pe care voia să-i ridice ea dintre cei vii, 
listă scrisă cu roşu pe câteva coale de hârtie neagră ca 
păcura. Am asistat la citirea întregii liste; când, cam 
către coadă, aud şi numele Dumitale. Atunci n-am mai 
putut să opresc a nu zice şi eu ceva, şi m-am adresat 
către mai-marele satanilor cu următoarele cuvinte: 

„Preaîntunecate împărat al celei mai profunde 
împărăţii din univers, nu este mult timp de când am 
venit de pe tărâmul uneia din milioanele de globuri ce 
există în spaţiu. Între numele medicilor ce vi se citi, am 
cunoscut în persoană pe cela ce se pronunţă acum. Pot 
să jur pe viaţa mea din lumea ceea şi din aceasta că 
persoana menţionată nu numai că nu vă face nici un 
rău, dar, din contra, ea vă face serviciile la care nici nu 


vă aşteptaţi. Rău şi fără cale s-a trecut între inamicii 
voştri. Eu vă pot asigura că el este cel mai credincios şi 
supus slujitor al vostru.” 

„De unde ştii tu asta?” mă întrebă încornoratul cu 
o voce care făcu să se cutremure bolțile întunecosului 
imperiu. 

„Prezenţa mea aci, răspunsei, este o mărturie ce 
nu se poate contesta.” 

Atunci tartorul îşi înmuie laba sa cea cu gheare de 
o jumătate de cot într-o căldare cu smoală în care 
fierbeau nişte suflete, şterse numele Dumitale dintre 
medici şi astfel şi mort iată că am putut face un bine, 
pentru care toată lumea cred că îmi va mulţumi. 

LAS’ SĂ ZICĂ, NUMAI EU SĂ NU-ŢI 
DAU 


Argatul unui preot de sat era foarte amărât. 
Preotul, cam strâns, nu-i da niciodată mâncare până să 
se sature bine, sub cuvânt că un om nu trebuie să se 
închiuie burii. El zicea că omul este mai uşor când 
mănâncă mai puţin, este mai deştept şi mai harnic la 
lucru; iar cel ce se îmbuibează cu mâncare multă se 
face greoi, leneş şi lucrul nu-i sporeşte. 


La toate astea se îndupleca bietul argat. Când 
venea timpul de plată, uita toate neajunsurile. El vedea 
că i se plăteşte cinstit: îşi primea dreptul său până într- 
una. 

Sătenii, de câte ori îl întâlneau la cârciumă ori la 
horă, îl luau peste picior, zicându-i că vine acolo cu 
burta plină de colaci. 

Într-una din zile argatul se înfăţişează înaintea 
preotului şi îi zise: 

— Părinte, eu o să fiu nevoit să ies de la Sfinţia ta. 

— Dară de ce, băiete? Nu te mulţumeşti pe simbria 
ce-ţi dau eu? Ai găsit într-altă parte simbrie mai multă? 

— Ba nu, de simbrie, chip, n-aş avea ce zice. Imi 
plăteşti destul de cinstit. Dară, uite, sătenii, de câte ori 
mă întâlnesc, mă iau în râs. Ei îmi zic că merg pe la 
dânşii tot cu burta plină de colaci, şi Sfinţia ta ştii bine 
că eu le duc dorul. 

— Băiete, răspunse preotul, ce-ţi pasă ţie de lume. 
Lasă să zică ei cât or vrea, numai eu să nu-ţi dau. 

Unii iau folosul 

Ş-alţii port ponosul. 

SCRIE, LOGOFETE, SCRIE! 


Era un boier poznaş, căruia nu prea putea să-i 
intre în voie oricine. Odată, având trebuinţă boierul de 


un logofăt, dete sfoară printre logofeţi despre una ca 
aceasta. 

De îndată droaia de logofeţi începu a merge la 
boierul, şi, cu metanie plecată, cerea să fie primit în 
slujbă. Boierul, care ştia că numai să arunce cu căciula 
şi va veni o spuză de logofeţi ca părul din cap se ţinea 
cam greu. Şi cum era şi de poznaş, pe fiecare din 
logofeţi cum venea, aşa îl trimitea să se plimbe. 

Un potcaş de logofăt, însă, îi veni de hac. Cum se 
înfăţişă la boierul, nu ştiu ce făcu, nu ştiu ce drese, că 
boierului îi cam plăcu boiul, înfăţişarea şi vorbele lui, 
căci, ce e drept, erau hazlii şi ţanţoşe. După ce îi arătă 
hârtie şi condei, îi zise şi lui, cum zisese şi la toţi ceilalţi 
logofeţi, care mai venise: 

— Scrie, logofete! 

— Scriu, boierule, răspunse el. 

Şi după ce scrise aceste vorbe, stătu. Boierul, 
văzând că aşteaptă şi nu mai scrie, îi zise iarăşi: 

— Scrie, logofete, scrie! 

— Scriu, boierule, scriu. 

Astfel merse treaba până de vreo cincisprezece, 
douăzeci de ori. 

In cele din urmă, luă boierul să vadă ce scrisese. 

— Tu eşti de mine, por'-de-câine, îi zise boierul şi 
de astăzi chiar să ştii că eşti în slujba mea. 

— Mă cam bătea pe mine gândul despre una ca 
asta, boierule, răspunse el zâmbind. 

Apoi, luându-şi inima în dinţi, întrebă şi el pe boier, 
zicând: 

— Te rog, boierule, ia spune-mi de ce nu ţi-a plăcut 
scrisul de la nici unul din câţi logofeţi s-a înfăţişat la D- 
ta? 

— Să vezi, tu, mă, scrisul la mai mulţi mi-a plăcut, 
dar ceea ce scrisese nu mi-a plăcut. Unii îmi scria Tatăl 


nostru, sau Crezul, parcă eu aş fi fost popă. Alţii îmi 
scriau la jelbi cu genunchi plecate şi cu lacrimi fierbinţi, 
de cât p-aci era să mă opărească. lară alţii mâzgăleau 
hârtia cu nişte zapise şi cu nişte fleacuri, de parcă le 
vândusem vreodată brânză, şi d-aia le-am dat tuturor 
răvaş de drum. Tu însă n-ai scris aşa frumos cum unii 
din logofeţi scrisese; dar n-ai ieşit din cuvântul meu. 
Şi să ştii, tot aşa să umbli cât vei fi la mine, c-apoi 
te aşteaptă falanga. 

BOBÂRNACUL NEAMȚULUI 


Un român şi un neamţ se pun la vorbă. Românul 
cu înfăţişarea lui sinceră şi cu grai glumeţ; neamţul cu 
figura serioasă, cu aerul său de a şti tot. Erau cunoscuţi 
vechi. 

Şi, povestea ăluia, vorba, vorbă aduce; din una din 
alta, se întinseră şi ajunseră la dialogul următor: 

— Ştii Dumneata, zise neamţul, de ce perii de pe 
cap albesc mai-nainte decât cei din barbă? 

— De, ştiu şi eu? răspunse românul. Dacă ştii 
Dumneata, spune-mi şi mie. 

— O halbă de bere vei avea, dacă vei putea să-mi 
spui. 

— laca ce cred eu în privinţa aceasta; dacă mă 
apuc să-ţi spun, zise românul: omul când se naşte, are 


peri pe cap; prin urmare, aceştia sunt cu optsprezece 
până la douăzeci de ani mai bătrâni decât cei din 
barbă; părul pe barbă cam pe la acest timp se arată şi 
atunci abia ca nişte tulei. Nu este aşa, neamţule? 

— Ba aşa, române. Acum spune-mi dacă poţi, 
pentru ce la unii oameni albesc perii din barbă înaintea 
celor de pe cap? 

— Asta spune-o D-ta, zise românul neamţului, şi 
vei avea o litră de vin vechi de Drăgăşani. 

— Nu ştiu ce să-ţi spun, răspunse neamţul. 

— Nici eu nu ştiu; dar stai, iată ce cred eu şi 
pentru aceasta, adăugă românul: perii din barbă se 
albesc înaintea celor de pe cap numai la acei oameni, 
care în toată viaţa lor trăiesc în condiţii de soldaţi. Ei, 
fiind siliţi a purta capul tot acoperit, încât şi când salută 
nu-şi iau căciula de pe cap, barba lor îndură toate 
maltratările timpului şi o sumă de neajunsuri. O altă 
seamă de bărbaţi, cărora le albeşte părul din barbă 
înaintea celui de pe cap, sunt aceia pe care îi 
cârmuiesc nevestele lor. Punga casei este pe mâinile 
femeilor. Ele le iau socoteala până-ntr-o para de ceea 
ce câştigă cu munca lor; cum le cântă ele aşa joc ei. Pe 
aceşti bărbaţi mai adesea îi îmbrobodesc femeile. Nu 
este aşa, neamţule? 

— Ba cam aşa, răspunse neamţul, oftând. 

— Stai acum să-ţi dau un bobârnac, zise românul 
neamţului, şi bea-ţi berea; eu însă îmi voi bea vinişorul 
meu de Drăgăşani, ca să nu mai stric orzul pe gâşte. 

GARD PESTE MORT 


— Dar ce ai păţit mă, danciule, de vii aşa tărbăcit? 
ziseră lăieşii, către unul dintr-ai lor ce se întorcea la 
şatră. 

— Ce aţi zis voi, tărbăcit? Apoi degeaba, că nu ştiţi 
nimic, răspunse dănciucul. Am făcut o mare izbândă. 

— Spune şi nouă! Spune şi nouă! Mâncaţi-aş iaca 
ce. 

— Ei bine, ascultați, dacă voiţi a şti. 

—  Ascultăm, ascultăm, numai să ne aprindem 
ciubeicile, răspunseră toţi deodată. 

Un cerc mare şi neregulat se formă împrejurul 
danciului, care începu să povestească cele următoare: 

— Am fost, mă, la o vie din deal a românului, ca să 
iau struguri. După ce am intrat în vie, cam pe furiş, am 
început să mănânc la foi de viţă cu gând ca să adaug la 
aceea ce aş fi voit să iau cu mine, şi aceea ce aş fi 
putut mânca. Când, hoţul de păgubaş mă văzu. Şi unde 
luă: 

O furcă de paie 

Ca să mă spaie; 

iar eu o întorsei la şiretlic, şi unde: 

Îmi luai un arac de vie 

Ca să se spaie să nu vie. 

Aş! Cum de să nu vină românul dracului la munca 
lui. Mă ajunse, mă, şi când dădu o dată mă duru de 
două ori. Când eu, tot el; când şi eu, iarăşi el, până ce 
mă aruncă gard peste mort. 

A treia zi, unde mă deşteptai şi eu din 
înfierbinţeală, luai o piatră mare şi o aruncai spre vale 


la ei. Îndată se tulbură apa şi începu să miroase a om 
mort. 
Văzând primejdia, o luai la sănătoasa şi într-un 
suflet ajunsei aici. 
— Bravo, danciule! strigă tot sălaşul. Să ne 
trăiască danciul! 
— Să-l mănânce mă-sa de voinic, zise o bahniţă 
bătrână. 

SĂRACILOR MÂINI MULTE! 


Isprăvnicelul unei moşii căpătase de la stăpânu- 
său, pentru slujbele sale credincioase, un petic de loc 
ca să-l lucreze pe seama sa. El, din firea lui fiind 
zgârcit, nu-i venea a scoate să plătească oamenilor pe 
care voia a-i pune să-i muncească. Ce să facă, se 
gândea el, ca şi locşorul lui să fie muncit şi bani să nu 
dea şi nici el să nu se ostenească cu munca? 

Se duse pe la săteni şi le dete de ştire că-n ziua de 
sărbătoare cea mai apropiată să ştie că au să se adune 
să-i facă o clacă, muncindu-i cu mic cu mare locşorul 
lui, ceea ce se şi făcu. 

Se ştie că la clacă, bani nu se dă, ci numai de 
mâncare şi băutură. 

Creştea inima într-însul când se uita isprăvnicelul 
cum mergea de repede lucrul. 


Pluguri, rariţe, brăzdau pământul, parcă n-ar fi fost 
zdravăn. Îi râdea mustaţa, când vedea sumedenia de 
lume, ca albinele, cum mergea în sus şi în jos, şi se 
întorcea care de care să facă treabă mai bună şi mai 
iute. Când băgă de seamă, cam pe la nămiezi, că 
locuşorul lui este arat şi aproape de a fi şi semănat, 
sări în sus de bucurie şi strigă: 

— Săracilor mâini multe! 

Sătenii văzând că se apropie de a sfârşi munca, nu 
lăsară de nămiezi, ci se puseră cu inima şi dară un 
prefai bun lucrului ce mai rămase. Astfel ei sfârşiră 
înainte de cum făcuseră socoteala. Ce nu se face când 
lucrează omul cu voie bună, cu cântece, şi cu glume! 

Acum trebuia să le pună la masă. 

Ispravnicul tăiase un noaten şi îl pusese la foc. Ce 
să fie un noaten la atâta gloată de lume? Nu le ajungea 
nici pe o măsea să pună. 

Dacă văzu isprăvnicelul puse de tăie un grăsun 
(porc de un an). Într-o clipă îi smulseră coama, îl 
pârliră, îl fripseră şi-l mâncară. Le mai aduse niţică 
pastramă, brânză, ouă, ce se mai găsi prin bordeiul lui. 

Pe când mâncau oamenii şi râdeau şi povesteau 
fel de fel de glume şi ghicitori, isprăvnicelul se uita cu 
jind cum i se ducea atâtea lucruri de mâncare pe 
gâturile muncitorilor. El credea că claca este păpuşă, 
dar văzu acum că nu încape pe uşă. Când auzi că 
oamenii mai cer de mâncare, el o rupse de fugă şi 
strigă: 

— Dracu să vă ia de guri multe! 

MUIEREA FĂŢARNICĂ 


lencuşor şi Mitică erau doi copii care se iubeau ca 
nişte fraţi. Vecini fiind, ei crescuseră împreună, se 
jucaseră, merseră la şcoală. În toată copilăria lor, ei 
fuseseră nedespărţiţi. 

Pe lancu îl trimise tată-său, după ce se mai mări, 
la un frate al său, negustor mare, în alt oraş depărtat. 
Gândul lui era de a face din lancu un negustor de 
frunte şi procopsit. 

lancu se supuse voinţei părinteşti, fără să 
cârtească. El trăia bine la unchiu-său. Cu toate astea, 
Mitică era nelipsit din amintirea sa. 

Mitică, rămas acasă, crescu, învăţă şi el un 
meşteşug, se făcu flăcău, se însură, deschise prăvălie 
şi trăia bine cu nevestica lui. Trebile îi mergeau 
minunat. 

Trecuse vreo cincisprezece ani de când nu se mai 
văzuse aceşti prieteni. 

Într-o zi, Mitică se pomeneşte că vine la el un 
flăcău cu mustaţa răsucită ştii, colea, chipos; şi se 
vedea el după faţă a fi chiabur. 

— Bună ziua, frate Mitică. 

— M'l'ţum' â€l[ltale, frate lencuşor. Dar grozav te- 
ai schimbat! 

— Dar tu? Dacă nu mite arăta tata, nu te-aş mai fi 
cunoscut. 

lancu se întorsese acasă. Cea întâi grijă a lui fuse 
să cerceteze de prietenul său Mitică. 

Acesta nu ştia ce să mai facă de bucurie că-şi mai 
văzu prietenul. Îl pofti la prânz la dânsul. 

Mai-nainte însă de a se pune la masă, îl înfăţişă 
nevestei şi îi spuse că era cel mai bun prieten al său 
din copilărie. 


După masă se puseră la taifas. Spuse lancu tot cei 
s-a întâmplat de la plecarea lui. 

Spuse şi Mitică toate necazurile cu ucenicia, cu 
una, cu alta, până ce se văzu cu alba în căpistere. 

— Acum, zise el, Mărire ţie, Doamne, trăiesc în 
largul meu. Meseria îmi merge bine. Am o nevastă care 
mă iubeşte de nu ştie cum să-mi treacă pe dinainte. 
Sunt fericit. Este o evlavioasă de n-are căpătâi. 

— Cum te-ai încredinţat tu despre aceasta? îl 
întrebă lancu. 

— Cum să mă încredinţez? lacă văd că mă iubeşte 
şi nu iese din porunca mea. 

— Bagă de seamă, frăţioare, să nu-ţi pună femeia 
coarne. 

— la fugi încolo, lencuşor, nu mai sta de vorbi 
astfel. Ca femeia mea nici la mănăstire nu găseşti. 
Când mă culc, o las citind. Când mă scol dimineaţa, o 
găsesc iarăşi citind... 

— Şi totuşi, îl întrerupse lancu, dă-mi voie să-ţi 
spun în cuget curat că muierea ta nu e cinstită. 

— Ce tot stai de grăieşti astfel de vorbe, lancule? 
Pentru asta ai venit pe la noi, să bagi zâzanie în casa 
noastră? 

— N-am nici un interes la asta, frate Mitică. Văd că 
ai început să te necăjeşti. Linişteşte-te, cugetă şi fă 
cercare. Atâta evlavie ce arăţi tu că are ea, nu e lucru 
curat. Ascultă ce-ţi spui eu. 

Pasămite lancu, mai frecat cu lumea, mai umblat, 
văzuse şi auzise mai multe. 

Se despărţiră. Mitică rămase cu cuiul la inimă. 

Chiar în seara aceea se hotărî să-şi pândească 
nevasta. Când să se culce, el zise: 

— la mai lasă, nevastă, pârdalnica de carte şi aide 
să ne culcăm, că mi-e somn. 


— Dec! dar ce te găsi astăzi? răspunse ea. Culcă- 
mi-te, Dumneata, că iacă mai am puţintel să-mi 
sfârşesc rugăciunea, şi mă culc şi eu. 

Mitică se făcu că adoarme şi începu a şi sforăi. 

Femeia lui, cum îl văzu că doarme, trânti cartea la 
o parte şi zise: 

— Dormi bumben acolo. 

Aruncă o rochie pe dânsa şi ieşi; deschise şi portiţa 
binişor şi plecă. 

Mitică se scoală şi el, iese după dânsa şi pune cuiul 
la portiţă. Apoi se întoarce în casă şi se culcă. Dar unde 
putea dormi? 

Tocmai cam despre ziuă, auzi bătând încet la 
poartă. Pasămite femeia lui venise. Şi dacă văzu poarta 
închisă, zise în sine: „Stăi măi, tu, bărbate, ai vrut tu să 
mi-o faci; dar am să ţi-o fac eu ţie”. 

Mitică iese în uşă şi întreabă: 

— Cine e acolo? 

— Eu, bărbăţele, răspunse femeia, fă bine de 
deschide. 

— Dar cine eşti dumneata? 

— Ce, nu mă cunoşti? laca eu, Păunica, nevestica 
Dumitale. 

— Du-te d-acolo şi nu mai trăncăni; nevasta mea 
nu umblă noaptea la vremea asta pe drumuri. 

— Deschide, zicu-ţi, că mă arunc în puț. La poarta 
lor era un puț. 

Mitică nu mai răspunse nimic. 

Păunica luă un bolovan de piatră şi, bâldâbăâc! îl 
aruncă în put. 

Cum auzi Mitică asta, zise în sine: „Să vezi 
Dumneata că nebuna dracului s-a aruncat în puț”. 

leşi din casă cum se afla şi se duse să vadă ce s-a 
întâmplat. 


Unde? că ea, după ce a aruncat bolovanul în puț, 
s-a lipit cu ulucele, lângă poartă, şi aştepta acolo, fără 
să răsufle măcar. 

Cum ieşi Mitică din curte, se duse drept la puț să 
se uite. Ea, zdup! în curte, încuie portiţa şi-l lăsă pe 
dinafară. 

Se rugă bietul Mitică să-i deschidă. Deloc. 

Îi făgădui ca să nu-i mai zică nimic despre 
întâmplarea din noaptea aceea. 

Cine se uita la el? 

O ameninţă că-i va face cutare şi cutare lucru. 

Dar ea îi răspunse, ca şi cum nici usturoi nu 
mâncase, nici gura nu-i mirosea: 

— Du-te, du-te, omule, de-acolo la bordeiul tău. Nu 
mai colinda noaptea prin sat, ca un bezmetic, după 
potcoave de cai morţi. Ce umbli tu nu se mănâncă. 

Dacă văzu aşa, Mitică se hotărî a sta pe o laviţă ce 
era lângă portiţă până la ziuă. 

Trecând straja pe-acolo şi văzându-l numai în 
cămaşă şi în izmene, nu-i mai căută de ce-i e cojocul şi 
îl luă de-l băgă la dubeală. 

Tocmai în noaptea aceea se spărsese o zarafie. 

A doua zi, dregătorul, nici una, nici alta, căşună pe 
dânsul şi-i zise: 

— Tu, tâlharule, ai călcat astă-noapte zarafia. Te 
vezi după îmbrăcăminte că eşti un haidamac. 

Bietul Mitică, ce să zică? Deşi se ştia nevinovat, 
dar în halul în care se găsea n-avea cuvinte cu care să 
se îndrepte. Apoi, luându-şi inima în dinţi, răspunse: 

— Adevărat, domnule dregător, eu am spart. 

— Unde-ţi sunt tovarăşii? 

— Nu ştiu de căpătâiul lor, căci m-au lăsat precum 
mă vezi, ş-au fugit. Mă leg însă că vi-i dau în mână. 


Pentru aceasta îmi trebuie un răgaz de câteva zile, 
până să-i caut. 

Ceru doi slujitori de la dregător care să meargă cu 
dânsul să-i caute. 

Îi dete. 

A doua zi era o sărbătoare mare. Mitică se duse cu 
slujitorii stăpânirii îmbrăcaţi tiptil pe la mai multe 
biserici şi băgă de seamă la toţi câţi veneau. 

Într-una din bisericile cele mai mari văzu pe un om 
că intră. Unde ceilalţi aducea câte o lumânărică, el 
aduse o făclie. Unde ceilalţi făceau câte două-trei cruci 
şi se aşezau la locul lor, el făcea nişte mătănii cu coadă 
pe la toate icoanele, de credeai că este sfântul Martin 
care a făcut minunea că, mâncând un coş cu melci, 
coşul rămase tot plin. 

— Asta este, zise slujitorilor, puneţi mâna pe 
dânsul. Slujitorii deocamdată nu cutezară; văzând 
atâta evlavie la el; dar n-avură ce face, îl înhăţară şi-l 
duse la tumurluc. 

Când îl scoase la înfăţişare, îi zise dregătorul: 

— Tu, împreună cu ăsta, arătând la Mitică, aţi 
călcat zarafia cutare. Unde sunt banii? Tâlharule! 

Acesta făcu nişte ochi cît toate zilele de mari şi o 
strâmbătură de mirare, de nu ştia dregătorul ce 
înseamnă aceea. Apoi răspunse: 

— Dacă este să spui adevărat, apoi eu sunt care 
am furat banii. Dar un lucru este de care nu mă pot 
dumeri. 

— Care? îl întrebă dregătorul. 

— De unde şi până unde ştie omul ăsta de 
călcarea ce am făcut-o eu singur? 

— Apoi îţi este tovarăş. Amândoi aţi săvârşit 
tâlhăria. El a spus. 


— Poate să spuie el mult şi bine. Dar eu de-l voi 
mai vedea încă o dată, se face de două ori. Singur- 
singurel am fost. 

— Auzi, mă? zise lui Mitică dregătorul. 

— Are dreptate, răspunse Mitică. 

— Cum l-ai cunoscut, dar? 

— lacă, iacă, iacă, ce mi s-a întâmplat cu nevasta, 
mai zise Mitică; şi de la dânsa am zis că toţi cei 
evlavioşi afară din cale nu sunt oameni cinstiţi. Pe omul 
acesta, uite, uite, uite, ce l-am văzut făcând în biserică, 
şi, dându-mi cu socoteala că este-un tâlhar, văd că n- 
am greşit. 

Pe tâlhar îl trimise la ocnă, iară pe Mitică acasă la 
el. 

Cum se văzu scăpat de nevoie, Mitică urcă Dealul 
Mitropoliei. Mulţumi apoi prietenului său că i-a deschis 
ochii. 

VORBELE BĂTRÂNEŞTI SUNT PIETRE 
NESTEMATE 


Badea era un băiat de treabă. El îşi vedea de 
munca câmpului, îşi îngrijea vitele şi ducea sarcina 
casei tătâni-său, mai bine decât mulţi oameni maturi. 
La dânsul toate erau jucărie. Lucrurile cele mai grele 


pe care ceilalţi le făceau cu mare anevoie, la el era 
floare la ureche. Era inimos şi cu voie-bună, nevoie 
mare. Numai după umblet, îl cunoşteau sătenii. Avea 
un mers mândru şi el totdeauna cânta. Niciodată nu-l 
vedeai trist. Apoi unde punea el mâna, punea şi 
Dumnezeu mila. Era blând, supus la cei bătrâni şi 
ascultător, încât tuturor le era drag să se uite la dânsul. 
Fetele însă se băteau după dânsul. Lui nu-i plăcea 
flecăriile şi vorba lui era vorbă de om în toată firea. 

Când trecea câte un bătrân pe dinaintea casei lor, 
el se scula în picioare şi apuca înainte de-i da bună 
ziua, acesta îi răspunde: „Mulţumim  Dumitale, 
împărate”. 

De una, aşa era, cum zicea moş Panciu. Lui nu 
numai că-i plăcea să-l vadă, dar i se scurgeau ochii 
după dânsul, când trecea pe acolo. Şi avea la ce se uita 
moş Panciu: Badea umbla cu o căciuliţă de hârşie 
bună, pusă într-o parte ca un militar d-ăia viteji, purta 
nişte iţari albi, în picioare opinci cu nojiţele legate de 
picior, de socoteai sunt turnate acolo; o cămaşă pe 
dânsul de borangic cu mânecile largi, de s-o spargi cu 
limba, şi pe deasupra cu ţundra prinsă de gât cu 
încheietori şi lăsată cam pe un umăr, parc-ar fi fost un 
fecior de domn, nu altceva. 

N-avem nevoie a mai spune că era nalt ca un 
brăduleţ, mustăcioara trasă, ştii colea, ochii lui mâncau 
foc şi cu chica lăsată pe spate. 

Îi plăcea lui moş Panciu să se uite la dânsul, vezi 
bine, căci şi el fusese un pui de românaş. 

În tinereţile lui, sărbătoarea da raita prin şapte 
sate, şi câte alea toate nu făcea el! 

Cum, cum, Badea nu putea să-şi dea seama de 
felul cum îi mulțumea moş Panciu când îi da bună 
dimineaţa, ori bună seara. 


Trecu ce trecu şi Badea se însură. După aceasta 
mai trecură la mijloc vreo câteva luni şi el nu mai 
întâlnise pe moş Panciu. În cele din urmă, aducându-şi 
aminte de el, Badea zise în sineşi: „O să-mi fac treabă 
să trec pe la nea Panciu, că nu l-am văzut de mult”. 

Ceea ce zise şi făcu: trecu pe la casa Panciului şi 
iacă că el tocmai sta dinaintea ogrăzii. 

— Bună dimineaţa, nea Panciule. Ce mai faci? Eşti 
sănătos? zise Badea. 

— Mulţumim Dumitale, om în rândul oamenilor. 
lacă şi eu p-aci cu bătrâneţile. Ce să facem? 

De unde până aci îl făcuse tot împărat, acum îl 
face om în rândul oamenilor. La aceasta nu se aştepta 
Badea. Ba că o fi una, ba că o fi alta. Aş, nu putea el 
ghici ascunsul vorbelor bătrânului. Se mai gândi, se 
răzgândi. Nimic. 

Îi rămase în minte aste vorbe. El însă îşi căută de 
ale lui ca şi până acum. Dar fiindcă vorba âăluia: om în 
lume n-a stătut a fi fericit cu desăvârşire, Badea dete 
peste o muiere a dracului: leneşă, puturoasă şi 
guralivă. De cum se făcea ziuă, o lua papuc la drum 
prin sat. Nici tu casă, nici tu masă, nici tu de unele. La 
ea nu se ştia de nimic. 

Bietul Badea la început îi spuse cu binele ce avea 
să facă. Aş, unde să-l asculte. Ea se lua la colţ cu 
dânsul. Îi zise şi mai cu răul. Deloc. Îi zise apoi şi în 
adunarea bătrânilor. Ea se făcu şi mai arţăgoasă. Se 
căia bietul Badea că-şi închisese lumea cu dânsa. 

Dacă văzu că nu e chip de îndreptare, urcă Dealul 

Mitropoliei şi se despărţi de nevastă. 

Ei! mult astă întâmplare, nu ştiu cum se făcu, nu 
ştiu cum se drese, că Badea trecu iară pe la moş 
Panciu şi, văzându-l, îi zise: 

— Bună ziua, nea Panciule. În cât ai mai lăsat-o? 


— Mulţumim dumitale, om ca neoamenii. laca fac 
şi eu umbră pământului, până într-o zi... 
Badea al nostru puse ochii în jos, plecă cu coada 
între picioare şi tocmai acum începu a veni de-acasă. 
Se mulţumi în cele din urmă, ferindu-se să nu 
încalece şi pe calul altuia. 

VULPEA FIROSCOASĂ 


Într-o vie paragină îşi făcuse culcuşul o vulpe. 

Acolo fătase şi crescuse mai multe rânduri de pui. 
Stăpânul viei era un pierde-vară, care aştepta să-i dea 
cineva mură în gură. În toate verile croia la planuri cum 
să-şi lucreze via, dar nu punea mâna să facă nimic. Via 
din ce în ce se părăginea. 

_ Cei din urmă pui ai vulpii se făcuse căţelanari. 
incepuseră şi ei a sări din cuib. Într-una din zile, unul 
din puii de vulpe zise mamei lor: 

— Mamă, nu e bine de noi. 

— Dar de ce, mă? întrebă mumă-sa. 

— Am auzit azi pe stăpânul viei, răspunse 
căţelandrul de vulpe, zicând: „Mă, da’ ce mare au 
crescut bălăriile astea. 

Săptămâna viitoare am să pun s-o sape.” 

— Tăceţi din gură şi cătaţi-vă de treabă, le zise 
vulpea bătrână, cunosc eu cine este stăpânul viei. 


Vara trecu şi nici o postată de pământ nu fu 
ridicată din vie. 

În vara următoare căţelandrii îşi făcuseră şi ei 
fiecare câte un culcuş. 

leşind la vânătoare, fiecare încotro putea, auziră 
iarăşi pe stăpânul viei, care venea din când în când să- 
şi vadă via, că are de gând să şi-o sape. 

— Mamă, zise unul, după ce se adunară cu toţii 
împrejurul bătrânei vulpi, am auzit azi pe stăpânul viei 
că are să pună să smulgă cu mâinile buruianul din vie 
şi să-i dea o săpătură ţeapănă, căci prea s-a înţelenit 
pământul. 

— la cătaţi-vă de treabă, vă spun eu, şi n-ascultaţi 
la fleoanca lui, zise bătrâna. 

Trecu şi vara asta şi nici un buruian nu se clinti din 
loc. 

În cealaltă vară ce sosi, căţelanarii de vulpe se 
făcuse vulpi cumsecade şi fiecare din ei avea 
căţelandri. 

Într-una din zile se adunaseră toţi vulpoii şi vulpile 
cu căţelandrii lor la vulpea bătrână şi-i spuseră: 

— Mamă, am auzit azi pe stăpânul viei că de s-ar 
usca mai bine buruianul, căci are de gând să dea pârjol 
viei la toamnă, căci şi aşa nu-i aduce nici un folos, şi 
apoi vrea să limpezească locul. 

— Ei, dragii mei, acum să vă luaţi ale trei fuioare şi 
să vă risipiţi ca puii de potârniche care încotro va 
vedea cu ochii; căci nebunul este în stare să facă o aşa 
becisnicie. 

CRIVĂŢUL ŞI PETECUL DE COJOC 


Într-o iarnă, crivățul se furlandisea şi, umflându-se 
în pene, zicea: 
— Vu, vu, vu! Păziţi-vă, că vă îngheţ. 
Un petec de cojoc, aruncat pe un gunoi, ridicând 
capul întrebă: 
— Ce zici?! Ce zici?! 
— Taci din gură acolo! Cine vorbeşte cu tine? îi 
răspunse crivățul, şi-şi cătă de treabă. 

MINUNEA RESTEULUI 


Soarele dăduse în asfinţit, când un călător 
ajunsese într-un sat sărăcăcios; şi ca să-şi urmeze 
călătoria era peste putinţă, de teamă a nu înnopta pe 
câmp sau în vreo pădure; se hotări dar a mânea 
noaptea aci şi pentru aceasta trase la casa unui ţăran. 

— Bun găsit, vericule. 

— Bun venit, jupâne. 


După ce săteanul îi primi să mâie la dânsul, omul 
începu să se îngrijească oarecum de cină. Merindele le 
sfârşise după drum; prin urmare, trebui să ceară a 
cumpăra de la gazdă. Dar care fu mirarea lui când i se 
spuse că nu va putea găsi nici de unele, fiindcă erau 
prea săraci. S-ar fi lipsit el de cină; dar burta îi aducea 
aminte că de pe la nămiezi nu primise nici o hrană. 

Se văzu dar nevoit a alerga la mijloace piezişe şi 
începu: 

— Ziseşi, neiculiţă, că n-aveţi nici de unele? 

— Aşa, jupâne. 

— Bine. Adu resteul încoa, că-mi fac eu de 
mâncare, acum. 

Țăranul, curios, voind să vadă ce mâncare are să 
fie aceea din resteu, se grăbi a i-l aduce. 

Până atunci, călătorul adunase nişte rascote, 
surcele şi aşchii de lemne ce putu afla prin bătătură şi 
aţâţase un focşor bunicel, punând şi crăcanele. Țăranul 
sta şi se uita, şi din ce în ce nerăbdarea lui creştea. 

Ceru dar călătorul o căldare cu apă şi sare şi o 
atârnă de crăcane. Mai ceru şi o tigăiţă şi o aşeză şi pe 
dânsa pe foc. 

Apoi întorcându-se către ţăran şi ţărancă, care 
căscase gura la dânsul, zise: 

— la vedeţi, mă rog, vrun pumn de mălai, aşa 
ceva, n-aveţi? Că am să vă fac să vă cruciţi. 

Ţăranca alergă, scutură desagii şi aduse mălai; 
după ce-l puse în căldare, călătorul mai adaugă: 

— la mai vedeţi, aşa mă rog, niţel unt, cam aşa, 
ştii, întorcând din mână, fie oricum va fi. 

Țăranul, din ce în ce mai curios, făcu semn femeii 
să caute şi, după ce hodorogi prin toate ulcelele, aduse 
şi unt. 

Pus şi acesta în tigăiţă, călătorul zise iarăşi: 


— la cătaţi acum doar de-ţi da peste vreo două-trei 
cuibare de ouă, c-am să fac ceva să se ducă pomina. 

Femeia sări şi, scotocind prin coteţe şi prin cuiburi, 
aduse patru ouă. Cum le văzu, călătorul zise: 

— Aşezaţi-vă acum, să vedeţi minunea. 

Ei zgâiră ochii mari, iară el mestecă mămăliga, 
făcu jumări şi începu să mănânce. 

— Da” bine, jupâne, aşa ştiam să facem şi noi, zise 
ţăranul, care înţelese că fu amăgit; unde e minunea 
resteuli? 

— VUite-o, răspunse calătorul, scoțând un sfanţ şi 
puindu-i-l în mână. 

BUCATELE AFUMATE 


După ce călcase focul văduviei pe un biet om, 
norocul îl ajută să dea peste o femeie de treabă şi 
bună. Se căsători omul de a doua oară. El era 
mulţumit. De unde casa lui era risipită, văzu că începe 
a se aduna, belşugul intră pe uşă, iar nevoia ieşi pe 
fereastră. Muierea îl căuta şi îl îngrijea ca pe un copilaş. 
Vezi că îi era drag. Şi el îşi iubea muierea, fiindcă 
vedea hărnicia ei. Pentru aceasta, nici el nu voia să 
rămână pe jos. 

Cu toate astea, de câte ori şedea la masă, el nu se 
putea opri de a ofta. Muierea se topea de mâhnire 


când îl tot vedea că oftează. Ea se silea să-i facă toate 
bune şi nici nu-i trecea pe dinainte ca să nu-l supere 
întru ceva. Bucatele le făcea însăşi cu mâna ei şi le 
gătea bine, numai şi numai ca să-i placă. El ofta mereu. 
Azi aşa, mâine aşa, până ce într-o zi femeia, luându-şi 
inima în dinţi, îi zise: 

— Bărbate, ce vierme te roade la inimă de tot 
oftezi? Dacă vezi ceva în casă ce nu-ţi place, spune-mi. 
Eu mă silesc din toate puterile mele să fac cum e bine. 
Dacă vreun lucru nu este făcut după pofta inimii tale, 
învaţă-mă cum să fac altfel. 

— Nevastă, răspunse el, n-am să mă plâng de tine 
nici cât negru sub unghie. Eu văd că tu te frămânţi cu 
firea şi faci totul cum să fie bine. Tu deretici, scuturi şi 
găteşti bucatele cu însăţi mâna ta. Toate lucruşoarele 
îşi au locul lor şi fiecare este aşezat aşa, încât noaptea 
pe întuneric să poţi să te duci să pui mâna pe ele. Când 
vin de la lucru, n-am să aştept şi masa este pusă şi 
bucatele gata. Nu ştiu însă cum, nu ştiu de ce, dar 
bucatele n-au gust ca cele de la nevasta dintâi. Nu te 
supăra pentru că ţi-am spus; tu m-ai silit. Eu n-aş fi 
cutezat o dată cu capul să ţi-o spui. 

— Prea bine, bărbate, nu mă supăr deloc. Spune- 
mi numai, învaţă-mă cum făcea răposata nevastă-ta, 
ca să fac şi eu ca dânsa. 

— Nu ştiu, nevastă, ce să-ţi spun, nu ştiu ce să te 
învăţ. Atâta ştiu numai că gustul bucatelor ei era altfel. 

Femeia, biata, se puse cu mai mare râvnă să facă 
bucate care să placă bărbatului. 

El ofta mereu. 

Când într-o zi, ea, după ce aşeză bucatele la foc, 
se dete după alte treburi ale casei şi venind să mai 
vadă de bucate, ele se afumase. Se căinea biata 
muiere şi se smulgea de mâhnire de ţi se rupea inima 


de mila ei, cum de i se afumase bucatele. Ea se 
gândea cât de nemulţumit are să fie bărbatul ei, când 
lui nu-i plac bucatele când sunt făcute după tot şartul 
lor, darămite acum, când sunt afumate. S-ar fi apucat 
biata femeie să facă alte bucate, dar n-avea timp. Era 
târziu. Trebui să vină de prânz bărbatul. 

Puse masa şi-l aştepta cu inima cât un purice, de 
teamă să nu-i facă imputări. Când îl văzu că vine, se 
făcu mititică şi nu ştia cum să umble mai cu binişorul 
pe lângă dânsul. 

Bărbatul, cum veni, se puse la masă. 

Femeia aştepta, când-când, să-i zică cine ştie ce 
pentru că bucatele nu sunt bune. In loc de aceasta, 
bărbatul zise: 

— Mulţumesc ţie, Doamne, că ai luminat pe femeia 
mea să-mi gătească, măcar o dată bucate care să-mi 
placă şi mie. 

Pasămite, nevasta dintâi îi făcea tot bucate 
afumate. 

— Astfel de bucate îţi făcea nevasta dintâi, 
bărbate? îi zise femeia. Mulţumesc şi eu lui Dumnezeu 
că m-a făcut în cele din urmă să ştiu ce fel de bucate ai 
mâncat de la nevasta dintâi. 

Vezi că el se învățase cu bucate afumate şi acum, 
bietul, el credea că aşa trebuie să fie. 

DĂ-O ŞI TU, ÎNAINTE! 


Răducu era om deştept şi păcălici în toată puterea 
cuvântului. Un lucru îl cam strica. Îi plăcea pururea să- 
şi spele gâtul. Căci, zicea el, mă tem să nu-mi prindă 
gâtul rugină. 

Pe la lăsaturi de sec şi sărbători mari, săruta mai 
multe pahare pline cu apă de sapă. Dacă îl ţinea cineva 
de rău pentru aceasta, el răspundea: 

— Nu e vina mea. Fiecare păhăruţ plin îmi face cu 
ochiul şi-mi trage cu mustaţa. Apoi eu nici în ruptul 
capului nu voi să le stric hatârul. 

Câteodată se îmbrăca cu laibăr ovreiesc şi mergea 
pe la prieteni pentru petrecere. Însuşi cârmuitorul, cu 
toate că era un om posac, îi da câte un bacşiş de bun 
cheful lui, pentru glumele Răducului cele cu şic, când i 
se înfăţişa într-aceste haine şi îi vorbea ovreieşte. 

Răducu de meseria lui era dogar. 

Odată cârmuitorul mergea pe jos prin cetate. Aşa 
obişnuia el să facă când mergea în revizie. Ajungând la 
o răspântie, vede un cerc de oameni şi pe cineva la 
mijloc care făcea gălăgie. Era meşterul Răducu, cam 
candriu şi scoţându-şi focul nu ştiu pe cine. 

Cârmuitorul se apropie. Cercul se sparge. 

— Ce este asta, por'-de-câine, îi zise cârmuitorul 
cam răstit, de faci atâta zarvă în mijlocul pieţei şi nu 
laşi în pace pe oameni? 

— Cucoane... apoi... iacâ... ei nu-mi dau pace. 

— Du-te acasă de te culcă, şi să nu te mai văd pe- 
aici. Auzitu-m-ai? 

— laca na! Dară dacă nu mi-e somn? întrebă 
Răducu. 

— Să-ţi dau eu somn. 


Şi o dată cu vorba, cârmuitorul îi cârpeşte o palmă, 
de parcă era venită de la Urlaţi. 

Meşterul Răducu, fără să-şi piardă cumpătul şi fără 
să arate vreo supărare, se întoarce repede şi, zărind 
lângă dânsul pe un dorobanţ d-al cârmuitorului, unde îi 
şterge şi el ăluia o palmă d-alea sositele de la ciuperci. 
Şi totodată îi zise cu sânge rece şi liniştit: 

— Dă-o şi tu înainte, căci este venită de la cuconul 
cârmulitor. 

Acesta se umflă de râs, îl iertă de arest, dară îl 
trimise acasă cu un slujitor. 

PASĂREA CU COADA LUNGĂ 


A fost odată un boier. El avea, cum aveau boierii 
pe-atunci, şi ţigani robi, şi scutelnici, şi toate bunurile. 
Dintre toţi copiii de case, copii luaţi pe procopseală şi 
dintre toţi ţiganii, Dinu ţiganul îi căzuse tronc la inimă. 
Şi avea dreptate boierul. Dinu era un flăcăianaru isteţ, 
deştept, înfipt şi spirt, nu glumă. 

Boierul de multe ori se lua după gura lui şi vedea 
că îi iese înde bine. Dinu era nedespărţit de lângă 
boier. Dinu în sus, Dinu în jos, Dinu în toate părţile. Ce 
zicea Dinu, nimeni nu putea să dezică. 


Acest boier avea obicei, când spunea câte ceva, 
de-şi da drumul gurii, astfel încât nici el nu-şi mai putea 
da seama de ceea ce spunea. 

Şi cum era şi de îndrăzneţ, Dinu zise odată 
boierului: 

— Boierule, mă iartă, să nu-ţi fie cu supărare, dar 
prea le spui şi Dumneata groase. Mi-e ruşine mie de 
ruşinea Dumitale. Spune-le niţel mai cu mot, iar nu aşa 
hodoronc-tronc, ca din topor, dacă vei să te creadă 
lumea. 

— D-apoi nu ştii tu, mă tigane, că cu o minciună 
boierească treci în ţara ungurească? 

— Ba ştiu. Dară cu una d-ale Dumitale nu mergi 
nici la Colintina. 

— Aşa să fie, Dinule? Ei bine, iaca, tu când mă vei 
vedea că prea mă întind, să mă tragi de mâneca 
giubelei. 

Nu trecu mult şi boierul se afla la un ziafet cu mai 
mulţi boieri. 

După ce-şi stropi niţel măseaua, boierul simţi că-l 
mănâncă limba. Apoi din vorbă în vorbă, fiindcă vorba 
vorbă aduce, el zise că are să spună o Istorie ce o 
văzuse cu însuşi ochii săi. 

Dinu, cum auzi, se făcu numai urechi şi se hotărî 
ca de astă dată să nu lase pe stăpânu-său a cădea în 
păcat. 

Boierul începu: 

— Când eram treti logofăt, boieri Dumneavoastră, 
şi mă duceam la un sat din partea câmpului, am văzut 
într-o pădure o pasăre aşa de frumoasă cum nu mai 
văzusem până atunci. Eu dau cu socoteala că va fi fost 
pasărea care ne spunea dascălul că se numeşte finix. 
Ea era cam ca păunul nostru, şi avea o coadă, minunat 
de frumoasă, şi lungă, pe nemincinos, de trei stânjeni. 


Dinu de la spate, fiindcă ţiganul sta totdeauna la 
spatele boierului când şedea la masă, îl trase de 
mânecă. 

— Adică, zise boierul, poate că nu era de trei 
stânjeni; dar doi stânjeni tot avea. 

Dinu îl trase de mânecă iară. 

— Ce zic eu doi stânjeni? Insă dau cu socoteala că 
era de un stânjen, fără doar şi poate. 

De a treia oară Dinu trase pe boier de mânecă. 

Boierul unde se întoarse iute către Dinu şi se răsti 
la dânsul, supărat foc, zicându-i: 

— Du-te la dracu, măi ţigane, ce, vrei să-mi 
rămână pasărea fără coadă? 

Publicată pentru întâia oară în 
volumul: 

ASTRONOMUL, DOCTORUL ŞI 
ŢARANUL 


Doi prieteni de copilărie mersese pe la şcoli în 
străinătate şi învățase cartea până la brâu, adică se 
făcuse burduf de carte. După ce isprăviră de învăţat, se 
întorceau acasă cu gând ca să procopsească pe toată 
lumea. Unul era cititor de stele şi altul doctor. Dar 
fiindcă erau cam jerpeliţi, sfat făcură ei şi se hotărâră 
să nu meargă de-a dreptul în mijlocul cetăţii, ci să 
înceapă a procopsi mai întâi pe mărginaşi, de la care 


să capete câte ceva cu care să se mai înţolească şi ei. 
Aşa hotărâră, aşa şi făcură. 

Trase la casa unui mărginaş. Acolo găsiră numai 
pe femeia casei. Bărbatul era la câmp să adune nişte 
coceni de porumb pentru nutreţul vitelor. Ei cerură să-i 
găzduiască. Între aceste, cum era şi cam înde seară, 
iată că soseşte şi omul femeii de la câmp. li spuse 
şiretenia. Omul primi să-i găzduiască; şi fiindcă auzise 
că sunt nişte procopsiţi, le aşternu în casă tot ce avea 
mai bun pentru culcare; iar el se culcă pe prispă afară, 
înfăşurat în gheba şi în cojocul lui. 

Până a nu se culca, femeia casei găti procopsiţilor 
nişte jumări din câteva ouă, le dete niţel lapte şi niţel 
untişor, iar pentru bărbatu-său făcu o mămăligă de- 
alea înfricoşatele, şi i-o puse dinainte cu un ceanac de 
fasole, fiindcă era în postul Crăciunului. Mâncă omul cu 
poftă, fiindcă era flămând şi trase o donicioară de apă 
de-i trosneau urechile. 

În vremea aceasta, procopsiţii ieşiră pe afară. 
Astronomul, uitându-se pe cer, zise: 

— Ce frumoasă vreme o să avem mâine. 

Doctorul îl asculta cu ochii bleojdiţi; apoi zise şi el: 

— Vezi pe omul ăsta, până mâine nu va mai fi între 
cei vii. Are să crape. Văzutu-l-ai tu ce a mâncat şi cum 
a mâncat? 

Apoi intrară în casă ca să se culce. 

Până a nu dormi ei, intră şi ţăranul şi zise: 

— Nevastă, ia hai să adunăm ale trăncănăi de pe 
afară, să le dăm pe lângă casă, că mie mi se pare că la 
noapte a să ningă. 

Procopsiţii, când auziră, se înfundară de râs, însă 
tăcură. 


Se culcară cu toţii şi adormiră. Peste noapte, cam 
pe când încep a cânta cocoşii de ziuă, ţăranul intră în 
casă şi scoală pe nevastă, să facă focul la sobă. 

Doctorul zise tovarăşului său: 

— Acestea sunt semne că nu-i este bine. Aiurează 
deştept. Mai aşteaptă niţel şi vei vedea că are să 
crape. 

In vremea aceasta, ţăranul ieşi afară şi se întoarse 
cu o crosnă bună de lemne. Până să încarce braţul de 
lemne, până să vină în casă, ninsoarea îl albise, căci 
ningea ca în mijlocul iernii. 

Când îl văzură procopsiţii plin de ninsoare o 
mâlciră. 

Țăranul făcu focul şi se puse să se încălzească; 
femeia se sculase şi luase furca. Ea lucra şi el îi spunea 
la snoave pe lângă foc. Nici că avea gând să crape. 

După ce se lumină de ziuă şi văzură că afară 
neaua este mare şi ţăranul cu voie-bună, procopsiţii îl 
întrebară: 

— Cum se poate, îi zise doctorul, de n-ai nici pe 
dracu, după ce aseară ai mâncat un ceanac de fasole, 
o mămăligă întreagă şi ai băut o doniţă de apă? 

— laca bine, răspunde ţăranul, muncesc toată 
ziua, şi seara când vin flămând, totdeauna mănânc 
aşa. M-am obişnuit cu felul ăsta de mâncare şi mi-e 
bine, sunt sănătos, mulţumesc lui Dumnezeu. 

— Asta bine, îi zise astronomul; dar de unde ai 
ştiut tu că a să ningă în astă-noapte? 

— lacă, când mă întorceam de la câmp, am văzut 
o scroafă care aduna paie şi le ducea la culcuşul ei. 
Acesta este cel mai nemincinos semn de ninsoare. 

— Aide mă, încolo, zise astronomul către doctor şi 
atingându-l cu cotul, aici nu e treabă, că nu plătim nici 
o ceapă degerată unde şi porcii sunt astronomi. 

DESCOPERIREA HOŢIEI CU PAIELE 


În grădina boierului D... de la moşie lucrau ca la 
treizeci de ţărani. Intr-o zi cuconiţa boierului ieşise să 
se plimbe prin grădină. Dumneaei era îmbrăcată 
ţărăneşte. Avea nişte fote lucrate numai cu mătase şi 
cu fluturaşi de argint. lia era de borangic subţire cum 
este casa de păianjen, şi împodobită cu mătăsuri, fir şi 
fluturaşi de aur; şi nişte conduri de părea că erau 
turnaţi pe picioruşul dumneaei. li şedea de minune de 
bine cu două cozi lăsate pe spate şi cu capul înfăşurat 
într-o maramă albă ca zăpada. La gât avea o salbă de 
bani vechi de aur. 

Plimbându-se pe ici, pe colea, nu băgă de seamă 
că pierduse salba, apoi se întoarse acasă. Pasăminte 
salba nu era bine legată. Şi Dumneaei, sărind ca o 
căprioară prin ale stufişuri de flori şi de verdeață, îi 
căzuse de la gât fără să simtă. Când, bre! salba nu e. 
Sculă în picioare toată casa, puse pe foc toate slugile 
să-i scoată salba din pământ din iarbă verde, că nu e 
de trai. Căutară în dreapta, căutară în stânga, salba nu 
e! 

lar dacă veni boierul acasă şi află, chemă pe toţi 
ţăranii care lucrau în grădină. Îi întrebă. Dar ei luară 


toţi pe nu ştiu în braţe, şi căuta fiecare să se scape de 
năpastă. 

Boierul făgădui nu ştiu cât celui ce-i va aduce 
salba, fiindcă, zicea boierul, cine a găsit-o, nu se 
cheamă hoţie de o va înapoia. Cu una, cu alta nu o 
putu scoate la căpătâi. Atunci boierul hotărî să o 
întoarcă pe foaia cealaltă. 

Chemă să vină a doua zi în casă la dânsul toţi cei 
treizeci de ţărani, chemă şi pe preotul satului; până 
atunci luă treizeci de paie de grâu, le tăie pe toate 
după o măsură şi le puse pe masă. 

A doua zi se adunară toţi cei chemaţi. Preotul se 
îmbrăcă în odăjdii şi începu să citească rugăciunile 
obişnuite la asemenea întâmplări, şi după ce zise şi 
Evanghelia, căzu în genunchi şi împreună cu dânsul toţi 
cei adunaţi. Şi, ridicând glasul, zise, cu un grai limpede, 
ca să fie auzit şi înţeles de toţi, o rugăciune, fără să 
ştie ţăranii că era scrisă de boier. Acea rugăciune cam 
aşa glăsuia: 

„Doamne, tu care toate le ştii şi care toate le faci 
cu voinţa ta cea mare şi puternică, ascultă rugăciunea 
nevrednicului robului tău şi fă ca paiul ce va fi la 
nelegiuitul acela care a furat salba să crească până 
mâine dimineaţă cel puţin de un lat de unghie. Făcând 
tu această minune, vor scăpa atâţia oameni nevinovaţi 
de năpaste şi minunea ce-i vei arăta va face până şi pe 
cel mai nelegiuit să te slăvească în veci.” 

Toţi răspunseră: „Amin”. 

După aceasta sculându-se boierul, de faţă cu toţii, 
scrise pe fiecare pai câte ceva şi împărţi câte unul la 
fiecare ţăran. 

— Mâine de dimineaţă, zise boierul, să fiţi iarăşi cu 
toţii aici, să vedeţi minunea ce auzirăţi pe moş popa că 


va face Dumnezeu după rugăciunea Sfinţiei sale cu 
hoţul. 

Ţăranii se duseră fiecare la ale sale. Hoţul însă 
stătu de cugetă. Apoi, tremurând de frică, deşi era 
lepădat de lege, şi crezând că paiul o să crească, nu-l 
lăsă necuratul de inimă ca să dea salba, ci zise: „Popa 
a zis că paiul să crească cel puţin de un lat de unghie, 
eu o să tai din pai mai mult, doar n-o fi el al dracului să 
crească mai mult”. 

Cum zise şi făcu. 

A doua zi se adunară ţăranii unul câte unul şi 
aducându-şi paiul ce primiseră, îl da în mâna boierului. 
Boierul cum le vedea, le măsura şi le punea grămadă 
launloc. 

Hoţul fu cel din urmă care veni. Cum îl văzu 
boierul, îi ieşi înainte. Îşi dete şi el paiul. Boierul 
măsură paiul şi, fără a-l mai pune la măsură, îl apucă 
de mână şi strigă: 

— Asta e hoţul! puneţi mâna pe el! 

— Crucea lui de pai al dracului! De două lățimi de 
unghie l-am tăiat şi tot a crescut?! 

Nu crescuse paiul, dar boierul băgă de seamă că 
era mai scurt decât celelalte, când el ştia că le tăiase 
pe toate deopotrivă. 

GRUIA 


Într-un sat oarecare trăia un tânăr cam nătăfleţ, 
căruia toţi îi ziceau Gruia. Din Gruia nu-l mai scotea. El 
ajunsese de poveste din pricina stângăciei lui la vorbă 
şi la lucru. 

Într-una din zile, sfară se dete în tot satul că Gruia 
se însoară. Pasămite i se aprinsese şi lui călcâiele de 
dor şi se logodise cu o leică, muieruşcă d-alea, care 
ziua fuge de bivoli, iar noaptea îi apucă de coarne. 

După ce făcură o nuntă de se duse vestea în sat, 
începură şi ei a-şi face rost casei. Abia trecu trei luni de 
la însurătoare şi bietul Gruia se pomeni că este tată. 

Se gândi, se răzgândi, numără pe degete, făcu 
socoteala cu boabele şi vedea bine că lui îi iese tocmai 
trei luni în cap de la însurătoare. Nu se putea însă 
dumiri cum de se face să aibă el un copil la trei luni de 
zile. 

După ce-şi boteză odrasla şi se făcu mamă-sa mai 
bine, el îi zise într-o zi: 

— Fă nevastă, dar tu la trei luni naşti copilul? 

— Vezi, mă bărbate, d-aia îţi zice ţie lumea Gruia. 
Păi bine, mă, fă socoteala: trei luni sunt de când m-ai 
luat tu pe mine, trei de când te-am luat eu pe tine, şi 
trei de când ne-am luat amândoi. Socoteşte pe degete 
de vezi cât fac trei şi cu trei şi cu trei? 

— Nouă, nevastă, bine zici tu. Ti! lţi mulţumesc că 
m-ai scos de la bănuială, că uite, se făcea lucru 
dracului. 

PERECHEA NIMERITĂ 


Doi creştini, întâlnindu-se după ce se întrebară de 
ale sănătăţii, zise unul către celălalt: 
— Ştii că a să avem o nuntă în satul nostru? 
— Aşa să trăieşti! şi cine se însoară? 
— laca, se însoară Nevoie, ia pe Mânie şi-i cunună 
Urgia lui Dumnezeu. 
Publicată pentru întâia oară în 

BĂRBATUL OBROCIT 


— Fa nevastă, cam multe picioare sunt astă-seară 
în patul nostru. Număr şi văd că sunt şase. 

— Vino-ţi în fire, bărbate, ia dă-te jos şi numără. 

— Ai dreptate, nevastă, dar nu ştiu de ce când mă 
sui în pat găsesc şase picioare în loc de patru. 

— Bărbate, tu eşti obrocit. Trebuie să-ţi descânt. 
Bărbatul priimi. 

Descântecul se făcu în următorul chip: puse în 
capul bărbatului o căldare mare, femeia cu două verge 
bate în căldare şi, zgomotul ce face loviturile, scapă din 
băgarea de seamă a bărbatului, cum învăţa femeia pe 
ibovnic de a se scula din pat, a trece în cămara de 
alături, unde-i sunt hainele, şi după ce se va îmbrăca 
să iasă prin uşa din fund, să dea prin cotitura de lângă 
casă şi se va afla în uliţă. 


După ce isprăvi de descântat, bărbatul se suie în 
pat lângă femeia sa. 
— Bine ai zis tu, nevastă, că eram obrocit. Acum 
număr şi nu găsesc decât patru picioare. 
— Nu-ţi spuneam eu, bărbate? 
Publicată pentru întâia oară în 
volumul: Snoave sau poveşti 
populare, 1879, p. 69-70. 


BĂRBATUL CU IABAŞAUA 


Doi prieteni se întâlnesc; după ce-şi dară bună 
ziua: 

— la spune-mi, nenişorule, zise unul din ei, cum o 
duci tu cu femeia? 

— Foarte bine, răspunse el; în ziua cununiei chiar, 
cum am venit acasă, am luat un scaun, care mi se 
părea că-mi stă în cale, şi l-am trântit aşa de tare, încât 
s-a făcut ţăndări. Femeia mea, crezând că sunt un 
năbădăios, umblă pe lângă mine ca pe lângă o bubă 
coaptă. Eu, din parte-mi, nu i-am zis până azi nici dă-te 
mai încolo. 

— A mea m-a prostit detot. N-am zi albă din 
pricina ei. O să încerc să fac şi eu ca tine. 

După ce ajunse acasă, se face a fi supărat, şi unde 
pune mâna pe un scaun, care zicea că-i stă în cale şi-l 
trânteşte de nu se mai alege nimic de dânsul, apoi se 
răsti la femeia sa, zicându-i că nu îngrijeşte să fie 
lucrurile puse la locul lor. 

— Târziu te-ai deşteptat, bărbăţele; acum eşti cu 
iabaşaua de nas, îi răspunse femeia. 

Publicată pentru întâia oară în 
volumul: Snoave sau poveşti 

HAITA DE CÂINI 


Toamna, pe o noapte cu cerul senin, 
Un haitic de şarle droaie mi se ţin 
După o căţea, 

Care, rea din fire, pe cine-ntâlnea 
Ca o-nfierbântată la toţi mârâia. 


Locul era dosnic ş-un biet călător 

C-un baston spre casă se-ntorcea de zor. 
Când în faţă iată 

Haita cea turbată. 

Omu-ntoarce băţul şi se pregăteşte 

Ca să dea din faţă cât mai voiniceşte. 


Fiindcă de la spate se afla ferit 

De-un colţ de zid. 

Strigă, dă, se-ntoarce şi se tot fereşte, 
Dar haita turbată mai rău se-ndârjeşte. 


Din vecinătate, un zăvoi din lanţ, 
Mirosind a dant, 

Deodată îşi smulge ţăruşul de care 
Era legat bine şi, în fuga mare, 
Târâindu-şi lanţul vine de-ntâlneşte 
Haita lătrătoare şi se dă orbeşte. 


Călătorul nostru, ştiind din renume 
Groaza ce zăvoiul răspândea în lume, 
Pălise de frică: credea că-i pierdut 
Şi-ntr-un colţ, de frică, rămăsese mut; 
Când, zăvoiul roată cu lanţul loveşte 

Pe căţeaua care rău chelălăieşte 

Şi de-un picior şchiopă, şi se depărtează. 


Haita o urmează. 
Şi, de unde omul se credea pierit, 
Se văzu deodată deplin izbăvit. 


Dator e oricine bine-a se lupta 
Spre a înfrunta 
Răul ce-ntâlneşte. 
Ş-apoi dacă vine 
Un rău şi mai mare, el să nu suspine, 
Nici să nu se piarză, căci răul, care 
li stă mai în faţă, e a lui scăpare. 

MUIEREA CE ASCULTĂ DE POVEŢELE 
BARBATULUI SAU RAPOSAT 


Două prietene stau de vorbă la o răspântie: 

— Aşa este, lele, greu o duce muierea când 
lipseşte stâlpul casei. Ce să facem, de, omenire 
suntem. Lasă că ţi-o trimite Dumnezeu mângâiere 
dintr-altă parte. 

— Dumnezeu poate mult, leiculiţă. Dară ce mai om 
era răposatul! Până i-a ieşit sufleţelul m-a tot povăţuit 
ce să fac, cum să mă port. Alaltăieri i-am făcut de nouă 


zile, şi una din poveţele lui am împlinit-o tocmai pe 
tocmai. Am dat pentru sufletul lui o vacă şi zece oi. 

— Păcat că ţi-a luat Dumnezeu un aşa giuvaier de 
bărbat. Cum bag de seamă, nu era aşa burdios ca alţii. 

— Să ferească Dumnezeu! Ce stai dumneata de 
vorbeşti? Să dai mult cu multul şi nu mai găseşti altul 
ca dânsul, zise biata văduvă, şi o podidiră lăcrimile. 
Acum umblu să împlinesc încă una din poveţele lui. 

— Bine faci, lele. Şi ca ce te-a mai povăţuit să faci? 

— laca, leică, m-a povăţuit ca numaidecât să mă 
mărit, ca să scap de clevetele lumii şi să nu văduvesc 
îndelung; pentru aceasta, din averea noastră mi-a lăsat 
cu limbă de moarte o altă vacă şi zece oi ca zestre. 

— Auzi, soro, omul lui Dumnezeu! D-apoi să-l 
asculţi, leiculiţă. 

— Dar cum nu l-oi asculta, surioară, eu, care n-am 
ieşit din cuvinţelul lui niciodată? Şi mi-a mai zis că omul 
pe care voi avea să-l iau de bărbat să fie ca de 
cincizeci de ani, căci atunci omul ştie şi la vale şi la 
deal, este hârşit cu toate belele şi ticnit, duce hăul 
casei fără să cârtească. Oi să mă silesc să-i fac şi astă 
voie. Şi dacă nu voi putea tocmai, tocmai un om de 
cincizeci de ani, cum a lăsat el cu sufletul, tot nu voi 
văduvi mai mult, ci voi lua doi câte douăzeci şi cinci de 
ani şi aşa nu voi călca cuvântul. 

— Aşa să faci, leică. 

O VORBĂ CARE DESLUŞEŞTE TOT 


Un episcop odată plecase să cerceteze eparhia. 
Ajungând la un sat, se supără foc cum de nu-i face 
primirea ca la alte sate, trăgându-i din depărtare 
clopotele. După ce trase la gazdă, chemă pe preotul 
satului la dânsul. 

— Părinte, îi zise episcopul cu grai cam aspru, în 
toate satele până aci m-a primit ca pe capul legii ce 
sunt. Numai satul Sfinţiei tale se vede că şi-a cam uitat 
datoriile către sfânta noastră biserică; şi pentru 
aceasta Sfinţia ta trebuie să fii de vină. 

— Preasfinte stăpâne, răspunse bietul preot, sunt 
o mie ş-o sută de cuvinte. Eu, biet, mi-am făcut datoria, 
mai cu prisos decât alţii. Aţi văzut bine că v-am ieşit 
înainte de v-am primit tocmai la marginea satului cu 
crucea, cu Evanghelia, cu steagul şi îmbrăcat în sântele 
vestminte, în loc să vă aştept la uşa bisericii. Şi cu atât 
mai mult s-a bucurat sufletul meu când am auzit că v-a 
dat Dumnezeu în gând să vă mai aduceţi aminte şi de 
satul nostru, cu cât aveam mare trebuinţă de fiinţa de 
faţă a capului bisericii, spre a turna balsamul mântuirii 
pe rănile noastre sufleteşti şi a mă ajuta să dau afară 
din sat sărăcia ce s-a încuibat la noi. 

— Din mia şi din suta aia de cuvinte nu s-ar putea 
să-mi spui şi mie câteva? mai zise episcopul cu grai 
mai blajin. 

— Mai întâi de toate, preasfinte părinte, biserica 
din satul nostru n-are nici un clopot. 

— Destul, destul, răspunse episcopul, ăst singur 
cuvânt este deajuns spre a-mi desluşi totul. 

În duminica următoare, sătenii cu mirare auziră 
două clopote care îi chemau la rugăciune din turnul 
bisericii. Când se adunară la biserică, preotul le citi 


porunca episcopului prin care îndemna pe toţi 

poporanii să-şi dea copiii la şcoala ce înființase 
Preasfinţia sa cu ale sale cheltuieli. 

Publicată pentru întâia oară în 

Snoave sau poveşti populare, 

PLANUL SÂNTULUI PETRU 


Domnul nostru Isus Christos, în marea sa 
milostivire pentru neamul omenesc, merse odată în iad 
ca să cerceteze pe păcătoşii ce se munceau acolo, şi să 
vadă de nu este vreunul care să-şi fi ispăşit păcatele şi 
să aibă parte de îndurarea sa cea mare, ca să-l ierte de 
osânda de veci. Domnul Christos era cu Petru 
Apostolul. 

După ce străbătu iadul şi pieziş şi curmeziş, 
Domnul Christos ieşi afară. Petru se uitase acolo, 
privind la chinurile cele grozave ale păcătoşilor şi nu 
băgă de seamă când ieşi Domnul Christos. 

Trezindu-se din uitucia lui, Petru se văzu singur, 
singurel în mijlocul a milioane de draci, care se uitau la 
dânsul cam chiorâş, şi începură a-l lua fiori de pe la 
spate, şi hâţ în sus, hâţ în jos, nu găsi uşa pe unde să 
iasă; căci se afla în adâncimile cele mai de jos ale 
iadului. 

Ce să facă ca el să iasă de acolo? Să întrebe nu îi 
venea la socoteală, ca să nu paţă vreo alagea. Să stea 
acolo, nu prea îi da mâna, să nu-i vină poftă diavolului 
să-l înhaţe şi pe dânsul. 

Ce să facă dar? O întoarse şi el la şiretlic, şi deci se 
prefăcu că ia măsură iadului cu o aţă ce se afla la 
dânsul din întâmplare. 


Începu dară a bate la ţăruşe şi în lung şi în larg cu 
nişte bețe ce găsi p-acolo, şi se făcu că tot socoteşte şi 
tot înseamnă mereu. 

Tartorul dracilor văzâdu-l trimise un scoloian de 
drăcuşor la dânsul ca să afle ce face. Acesta alergă 
într-un suflet şi apropiindu-se, îl întrebă: 

— Ce faci, aci, Petre? 

— Ce să fac! lacă iau măsură ca să clădesc o 


biserică. 
— Aici biserică?! 
— D-apoi, da. 


Drăcuşorul se repezi înapoi cu limba scoasă, de-i 
sfârâiau călcâiele, şi, gâfâind, spuse tartorului cele ce 
auzise. 

Acesta trimise îndată p-un alt drac mai în vârstă ca 
să poftească pe sfântul Petru afară. El se arătă 
sfântului: 

— Petre, zise dracul, domnul meu te pofteşte să-ţi 
iei ale trei fuioare şi să te cari de-aci. 

— Aceasta nu va fi, răspunse Petru, eu sunt adus 
aci ca să fac biserică şi biserică voi face. 

Auzind tartorul de unele ca acestea, făcu un semn, 
şi toţi dracii mari şi mărunți, bătrâni şi tineri s-adunară 
pe lângă dânsul. 

Nu ştiu ce le şopti la ureche, că unde mi se 
repeziră necuraţii, frunză şi iarbă, asupra sfântului 
Petru, îl luară cu nepusă masă, îl duseră pe sus până la 
poarta iadului şi-l îmbrânciră afară. 

Sfântul se bucură, nu se bucură, când ieşi iarăşi la 
lumină; dar dracii ştiu că se bucurară când se văzură 
cortorosiţi de un musafir ce le sta ca gunoiul în ochi, 
pentru care îl şi scoaseră din iad ca pe o măsea 
stricată din gură. 

Publicată pentru întâia oară în 

ALEGEREA ŢIGANULUI DE DOMN 


O ceată de români venise la un ţigan despre care 
auzise vorbindu-l de bine şi îi zise: 

— Ştii la ce am venit la tine, danciule? 

— Ştiu, dacă mi-oţi spune, romanico, mânca-v-aş. 

— Uite, mă, vodă a murit. Noi am socotit să te 
alegem pe tine domn. 

— la nu mai glumiţi, oameni buni, dar eu nu ştiu ce 
treabă are vodă. 

— lacă, mai nimic. El face dreptate în ţară, cum fac 
vătaşii la tine în sălaş; ia birurile; dă boierii la oameni 
cei ce slujesc ţării cu credinţă şi, când vrăjmaşii se 
scoală asupra ţării, merge cu oastea la război. 

— D-apoi pâine? 

— Ei, iaca! Va fi cine să îngrijească şi de pâine. Vei 
pune pe un boier credincios şi cu dor de inimă pentru 
tară să îngrijească de toate cele spre hrana şi trebuinţa 
oastei, după cum îi vei porunci tu. 

Şi cum se face războiul? mai întrebă tiganul. 

— Uite, merge toată oastea înaintea vrăjmaşului, 
cu vodă şi cu toţi boierii în frunte, şi unde întâlneşte pe 
duşman, îi freacă ridichea bine, îl dă pe foi şi îl bate ca 
pe dânsul. 

— D-apoi pâine? 


— Ei, da! şi în urma oastei vine carele cu pâine şi 
cu toate cele de lipsă oamenilor. 
— Şi eu după carele cu pâine, răspunse în cele din 
urmă ţiganul. 

A doua oară apare în volumul: 

MOŞ APEŞ 


— Şi cu norocire! Trai bun şi viaţă lungă să vă dea 
Dumnezeu! 

Cu aceste vorbe de heretisire întâmpină pe moş 
Apeş un prieten vechi al său. 

— Să dea Dumnezeu la toată lumea, şi mie 
păcătosului, răspunse moşul. 

— Mi-a părut bine când am auzit că iar te-ai 
însurat, moş Apeş. Ştiu cât este de rău să fie cineva 
singur în casă, îi mai zise prietenul. 

— Am fost nevoit, moşul tatei, să mai iau încă o 
dată jugul, răspunse Apeş, femeia este trebuincioasă la 
casa omului. 

— De, asta aşa este, deşi însurătoarea are multe 
amaruri şi multe găluşti de înghiţit. Dar de una nu mă 
dumeresc eu. 

— De care? 


— lacă: cum D-ta, om cu destulă doxă la cap, 
trecut prin ciur şi prin dârmon, lovit cu capul şi de 
pragul de sus şi de cel de jos, şi la vârsta Dumitale, 
cum D-ta, zic, te-ai lăsat să te muşte şarpele de inimă 
şi să faci greşeala de-a lua de muiere o fată mare? 

— Ce era să fac, moşicule, dacă n-am găsit alta 
mai mică! ? 

Publicată pentru întâia oară în: 


„Dorobanţul”, Bucureşti, an |, 
nr. 94, 19 februarie 1878, p. 3. 
Nu este semnată. 


A doua oară apare în volumul: 


Snoave sau poveşti populare, 
1879, p. 80-81. 


VARZA ROŞIE 


— Cine era domnul acela care ieşi pe uşa din fund, 
nevastă, când am intrat aci? întrebă un bărbat pe 
femeia lui. 

— Ce om? bărbate, vino-ţi în fire, îi răspunse 
femeia. 

— Bre, nevastă, eu am văzut pe cineva ieşind d- 
aici pe uşa de din dos, când am intrat. Să-mi spui drept 
cine a fost, că, uite, se face lucrul dracului. 

— Taci din gură, bărbate, să nu te audă cineva şi 
să creadă că aşa este. Ce, umbli să ne faci casa de 
ruşine? Cine dracul te-a mai obrocit până într-atât încât 
să visezi deştept? N-a avut să iasă nimeni de-aici; căci 
unde vine cineva pe la noi când lipseşti tu de acasă? 

Bărbatul, nemulţumit de răspunsurile femeii sale, 
iese pe din dos să vadă nu va putea da oare de urma 
celui care a fost în casa lui? 


Căutând în dreapta şi în stânga, se pomeni, fără să 
ştie cum, în curtea unei precupeţe ce şedea alături şi 
cu care nevastă-sa trăia în bună vecinătate. 

— Bună ziua, lele Dragomiro. 

— Mulţumim Dumneavoastră, jupân Dimcio; dar ce 
sunteţi aşa supărat? 

— Pentru ce îmi ziseşi mulţumim Dumneavoastră, 
lele Dragomiro, deoarece sunt singur? 

— Cum Dumnezeu? Aşa să fie oare? Ei! vezi, acum 
nu mă mai mir de cele ce-mi spunea şi bărbatu-meu, 
când am venit din piaţă. Eu am socotit că vrea să mă ia 
încolo, când mi-a spus că era singur. Şi să vezi 
Dumneata, acum înţeleg eu şiretenia pricinii. Uite, 
jupân Dimcio, am mâncat şi eu din varza cea roşie, din 
care ai cumpărat şi Dumneata azi dimineaţă pentru 
salată; şi nu ştiu ce naiba a avut, că, uite, cum am 
înghiţit-o, am simţit că mi se împăienjenează ochii şi 
mi-a tulburat văzul. Îmi pare unul tot doi. Mă uit la 
Dumneata şi mi se pare că mai stă unul la spatele 
Dumitale. 

— Ce spui, lele Dragomiro? apoi asta este un fel de 
obroceală. 

— Cam aşa, jupân Dimcio; pârdalnica aia de varză 
trebuie să fie pricina. 

— Ei vezi? eram să fac un păcat. Când am venit azi 
acasă, după prânz, mai devreme, ce e drept, decât altă 
dată, şi mie mi s-a părut a fi încă cineva pe lângă 
nevastă-mea şi că a ieşit pe uşa de din dos. 

— Vai de mine! Bine că te aduse Dumnezeu pe- 
aici, să afli de la mine istoria verzei. Şi să ştii că de se 
va întâmpla ceva în casa Dumitale, ce-mi va da vreo 
bănuială că jupâneasa şovăieşte, ori îţi calcă credinţa, 
eu voi fi cea dintâi care ţi-oi spune; căci mult bine văd 
eu din o aşa casă. Dumneata eşti bun; jupâneasa 


Dumitale milostivă; şi-ar fi păcat de Dumnezeu să vi se 
spargă casa din pricina mea, dacă nu ţi-oi spune ce voi 
vedea. 
Jupân Dimcio se linişti şi se întoarse acasă cu 
cugetul împăcat. 

NEAJUNSURILE SOCOTELII CU BOBII 


Preotul Muşat, dintr-un sătucean, se dusese la o 
moară, cu paracliserul, ca să macine câţiva saci, cu 
grâu şi cu porumb. 

Şi fiindcă nici în satul lor, nici în satele învecinate 
nu erau mori, preotul fusese nevoit să se ducă tocmai 
la al patrulea sat. Era în postul Paştelui. 

Injungă boii la car, puse grăunţele într-însul şi hăis- 
cea, merse omul pre îndelete, şi tocmai a doua zi seara 
ajunse la moară. Până să-i vină rândul de măcinat, mai 
zăbovi vreo două zile, căci era mare îmbulzeală. Când 
să bage în coş, auzi trăgând clopotele. Deodată îi sări 
inima. 

Se duse iute şi cercetă, apoi se întoarse repede şi 
zise ţârcovnicului: 

— Aide, dascăle, mai iute, că ne-a apucat Paştele 
de pe urmă. 

— Ce spui, părinte? 


— lată aci în sat a şi sosit, şi până în ziuă va 
ajunge şi la noi; ce să ne facem? 

— Să-l mai oprim niţel. 

— Aş! nu se poate. 

— Dar ce facem grăunţelor ce am adus să 
măcinăm? îl mai întrebă paracliserul. 

— Că bine zici tu, dascăle. Rămâi tu dar aci, 
grăbeşte de isprăveşte mai curând, şi vezi de vino într- 
un suflet, că eu mă duc să fac Învierea. 

— Dar cum se făcu pozna, părinte, de te apucă 
Paştele aşa fără veste? 

— Dracu ştie, răspunse preotul. Eu atât ştiu că 
postul cel mare este de patruzeci şi opt de zile. Atâtea 
şi boabe de porumb am pus în buzunar la lăsatul de 
sec. In fiecare zi am scos câte unul şi acum, când caut, 
văd că mai sunt încă multe. Pesemne că s-a izmenit 
lumea. 

Pasămite preoteasa băgase de seamă că soţul său 
purta boabe de porumb în buzunar; bănuise că îi place 
a ronţăi în post, când şi când, câte o boabă la lucru, şi 
îi mai adăugase o mână, înainte de-a pleca la moară. 
Sărmana, credea că făcând aşa, umblă după gustul 
bărbatului. 

Asta fusese ce zăpăcise pe bietul preot. 

Ajungând acasă, supărat şi abia răsuflând, începu 
a trage ale clopote de credeai că o să le spargă. 
Oamenii se mirară cum de, aşa din chiar senin, îi 
cheamă popa la biserică. Aflară că este sfintele Paşti, 
după ce se adunară. Săvârşind slujba Învierii, se 
întoarse preotul acasă cătrănit şi copleşit de ruşine. Aci 
găsi pe preoteasa supărată foc. 

— Da, bine, părinte, ce mai fuse şi asta? Ce fel de 
Paşti mai făcuşi şi Sfinţia ta, fără colaci, fără ouă roşii şi 


fără să ne dai de veste de mai înainte, ca să ştim şi noi 
ce facem? 

— la, fă şi tu cum vei putea, răspunse preotul. Nu 
ştiu cine dracu a gonit Paştele cu câteva zile mai- 
nainte. Şi dacă era să fie după boabele de porumb din 
buzunarul meu, eram s-o ducem tot într-un post. Parcă 
tot fătau. Noroc cu nişte creştini ai lui Dumnezeu din 
satul unde am fost la moară şi de la care am aflat că a 
sosit Paştele. 

— Ce spui, părinte, de boabe şi de fătat? Eu ţi-am 
pus o mână, sunt acum câteva zile, socotind că îţi 
place să le ronţăi. 

— Taci, preoteasă! Ptiu! Ucigă-te toaca, satano! 
Mă speriasem că o să rămânem fără Paşte. 

PĂCĂLICIUL PĂCĂLIT 


Un moşnean chiabur, plin de bucurie că se 
întorsese fiu-său dinăuntru, unde fusese să înveţe 
carte înaltă, pofti pe vecinii săi, toţi moşneni ca şi 
dânsul, într-o seară, ca să le înfăţişeze copilul; iară 
acesta să-şi arate procopseala. Ce e drept, băiatul 
învățase carte până din sus de brâu, şi dascălii îl 
lăudau că este ascuţit la minte. 


Între cei poftiţi, se afla şi o rugină de moşnean, 
păcălici, ce voia să râdă de toată lumea cu apucături 
de propăşire. 

Pe când cei adunaţi ascultau cu nesaţ şi erau 
mulţumiţi de vorbele tânărului, iară acesta răspunzând 
tuturor cu vorbe iscusite, tot din carte, păcăliciul zise: 

— Domnule  firoscos, cum bag de seamă, 
Dumneata ţi-ai uitat şi limba de când ai plecat din ţară. 
Vezi ce va să zică procopseala dobândită de la străini! 

— Ba nicidecum, domnule, răspunse junele. Ţin la 
limba ţării mele, cum ţin la tatăl meu, care mi-a dat 
zile. Când eram în străinătate, o parte din zi o 
întrebuinţam a citi şi a scrie româneşte. 

— Bine, dacă este aşa, cum se zice la ceea care se 
află în pahar? 

— Cum să se zică? lacă apă. 

— E, nu e ce-ţi spun eu? Asta se cheamă udeală, 
băiete. 

Toţi cei de faţă se umflară de râs. Junele zâmbi şi 
dânsul de milă. 

Mai apoi, voind păcăliciul să-şi aprindă ciubucul, 
întrebă iarăşi: 

— Domnişorule, dară la asta ce se pune deasupra 
ca să se aprinză ciubucul, cum se zice? 

— Foc, cum vrei să-i zică? îi răspunse tânărul. 

— Hei! Tot ce-ţi spuneam eu că ai uitat româneşte. 
Asta se cheamă mângâiere. Cum te mai mângâie el 
iarna, când stai în casă lângă vatră, şi afară e viscol şi 
zloată? Dar la asta care se linguşeşte şi se tot freacă 
de piciorul meu, cum îi zice pe româneşte? 

— Dumneata, domnule, mă întrebi nişte lucruri pe 
care ţi le-ar putea spune şi copiii. Şi dacă răspund la 
ceea ce mă întrebi, o fac numai de bună-cuviinţă 


pentru adunare şi de respect pentru perii Dumitale cei 
albi. Asta, domnule, se cheamă pisică ori mâţă. 

— Nu te supăra, domnule firoscos, de întrebările 
mele. Lucrul este învederat. Ai uitat limba românească 
şi ai învăţat pe cea păsărească. lată, dobitocul ăsta îşi 
spune singur numele, pe când Dumneata vorbeşti 
alandala. El se cheamă hârâitoare, n-auzi cum face 
hâr! hâr! 

Musafirii începură a se plictisi. Junele nu se 
tulbura, ci cugeta. 

In cele de pe urmă, ruginitul bătrân trase pe tânăr 
la o parte spre fereastră şi, arătându-i aria din bătătura 
tatălui său, îl mai întrebă: 

— Ei bine, dar aia de colo cum se cheamă? 

— Se cheamă arie, domnule. 

— Ba nu; aia se cheamă procopseală, domnişorule, 
căci de n-ar fi ea n-am avea ce mânca, nici cu ce să ne 
ducem înăuntru, pe la şoacăţi şi pe la cine ştie unde, ca 
să învăţăm câte în lună şi în soare, numai cum să ne 
procopsim nu învăţăm. 

Adunarea începu a se sparge. Musafirii plecară. 

A doua zi, sărbătoare fiind, toţi musafirii merseră 
să ia cafeaua, după ieşirea de la biserică, la domnul 
moşneanul cel ruginit, ca unul a cărui locuinţă era mai 
aproape de biserică. 

Cu bătrânii, merse şi tânărul. 

Casa acestui moşnean avea cuprinsurile ce au 
toate casele de proprietari moşneni. Aria era în ogradă 
mai de-o parte. Pe când cei bătrâni stau la taifas, 
sorbind cafeaua şi vorbind câte nagode toate, intră 
repede junele strigând: 

—  Săriţi toţi cu totul! Hârâitoarea a luat 
mângâierea în coadă şi a dat fuga din casă. De nu veţi 


ajunge mai curând cu udeala, se duce dracului toată 
procopseala. 

Ruginitul uitase de ceea ce flecărise seara trecută. 
Acum nu înţelegea nici el ce va să zică aceste vorbe 
înşirate. Dar după ce îi deschiseră capul cei adunaţi, 
pricepu primejdia ce-l ameninţa. Alergă îndată cu toţi 
argaţii şi scăpă cu faţa curată. 

Tânărul îşi izbândise pentru înfruntările ce păţise 
de la dânsul. Pasămite el legase un cărbune aprins de 
coada pisicii şi-i dase drumul în arie pe lângă care erau 
aduse mai multe clăi de grâu. 

A doua oară apare în volumul: 


Snoave sau poveşti populare, 
1879, p. 89-92. 


FACEREA MUIERII 


Spun, măre, că Dumnezeu, după ce a urzit 
pământul cu ariciul, avu poftă să facă şi oameni. 

El şi-a împlinit pofta inimii tocmai pe tocmai. 

Făcu pe om şi se veseli o toană. Căţelul, cum este 
el linguşitor, tot fâţâia din coadă şi se gudura pe lângă 
Dumnezeu; iară Dumnezeu îl luase în nume de bine şi 
nu făcea un pas, fără să nu fie şi cățelul cu dânsul. 

Voind să facă şi pe muiere, ori că uitase cum 
făcuse pe om, sau că de teamă că nu va mai nimeri să 
facă acelaşi lucru a doua oară, precum îl făcuse întâi, 
stătu la chibzuri. 


Se socoti ce se socoti şi îndată adormi pe om. 
Pasămite că plăsmuise el ceva nou în gând, şi de unde 
să nu fie aşa? Scoase o coastă de la om ca să facă pe 
muiere şi o puse jos alături, până să închidă rana ce 
făcuse bietului om. 

Căţelul sta şi el acolo şi se uita la stăpânul său ce 
face. 

Pe când Dumnezeu se frământa cu firea şi se 
muncea a vindeca rana omului, cățelul haţ! ia coasta în 
gură şi pe ici ţi-e drumul! Vezi că pe-atunci căţeii se 
vede că nu erau învăţaţi a face sluji! Când băgă de 
seamă Dumnezeu, coasta nu e. Se uită în sus, se uită 
în jos, şi ce să vezi D-ta? Fugea câinele, nene, de 
parcă-i dase cineva sub coadă cu unt-de-neft. 

Strigă Dumnezeu: 

— Cuţu! Cuţul!... 

Dar unde să mi-l audă câinele! Cum bag de seamă 
se dădulcise, necuratul, la carne de om. 

lară dacă văzu Dumnezeu că nu este chip să 
scoată coasta din gura câinelui altfel, se luă după 
dânsul. Câinele fugi, Dumnezeu după el. Şi fugi, şi fugi, 
şi fugi, până ce Dumnezeu se cam supără şi unde mi se 
opinti o dată, sări cale de un conac, îl ajunse ca pe el, 
şi mi-l apucă de coadă. Câinele trage, Dumnezeu ţine. 
Nu vrea, duşmanul, să lase coasta din gură nici în 
ruptul capului. Şi trage, şi trage până ce Dumnezeu 
rămase cu coada lui în mână, iar el se duse ca un 
turbat şi dus a fost până azi. Spun că de atunci a rămas 
turbarea la câini. 

Dumnezeu, mâhnit şi ostenit de atâta alergare, 
stătu locului şi se uita când la câine, când la coada lui 
cu care rămăsese în mână; apoi, scârbit, trânti coada 
jos pe pământ şi zise: 

— Muliere să se facă. 


Şi muiere se făcu. 

Noi astăzi nu mai suntem aşa proşti ca oamenii cei 
de demult să credem toate parascoveniile. Femeile 
noastre nu sunt din cele făcute din coada câinelui. Or fi 
cine or fi, numai muierile noastre nu sunt. Aşa să ştiţi 
D-voastră. 

Publicată pentru întâia oară în 
volumul: 


Snoave sau poveşti populare, 
1879, p. 92-94. 


POPII DE LA RICHIŢELE 


Popii de la Richiţele 
Toţi aveau ciubuce şi lulele; 
Numai biet popa Stoian 
Cu luleaua de ciocan. 
Când mergeau la rugăciune 
Toţi luau câte un tăciune; 
Când era pe l-Aghios 
leşea fumul gros; 
lară când pe l-Axion 
Nu se vedea om cu om. 
Publicată pentru întâia oară în 
volumul: 


Snoave sau poveşti populare, 
1879, p. 94-95. 


ŢIGANUL IERTAT DE DUMNEZEU DE 
LA ROBIE 


— Părinte, zicea un ţigan rob, în vârstă ca de 70 de 
ani, văd că nu o să mai am zile multe de trăit. Roagă şi 


Sfinţia ta pe boierul să mă ierte şi să-mi dea drumul. 
Mă voi bucura şi eu în bătrâneţele mele de două, trei 
zile albe că mult am mai robit şi multe zile negre are 
robia. Voi muri liniştit, ştiind că cu munca mea de o 
viaţă de om m-am răscumpărat. 

— Astăzi, nu mai departe, Răducule, îţi voi împlini 
dorinţa. Boierul, după ce ascultă rugăciunea preotului, 
se făgădui că-i va da drumul. 

Dar până să-l facă a da făgăduiala, trecuse pe 
bietul preot mii de sudori. Îi torosi la ureche verzi şi 
uscate, până să-l încredinţeze că de la Răducu puţin 
folos va mai avea, căci era bătrân, bolnăvicios şi ajuns 
la marginea mormântului. 

Totuşi dracul nu-l lăsă de inimă să dea drumul 
bietului rob până mai era timp. 

Mai trecu ce mai trecu şi boierul, chemând într-o zi 
pe preot la masă, îi zise: 

— Părinte, azi voi să fac un chef. Te rog să-i spui 
lui Radu că l-am iertat şi că mâine am să bag hârtiile în 
tribunal. 

— L-a iertat Dumnezeu mai-nainte, boierule. leri l- 
am înmormântat. 

Publicată pentru întâia oară în: 


Snoave sau poveşti populare, 
1879, p. 95-96. 


CUM POATE SĂ-ŞI CALCE ŢIGANUL 
JURĂMÂNTUL 


— Aide, mă  danciule, la muncă! zicea 
isprăvnicelul. Logofătul a zis că mâine avem să 
mergem la arătura de la marginea satului despre râu, 
iară azi să sfârşim pe cea din deal. 


— laca nu merg, mă, nu merg. Astăzi nu sunt bun 
de doftă. 

— Nu se poate să nu mergi. Tu eşti cel mai dator 
din toţi şi tu eşti cel ce ai lucrat mai puţin, fiindcă 
totdeauna te codeşti. Să nu te împingă care cumva 
păcatele să nu mergi nici azi, căci tocmai acum ţi se 
împlineşte. 

— Ei, iaca nu merg, tăiat, mort. Poate, cumva 
bătut, să-mi calc jurământul. 

— Păi bine, mă, de ce nu-mi spui aşa din capul 
locului şi mă laşi să mă ciorovoiesc cu tine de trei 
ceasuri. Na! na! na! şi mai na! lacă, dacă te mănâncă 
pielea. 

Ţiganul merse la muncă. 

Publicată pentru întâia oară în 
volumul: 


Snoave sau poveşti populare, 
1879, p. 96-97. 


BLAGOVATELE 


— Măi, teteo, zise dănciucul, dar la Blagovate să 
mănâncă lapte? 
— la, auzi, bătu-l-ar Dumnezeu şi toţi sfinţii de 
măgar! Da Filifiştenii nu poţi să zici, împieliţatule? 
Publicată pentru întâia oară în 
volumul: 


Snoave sau poveşti populare, 
1879, p. 97. 


CUM NEAMŢUL N-ARE PARTE DE 
CUVANT 


— Măi ciobane, zise neamţul, nu vezi cât de 
ostenit ţi-e măgarul? După ce că tu eşti călare pe 
dânsul, apoi ai mai pus şi sedilele cu brânză. 

— Doară n-o să-ncalice el pe mine! răspunse 
ciobanul. 

— Nici eu nu zic aşa; însă ca să-l uşurezi, ia tu 
cobiliţa cu sedilele de-a spinare. 

— Hei, ştii ce, mă neamţule? îi răspunse românul. 
Să-ţi înveţi copiii să se dea pe gârlă cu tat-său cu tot. 

Publicată pentru întâia oară în 
volumul: 


Snoave sau poveşti populare, 
1879, p. 97-98. 


MARE ZĂPĂCEALĂ 


Un oarecare episcop de Buzău avea obicei de 
cerceta curtea pe furiş, asculta pe la ferestrele chiliilor 
şi bănuia pe călugări de orice lucru de nimic. 

Intr-una din zile un lăcătuş ţigan, d-alde lacăte 
direg, chemat fiind de către un călugăr spre a-i drege 
cheia de la o broască stricată, îşi aşezase nicovala în 
pământ, foile lângă dânsul şi acolo, cioca, boca! îşi 
făcea meşteşugul şi cânta din gură ce-i venise şi lui în 
gând. Când, iacă şi episcopul că vine şi începe să-i 
vorbească: 

— Bună dimineaţa, meştere. 

— Mulţam, D'm'tale, cinstite părinte. 

— Dar ce dregi aci? Ce faci? 

— laca o chiaia de broasca diregem. 

— Dar ce mai veste pe la ţară? Cum merg lucrurile 
prin sat pe la voi? 


— laca-greu, cinstite părinte. Biru s-a mai urcat. 
Claca, dijma şi câte hangarale toate pe spinarea 
creştinilor cade. 

— Eu am auzit că s-au făcut mari uşurări acum. 

— S-o fi făcut pentru bogaţi, dar săracii tot cu greu 
o duc. Răspundea şi vorbea tiganul; însă îşi căuta de 
treabă, da mereu cu ciocanul pe nicovală, în cheia ce 
dregea şi nici ochii nu-şi arunca la călugăr. Vezi că nu-l 
cunoştea şi nu ştia cine este. 

După ce răspunse la mai multe întrebări ce-i făcu 
episcopul şi care acum se uita numai la cum lucrează 
el, prinse şi ţiganul a-l întreba câte ceva şi zise: 

— Aba, mo, cinstita părinte, voi aveţi muieri? 

— Vai de mine, răspunse episcopul, ce stai tu de 
vorbeşti? Noi n-avem muieri. Ne-am închinat viaţa lui 
Dumnezeu şi ne rugăm lui zi şi noapte, ca să ierte 
păcatele tutulor creştinilor. 

— Hâm! Dar bir, plătiţi voi? 

— Nici bir nu plătim; pentru că noi nu facem negoţ, 
n-avem meserii ca voi. 

— Hâm! hâm! Dar dijma, claca daţi voi cuiva? 
Faceţi beilicuri? 

— Despre angarale nu se pomeneşte pe la noi. 
Dijmă n-avem cui da, fiindcă noi nu luăm de la arendaş 
locuri de arătură; noi ne arăm locurile noastre. Claca ce 
facem noi sunt rugăciunile ce înălţăm zilnic la cer, 
pentru bunăstarea tutulor locuitorilor ţării. 

— Care va să zică, nici recrut nu daţi voi? 

— Noi dăm ţării odihna noastră a tutulor fraţilor din 
monastire, rugându-ne pentru izbânda oştenilor ţării. 

Ţiganul rămase uimit de mirare pentru câte auzea. 
Totuşi el nu se sinchisea, ci-şi urma lucrul, fără măcar 
să-şi arunce ochii asupra episcopului. 


— Hâm! hâm! hâm! Muieri n-aveţi, bir, dijma nu 
daţi, claca nu faceţi, de recrut habar n-aveţi! Mare 
zăpăceala pe capul vostru, cinstita părinte, zise şi 
ciocănea mereu la cheia ce dregea, fără a se tulbura 
câtuşi de cât. 

Episcopul, care înţelesese tot şartul din cuvintele 
ţiganului, tăcu mâlcă, nu mai zise nici două, ci se sculă 
binişor şi plecă cu coada între picioare. Când ridică 
capul, ţiganul nu văzu înaintea lui nici călugăr, nici 
nimic. 

Află însă că a fost vorbit cu episcopul. 

Publicată pentru întâia oară în 
volumul: 


Snoave sau poveşti populare, 
1879, p. 98-100. 


MUIEREA VINDECATĂ DE BOALA 
IUBITULUI 


Un drac de muiere nurlie, care avea pe vino- 
ncoace, şi-i zbura ochii din om în om ca o păsărică din 
pom în pom, voia să pună coarne bărbatului. Acesta, 
cum simţi, puse în gând să o vindece de patima 
iubitului, însă cu un cusur subţire, aşa ca să nu o dea 
târgului. 

Voia, vezi, să-şi şi arate că nu e vreun vlăduţă, şi 
că nu-l poate îmbrobodi aşa lesne. 

El tot vedea trecând pe uliţă nişte oameni, care 
nici nu şedeau în partea locului, nici nu seamăna că au 
pe-acolo vreo trebuinţă. Treceau ia aşa în hai, hui, 
dichisiţi şi pomăduiiţi, ştii, ca leliţele. Lui nu-i bătu la 
ochi a bine acele serta-ferta, de colo până colo, pe 


dinaintea casei lui, de către nişte oameni ce tot îşi 
arunca privirile la ferestrele casei sale cu nesaţ. 

Se făcu că pleacă afară la ţară după trebuinţele 
negoţului lui şi zise: 

— Nevastă, până a nu înnopta sunt nevoit să plec 
la ţară. Am aflat de un chilipir şi mă duc numaidecât; 
căci nu voi să-l scap de la mână. 

— Ce! aşa de cu grăbire vrei să pleci? Lasă că te-i 
duce de dimineaţă. 

— Peste poate. lacă caii sunt prinşi la căruţă. Să ne 
vedem sănătoşi. 

Zise şi plecă. 

Femeia, ca să nu piardă timpul, şi trimise 
numaidecât pe slujnică pe la toţi cei ce îi tot băteau 
capul să le spună că barbatu-său a plecat la ţară. 

Unul din ei, bumbăcar fiind de meseria sa, îi 
trimise în dar o făclie mare şi vorbă ca să-l aştepte pe 
după aprinsul lumânărilor. 

Altul, ce era de meseria lui lipscan, îi dărui o 
bucată de materie verde şi vorbă ca să-l aştepte pe la 
miezul nopţii. 

Altul, porumbar din născare, îi trimise o pereche 
de porumbei şi vorbă că va veni pe când se îngână ziua 
cu noaptea. 

În sfârşit, cel din urmă, cofetar prăvăliaş, îi trimise 
o tavă cu baclava şi vorbă că are să vină să se pună pe 
chiolhan. 

În timpul acesta bărbatul muierii cu pricina se 
întoarse binişor şi, strecurându-se pe lângă uluci, 
izbutise a se furişa într-o cămăruţă lipită cu casa. De pe 
ferestruică el văzuse şi auzise tot ce se petrecuse. 

lară dacă văzu că slujnica nu se mai duce nicăieri, 
înţelese că trebuie să se arate. Vezi că el nu voia să-şi 
lase nevasta să cadă în păcat. 


Şi, pâş, pâş, uşurel ca fulgul, ieşi şi se duse unde-şi 
lăsase căruţa, se puse în ea şi cu zgomot mare intră în 
curtea casei sale. 

Cum se dete jos din căruţă, dete fuga în casă la 
soţioara lui, căutând la ea cu nişte ochi sperioşi. 

Când îl văzu, muierea înlemni şi îngălbeni de frică. 
Apoi ţinându-şi firea şi luându-şi inima în dinţi, îl 
întrebă: 

— Da, ce ai păţit, bărbăţele? 

— Ce să paţ, dragă nevestică? lacă m-am întâlnit 
cu un şarpe grozav de mare, mare tocmai ca făclia de 
pe fereastră, şi verde, verde, ca bucata de mătase de 
pe aşternut. De nu zburam iute ca porumbeiăii de sub 
pat, mă mânca, vrăjmaşul, ca pe baclavaua din dulap. 

Muierea se mai spăimântă o toană când îl auzi 
vorbind astfel. Ea pricepu că el ştie tot. Şi, dându-i în 
genunchi, se rugă de iertare şi făgădui că în viaţa ei nu 
va mai face ceea ce a făcut. 

Bărbatul îşi iertă muierea pentru astă greşeală, dar 
şi ea se ţinu de cuvânt, căci văzu cu cine are a face. 

Publicată pentru întâia oară în 
volumul: 


Snoave sau poveşti populare, 
1879, p. 100-103. 


IAPA [IGANULUI 


Un ţigan odată avea o iapă. Şi, nemaiavând ce 
mânca nici el, nici iapa, vru să o schimbe pe bani. 
Mergând la obor, întâlni un geambaş şi-i zise: 

— Mă nene geambaş, aşa te rog, mânca-te-aş, 
pune şi tu o vorbă bună pentru iapa mea când s-o 
arăta vreun muşteriu, că te cinstesc eu. 

— Da de ce vrei să-ţi vinzi iapa, mă ţigane? 


— Păi vezi că-mi trebuie parale. 

— Are vreun nărav iapa ta, mă ţigane? 

— N-are, zău, nene geambaş, nici un nărav. 
mânca-ţi-aş iaca ce. N-are, iaca, îţi spun drept. 

Ajungând la obor, tiganul îşi băgă şi el iapa între 
vitele aduse spre vânzare. Nu trecu mult şi muşteriu se 
şi arătă. Atunci geambaşul începu a lăuda iapa 
ţiganului, zicând: 

— la, măi creştine, iapa şi nu te-i căi. N-are nici un 
nărav. La călărie merge ca un armăsar, la căruţă e 
vrednică nevoie mare. Nu te-ar lăsa înnomolit odată cu 
capul. Trage iute, şi mai şi decât doi telegari. Dacă se 
întâmplă să se înţepenească căruţa în vreun noroi 
mare, apoi atunci să vezi minunea! Trage, trage, de să- 
şi rupă inima şi acolo tot nu te lasă. lară dacă, din 
păcate, s-ar întâmpla, trăgând, să se rupă şleaurile ori 
hulubele, se întoarce şi trage şi cu dinţii şi în noroi tot 
nu te lasă... 

— la stai mă, nene geambaş, mânca-te-aş, îi tăie 
vorba ţiganul; dacă este aşa, apoi nu mai vând iapa. 

Publicată pentru întâia oară în: 


Snoave sau poveşti populare, 
1879, p. 110-111. 


SÂRBUL NEMÂNGÂIAT DE 
PIERDEREA MUIERII 


Sârbului îi murise muierea. 

—  Şi-ţi pierduşi nevasta! îi zise un prieten ce-l 
întâlni, ducându-se la moş popa ca să-l cheme să-i 
citească stâlpii. 

Bietul sârb era aşa de trist încât îi pica din ochi 
lacrimile cât pumnul. 


— Aşa frate, răspunse el. Şi ce mai cumaş de 
muiere era. Să întoarcă cineva lumea cu susul în jos şi 
tot nu cred să găsească un astfel de drăguţ de femeie. 
lată-mă, nu ştiu unde mă aflu, nu ştiu ce fac, mă 
pomenesc vorbind singur, ca duşii de pe astă lume. N- 
am băgat în gura mea nimic de azi de dimineaţă de 
când a închis ochii. Nu cred să o mai duc mult nici eu. 
Această pierdere mi-a rupt batierile inimii. 

— la vino-ţi în fire, nenişorule, nu te lăsa să te 
biruie mâhnirea. Zi mai bine: „Domnul a dat, Domnul a 
luat; să fie numele lui binecuvântat”. Dumnezeu ştie ce 
face. Fii bărbat, îngrijeşte de o înmormântează cum se 
cade şi nu cădea în deznădăjduire. Cu plânsurile şi cu 
întristarea n-o mai înviezi acum. Şi apoi poartă 
Dumnezeu de grijă de toată lumea. De unde ştii că nu- 
ţi va trimite el un alt giuvaier care să te facă a uita 
toate necazurile? Eşti încă tânăr, fă-ţi curaj! 

— Aşa este, frate, toate le ştii: dar ce fac eu 
diseară? răspunse sârbul. 

Publicată pentru întâia oară în 
volumul: 


Snoave sau poveşti populare, 
1879, p. 112-113. 


TARARAUA NEMŢEASCĂ 


În vremea de demult, pe când şi dracii umblau pe 
pământ şi-i cunoştea lumea, căci azi nu se mai cunosc 
oamenii din draci, în vremea de demult, zic, s-a întâlnit 
odată un neamţ cu un drac, şi se cam luară la colţ. 
Dracul zicea că el ştie să cânte un cântec frumos şi 
lung. Neamţul se fălea că el ştie să cânte un cântec 
mai frumos şi mai lung decât dracul. Se ciorovăiră ei ce 


se ciorovăiră, dar câtuşi de cât nu se putură ajunge din 
vorbă ca să se înţeleagă. 

Tocmai erau să se ciomăgească, iată că ajunge şi 
un pui de românaş şi intră şi dânsul în vorbă. Din una 
din alta, înţelese el despre ce este gâlceava. Atunci le 
zise: 

— Măi, vreţi voi să faceţi pace? 

— Vrem, răspunseră ei. 

— Trebuie să vreţi, le mai zise românaşul, că de 
unde nu, vă fac morişcă în păr. lacă tu, neamţule, să 
porţi pe dracul în cârcă, până îşi va sfârşi cântecul. 
Apoi, tu, drace, să porţi pe neamt în spinare, până îşi 
va cânta şi dânsul cântecul. După aceasta vă veţi răfui 
voi între voi socoteala, căci se va vedea al cui va fi 
cântecul mai lung. 

— Primi. 

— Ne învoim. 

Răspunseră deodată amândoi. 

Neamţul luă pe dracul în spinare şi începu a-l 
purta, iară dracul începu să cânte. Un an de zile 
încheiate purtă neamţul pe drac în cârcă, în care timp 
dracul făcu ce făcu şi isprăvi cântecul. 

Românul sta deoparte, îşi răsucea mustaţa, râzând 
de astă bazaconie. 

Acum luă şi dracul pe neamt în cârcă şi începu să-l 
poarte. Neamţul începu şi el să cânte. Dracul îl purtă 
un an, îl purtă doi, îl purtă trei şi neamţul, ca să 
sfârşească, ba. Dracul tot aştepta să-i spună că a 
sfârşit, dar neamţul nici că avea gând. 

Începu dracul a cam pierde răbdarea, dar înghiţi la 
noduri, căci aşa le fusese vorba. 

Românul râse de dânşii, până ce se strâmbă de 
râs. Se ţinea cu mâinile de pântece şi râdea. 


În cele de pe urmă, către al şaptelea an, i se acrise 
şi dracului de atâta tarara, căci neamţul tararaua mi-şi 
cânta. Il mai purtă ce-l mai purtă, plin de obidă şi de 
necaz, dar neamţul şedea bine în cârca dracului şi nici 
pomeneală nu era de isprăvit. Doisprezece ani trecu şi 
neamţul cânta mereu şi dracul îl purta mereu în cârcă. 
Cât p-aci era să plesnească dracul de necaz. Biruindu-l 
supărarea şi, scos din orice răbdare, se încumetă şi 
întrebă: 

— Mai ai mult, mă neamţule, că mi-ai împuiat 
urechile cu tararaua ta? 

— O! O! D-abia am început, răspunse neamţul. 

Atunci dracul, nemaiputându-se ţâne de necaz, 
trânti pe neamt jos, căruia îndată îi plesni pantalonii în 
genunchi şi gherocul în coate şi la subsuoare. Şi de- 
atunci a rămas zicătoarea: Tararaua nemţească. 

lară românaşul nostru leşinase de râs, de astă 
întâmplare, podidindu-l lacrimile. 

Publicată pentru întâia oară în 
volumul: 


Snoave sau poveşti populare, 
1879, p. 114-116. 


INIMOŞIA ŢIGANULUI LĂCĂTUŞ 


Un ţigan lăcătuş plecase, cu uneltele sale, după 
agoniseală din sat în sat. După ce umblă cât umblă, 
când fu să se întoarcă la sălaşul lui, îl apucă noaptea 
pe marginea unei păduri. 

Ce să facă el? Unde să mâie peste noapte? Şi 
fiindcă pădurea nu era aşa întinsă şi sălaşul lui nu prea 
departe, îşi luă inima în dinţi şi se hotărî să străbată 
pădurea. 


Mergând el, ce-i plesni baraonului prin cap, că 
începu să vorbească cu uneltele lui, ca de s-ar întâmpla 
să se întâlnească cu cineva, să creadă că sunt mai 
mulţi inşi. 

Şi aşa începu a zice: 

„Tu baros 

Să mergi pe jos, 

Tu cleşte 

Mergi bărbăteşte, 

lar voi foale, să staţi acolo unde sunteţi”. 

Inimându-se astfel ţiganul, se făcea că merge fără 
grijă; 

dară inima într-însul se făcuse cât un purice. 

Şi merse, şi merse, până ce, împiedicându-se de o 
buturugă, dete în nas, iară foalele pe care le ducea la 
spinare îi căzu pe cap. Tiganul rămase locului, ca şi 
mort de frică şi zise în sineşi; „Haiti! M-a ursat 
ursoaica”. 

Şi nu mai crâcni nici pis. Stând el acolo ghemuit şi 
crezând că l-a şi înghiţit vreun urs, începu peste noapte 
a tremura de frig. Atunci îşi deschise şi el ochii şi, 
căutând încoace şi încolo, zăreşte o stea prin urloiul pe 
unde suflă foalele şi începu a se minuna în sine, zicând: 
„Doamne! Doamne! Mare ţi-e minunea! Şi prin 
bărdăhanul ursoaicei se văd stele! Ce n-aş da eu 
acuma să scap de aici! dar se vede că aşa mi-a fost 
mie orânda.” 

Şi tremură ţiganul acolo, făcut găletuşe, cu foalele 
în cap până la ziuă. 

Când începură a trece călătorii, unul dintre ei, 
văzând pe ţigan motroşit acolo în mijlocul drumului, se 
duse la dânsul şi, mişcându-l cu piciorul, îi zise: 

— Scoal' d-acolo, măi ţigane. 


— Fugi, românico, să nu te ursească şi pe tine 
ursoaica, cum m-a ursat şi pe mine. 

— Ce spui tu, ţigane, de ursoaică? la-ţi foalele din 
cap şi scoal', că dă căruţa peste tine. 

Auzind ţiganul de foale, întinse şi el mâna cu sfială 
şi simțind că foalele lui îi erau peste cap, odată sări în 
sus, zicând românului: 

—  Bogdaprosti, românico, mâncate-aş, că m-ai 
scăpat de la moarte. 

Publicată pentru întâia oară în 
volumul: 


Snoave sau poveşti populare, 
1879, p. 117-118. 


BASME, SNOAVE ŞI GLUME 
(1883) 


CÂTEA-N VARZĂ 


A fost odată ca niciodată etc. 

A fost odată un sârb. El avea o spuză de copii şi 
era aşa de ţigănos, de-şi mânca de sub unghii, cum se 
zice. 

Când se ducea şi el, ca toţi ai lor, prin sate să 
cumpere grâu sau alte boabe, ca să facă negoţ, apoi 
nu era destul că se tocmea cu bietul român, tocmeală 
ca la uşa oborului, nu era destul că rădea baniţa cum îi 
plăcea lui, nu era destul că lua 21 de baniţe în chilă în 
loc de 20, apoi se ţigănea până i se ura românului, 
cerând să-i mai adauge pe deasupra câte o jumătate 
de baniţă. Şi românul îi da, numai să se cotorosească 


de atâta cerşetorie şi să scape de gheonoaia caţa 
dracului. 

Incolo era om de casă, trăia bine cu sârboaica lui, 
şi coprinsul lor era coprins. Nevasta lui toată ziua 
muncea şi astâmpăr nu mai avea. Spuza aia de copii o 
făcea de multe ori să nu ştie unde-i stă capul de lucru. 
Vezi că fusese rodnică sârboaica. Copiii lor, povestea 
cântecului: 

Doi în braţe, 

Doi în mate, 

Doi de poale li s-agaţă: 

Şi Marica, 

Şi Săftica; Dar Matei 

Şi Dolofei 

Care sunt mai mititei... 

Şi aşa crescură copiii, mai cu chiu, mai cu vai, 
până cel mare se făcu de însurat. 

Umbla sârbul, umbla sârboaica, ca să-şi găsească 
noră şi o şi bobiră. Ei auziră de fata unui român bogat, 
chiabur, care era şi frumoasă, şi cu zestricică, şi 
împodobită cu toate darurile. 

Se duseră în peţit. Făcură vorba şi logodna fu gata. 
Nu trecu mult, şi unde mi-ţi trântiră o nuntă de mi-or 
pomeni-o satele din preajma lor. 

Sârboaica nu mai putea de bucurie că i-a venit 
acum ajutor în casă. Nuroru-sa, iarăşi, inimoasă cum 
era ea de felul ei, nu lăsa pe soacră să facă ea toată 
treaba: uneori îi lua mătura din mână şi mătura ea; 
alteori alerga înaintea vitelor când veneau de la 
păşune, şi le îngrijea; iară soacra se odihnea; ba să 
aducă apă proaspătă de la fântână, ba să gătească, ba 
una, ba alta; mă rog, ca o tânără ce era, se întorcea 
într-un călcâi, şi nu lăsa pe alde soacra să se 
ostenească căci de! o şi ajunsese vârsta. 


Sârbul nu vrea să ştie de nici unele d-alde astea. 
Când se punea la masă, el îmbuca iute, hap! hap! 
înghiţea pe nemestecate şi se scula. 

Toţi copiii se cam învăţaseră cu obiceiul tatălui lor, 
şi îmbucau care mai iute, care mai încet, cum puteau şi 
ei. 

Nurora, care nu le ştia apucăturile, socotea că, 
odată masa pusă, să mănânce să se sature, că era 
destul de la mila Domnului. Şi săritoare cum era, du-te 
încolo de adu poşidicului, ba apă, ba alte alea, ba 
împacă p-ăl de scânceşte, ba fă aia, ba fă aialaltă. 

Sârboaica sta greu, şi-i râdea inima că are aşa 
nuroră vrednică, şi săritoare, şi îndemânatică. 

Când, până să se aşeze şi fata la masă să 
mănânce, iată că sârboteiul se scoală şi zice: 

Mâncat, nemâncat, sculat, 

Dumnezeu săturat! 

Şi toţi se sculau, strângeau masa şi-şi vedeau de 
treabă. Fata se scula nemâncată. 

Azi aşa, mâine aşa, până la săptămâna. Când se 
duseră şi tinerii cu ploconul la părinţii fetei să facă şi ei, 
de! cale primară, ea se dete pe lângă mă-sa, şi-i spuse 
că de trăit ar trăi bine cu bărbatul, dară socru-său cu 
apucăturile lui o lasă nemâncată. Se sfârşise biata fată, 
şi era pocâltită de foame. 

Mumă-sa spuse tatălui fetei şi fratelui ei, căci fata 
avea şi un frate, un voinic dezgheţat şi deştept, cum e 
bun românul să-l ai mână dreaptă. 

Acesta cum auzi, se gândi niţel, şi zise: „Lasă că 
dezbăr eu pe cuscru de cusurul ăsta”. 

A doua zi, flăcăul se duse pe la cuscru-său, ia aşa 
într-o doară, tocmai asupra mesei. El însă se pregătise 
de atâtea tivguliţe câţi broscoi avea socrul soru-sei. Il 


poftiră la masă, dar el spuse că de la masă s-a sculat şi 
a venit pe la dânşii numai aşa în treacăt. 

Se puseră la masă. Copiii începură să ceară apă, 
după dânsul altul altceva, după el altul, te miră de ce, 
începu a scânci. Fata voi să se scoale să le facă voia. 
Dară frate-său îi zise: „Şezi, soru-mea, de mănâncă, că 
împac eu copiii”. 

Puse fiecăruia câte o tivguliţă cu apă dinainte, 
dete unuia care scâncea vreo două-trei boabe de năut 
prăjit, altuia câteva stafide, şi toţi tăcură şi toţi 
mâncară. Udrina glava nu băgă de seamă unde bate 
cuscru-său. N-apucară însă să se sature şi sârbul 
sculându-se zise: 

Mâncat, nemâncat, sculat, 

Dumnezeu săturat! 

Toţi se sculară, strânseră masa şi se apucară de 
lucru fiecare pe la trebile lor. 

Fata se dete pe lângă frate-său şi-i şopti: 

— Bogdaproste, frate, că mâncai şi eu de mă 
săturai. 

A doua zi tatăl fetei pofti la masă la dânsul pe 
cuscru-său, sârbul, cu toată ceata lui, cu toată 
broştimea lui, şi şezură şi mâncară cu toată dragostea 
între rude, şi se săturară de-şi făcură burţile doldora, 
haa!... 

Sârbul, bleotu, dă cu cotu, nici acum nu pricepu 
nimic. A'ma! căpăţâna! 

El, dacă se întoarse acasă la dânsul, făcea tot ce 
ştia. Din ale lui nu ieşea, deloc, deloc. 

Fratele fetei, dacă văzu aşa, că îndreptare nu este, 
zise: 

„Lasă, sârbule bleg, că ţi-o coc eu ţie, te voi face 
eu să cunoşti cine este românul!” 


Şi în sărbătoarea cea mai de aproape care fu, 
mâncă ţeapăn acasă la părinţi, apoi aşa sătul se duse 
la cuscru-său, ca să-l găsească tocmai asupra mesei. 

Intrând în casă, văzu că tocmai se pusese masa şi 
zise: 

— E! O mie de ani pace, cuscre! 

— Şi la vară băjenie, ha! ha! ha! 

— Ce mai ala-bala pe aici, pe la D-voastră, cuscre? 

— Ce să fie? iaca, muncim ca să trăim. 

Şi dându-se mai lângă sârb, fratele fetei începu să- 
| ţină de vorbă şi să nu-i dea răspas ca să mănânce. 

Ba că una, cuscre, ba că alta, ba că arendaşul a zis 
cutare, ba că stăpânirea a luat măsura cutare, şi tot 
astfel până văzu că soră-sa, care se silea a băga pe 
sub nas cât mai iute, se cam îndestulase, pe când 
sârbul, cu vorba, n-apucase să ia nici de două ori din 
masă. 

Atunci şi fratele fetei zise: 

Cine mâncat mâncat, 

Cine nu, sculat, Dumnezeu săturat. 

Sârbului nu-i veni la socoteală, dar n-avu ce face 
de ruşine, şi se sculă de la masă nemâncat. 

Flăcăul îl luă iarăşi la vorbă, ba la joc, că tocmai 
venise un sârbotei de-ai lor pe la dânşii care ştia să 
zică cu gaida. Şi jucară, şi vorbiră, până înnoptă. Atunci 
flăcăul ceru să mâie la dânşii, ca să nu se mai ducă 
noaptea pe-întuneric acasă. 

Fratele fetei, de jucat, jucase; de vorbit, vorbise; 
dar ochise toate lucrurile de prin preajmă şi de prin 
tindă şi de prin casă. 

Ştia totul ca la dânsul acasă. 

Aşternură şi se culcară. Sârbul nu putea dormi de 
foame. Flăcăul nu dormea, căci pândea să vadă ce are 


să se întâmple. Când sârbul, crezând că toţi dorm, 
strigă încetişor: 

— Nevastă, fă nevastă, dă-mi ceva să mănânc, că 
nu mai pot de foame. 

— Da ce, mă, nu eşti zdravăn? Ce să-ţi dau eu să 
mănânci acum la miezul nopţii? 

— Orice-o fi, nevastă, că nu mai pot de foame. 

— la, du-te şi tu în tindă şi vezi de mănâncă niţel 
lapte bătut din ăl putinei. 

Până să se scoale sârbul, până nu ştiu ce, flăcăul 
se scoală, şi ca mâţa de uşor, pâş, pâş, se strecoară în 
tindă şi varsă putineiul cu lapte; apoi iarăşi pe 
nesimţite se întoarse şi se culcă. 

Sârbul când se duce la putineiul cu lapte, sic! nu 
găsi nimic, şi putineiul răsturnat. 

Se întoarse, deci, şi se culcă. 

Ce-i faci tu foamei? că sârbul nu putea dormi. Se 
bătea ca peştele pe uscat, şi nu putea să închidă nici 
un ochi măcar. 

Incepu iar să strige: 

— Babo! babuşcă! Scoal' de-mi dă ceva de 
mâncare, că mă prăpădesc şi mă sfârşesc detot. 

— Ce să-ţi dau, mă, omule? Ce să-ţi dau acum la 
miezul nopţii? 

— Scoal' şi fă barem o azimioară, că iată sunt 
pocâltit detot. 

S-ar fi sculat sârbul şi ar fi pus pe foc pe toţi cei 
din casă să-i facă de mâncare; dar îi era ruşine de 
cuscru-său. 

Se scoală sârboaica, aprinde focşorul pe vatră, se 
apucă pe sub scuns, să nu simţă cuscrul, şi face o 
azimioară. Şi tot pe şoptite spuse unchiaşului că a 
făcut azima şi că a pus-o în spuză, apoi se culcă. 


N-apucă să pună capul jos bine, şi fratele fetei se 
sculă şi zise: 

— Cuscre! cuscre! Da lungă mai este noaptea 
asta! Mi-a amorţit cărnurile pe partea pe care m-am 
culcat. 

la mai scoală să stăm oleacă de vorbă colea la foc. 

Ce să facă sârbul, fu nevoit să se scoale, ca să nu 
strice hatârul cuscrului. 

Şi stând acolo la foc, unde era turta în spuză, 
începe flăcăul a spune sârbului că arătura ce a pus de 
gând să facă are să o tragă aşa şi aşa, ca să fie mai 
priincioasă holdelor. 

Şi când spunea, trăgea cu un băț ce avea în mână 
nişte dungi adânci prin mijlocul spuzei unde era turta 
băgată. 

Apoi spuse iară că drumul de la satul lor ar fi bine 
să se schimbe şi să fie tras ca pe ciripie drept în satul 
unde trăia sârbul; căci atunci le-ar veni mai aproape şi 
ar putea să se vadă mai des. 

Spunând, iarăşi trăgea dungi cu băţul prin spuză şi 
arătă sârbului cât se împuţinează drumul când este 
drept, şi nu ocolit. 

Şi tot astfel spuse şi trase mereu cu băţul până ce 
se făcu azima ano-cato, adică una cu cenuşa, de nu se 
mai alese nimic de dânsa. 

După aceea îşi luă seara bună şi se duse de se 
culcă. 

Sârbul rămase cu buzele umflate; dădu el să caute 
niscaiva rămăşiţe de azimioară; te-aşi! nu mai găsi nici 
neam de turtă, căci cuscru-său ştiuse el ce făcuse. 

Vru sârbul să se culce şi dânsul să doarmă. Dar 
unde îmi fu pomana aia! Se zvârcolea bietul sârb în pat 
şi ca să-i dea pleoapele în gene, nici cât. Dacă văzu şi 


văzu că este peste poate să adoarmă, strigă din nou, şi 
tot pe şoptitele: 

— Nevastă, babuşco! Dă-mi ceva să mănânc, că 
uite, mor de foame, nu mai pot să trăiesc. 

— Ei, săracul de mine! Da ce să-ţi dau, mă 
bărbate, că n-am nimic. la du-te şi tu în grădină şi 
roade niţei coceni de varză. 

— Că bine zici, tu, nevastă. 

Se scoală sârbul şi se duce binişor, intră în grădina 
cu varză şi începe a roade la coceni. 

Se scoală şi voinicul de cuscru, ia şi el o joardă în 
mână, intră şi el în grădină; şi unde începe a face o 
gălăgie de să deştepte şi pe morţi din groapă; şi dând 
cu joarda în bietul sârb, striga cât îi lua gura: 

— Ta! drace! ţa! Uite mă! a intrat bivoliţele în 
grădina cuscrului şi face mare prăpăd! 

Bietul sârb, plin de ruşine, ca să nu se facă şi de 
râs, începu a zice tot pe şoptitele: 

— Câtea-n varză, be! Câtea-n varză! Flăcăul da 
detot şi striga: 

— Câte, necâte, eu nu ştiu; atâta ştiu că bivoliţele 
prăpădesc varza cuscrului! 

Sârboaica îngrijată, aprinde lumânarea şi iese 
afară, strigând şi ea tot pe şoptitele, ca să nu se scoale 
vecinii şi să rămână bietul Câtea de râsul satului: 

— Stai! bre cuscre, stai! ce faci? 

— Ce să fac, ia gonesc bivoliţele astea care vă 
strică grădina cu varză... 

— Lasă, bre! lasă! că e Câtea-n varză. 

— Câte, necâte, eu nu ştiu; vezi numai că vă face 
stricăciune mare. 

— Nu mai da! bre! nu mai da! că e bărbatu-meu... 


Când auzi aşa flăcăul, se opri, şi văzând pe sârb că 
vine ologit şi cotonogit, se făcu că se miră şi întrebă ca 
ce să fie asta de umblă noaptea prin varză ca pricolicii. 

Sârbu, ruşine, neruşine, începu să spună toată 
şiritenia; cum murea de foame şi cum voise să şi-o mai 
momească până de dimineaţă, că nu mai putea răbda. 

— Vezi, cuscre! Asta să-ţi fie învăţătură de minte. 
Tu o zi n-ai putut răbda de foame; dar soră-mea cum 
credeai tu că o să trăiască nemâncată? 

— Aman! bre, cuscre, aman! Cine o mai face ca 
mine, ca mine să paţă! 

A doua zi, plecând fratele fetei la casa cui îl are, 
sârbul se uita în urma lui şi zicea: „Bine a zis cine a zis 
că românul e cu dracul. Uite, mă, o păţii!” 

Lucrurile în casa sârbului se îndreptară de aici 
înainte, şi traiul fu trai şi masa fu masă. 

„Povestită de fiu-meu G. 
Ispireseu în etate de 12 ani, 
elev în clasa 1 din Gimnaziul 
Mihai-Bravul la 1882. 

AVOCATUL GONIT DIN RAI 


Un avocat limbut, şi unde s-a văzut avocat moale 
de gură? 

de acei adică care în viaţa lor nu fac altceva decât 
numai încurcă lumea, ajunse la ceasul morţii. 

Cât trăiesc, ei nu visează decât pledoarii, cestiuni 
prealabile şi escepţiuni; chichiţe şi clenciuri, paragrafe 
şi articole combinate cu alte articole de care au la 
îndemână, când li se cere, cu duiumul, de pare că-i 
scoate din coşniţă. 

Când i-auzi torosind pe la tribunale câte în lună şi 
în soare, de să-ţi facă şi pe dracul alb, socoteşti că ei 
sunt tari şi mari în lume şi că n-au să mai moară. Dar 
au şi ei, ca toată lumea, o mână de suflet şi-şi leapădă 
şi ei potcoavele, cum se zice, după ce au fript în 
dreapta şi au pârjolit în stânga, adică când vine o 
sfântă de moarte şi le închide gura. lară d-alde dreptul 
comun, probe insuficiente, amânări, cestiuni de 
apreciere, contestaţii şi câte  nagode toate, 
plăsmuindu-se, în creierii lor, se fac una cu aburul ce 
iese dintr-înşii la ceasul morţii, şi aşa amestecat se 
duce pe lumea cealaltă ca un fum ieşit din fel de fel de 
mirodenii. 

Murind advocatul, sufletul lui rătăcea încoace şi 
încolo printre rai şi iad, şi se tot gândea ca ce tertipuri 
să mai născocească şi pe-acolo ca să trăiască bine, 
cum trăise pe pământ, din sudoarea altora, când 
ajunse la poarta raiului. Aci întâlni pe sfântul Petru cu 
cheile. 

— Deschide poarta, moş chelar, că voi să intru! 

— Cine eşti D-ta şi de unde vii? 

— Vin de pe ceea lume; sunt jurisconsult, doctor în 
drept. Aproape jumătate din viaţa mea am învăţat la 
carte; ştiu să apăr drepturile omului şi am diploma de 
la facultatea din Târgovişte. 


— De aşa ceva nici că se pomeneşte pe-aci. 

— Dar D-ta cine eşti? 

Sântul Petru când auzi că-l întreabă cine este, nu 
se putu opri de a nu zâmbi cu milă şi-i răspunse: 

— Precum mă vezi, eu sunt Petru cu cheile raiului; 
deschid la cine se cuvine. 

— Bun lucru este asta, moşule. Dară cine te-a pus 
pe D-ta aci? 

— Ce fel, cine m-a pus? lacă Domnul nostru Isus 
Christos; 

cine să mă pună? 

— Unde ţi-e decretul de numire? 

— Ce este aceea decret? 

— lacă, pitacul formalitatea în puterea căreia eşti 
pus în pâine. N-ai patalama la mână? Eu te contest. 

— Ei! şi ce face asta? 

— Face că cel întâi venit poate să te revoace, să te 
suspende, să te destituie şi atunci rămâi cu buzele 
umflate. 

Unchiaşul Petru, curat la inimă şi tare în credinţă, 
stătu niţel de se gândi şi o îndoială oarecare păru a se 
furişa în inima lui. Atunci prinse a întreba pe încurcă- 
lume: 

— Şi ce trebuie să fac ca să nu fiu clintit de la 
slujba mea? 

— lacă, răspunse avocatul, să te duci la cel ce te-a 
pus în slujbă, să-ţi dea un decret că eşti numit definitiv. 

Sântul Petru păru a da crezământ ziselor 
advocatului, îl lăsă să intre şi se duse drept la Domnul 
Christos. 

— Doamne, zise el într-o doară, mi-ai dat cheile 
raiului, m-ai pus în slujbă, ca să bag de seamă să nu se 
strecoare în rai vreun nevrednic de a vedea faţa ţa; dar 


decret de numire nu mi-ai dat; formalităţile nu sunt 
îndeplinite. 

— De unde-ţi vine ţie, Petre, astfel de gânduri 
străine de locul unde te afli? Au doară nu ştii tu că aici 
unul singur este, care porunceşte şi că numai voia lui 
se face? 

— Ba ştiu, Doamne; dar dacă ar veni cineva să mă 
conteste, să mă revoace, să mă destituie, cu ce să mă 
împotrivesc eu care n-am carte la mână? 

— Du-te, Petre, şi-ţi caută de treabă, şi oi vorbi eu 
lui Dumnezeu. 

Domnul Christos apucă într-o parte şi Petru se 
duse la treaba lui. 

Umblând încoace şi încolo prin rai, Domnul 
Christos se întâlni piept în piept cu avocatul. Acesta 
cum îl văzu, prinse a-l întreba: 

— Cu ce drept stai tu, Christoase, de-a dreapta lui 
Dumnezeu? 

— Cu dreptul veşniciei, căci noi una am fost 
înainte mult de facerea lumii şi una vom fi până şi după 
sfârşitul veacurilor. 

— Chestiune de apreciere, răspunse avocatul. Dar 
eu nu-ţi voi recunoaşte dreptul ăsta până nu voi vedea 
negru pe alb: 

„Ai carte, ai parte”. 

Domnul Christos îi întoarse spatele, îl lăsă să 
hondrănească, şi, văzând mai cât colea pe Dumnezeu 
Tatăl, îi zise: 

— Tatăl meu, tu ştii că între noi nu s-a iscat 
niciodată vreo neînțelegere; voia ta a fost şi voia mea, 
pacea şi unirea au domnit pân-acum în locaşul acesta 
al fericirii. Astăzi însă o lepădătură a firii omeneşti s-a 
strecurat în rai. El bagă zăzania între cei drepţi, îi 


îndeamnă la neascultare şi nu va întârzia până a 
cuteza să ridice şi vreo răzmeriţă. 

— Şi cine este acel ticălos? 

Dumnezeu făcu astă întrebare numa' aşa doar de 
florile mărului, căci el ştia una ca asta până încă a nu 
intra acest scaiete în rai. 

— Un încurcă-lume, răspunse Domnul Christos, 
care după ce a învrăjbit pe tată împotriva fiului, pe soră 
împotriva fratelui şi pe vecin împotriva prietenului, a 
venit să caute pete în soare şi raiului. Şi sub cuvânt că 
apără drepturile aproapelui, zarva şi pizma umblă 
înaintea lui. El caută să tulbure minţile tuturor cu 
aiureli d-ale lui, de care i-a tot şoptit Satana la ureche 
cât a trăit în lume. Şi peste toate acestea cutează să- 
mi făgăduiască însuşi dreptul meu. 

— Cu urgie să se gonească acest urmaş al 
vrăjmaşului omenirii, căci el mâine-poimâne va 
îndrăzni, poate, să mă necunoască şi pe mine însumi şi 
să cerce a mă şi goni din rai! 

Şi porunca Domnului răsună ca un tunet, de se 
cutremură raiul. Atunci o ceată de îngeri cu săbiile de 
foc luară la goană pe cel ce, şi mort fiind, nu visa decât 
procese, probe insuficiente, amânări, drepturi nedrepte 
şi proceduri alături cu adevărul. Şi huiduindu-l, şi 
lovindu-l, şi îmbrâncindu-l, îl scoaseră îngerii din rai cu 
nepusă în masă, şi-l aruncară în tartarul cel mai din 
afară unde este scrâşnirea dinţilor şi munca de veci, 
acolo unde locuieşte pizma, învrăjbirea şi neunirea. 

„Povestită de un ardelean. 


Publicată pentru întâia oară în 


„Familia”, nr. 2, 1883, ce apare 
în Oradea Mare.” 


În volum e tipărită în: 


Basme, snoave şi glume, 1883, 
p. 113-119. 


STATORNICIE BEŢIVEASCĂ 


lon era un om cinstit şi harnic, nevoie mare. Avea 
la mână o adevărată brățară de aur. Meşteşugul lui îi 
aducea din destul. Când se punea pe lucru, el scotea 
într-o săptămână mai mult decât alţii într-o lună. Vezi, 
că era meşter bun şi dibaci. Unde punea el mâna 
punea şi Dumnezeu mila. leşea lucrul gârlă din mânile 
lui şi curat ca mărgăritarul. Ba am putea zice, fără milă 
de păcat, că era cel mai bun meşter între megiaşi. 

Numai, fiindcă i se cam usca gâtul, îl uda cam des, 
îi plăcea, biet, picuşul, cum se zice. Când apuca la chef, 
nu era destul că bea de se turlăcea până ce se făcea 
turtăi apoi sătura pe toţi lingăii, care se adunau 
primprejurul lui cu gloata. Cum am zice, mai mult 
risipea decât se îndestula pe sine. 

Din pricina asta ajunsese hainele pe dânsul de se 
hărtănise cu desăvârşire, ba încă îi ieşise şi părul prin 
căciulă. 

Nevastă-sa şi copilaşii se ţineau după dânsul, goi şi 
rupti, ca vai de ei. lar el căuta să-şi înece amarul şi 
necazurile în clondirile cârciumarului. 

Într-o zi, când era în toane bune şi treaz, nevastă- 
sa Îi zise: 

— loane! Ce sunt astea, loane? Am ajuns de râs 
între megiaşi. Nu mai avem casă, nu mai avem masă. 
N-avem după ce bea apa. Sărăcia a dejugat la culcuşul 
nostru. Copiii, abia se mai ţin zdrenţele pe dânşii, sunt 
jigăriţi şi sfârşiţi de foame. Până când ai s-o duci în 
nemernicia asta ce a dat peste tine? Lasă-te, loane, de 
beţie, că ne prăpădim. 


— Ai dreptate, nevastă. Văd şi eu că am apucat 
drumuri rele. Am să mă pui pe muncă, şi în două, trei 
săptămâni, o scot eu la căpătâi. lacă, mă jur că n-am 
să mai intru în cârciumă. Vei vedea tu cum o să dăm 
înainte, că nu doară de florile mărului sunt cel mai bun 
meşteşugar în cetate. 

lon era treaz când vorbi muierii sale unele ca 
aceste. Şi, ce e drept, era om de ispravă când era în 
toanele lui cele bune. De cum însă apuca de bea numai 
un ciocan de rachiu, îşi pierdea minţile, nu mai era al 
lui. 

Patru săptămâni nu ieşi din casă. În acest timp 
câştigă atâta de-şi plăti datoriile şi-i mai rămase cu ce 
să se înţolească el, nevasta şi copiii lui. 

Într-o luni de dimineaţă plecară în târg ca să-şi 
cumpere cele trebuincioase, de care aveau o lipsă 
mare. Mergând ei pe drum şi apropiindu-se de 
cârciumă unde-şi cheltuia lon paralele, acesta deodată 
stătu în loc şi-şi zise: 

„loane! te-ai jurat să nu mai intri în cârciumă. Fii 
voinic, ţine-te, şi nu-ţi călca jurământul.” Apoi porniră 
iarăşi. 

Pârdalnica de cârciumă îi sta în cale. De câte ori 
pleca şi bietul lon de-acasă după trebuinţele lui, se 
împiedica de dânsa şi atâta îi era. 

În ziua aceea, când mergea cu nevasta în târg să 
târguiască, cum se apropie de cârciumă, începu să 
închidă ochii, ori să se facă că se uită într-altă parte, şi 
cu toată virtutea lui se ţinu a nu se abate. 

După ce trecu de cârciumă, iarăşi se opri, şi zise: 

— loane, bravo! te-ai purtat bine de astă dată. Eşti 
bun de laudă. Aide să ne cinstim barem cu un ciocan 
de rachiu. 

„Publicată pentru întâia oară în 


„Foaia copiilor”, foaie de ocazie 
tipărită în folosul incendiaţilor 
de peste Milcov.” 


În volum e tipărită în: 


Basme, snoave şi glume, 1883, 
p. 120-123. 


MULTE MEŞTEŞUGURI NU FOLOSESC 
TOTDEAUNA 


Prin nişte hăţişuri, într-o poiană, omul pusese mai 
multe curse pentru fiare sălbatice. Un biet cocor, nu 
ştiu cum se rătăci de stolul lui, că-l apucase seara pe 
drum. Lăsându-se jos, ce făcu el, ce drese, că numai 
clapc! dete într-o cursă de-ale omului. Vru el să scape; 
şi zbate-te în sus, zbate-te în jos, nimic! Şi mai săltând, 
şi mai zmucind, aş! unde să scape? că laţul îl apucase 
bine. Semne de scăpare nu era. Rămase dar locului 
până dimineaţa. 

Peste noapte o vulpe dete şi ea în o altă cursă. 
Pasămite, mirosise ea ceva, aşa cam a carne, socotea 
că a dat de vreun chilipir, şi venea să-şi cerce măselele 
şi ghearele în el; dar o păţi şi rămase şi ea acolo. 

Cocorului îi tâcâia inima de frică; iară vulpea îşi 
lingea mustăţile privind la cocor, după ce se lumină de 
ziuă, şi prinse a zice: 

— Vezi ce păţii, cumetre cocor? Eu, auzind aseară 
că ai dat în laţ, veneam să mă cerc de cumva aş putea 
să-ţi dau vreun ajutor şi iată că dădui şi eu în altul. 

— Văd, cumătră vulpe. După cum bag seamă, nu 
cred că veneai tu cu vreun cuget curat. 


— Ba să mă ierţi! Veneam cu un cuget destul de 
curat, şi încă prea curat, că-mi era burta goală; nu 
mâncasem de două zile. E, ce ne facem noi acum? 

— Ce să ne facem? lacă fiecare cum vom putea. 

— Eu am o sută de meşteşuguri. Ce dracu! doară 
voi putea scăpa eu cu vreunul din ele. N-o fi omul, atât 
de al naibii, să le priceapă pe toate! Dar tu câte 
meşteşuguri ai? 

— Eu am numai unul, şi ăla nu ştiu de mi-o ajuta la 
ceva. 

Încă vorbind, iată că omul venea să-şi cerceteze 
cursele şi nimeri drept la cocor. Bucuria lui, când văzu 
cursa prinsă cu ceva. 

Cocorul, cum simţi că se apropie omul, se făcu 
mort. Nici nu sufla. 

Omul dacă ajunse, puse mâna şi scoase pe cocor 
din cursă. Şi, văzând că era mort, îl întoarse şi pe-o 
parte şi pe alta; apoi începu a-l căina: 

— Thiu! păcat mare! Muri cocorul. Şi uite că e cald 
încă. E mort de curând. Mai bine nu da în lat! 

Şi, aruncându-l mai cât colea, se ducea să vadă şi 
de celelalte curse. Când, n-apucă să facă câţiva paşi, şi 
numai auzi în urma lui: fâl! fâl! fâl! 

Se întoarse numaidecât. Şi ce să-i vază ochii? 
Cocorul îşi făcea vânt să zboare. Se ia după el; dar în 
deşert! Cocorul îşi luase vânt, şi se înălța ca un turbat. 

— Uite, mă! Scăpă cocorul. Crucea lui de cocor al 
dracului, prefăcut! Nu mi-o mai cădea el în mână? Lasă 
că i-oi face-o eu. 

Plin de necaz şi supărat, se duse şi la cursa vulpii. 
Aceasta, cum văzu pe om, se făcu şi ea moartă. ŞI 
venind omul, şi văzând-o trântită ca fără suflare, zise: 

— AŞ, fie că tu nu-mi scapi din mână. Te ştiu eu 
cât eşti de vicleană. Nu mai e pomana ce fu cu cocorul. 


Şi, luând un par, îi cără vreo câteva d-alea 
tepenele în cap până ce o omori cum se omoară fiarele 
sălbatice. Apoi o scoase din cursă. 

Şi de unde cocorul numai cu un meşteşug scăpă 
de moarte, vulpea, cu o sută, o păţi. 

Vezi că omul cu multe meşteşuguri adesea moare 
de foame. 

„Povestită de Dem. Mirescu, 
profesor. 


„ Publicată pentru întâia oară în 
volumul: 


Basme, snoave şi glume, p. 
124-128. 


POVEŞTI MORALE (1886) 
ISPRAVNICUL POCĂIT 


Spun, măre, să fi fost în Ţara Românească un 
domn oarecând, om drept, temător de Dumnezeu şi 
nepărtinitor. 

Când ieşea la judecată, şi ieşea cam des, apoi 
judecata lui era judecată, nu glumă. Toată lumea 
rămânea mulţumită de găsirile lui cu cale. Dreptatea o 
da celui ce o avea. La el hatâr nu încăpea. El asculta cu 
blândeţe păsurile oricui. El îmbuna pe toţi. Ce să vă 
mai spun? El era adevărat părinte al celor buni. 

Dară să ferească Dumnezeu să fi prins el pe cineva 
cu rața în traistă, că era aspru foarte. Se făcea leu- 
paraleu când se ivea nedreptatea şi asuprirea înaintea 
lui. Mândrului şi celui nesocotit, ca şi mâncătorilor, nu 
le căuta de ce le e cojocul. 


ŢIi-i trimitea la închisoare, de ar fi fost de şapte 
palme în frunte, când se dovedea vinovăția lor. 

Din pricina aceasta ajunsese vodă să nu mai aibă 
ce judeca, căci unde se pomenea prin ţară vreun om 
rău, nedreptăţitor sau asupritor, şi dacă se afla câte 
vreunul. 

Totuşi vodă ieşea la judecată la soroacele hotărâte 
şi asculta jeluirile poporului, când avea ce jelui, şi 
asculta pe toţi, cu răbdare şi cu îngăduinţă. 

Într-una din zile se înfăţişă înaintea-i o jupâneasă 
şi-i zise: 

— Măria ta, am un fecior, care mă căuta când era 
acasă la mine sub ascultarea mea; dar acum, de când 
este sub ascultarea Măriei tale, nu mai vrea să ştie de 
mine. 

— Cum se poate asta? răspunse vodă, 
posomorându-se. Şi cum nu vrea să ştie de tine? 

— Apoi iacă, Măria ta, răposatul bărbatul meu, 
Dumnezeu să-l odihnească în corturile drepţilor, când a 
părăsit lumea asta păcătoasă, ne-a lăsat o saca cu 
calul ei, adică meşteşugul cu care ne hrănea pe mine şi 
pe singurul fiu ce aveam. Acesta, băieţandru, după 
moartea tată-său, umbla el cu sacaua, în locul 
răposatului, şi cu agoniseala lui puteam trăi amândoi 
fără să simţim lipsa şi neaverea. 

După ce s-a mai mărit, nu ştiu ce i-a trăsnit prin 
cap, că s-a dus de s-a scris în oastea Măriei tale. 

Este multă vreme de atunci şi până la un timp mai 
aflam câte ceva de dânsul; dar de când cu războiul din 
urmă, ce ai avut cu păgânul, n-am mai aflat nimic de 
dânsul, până mai acum un an. Il socoteam pierdut în 
război, sau rătăcit, te miră pe unde, că îl plângeam pe 
toate cărările ca pe un pierit. 


Auzind din zvon că el s-ar afla bine din mila Măriei 
tale, că l-ai fi pus într-o slujbă mare, ca să-l răsplăteşti 
pentru vrednicia şi vitejia ce a arătat în acel război, am 
vândut şi saca şi cal, şi m-am dus tocmai acolo unde 
era el în slujbă, cu gând că, fiind el acum tare şi mare, 
să pot mânca şi eu o pâinişoară în curtea lui la vremea 
bătrâneţelor mele. 

Dar ce să vezi, Măria ta? Nici n-a voit să se uite la 
mine. A trimis pe un slujitor de m-a gonit de la poarta 
lui, sub cuvânt că nu mă cunoaşte. Şi aşa cu plângere 
vin a te ruga să-mi dai copilul ce mi-ai luat. 

— Cine este copilul tău, jupâneasă? 

— Ispravnicul din cutare judeţ, Măria ta. 

— Du-te, jupâneasă, la vătaful de curte, să te 
găzduiască la curtea mea, până va veni fiul tău. 

Şi dând porunci grabnice ca să cheme pe jupânul 
ispravnic la curte, vodă îşi căută de alte trebi ale ţării. 

Ispravnicul nu mai putu de bucurie când primi 
porunca domnească. El socotea că cine ştie ce 
bunătate îl aşteaptă, şi se grăbi să vină numaidecât. 

Pesemne că nu i se bătuse ochiul stâng, nici nu-i 
ţiuise urechea. 

Înfăţişându-se înaintea lui vodă, acesta porunci să 
vină şi jupâneasa. 

Când se văzu ispravnicul de faţă cu mumă-sa, o 
sfecli detot. 

—  Cunoşti tu, ispravnice, pe femeia aceasta? 
întrebă vodă cu grai apăsat. 

Ispravnicul, care se făcuse roşu ca un rac fiert, 
lăsă nasul în jos şi cu ochii în pământ, răspunse: 

— Da, Măria ta. 

— Cine este? 

— Este mumă-mea. 


— Păi bine, ispravnice, nu ţi-a fost frică de 
Dumnezeu şi ruşine de oameni să o goneşti de la 
curtea ta? Au doară te ruşinezi de teapa din care ai 
ieşit? Au doară vei fi zicând că acuma eşti boier mare şi 
te josoreşti să-ţi hrăneşti pe muma care te-a născut şi 
te-a crescut până te-a făcut mare, pentru că e o 
mojică? 

Şi întorcându-se către  jupâneasa, muma 
ispravnicului, care sta smerită şi cu mâinile la piept, o 
întrebă: 

— Ce osândă socoteşti D-ta, jupâneasă, că i se 
cade acestui fiu nerecunoscător? 

— Mila Măriei tale, doamne; eu nu cer osândă; eu 
doresc să fiu pe lângă fiul meu, în curtea căruia să 
mănânc şi eu o bucată de pâine la bătrâneţele mele şi 
să aibă cine-mi închide ochii la ceasul meu cel din 
urmă. 

— Eu găsesc cu cale să-l dau jos la scară, doi 
slujitori să-l ţie şi tu, jupâneasă, să-l băşici cu nuieluşa, 
cum făceai când era el la casa ta şi sub ascultarea ta, 
apoi să umble cu sacaua, cum făcea odinioară, ca să te 
hrănească. 

— Cât a fost sub ascultarea mea, Mărite doamne, 
eu am ştiut să-l mustrez şi să-l fac să meargă pe calea 
cea bună. De când însă a ieşit de sub aripile mele şi a 
intrat sub ocrotirea Măriei tale, nu mai este copil, să fie 
mustrat ca copiii. Mai bine să mi se usuce mâinile 
decât să le ridic asupra lui astăzi când este bărbat şi 
cruce de voinic. 

Mai bine să muncesc eu pe la unii şi pe la alţii, 
decât să mai umble el cu sacaua să mă hrănească. Nu 
m-o lăsa pe mine Dumnezeu. El să se veselească în 
bunurile cu care l-ai cinstit Măria ta după vrednicia lui, 
eu îmi voi târâgăi zilele ce mi-a mai rămas cum voi 


putea şi fie mila Domnului şi a Măriei tale peste noi 
amândoi! 

Se înduioşi vodă până într-atâta încât se zăriră în 
ochii lui două lăcrămioare, pe care vodă le ţinea, ca să 
nu piştească afară. 

Atunci  ispravnicul cel vinovat,  îngenunche 
dinaintea lui vodă şi zise: 

— Greşit am fost, doamne, înaintea Măriei tale şi 
înaintea mumei mele. lertaţi-mă, vă rog, cu lacrimi 
fierbinţi! N-am ştiut să preţuiesc ce fel de mumă am 
avut. Acum văd şi eu ce mumă dornică şi cuminte am, 
mumă ce ar fi vrednică să aibă fiu pe un boier mare, 
iară nu pe un nemernic ca mine. Mă făgăduiesc, Măria 
ta, să iau pe mumă-mea lângă mine şi să o ţiu numai în 
palme şi în leagăn de mătase, cum se zice, câte zile va 
avea ea şi cât mila Măriei tale le va revărsa asupră-ne. 
Să o cinstesc ca pe o mumă bună şi să nu ies din 
cuvântul ei. 

Măria sa vodă nu-şi mai putu ţine lacrimile şi 
ştergându-se la ochi cu o năframă mai albă decât 
fulgul, zise: 

— Aşa să fie cum ai zis tu, ispravnice. Sărută mâna 
mume-tei şi să-ţi ţii cuvântul, precum ţi-a fost vrednicia 
în oştire şi atunci nu te voi scăpa din vedere cât voi fi 
eu domn. 

Şi aşa se făcu, căci porunca lui vodă era pravilă pe 
vremea aceea. 

Darămite azi, câţi nemernici nu s-or fi găsind, care, 
după ce că părinţii lor se sting cheltuindu-se, şi 
îngrijesc de dânşii ca să-i procopsească, apoi, când 
ajung şi ei ceva, le întorc spatele, îi părăsesc şi-i lasă 
pieritori de foame, tocmai când sunt copleşiţi de 
povara bătrineţelor. Câţi, zic, nu s-or găsi şi astăzi de 
aceia, care ar fi mai vrednici să umble cu sacaua de 


apă, decât să stea cocoţaţi cine ştie unde şi îmbăieraţi 
de fumurile fuduliei celei necuviincioase. 

„Povestită de dl. P. Jeorjan, 

locuitor în Bucureşti.” 


Publicată pentru întâia oară în 
volumul: 


Poveşti morale, 1886, p. 3-9. 


COPILUL CEL ISTEŢ 


Un om odată văduvise. El nu avea pe lume nici al 
nouălea neam. Işi jeli nevasta ce-şi jeli, dar văzu că nu 
foloseşte nimic cu jelirea. Începu a-şi căuta de trebi. 
Ajuns însă la cărunteţe, nu se putea împăca el cu 
singurătatea. Pasămite omul trăise bine cu răposata, 
se îngăduiseră şi le mersese treaba înainte; trăiseră, 
cum am zice, cu pace şi cu mulţumire. 

Copii nu le dăduse Dumnezeu nici unul. Vedeţi 
Dumneavoastră, n-avea omul cu ce să se mângâie. Era 
singur cuc. 

Il băteau gândurile câteodată să se însoare a doua 
oară. Nu-i venea însă bietului om să-şi uite nevasta 
dintâi; ş-apoi nu ştia peste ce pământ va da. Sta în 
cumpene. 

Să zică da, îi era frică să nu dea tocmai acum spre 
bătrâneţe peste vreo muieruşcă care să-l joace 
giurgina. Să zică ba, urâtul singurătăţii îi da ghes şi nu-l 
lăsa în pace. Aşa e omul când este învăţat cu dichisul 
lui, cu rostul casei sale. Şi apoi vedea şi el că începuse 
a i se cam risipi casa; deoarece nu mai era într-însa un 
al doilea sufleţel de om măcar. 

Ce să facă? După ce se mai gândi şi se mai 
răzgândi, ce-i vine lui? Numai iacă îşi ia inima în dinţi, 


calcă în gura lăcomiei şi hotărăşte să-şi ia un copil de 
suflet. 

El socoti cu mintea lui că aşa ar fi mai bine. Nici pe 
răposata nevastă-sa, adică, să n-o pună la uitare, nici 
el să nu rămână singur. 

Acum altă nevoie. Cum să facă el să-şi aleagă un 
copil de suflet, şi pe cine să ia pe lângă dânsul, el, care 
n-avea rude nici cât ai îmbuca o dată. 

Stătu la chibzuri. 

Şi punând degetul pe frunte, plănui cât plănui, 
apoi zise: 

„Mă voi scula mâine de dimineaţă, voi umbla prin 
cetate, şi Dumnezeu să-mi scoată înainte fiinţa pe care 
s-o iau de suflet”. 

Planul fu bun. Dar ziua în care ieşi omul să-şi 
găsească copil de suflet se brodi să fie vineri. 

leşind omul din casa lui dis-de-dimineaţă, a doua zi 
cutreieră cetatea şi parcă toţi copiii intrară în pământ, 
că nu întâlni nici unul. Totuşi, îndoiala nu i se strecură 
în inimă, căci, voind cu tot dinadinsul să aibă cu dânsul 
măcar un sufleţel, se încumetase de ieşi afară din 
cetate şi mergea iaca aşa pe drumul cel mare, fără să 
ştie nici el unde se ducea. Se vede că-l trăgea aţa la 
orânda lui. 

N-apucă să mai facă vreo doi-trei paşi, şi dete 
peste un şarpe. Omul zise: 

— Vrei tu, şarpe, să fii copilul meu de suflet? Am 
de toate, şi bani, să-i mănânci cu lingura. 

— Mai e vorbă? Cum să nu voi, răspunse şarpele. 
Numai să ne învoim. 

— Da' cum păcatele să nu ne învoim? Eu am fost 
însurat şi m-am învoit cu nevasta ca şi cu un frate. 

— Bine. Eu nu cer mai mult, fără decât să mă porți 
în cârcă. 


— Atât numai? întrebă biet omul. Dacă este aşa, tu 
eşti fiul meu de suflet. 

Se învoiră, şi omul luă pe şarpe în cârcă. Şarpele i 
se încolăci împrejurul gâtului şi se aşeză acolo ca într- 
un culcuş. 

Omul umbla cu gâtul îmbroborojit şi nu făcea nimic 
fără să ştie şi şarpele. Mâncarea unuia era şi mâncarea 
celuilalt. Ceea ce bea unul bea şi celălalt. Nimic nu 
făcea unul fără altul. 

Trecu multă vreme la mijloc. Înțelegerea dintre 
dânşii nu se strică niciodată. Vezi că omul, îngăduitor 
precum firea îl lăsase pre dânsul, nu cârcnise nimic. 

Dară, pârdalnicele de bătrâneţe, când vin, aduc cu 
dânsele fel de fel de metehne. 

Omul, îmbătrânind, începuse, deh! a-i tremura 
picioarele, umbla de parcă era pus în papainoage, ba 
încă şi spinarea începuse a i se aduce. Ce să mai 
ocolim? Să spunem drept pe şleau: iacă se cocoşase de 
bătrân, mai ales că purta în spinare o sarcină pe care 
n-o mai putea duce, căci şarpele crescuse; se făcuse 
măgădău mare. 

Omul, biet, începuse a tânji. Într-una din zile, 
cuteză a zice: 

— Măi şarpe, fătul meu, fie-ţi milă de crescătorul 
tău şi mai dă-te şi tu pe jos, că, iată, m-a poticălit 
Dumnezeu cu bătrâneţele şi nu te mai pot duce. 

— Ba să-ţi muţi gândul, tată. Aşa ne-a fost învoiala 
şi aşa are să fie până vei intra în pământ. 

Ştia omul că aşa era, dar credea că va găsi la 
şarpe milă de copil. 

Mila de la copilul de suflet, ca umbra de mărăcini, 
povestea âluia. 

Bietul om răbdă în piele şi mai purtă în cârcă pe 
şarpe ce-l mai purtă, şi, văzând că atâta sarcină îl 


dăhulase de-tot, mai rugă pe şarpe să aibă milă de 
tată-său şi să se mai dea pe jos. 

Aş! pe dracul să rogi? Şarpele nu voi să asculte 
nici rugăciune, nici nimic, şi nici că avu gând să se 
clintească din loc. 

Unii, alţii, văzând trudele omului, îl povăţuiră să 
meargă la judecată. Omul ascultă şi trase pe şarpe la 
judecată. Când se înfăţişară, omul îşi spuse păsul. 
Judecătorii întrebară pe şarpe; cum de nu face ceea ce 
este cu dreptul, şi să mai slăbească pe bietul unchiaş, 
să se mai odihnească şi el. 

— Cu dreptul, cu nedreptul, nu ştiu eu; aşa ne-a 
fost învoiala, răspunse şarpele. 

— Aşa este, bătrânule? întrebară judecătorii. 

— De, asta aşa este, răspunse unchiaşul, dar 
atunci când am făcut învoiala eram mai tânăr şi 
puteam să duc sarcina. Eu acum nu cer să stricăm 
învoiala, ci să aibă milă de neputinţele mele, căci mi-e 
fiu de suflet, şi după moartea mea tot al meu lui are 
să-i rămână. 

Milă la noi nu scrie, zise şi şarpele. Eu ştiu că aşa 
ne-a fost învoiala, şi apoi, şi aşa, şi altminteri, tot eu 
am să-i fiu clironom, ca un fiu de suflet ce-i sunt. 

— Dacă aşa v-a fost învoiala, bătrânicule, 
răspunseră judecătorii, şi dacă fiul tău de suflet nu 
voieşte să aibă milă de tine, n-avem ce-ţi face. Trebuie 
să te ţii de învoială. 

Bietul om ieşi de la judecătorie cu lacrimile în ochi 
şi fără de nici o uşurare la greutăţile sarcinii ce ducea. 

Şi aşa, cu sufletul plin de obidă, abia târâindu-şi 
trupul, mergea pe gânduri şi cugeta că aceasta are să-l 
răpună şi că nu va putea să trăiască zilele câte i-au fost 
date de la Dumnezeu. 


Când, trecând pe la un maidan unde era o mulţime 
de copii, îi auzi că se jucau de-a împărații. Ridică capul, 
se uită şi văzu pe copilul pe care ceilalţi copii îl aleseră 
împărat, văzu, zic, pe împăratul copiilor că ieşise la 
judecată. 

Impăratul şedea pe un buştean mare, sfetnicii lui, 
toţi cu toiege în mâini, împrejurul lui. Dinainte-i doi 
vinovaţi, legaţi cobză cu mâinile la spate, erau 
înconjurați de ostăşimea copilărească, toţi cu ciomege 
în mâini. 

Ce-i dete omului în gând, că numai se apropie şi el 
de împăratul copiilor şi zice: 

— Impărate, am venit şi eu să-mi faci o judecată. 

— Spune, tătişorule, ce păs ai? 

— Să vezi dumneata, împărate: rămânând văduv, 
mi se urâse cu singurătatea, şi am găsit cu cale să-mi 
iau un copil de suflet, căruia să-i rămână tot avutul 
meu după moartea mea. Şi neavând nici neam de 
rudă, am ieşit să caut pe cineva, pe care mi l-ar scoate 
Dumnezeu în cale, ca să-l fac copil de suflet. Am găsit 
pe acest şarpe, cu care m-am învoit să-l port în cârcă. 
Eram mai tânăr atunci; acum el a mai crescut şi 
greutatea lui m-a gârbovit până într-atât, încât abia îmi 
mai târăsc pe pământ ale păcate. Eu îl rog să se mai 
dea jos, să mai am niţel răgaz, să mai răsuflu şi eu, iar 
el nu vrea. 

Şarpele voi să răspundă şi el, dar împăratul îi tăie 
pofta de vorbă. El zise: 

— Este o necuviinţă de cele mai mari ca să 
răspunzi înaintea judecătoriei de acolo de sus, de unde 
te afli. Nu ştii tu, şarpe, că împricinaţii, când se 
înfăţişează înaintea împăratului la judecată, trebuie să 
stea jos la pământ? 


Şarpele văzu el că n-are încotro. Se descolăci de 
pe lângă gâtul omului, se dete jos la pământ şi de 
acolo răspunse: 

— Impărate, omul acesta, adevărat aşa este, că m- 
a luat copil de suflet. Dar învoiala ne-a fost să mă 
poarte în cârcă. Ori m-oi da jos din cârca lui, ori nu, tot 
eu am să fiu clironomul lui. Eu mă ţiu de învoială. Aşa 
este cu dreptul. 

Învoiala este sfântă. 

— Copilul care n-are milă de părinţii lui nu este 
vrednic să vază lumina soarelui, zise împăratul. Pe el, 
băieţi, de mi-l faceţi harta-parta! 

Atâta trebui. Porunca împăratului se şi puse în 
lucrare. Şi unde mi se repeziră ostaşii şi dregătorii cei 
mici, toţi cu totul, la şarpe, şi unde mi-i deteră la bâte 
şi la toiege d-alea ţepenele, de mi-i strivi capul, numai 
cât ai zice mei. 

Şi de unde bătrânul se întorcea cu lacrimile în ochi 
de la judecata maturilor, acum se întorcea vesel la 
casa lui, că scăpase de nevoia ce căzuse pe dânsul. 
Judecata unui copil îl mântuise. 

„Povestită de profesorul Viţu. 


Publicată pentru întâia oară în: 
„Educatorul”, nr. 6 din 1883.” 
Publicată în volumul: 


Basme, snoave şi glume, 1883 
p. 88-97, cu indicaţia de mai 
sus. 


A doua oară apare în volumul: 


Poveşti morale, 1886, p. 12-17, 
cu indicaţia „Povestită de dl. 


Viţu, profesor la Universitatea 
din Bucureşti”. 


ARICIUL ŞI VULPEA 


Un biet iepure odată, împuşcat de vânător şi 
nefiind atins de alice, ca să cadă mort îndată, se târî el 
cum putu şi se ascunse într-un hăţiş de tufe. El socotea 
să scape cu viaţă; dar aci îl ajunse ceasul lui cel din 
urmă şi muri. 

Ariciul, sfredeluş cum l-a lăsat pe el Dumnezeu, 
dete peste acest iepure mort. Ariciul mic, iepurele 
mare, nu putea, vedeţi D-voastră, să înceapă dintr-un 
tot întreg, să mănânce; dete el târcoale iepurelui, şi de 
unde voia să apuce, îi scăpa. Işi lingea buzele, bietul 
arici, se uita cu jind, şi ca să îmbuce şi el măcar o dată, 
era peste poate. 

Ariciul se mulțumea cu puţin, ca să se sature, dar 
trebuia altul să înceapă. Ce să facă? Se gândi el, se 
mai răzgândi, şi iată că o luă papuc la drum, să caute, 
doar de ar găsi pe cineva, cu care să-şi împartă 
norocul. 

Şi mergând ce merse, întâlni o vulpe. Ariciul prinse 
a zice: 

— Bine te-am găsit, cumătră vulpe, am dat de-un 
chilipir, şi aş vrea să-l împart cu un creştin al lui 
Dumnezeu. Mie îmi ajunge te miră ce. Numai să fie 
cineva care să-l fărâmiţeze. 

— Bună să-ţi fie inima, cumetre arici. Mulţumesc 
Domnului că mi te scoase în cale. E, ce mai ala-bala? 
Pare-mi-se că vorbeai de-un chilipir. Bine ai făcut că te- 
ai gândit la mine. Aidem mai curând, şi voi face 
împărţeala dreaptă. 


Ariciul mirosi că n-o să iasă bine la vopsea, după 
graiul şi foamea ce vedea el că arăta vulpea. Dar 
vulpea ştiu să-l încredinţeze, şi el, înduplecându-se, o 
luă, tipa-tipa, înainte, şi vulpea după dânsul. 

Ajungând la locul cu pricina, ariciul arătă vulpii 
chilipirul peste care dase el, şi o rugă să-l împărţească 
precum îi fusese vorba. 

Vulpea, cum văzu iepurele, se repezi ca un găman, 
începu a sfâşia dintr-însul şi a înghiţi haltacele pre 
nemestecate. Îşi uitase de împărţeală. 

Ariciul se întorcea pe lângă vulpe şi voia să se 
apropie, să apuce şi el o dată măcar; vulpea îi arăta 
colții şi se întorcea cu coada spre dânsul. 

— Aşa ne fu vorba, cumătră vulpe? Asta ţi-e 
dreptatea? 

Dar vulpea n-avea timp de vorbă. Rupea şi 
înghiţea ca de frica morţii. 

După ce isprăvi, începu a-şi linge mustăţile, şi 
întorcându-se către arici, îi zise: 

— Ce ziseşi, ce ziseşi, cumetre, că nu auzii bine? 

— Aşa dreptate făcuşi? 

— Eu am făcut dreptatea burţii. Aşa se cuvenea. 

— Dar dreptatea cerească, care s-a pogorât din 
cer pe pământ, aşa zice? 

— Eu nu cunosc altă dreptate decât dreptatea 
pântecelui. 

— Eu cunosc şi o dreptate a dreptăţii, răspunse 
ariciul; şi daca vrei să te cred că ai urmat, după cum 
mi-ai făgăduit, să mergi să pui laba pe dânsa şi să juri. 
Altfel nu te cred. 

Vulpea, care nu ştia altă dreptate decât ceea ceo 
spusese dânsa, şi voind să fie crezută de arici că 
spusele ei erau curatul adevăr, primi să meargă cu 
dânsul să jure. Ea habar n-avea de cele ce umbla să 


facă ariciul; ştiindu-l şi puţintel la trup, şi fără putere, 
nu se îngriji de nimic, şi merse după dânsul. 

Ajunseră. Ariciul, arătând tulpina unui copac, zise: 

— Aci la rădăcina ăstui copac este culcuşul sfintei 
dreptăţi. Tu pune laba aci şi jură pe pielea ta de vulpe 
că tot ce ai făcut, cu dreptul fu să faci aşa. 

Vulpea rânji de prostia ariciului, cum de să nu ştie 
el că dreptatea este cu cel mai mare şi mai tare, şi ca 
să-i arate că aşa a fost cu dreptul să facă, şi fără a 
bănui ceva, puse laba acolo. 

Ea, vezi, nu credea în altă dreptate: dreptatea 
isteţimii. Ariciul, cum văzu, sări şi el pe laba vulpii şi 
zise: 

— Apasă bine şi jură. 

N-apucă să isprăvească vorba, şi clapc! vulpea se 
simţi apucată de labă. 

Ce era? lacă o cursă. Ariciul ochise cum în 
revărsatul zorilor un vânător aşezase cursa la rădăcina 
acelui copac mare, cum o acoperise cu frunzet, şi acolo 
duse pe vulpe. 

Ea începu a se zvârcoli, a chelălăi de durere şi se 
rugă de arici să o scape din mâna dreptăţii. 

Ariciul acum se făcea şi dânsul că n-aude, nu vede. 
În cele din urmă zise: 

— Aşa cere dreptatea. 

Vulpea începu să o croiască la şiretlicuri, şi se rugă 
de arici să facă ce o face, să-i dea drumul, să-şi facă 
neputinţele trupeşti, căci nu voieşte să întineze locul 
unde se află sfânta dreptate şi că apoi va veni să se 
supună orândei ei. Înţelesese şi vulpea acum ce era 
acea sfântă dreptate; dar fu prea târziu. 

Ariciul îi răspunse: 


— Tu vezi acum de te căieşte de faptele ce ai făcut 
în lume, şi lasă şiretlicul: iată, vine duhovnicul să te 
spovedească. 

Pasămite văzuse pe vânător că se apropia, ca să-şi 
cerceteze cursa. lară el, ariciul, se duse pe-aci încolo. 

Publicată pentru întâia oară în: 


„Educatorul”, Bucureşti, an |, nr. 
12, martie 


1883, p. 91-92. Este iscălită P. 
Ispirescu. 


A doua oară apare în volumul: 
Poveşti morale, 1886, p. 18-22. 


TAPUL ŞI ŞARPELE 


Un tap, voind să treacă într-o livede, fu silit să dea 
printr-o apă ce curgea între el şi acea livede. Şi fiindcă 
n-avea încotro, se lăsă în gânlă şi începu să înoate. 

Când era pe la jumătatea gârlei, se pomeneşte pe 
lângă dânsul cu un şarpe că-i zice: 

— Măi, ţapule, ia-mă şi pe mine să mă treci la 
uscat. 

Ţapul, temător, îi răspunse: 

— Tu vezi bine că abia pot să-mi duc părul de pe 
mine, şi tu mai ceri să te iau şi pe tine? 

— Aşa o fi; dar iată că umblu să mă înec, şi atâta 
prietenie nu pot găsi la tine? 

Ţapul îl lăsă să se urce pe dânsul, şi-şi puse toate 
puterile ca să înoate spre a ieşi cu bine dincolo. 

Şarpele, dacă se văzu călare pe tap, începu a se 
încolăci împrejurul gâtului şi a-l strânge ca să-l 
sugrume. 


— Dă' ce faci, prietene? că, uite, nu mai pot 
răsufla şi o să ne înecăm amândoi. 

— Vezi că mie mi-e foame; acum eşti în mâna mea 
şi aş vrea să mi-o potolesc cu tine. 

— Foame, foame; prieten, prieten; dar cu o 
mortăciune socoteşti tu să te îndestulezi? Aşteaptă 
niţel până să ieşim la margine, şi acolo să-ţi arăţi 
prietenia. Acum mai slăbeşte-mă din dragoste, ca să 
pot înota. 

Şarpelui îi plăcu vorbele ce auzi şi, mai slăbind pe 
tap din chingi, acesta îşi puse toate puterile, mai înotă 
ce înotă şi ajunse la uscat cu şarpe cu tot. 

Pe când încă înota, se gândea la prietenia şarpelui 
şi începu a născoci la mijloace de a-şi mântui viaţa. 

După ce ieşiră la uscat, ţapul prinse a zice: 

— Şarpe, tu mi-ai cerut prietenia, eu ţi-am dat-o. 
M-am luptat cu primejdia şi am ieşit la uscat cu bine. 
Fă-mi şi tu hatârul acum şi dă-te jos, ca să ne 
măsurăm, cine este mai lung? Apoi mă vei mânca în 
bunăvoie. 

— Ei, haide, de, să nu zici că nu ţi-am fost prieten! 
Şi dându-se jos de pe grumaâijii ţapului, aştepta să se 
măsoare cu dânsul. 

Ţapul asta şi voia. Cum îl văzu jos, se repezi cu 
coarnele de sfărâmă capul şarpelui şi-l strivi călcându-l 
cu copitele lui cele tari. 

După ce îl văzu pus bine, întinzându-l cât era de 
lung, zise: 

— Vezi aşa; mie îmi place prietenia, dar să fie 
dreaptă. Ce erau încolăciturile alea împrejurul meu? 
Piei acum cu prietenia ta cu tot, să-ţi auz de nume şi să 
te văz când mi-oi vedea ceafa! 

„Povestită de dr. Z. Petrescu.” 


Publicată pentru întâia oară în: 


„Familia”, Oradea, an XIX, nr. 
36, 1883, p. 434. 


A doua oară apare în volumul: 
Poveşti morale, 1886, p. 23-25. 


GAZDA NOROCULUI 


În vremurile cele vechi, pe când blagoslovenia 
Domnului era pe pământ, trăia un boier mare. În casa 
acestui boier desjugase norocul şi-şi făcuse culcuşul 
aci. 

Din pricina aceasta, orice făcea boierul îi ieşea 
înde bine; oriunde punea el mâna, punea şi Dumnezeu 
mila. 

Şi era bine văzut la curtea lui vodă. Nu că doară 
era vreo mană mare de dânsul. Era şi el, om ca toţi 
oamenii; ci ia aşa pentru că avea noroc. 

De se auzea că vrăjmaşul a dat năvală în ţară, 
vodă chema îndată pe acest boier, îl trimitea asupra 
vrăjmaşului, şi el, te miră cu ce tertipuri, punea 
vrăjmaşul pe goană şi mântuia ţara de nevoi. 

De se ivea vreo foamete, ori vreo molimă, vodă 
poruncea boierului să se ducă să vadă şi să facă ceo 
şti el, numai să potolească mânia lui Dumnezeu. Şi el, 
boierul, cum se ducea, nu ştiu ce făcea el, nu ştiu ce 
dregea, că numai ce auzeai că foametea, că molima s- 
a ostiat, şi iară se întorcea binele. 

Avuţiile îi curgeau ca ploaia. Holdele de pe moşiile 
lui burduşeau pământul. Vitele i se înmulţeau ca spuza 
şi ca iarba. 

Sta şi se mira şi dânsul de atâta noroc ce căzuse 
pe capul lui. Din pricina aceasta începuse a se 
îngrijora. Simţea el că n-are să ţină mult aşa. 


Nevasta şi copiii îl mângâiau şi voiau să-l scoată 
din această părere; el însă tăcea şi îşi căuta de treabă. 

Într-o zi se duse să se scalde. El se uitase cu un 
inel de mare preţ în deget, şi nu ştiu cum făcu, că îi 
scăpă inelul în apă. În loc să cadă la fund, inelul plutea 
pe deasupra apei. El se cruci de această minune, se 
dete după dânsul, îl apucă şi îl băgă în deget. 

Atâta noroc nu se mai văzuse. El zise: „Aceasta 
este culmea norocului. De aci încolo n-are să fie bine 
de mine.” Şi aşa fu. Pasămite norocul îşi luase ale trei 
fuioare de la casa lui, şi pe-aci ţi-e drumul. 

Întorcându-se acasă, spuse nevestei şi copiilor ce i 
se întâmplase la gârlă, apoi le zise: 

— Ţineţi-vă bine, dragilor mei, că atâta noroc n-are 
să ţină mult. El trebuie să-şi întoarcă cojocul. 

N-apucă să-şi isprăvească cuvântul şi deodată se 
pomeni cu nişte slujitori domneşti, cari intrară la 
dânsul, şi îi spuseră că este osândit la temniţă, şi că 
toată averea lui este luată pe seama domniei. 

Vru el să se ducă la vodă, să se înţeleagă la 
cuvinte. Dar cine îi mai dete pas! Puseră mâna pe 
dânsul slujitorii, îl legară cobză, şi îl duseră la puşcărie. 

El, de nevoie, se înarmă cu răbdarea şi suferi toate 
asprimile triştei. 

Nevasta şi copiii îi rămaseră pe drumuri. 

Legat şi ferecat în închisoarea lui, bietul boier nu 
mai ştia nimic de ai săi. De mâncare îi aducea 
păzitorul, numai pâine uscată şi apă. 

Aştepta el să fie scos la judecată, ca să se 
dezvinovăţească, fiindcă se ştia curat la inimă. Dar fu 
uitat acolo nu ştiu cât timp. El trăia acum nici cu viii, 
nici cu morţii. Aştepta din minut în minut să fie dus la 
moarte. 


În loc de nevastă şi copii, împrejurul lui acum avea 
păianjenii închisorii şi şoarecii, care îi luau din mână şi 
chiar bucăţica de pâine uscată ce-i aducea. Părul, 
barba şi unghiile îi crescuseră ca la un om sălbatic. Se 
jigărise bietul om, de nu-l mai cunoşteai. 

De unde îi venise lui această urgie domnească? 

Pizmaşii îl pârâseră la domnie că voise să-şi vândă 
pe domnul său, şi câte şi mai câte. Vodă crezu, ca un 
Vlăduţă ce era el, şi fără a-l mai cerceta, porunci de-l 
aruncă la închisoare şi nu-şi mai aduse aminte de el. 

Trecuse multă vreme şi boierul nu mai avea 
nădejde de scăpare. 

Nevasta boierului, în timpul acesta, umblase şi 
cruciş şi curmeziş, se rugă şi de bun şi de rău, şi de 
mare şi de mic, şi abia, abia, izbuti să dea ochii cu 
vodă. 

Ea îi spuse neajunsurile în care se află ea şi copiii 
ei, îi înşira cu de-amănuntul slujbele făcute de bărbatul 
său ţării, îl făcu să înţeleagă necazurile bietului om 
acolo în temniţă, uitat de stăpânire, uitat de oameni şi 
de Dumnezeu, şi îi ceru voie ca măcar să o lase să se 
ducă să-l vadă. 

Voia o dobândi. 

Şi într-un suflet se duse la închisoarea bărbatului 
său. Acolo dacă ajunse, arătă pitacul lui vodă şi porţile 
temniţei i se deschiseră. 

Intrând, nu-şi mai cunoscu bărbatul: părul crescut 
şi nepieptănat se împâslise pe capul lui. Barba îi 
ajunsese până aproape de brâu, mustăţile îi sta la gura 
lui ca un stuf; hainele de pe dânsul putreziseră; sub 
dânsul o mână de paie şi alea umede, îi strujise trupul, 
de nu mai avea hal. 

Boierul cum o văzu, o îmbrăţişă şi îi spuse să aibă 
răbdare, că Dumnezeu cearcă pe om, dar nu-l 


pedepseşte aşa îndelung. El o rugă să facă ce-o face, 
să-i aducă niţică varză acră, căci i se lihnise inima 
detot. 

Nevastă-sa se duse iute pe la prieteni, pe la 
cunoscuţi, să ceară o varză, căci nici atât nu mai avea 
cu cât să o cumpere, şi, dobândind o varză acră, o 
puse într-o oală şi i-o duse bărbatului său. Stând ei de 
vorbă şi mai îmbărbătându-se unul pe altul, pusese 
oala cu varză alăturea cu el. 

După ce vorbiră ce vorbiră, vru să mănânce şi el 
niţică varză. Când colo, ce să vadă? Un şoricel dăduse 
în varză, şi nici de dânsa nu avu parte. 

Atunci începu să zâmbească şi zise neveste-sei să- 
i aducă un bărbier, ca să-l radă şi să-l tundă, căci acum 
s-au sfârşit toate necazurile şi nevoile lor. 

Încă vorbind, iată că vine temnicerul şi îi spune că 
din mila domnească i se dă drumul de la închisoare. 

Pasămite vodă, după rugăciunea muierii boierului, 
îşi aduse aminte de dânsul, oarecând harnic şi 
credincios, luă în cercetare cu de-amăruntul toate 
învinovăţirile ce i se aduseseră, se încredinţă că pe 
nedrept a fost osândit, şi porunci de-l scoase din 
temniţă, îi dete averile înapoi şi îl puse iarăşi în cinstea 
din care îl dase jos. 

Când binele ajunge la culme, să te aştepţi la rău; 
când răul trece peste măsura firii, să te aştepţi la bine. 

„Povestită de dr. Gaster.” 


Publicată pentru întâia oară în: 


„Familia”, Oradea Mare, an. XXI, 
nr. 15, 1885, p.171. 


A doua oară apare în volumul: 
Poveşti morale, 1886, p. 26-31. 


CÂINELE LENEŞ 


larna sosise şi zloata, gerul, viscolele, ninsoarea, 
bruma, ceața, chiciura şi câte nagode toate nu lipsiră. 

Grivei, într-una din acele zile în care seninul lasă 
să se vadă faţa sfântului soare, după ce se jucase cu 
câţiva tovarăşi ce-i întâlni pe uliţă, după ce alergase în 
sus şi în jos, după ce sărise de atâtea ori pe stăpânu- 
său, de câte ori îl văzuse pe afară, spre a se linguşi să-l 
lase în casă şi după ce lătrase de atâtea ori de câte ori 
văzuse vreun călător, spre a se arăta credincios 
stăpânului, ostenit, se culcase la uşa bordeiului. Aci 
tremura ca varga de frig, fiindcă în zilele geroase cu 
cât soarele pare a dezmorţi trupul îngheţat, cu atâta 
vântul este mai cumplit de rece şi pătrunzător. 
Degeaba se colăcise el de se făcuse cârlig, degeaba 
băgase nasul sub coadă, degeaba se culcase pe un 
cocean de mătură, el tremura cum se tremură. 
Suferinţa sa se adaugă fiindcă nu putea să adoarmă de 
frig. 

Atunci, uitându-se asupra lui şi măsurându-se cu 
ochii, zise: „Uite-mă ce mic sunt; nu mi-ar trebui mult 
ca să-mi fac un bordeiaş. Acum, pământul este 
îngheţat şi toate cele trebuincioase spre aceasta sunt 
acoperite de zăpadă. Cele dintâi zile frumoase, după 
ridicarea ninsorii, am să le întrebuinţez spre a-mi face 
colibă. Nu e treabă, tremur de mă ia dracu; ş-apoi 
stăpânu-meu când apuc şi eu câteodată de intru în 
bordeiul lui, mă dă afară ca pe-un câine, zice că i se 
murdăreşte locuinţa.” 

Primăvara nu întârzie şi ea a sosi; cu dânsa şi 
verdeaţa, dragostele, adierea vântului, florile, seninul 
limpede şi veselia. Grivei al nostru, cum se văzu scăpat 


de iarnă, uită necazurile ce suferise, ca tot necazul ce 
odată este trecut. 

Nu se putea opri să nu ia şi el parte la bucuria 
tutulor vietăţilor. Când nu sta lungit la soare, se înhăita 
cu mai mulţi tovarăşi şi hoinărea împins de focul 
dragostei, din care pricină de multe ori se întorcea 
învrăjbit pe câte unul sau doi din foştii săi prieteni. De 
bordei nici pomeneală nu era. Nu se simţea trebuinţă. 

Trecu şi primăvara. Vara îi luă locul. Să fi văzut pe 
Grivei al nostru cum căuta umbra deasă ca să scape de 
arşiţa soarelui şi de muşte. 

Într-una din zile, după ce se umflase de somn şi 
fiindu-i greu a se scula, se puse să cugete: 

„Ce bine ar fi fost, zise el, dacă Dumnezeu ar fi 
făcut vara pe jumătate mai călduroasă şi iarna pe 
jumătate mai friguroasă. N-ar fi fost cineva nevoit să 
mai sufere nici vara, nici iarna. Ştiu că pusesem de 
gând să-mi fac bordei în vara asta; dar este cu putinţă 
să iasă cineva la lucru pe o astfel de arşiţă?” 

Apoi întinzându-se şi uitându-se asupră-i cât e de 
lung: 

„Aoleu! zise, socoteam să-mi iau măsură ca să-mi 
croiesc un bordei; dar lung mai sunt! Până când dracu 
să lucrez eu ca să-mi fac o aşa namilă de bordei ca să 
mă încapă? Nici într-un an nu-l isprăvesc şi iarna tot o 
să mă apuce fără bordei.” 

Se întoarse dar pe cealaltă parte şi-i trase la nişte 
somnuri d-alea cu sforăitele. 

Ca tot lucru ce trece în lume, trecu şi toamna. 

larna găsi pe Grivei iară fără colibă. Tremurând la 
uşa locuinţei stăpânului său, pisica, cum îl zări, pândi 
până să se deschidă uşa şi printre crăpătură îi zise: 

— Ce bine ar fi fost dacă Dumnezeu ar fi făcut vara 
pe jumătate mai călduroasă şi iarna pe jumătate mai 


friguroasă, căci atunci n-am mai fi avut trebuinţă de 
bordei, şi zbughio! înapoi lângă sobă. 
Publicată pentru întâia oară în 
volumul: 


Snoave sau poveşti populare, 
1879, p. 6-8. 


A doua oară apare în volumul: 
Poveşti morale, 1886, p. 32-35. 


BOGĂŢIA ŞI VESELIA 


Peste drum de palatul unui om bogat era odată 
bordeiul unui muncitor de pământ. Cu cât casa 
bogatului  sclipea de  avuţie, cu atât bordeiul 
muncitorului sclipea de sărăcie. 

Stăpânul bordeiului avea şapte copii. Cinci băieţi şi 
două fete. Toţi mari, toţi ajunşi de însurat şi de măritat. 
Bogatul avea doi copilaşi. Copiii muncitorului rumeni şi 
sănătoşi, copiii bogatului gălbejiţi şi bolnăvicioşi. 

Când se lumina de ziuă, omul ieşea din bordei, şi 
după dânsul toţi flăcăii lui, unul după altul, mergeau la 
lucrul câmpului. Muierile acasă îşi vedeau de rostul 
mâncării şi de al îmbrăcămintei. Când mâncarea era 
gata pentru de nămiezi, toate mergeau cu merindea la 
câmp şi întindeau o masă, cât pe colo, pe iarbă de-ţi 
venea să te aşezi şi tu lângă dânşii, când îi vedeai. 

Seara, când se întorceau de la munca câmpului, 
după ce cinau, bătrânul lua fluierul, căci ştia să zică din 
fluier, şi mi-ţi trăgea nişte doine de te adormea; apoi, 
întorcând-o pe foaia cealaltă trăgea nişte cântece de 
dans, câte vreo bătută, câte vreo oltenească sau câte 
altceva şi băieţii cu fetele jucau şi tropăiau, de parcă 
numai ei singuri erau pe lume. 


În casa bogatului era muţenie; nu se auzea nici 
ţipenia. Se ducea şi bogatul de acasă în trebile sale, şi 
după ce se întorcea seara, se închidea în câte vreo 
cămară şi acolo scria tot ce făcuse ziua, socotea şi iar 
socotea, până târziu noaptea. 

Şi era o tăcere de parcă nu locuia nimeni; încolo 
toate cămările erau luminate, dar atâta tot. 

De multe ori bogaţii din casele cele mari nu se 
puteau odihni de chilomanele din bordeiul de peste 
drum. A 

Nevasta bogatului pizmuia fericirea săracului. Intr- 
o zi ea zise bărbatului său: 

— Frate, ce va să zică atâta posomorâre, atâta 
grijă şi atâtea socoteli în care te cufunzi toată noaptea? 
Nu e zi lăsată de la Dumnezeu în care să te văd şieuo 
dată vesel şi cu chef. Până când să tot fii posac? O să 
te prăpădeşti. Uite peste drum în bordeiul săracului 
cum domneşte veselia. 

— Ei, nevastă, Dumnezeu nu poate da toate 
omului, căci s-ar prăpădi, n-ar mai avea ce aştepta. 
Nouă ne-a dat bogăţie şi aşteptăm veselie; celor de 
peste drum le-a dat veselie şi aşteaptă bogăţie. Tot ce 
doreşte omul nu poate dobândi deodată. Pentru 
aceasta o să-ţi dau o probă. 

A doua zi se scoală de dimineaţă omul cel bogat şi 
iese din casă. El pândea în drum pe stăpânul 
bordeiului, şi când se apropie de el, îi zise: 

— Vecine, ai cunoscut pe răposatul tată-meu? 

— Da, Măria ta, l-am cunoscut. 

— leri, căutând printre hârtiile lui, am dat peste 
una în care era scris: „Să se dea vecinului de peste 
drum o mie de galbeni, că este om harnic şi cinstit, 
fără dobândă, fără nimic; să fie dator numai să-i 


înapoieze când o putea şi câte cât se va înlesni.” Astăzi 
împlinesc dorinţa tatălui meu. 

Şi, punându-i în mână o pungă cu o mie de 
galbeni, se duse pe ici încolo. 

Muncitorul cum se văzu cu banii în mână se 
întoarse acasă, adună pe lângă dânsul pe toţi copiii săi 
şi începu să se laude că ce fel de om şi cum a fost el în 
tinereţile lui. 

„Dovadă despre aceasta, zise el, este că vecinul 
cel bătrân, bogatul de peste drum, a lăsat cu sufletul 
ca moştenitorii lui să-mi dea o mie de galbeni. lată-i.” 

Şi îi numărară şi îi socotiră şi nu lipsea nici unul. 
Era o mie în cap. 

Acum se puseră la sfat ce să facă cu banii. Unul 
zise una; altul zise alta. Lor nu li se părură bune 
sfaturile. Unul mai zise ca să ia o moşie cu arendă. 

— AŞ! răspunse altul. Ca să fii arendaş trebuie să 
ştii carte, să faci la socoteli, să stai cu boierii şi cu 
zapciul la taifas. Nu face pentru noi. 

— Ba să mergem la oraş să deschidem o boltă. 

— Ba să ne facem zarafi. 

Din una din alta se apucară la ceartă. 

De unde până aci era veselie mare în bordeiul lor, 
de când intrase mia de galbeni în casa lor, parcă 
intrase dracul neunirii şi al zarvei. Nici tu cântare, nici 
tu jocuri, nici tu nimic. 

Femeia muncitorului se luă pe gânduri. Ea zise: 

— Bărbate, de când a intrat diavolul ăsta de aur în 
casa noastră, pace nu mai este. 

Şi luând punga cu totul, o aruncă într-un râu ce 
curgea p-aproape de coliba lor. 

Copiii, cum văzură una ca asta, săriră cu toţii, 
intrară în gârlă şi începură a căuta punga cu galbenii, 


să se înece oamenii şi mai multe nu; şi de lăsat nu se 
lăsară până ce nu găsiră punga şi o scoaseră afară. 

Şi întorcându-se cu dânsa acasă, bătrânul 
muncitor zise: 

— Ştiţi ce? ca să fie pace, eu voi lua jumătate din 
bani şi jumătate să-i împărţiţi între voi. Aşa mi se pare 
a fi cu dreptul. 

Când auziră copiii una ca aceasta, toţi săriră cu 
zurbaua, că de ce bătrânul să ia mai mult? 

Ce să tot lungim vorba? Două, trei zile cât trecură, 
până să-şi facă ei planurile şi să se învoiască ce negoţ 
să facă bordeiul lor era ca şi pustiu. Nu se auzea nici 
cântări, nici chilomane de râs, nici jocuri! Stau toţi cu 
totul şi chibzuiau şi puneau la cale lucruri ce au rămas 
baltă. 

Bogatul îşi chemă nevasta în seara dintâi şi îi zise 
să asculte la veselia oamenilor din bordei. Ea nu auzi 
nimic. 

A doua seară şi a treia tot aşa. Se mira şi ea; când 
a patra zi dimineaţa, văzu pe vecinul lor cel sărac că 
vine la dânşii. 

Bogatul ieşi afară să vadă ce pofteşte. Vecinul 
începu a zice: 

— Boierule, fă-ţi pomană cu noi şi primeşte-ţi darul 
înapoi. De când acest diavol a intrat în bordeiul meu, 
pacea n-am mai văzut-o cu ochii. la-ţi banii şi fii 
sănătos. D-ta cu bogăţia D-tale, eu cu sărăcia mea; D- 
ta cu posăcia D-tale, eu cu veselia ce am învăţat. 

Şi întorcându-se la casa lui, el cu ai lui începură a 
urma, ca şi mai-nainte, să cânte şi să joace. Bogăția 
ieşise pe fereastră. Veselia intrase pe uşă. 

„Povestită de dl. |. Caragiani, 
profesor la Universitatea din 
laşi, 1886.” 


Publicată pentru întâia oară în 
volumul: 


Poveşti morale, 1886, p. 36-41. 


JUDECATA VULPII 


Un om, odată, mergea la treaba lui prin nişte 
munţi. Alăturea drumului aude un glas milogindu-se şi 
grăind: 

— Fă-ţi milă şi pomană, creştine, şi mă scapă de la 
pieire. 

— Cine eşti tu, şi unde te afli? 

— la, aici, aici, în văgăuna asta. Fă bine, aşa să 
trăieşti, şi dă la o parte piatra de deasupra. 

Omul caută în dreapta, caută în stânga şi dă de 
văgăună, deasupra căreia era un pietroi mare. 

Ce să vezi D-ta? Acolo era culcuşul unui balaur. Pe 
când se afla încolăcit şi dormea, iată că un colţ de 
piatră, groaznic de mare, se desface din munte şi, 
prăvălindu-se la vale, cade drept peste văgăuna 
balaurului şi-l închide acolo. Şarpele, svăc! în sus svâc! 
în jos, ca să iasă. Aş! unde era pomana aia? Piatra 
mare astupa intrarea văgăunii de nu rămăsese loc 
deschis nici cât să bagi degetul. Se zvârcolea balaurul 
în gheara morţii de foame, de sete şi de osteneală, şi 
ca să scape de-acolo era peste poate. 

Rugăciunile şarpelui înmuie inima omului şi acesta, 
înduioşat de nenorocirea bietului şarpe, se pune de 
caută o pârghie, se luptă cu bolovanul de piatră şi, 
încet, încet, îl dete niţel la o parte de d-asupra 
văgăunii, atât cât putu şarpele să iasă. 

— Bogdaproste! că mai văzui o dată lumina 
soarelui, mai pot să răsuflu şi eu în voie, zise balaurul. 


Găteşte-te acuma, omule, că am să te mănânc. Nu mai 
pot, uite, de foame, sunt lihnit de la inimă. 

— Ce stai tu de vorbeşti, balaure? D-apoi eu ţi-am 
făcut bine. Asta să-mi fie oare răsplata? 

— Bine, nebine, nu voi să ştiu. Răsplătire la noi nu 
scrie. 

Şi deodată se încovrigă împrejurul omului şi-l 
cuprinse, de acesta nu se mai putea mişca din loc. 

— Stăi, frate, mai zise omul; astfel ţi-e dreptatea? 
Eu nu mă cunosc vinovat cu nimic. Să mergem la 
judecată. 

— Să mergem, dacă vrei judecată. Dar eu îţi spui 
că o să pierzi. Totuşi, ca să nu poţi a te plânge că te- 
am mâncat pe nedrept, haidem şi la judecată. Numai 
grăbeşte paşii, că mi-e foame detot. 

Şi mai slăbind pe om din chingi, acesta apucă pe 
câmp cu paşi grăbiţi şi tremurând de frică. În calea lor 
întâlnesc un bou păscând şi se îndreptară către dânsul. 

— Boule, prinse omul a zice: iacă, iacă, iacă, din ce 
am scăpat pe şarpele ăsta, şi iacă, iacă, iacă, ce umblă 
el să-mi facă. Cu dreptul e? 

— Da! prea cu dreptul, răspunse boul. Ascultă: eu 
slujesc pe om de când eram vițel. Nu fu destul că îmi 
lua laptele, când eram mic, de răbdam de foame, căci 
n-aveam ce suge; nu e destul că, după ce m-am mărit, 
trăiam mai mult cu zilele, fără să-mi dea nutreţ de- 
ajuns; iară eu trăgeam la plug, la car şi la toate 
poverile la care mă punea el, fără să cârtesc; acum 
cică am îmbătrânit, mă lasă pe câmp să mă hrănesc, 
ca să mă mai îngraş niţel, şi apoi să mă vândă la 
măcelar. Aşa este dreptatea omului. 

— Auzi, omule? întrebă, balaurul. 

— Aud, răspunse omul. Dar să ştii că eu nu sunt 
mulţumit de judecata boului. Să mergem şi la altul. 


— Poţi tu să mergi la câţi vei pofti. Eu una ştiu, că 
mi-e foame. Insă, ca să nu mai aibi cuvânt de 
pricinuire, aide, fie, să-mi fac pomană cu tine să 
mergem şi la alt judecător. 

Omul, cu inima cât un purice de frică, o ia înainte 
pe drum şi, întâlnind un cal într-o livadă, îi zise şi lui: 

— Calule, iată ce am făcut balaurului acestuia, şi 
iată cum vrea să-mi răsplătească. Cu dreptul e? 

— Da, da, cu tot dreptul, răspunse calul. Dar tu, 
omule, cum faci dreptate pe pământ? Nu care cumva 
oare te socoteşti a fi mai breaz? Noi slujim la stăpânul 
nostru din tată în fiu. Când eram mic, copiii lui se jucau 
cu mine şi îi purtam în spinare. După ce m-am mărit, 
din câte primejdii nu l-am scăpat! şi cât am muncit, 
amărâtul de mine! mai de multe ori flămând decât 
sătul, ajunsesem într-un rând să zac pe coaste de 
foame şi de neîngrijire. Acum mă găseşte că prea sunt 
bătrân. Mi-a dat drumul să pasc în voie până să-şi 
găsească timp, să-mi dea cu parul în cap, să mă 
omoare, ca să-mi ia pielea. Astfel este răsplata 
omenească pe pământ. 

— Auzi, tu, omule? zise balaurul. 

— Aud, răspunse omul. Şi cu toate astea eu nu 
sunt mulţumit de judecată. Să mergem şi la al treilea 
să ne judecăm. Ascultă-mi şi astă rugăciune, să te ţină 
Dumnezeu. 

— Ei, apoi te-ai prea trecut! Multe ai voi D-ta. ŞI 
deşi-mi vine leşin de foame, iată mă înduplec şi de astă 
dată, numai şi numai să nu-ţi mai rămână nici un 
cuvânt de bârfeală, şi să-ţi tacă fleoanca. Aidem şi la al 
treilea judecător. 

Mai mergând ei ce mai merse, întâlniră o vulpe. 


— Vulpe, începe omul a zice, iată ce bine am făcut 
eu balaurului acestuia, şi iată ce rău va să-mi facă el 
mie. Cu dreptul e? judecă tu! 

— Ce ai zis, ce ai zis? întrebă vulpea. 

Omul îi mai spuse încă o dată focul ce-l ardea. 

— Ca să judec, trebuie să merg la faţa locului, să 
văd eu cu ochii mei şi să aud cu urechile mele. Altfel nu 
ştiu să judec. 

Se învoiră şi plecară câteşitrei la faţa locului. Şi, 
ajungând aici, începu omul să spună şiretenia pricinii: 

— lacă, ici în văgăuna asta şedea balaurul 
încolăcit, şi pietroiul ăsta năpraznicul, căzând din 
munte, îi astupă ieşirea. Trecând pe-aici, şarpele se 
rugă să-l scap de pieire. Eu, prostul, vrui să-i fac bine, 
mă luptai, dădui bolovanul niţel la o parte şi-i făcui loc 
să iasă. El, dacă ieşi, mă cuprinse, cum îl vezi, 
încolăcindu-se peste mădularele mele şi voieşte să mă 
mănânce. 

— Aşa este, balaure? 

— Aşa da! Fiindcă astfel cere dreptatea. Vulpea se 
gândi niţel şi răspunse: 

— Măi, frate, desluşiţi-mă bine, că eu nu pricep aşa 
avocăţeşte. Spune, omule, şiretenia din capul locului şi 
arată-mi şi cu mâna. 

Omul începu din nou să spună şi cu gura, să arate 
şi cu mâna. 

— lată, în văgăuna asta de ici, pe care o vezi cu 
ochii, sta şarpele încolăcit şi astupat acolo de pietroiul 
ăla maa... 

— În văgăuna asta, ziseşi, întrerupse vulpea. Ce 
smintit eşti, mă! Nu se poate una ca asta, spune drept, 
omule. 

— Drept spui. 

— Aşa este, balaure? 


— Tocmai precum spune omul. 

— Fie, că mie nu-mi vine să cred că poate să 
încapă o aşa namilă de trup într-o văgăună atât de 
micuță. Trebuie să văd cu ochii mei, ca să cred. 

Şarpele vru să  încredinţeze pe vulpe. Se 
descovrigă de pe om, se târăşte, se strecoară în 
văgăună, încet, încet, încolăcindu-se ca să încapă. In 
vremea asta vulpea face un semn cu ochiul omului. 
Acesta o pricepe. Şi tocmai când balaurul zicea vulpii: 

— Acum vezi? 

— Văd. 

— Ei, crezi? 

— Cred. 

— Judecă după dreptate. 

— După dreptate judec. 

Omul puse umărul, se opinti cu deznădăjduire, 
dete piatra la loc, şi clapc! acoperi văgăuna din nou. 

Vulpea zice: 

— Aşa cere dreptatea. 

„Povestită de profesorul D. 
Mirescu”. 


„Publicată pentru întâia oară în 

DIN PERIODICE 


NEGUŢĂTORUL ŞI CHIRIGIUL 


A fost odată un negustor. Pe ce punea mâna îi 
ieşea înde bine. Era drept, cinstit şi nu se bucura la 
simbria slugilor. El plătea tuturor până într-una. 
Negoţul lui creştea şi el din zi în zi se făcea mai de 
omenie. Unde se pomenea la dânsul judecată! El mai 
bine vindea mai ieftin şi pe bani gata, decât scump şi 
pe datorie. 

Cu toate că umbla cu dreptatea în sân, în cele din 
urmă într-o zi, o păţi şi el. Ca să desfacă marfa mai 
repede spre a-şi aduce alta nouă şi să prefire prin 
prăvălie mai multă marfă, el mergea la toate bâlciurile. 

Odată, vrând să meargă la un bâlci mai depărtat în 
ţară vecină, închirie un car pe seama sa. Il încărcă cu 
marfă din obicei şi plecă. 

Pe drum, află neguţătorul de la chirigiu că puţin 
mai-nainte este o pădure, care cade pe hotar, fără 
seamăn de mare: copaci mari şi nalţi până la nori, 
crâng, hăţiş, de toate se află acolo. De aceea şi este 
vestită de mulţimea tâlharilor. 

— Nu e pui de om, zicea chirigiul, care să scape 
din mâna astor tâlhari. Aşa de răi şi meşteri sunt! 

— Eu n-am auzit vorbindu-se d-alde astea până 
acum despre această pădure, răspunse neguţătorul 
chirigiului; ce tot floncăneşti tu? 

— Aoleo, jupâne! Care va să zică n-ai auzit nimic 
până acum? Dacă este aşa, să-ţi înşir eu vreo câteva 
întâmplări. Mai anţărţ în pădurea asta au fript tâlharii 
un neguţător de viu, punându-l în frigare. Şi pentru ce? 
Pentru că n-a vrut să li dea banii ce-i avea la dânsul 
într-un chimir, după ce-i luase toată marfa. Acum un an 
au căznit un boier până i-a ieşit sufletul, pârlindu-l cu 
fiarele roşii ca focul pe piept şi pe spinare, ca să dea 


bani. Şi când l-au căutat, după ce a murit, clei de tufă! 
N-au găsit la dânsul nici o lăscaie, măcar să orbească 
un şoarece. Estimp, nu mai departe, estimp au bătut şi 
chinuit pe un biet neguţătoraş, de abia a scăpat cu 
sufletul şi când colo, ce să vezi? Douăzeci şi cinci de lei 
avea în pungă. l-au luat tâlharii şi tot nu credea până 
nu i-au întors buzunarele pe dos şi nu l-au purecat prin 
toate colţurile hainelor. Cu pătura l-a adus acasă, bietul 
neguţător! Ţi-era mai mare jalea să te uiţi la el. 

— Cele ce spui tu, mă, nea chirigiu, mă 
înspăimântă de mă ia fiori de groază. Mai îmi vine să 
mă întorc îndărăt. 

— la fugi de-acolo, jupâne, nu mai fi copil. Păi nu 
ştii că eşti cu mine? Lasă că te duc eu de nici capul să 
te doară, ba nici un firicel de păr să nu se clintească. 

— Lesne e a zice, anevoie a face. 

— Dacă e aşa, stăi, dă-mi hainele Dumitale să mă 
îmbrac cu dânsele şi Dumneata ia pe-ale mele, să te 
faci chirigiu şi eu neguţător, până vom trece pădurea. 

Neguţătorul văzând că  chirigiul atâta îl 
încredinţează că vor trece pădurea fără să li pese 
nimic, se învoi a schimba hainele. Aşa făcură, şi trecură 
pădurea fără să întâlnească nici umbră de om. După ce 
se văzură la capătul codrului, neguţătorul mulţumi lui 
Dumnezeu c-a scăpat cu faţa curată, apoi zise: 

— Dă-mi hainele, chirigiu, şi na-ţi pe-ale tale. 

— Ce să mai stăm acum să ne dezbrăcăm, 
răspunse chirigiul, vremea e târzie şi să nu ne apuce 
noaptea pe drum. 

Aidem până la hanul ce se vede; acolo o să şi 
rămânem astă-seară. 

De cum ajunseră la han, chirigiul se dete jos din 
car şi, uitându-se la neguţător, prefăcându-se cam 
îngrijat, zise: 


— Chirigiu, să îngrijeşti bine de marfă. Uite, am să 
zic cârciumarului să-ţi dea o ocă de vin şi, de-mi vei fi 
credincios şi fără să mă superi, ca până aci, lasă că te 
mai mulţumesc eu peste chirie. 

Apoi, intrând în cămara cea mai curată, porunci să 
gătească cina. 

Bietul neguţător când auzi aşa, bleoşdi ochii la 
dânsul şi înmărmuri. El nici că visase că o să-i facă 
vreun renghi. Se uită la dânsul, cum intra în cârciumă 
fudul şi-l măsură cu ochii de sus până jos. 

— Ce sunt fleacurile astea pe tine? Dă-mi hainele 
şi du-te de-ţi vezi de cai. Te-ai trecut cu gluma. In 
haine am hârtii trebuincioase şi banii de cheltuială. 

— Ce neam eşti, tu, mă? îi răspunse chirigiul. Eu 
te-am tocmit să-mi duci marfa până la bâlci; dacă ţi-a 
abătut pârţagul, descarcă marfa şi du-te cu Dumnezeu; 
eu îmi găsesc alt chirigiu. Atâta pagubă, cât şi 
dobândă! Lac să fie, mă, broaşte multe. Nu care cumva 
socoteai că o să mă închin eu la tine când îţi vine ţie 
pandaliele? 

Şi prefăcându-se a-i fi milă de dânsul, spunea 
hangiului că-i pare rău de el, că vede semne de 
nebunie la bietul chirigiul său. Îl lăuda că altminteri a 
fost până aci un om prea de ispravă şi că nu-l supărase 
până în ceasul acesta nici cât negru sub unghie. 

Neguţătorul, neavând încotro, se socoti că ar fi mai 
cuminte să tacă şi să-l ducă până la oraşul vecin şi 
acolo să-l tragă la judecată. Se duse deci la grajd de 
îngriji de cai, cum făcea chirigiul, apoi se culcă în car 
spre a vedea de marfă. 

A doua zi, prefăcutul neguţător se sculă dis-de- 
dimineaţă; porunci să prindă caii la ham, ca să ajungă 
în oraş mai de timpuriu. 


Bietul neguţător cel adevărat se supuse fără a zice 
nici cârc. 

Plătiră la han şi plecară. După ce ajunse în oraş, 
cea dintâi treabă ce făcu adevăratul neguţător fu de a 
se duce la judecătorie şi a trage în judecată pe chirigiu. 

Numaidecât, fiind chemaţi înaintea judecătorilor, 
bietul negustor spuse şiritenia  pricinii, cum se 
întâmplase să treacă, prin pădure, cum îl înşelase 
chirigiul de-i luase hainele, şi cum acum nu mai voieşte 
a le da, sub cuvânt că el este neguţătorul. 

Atunci şi adevăratul chirigiu răspunse: 

— Boieri Dumneavoastră, nu ştiu ce să zic de omul 
acesta. A înnebunit, ori e luat de iele! Eu l-am tocmit 
să-mi ducă marfa până la bâlci. M-a dus o bucată de 
drum ca un om în toată firea. Când mă pomenesc 
deodată că-mi vorbeşte de haine, de bani, de hârtii, de 
marfă. Eu l-am lăsat să hondrănească şi mi-am căutat 
de treabă. lar dacă am văzut că se îngroaşă gluma, i- 
am zis să mă aducă până în acest oraş, să-i dau ce o fi 
cu dreptul şi să mă lase în pace. Aci mă văd tras la 
judecată. Este de crezut ce aiurează el? Nu vedeţi 
Dumneavoastră din spusele lui că trebuie să-i lipsească 
vreo doagă? 

În zadar bietul neguţător cel adevărat mărturisea 
în cuget curat cum se întâmplase lucrurile, că rău şi 
fără cale protivnicul său îl face nebun, luat de iele, că-i 
lipseşte vreo doagă, sau că aiurează; în zadar spuse că 
l-a ferit sfântul până acum de unele ca acestea şi se 
ruga de judecători să-i facă dreptate şi să nu mai dea 
voie protivnicului său să-l mai şi ocărască după 
celelalte toate. 

Judecătorii, dacă văzură că n-au de unde să apuce 
pe vinovat, le spuse să vină a doua zi. După ce plecară, 
judecătorii se sfătuiră cum să facă să prindă pe 


vinovat. Ei văzură limbuţia şi sumeţia unuia, precum şi 
liniştea cu care vorbea celălalt. Ei mirosiră în care 
parte este dreptul, dar nu puteau să pună mâna pe 
viclean. Ştia, hoţul, cum să se păzească ca să nu-l 
prindă în vorbă! În cele mai de pe urmă, unul din 
judecători zise să-l lase pe mâna lui să mai facă o 
încercare. Şi aşa se învoiră. 

A doua zi, când veniră la judecată, mai spuse unul, 
mai spuse şi cellalt şiritenia pricinei, şi nu merse mai 
departe ca în ziua trecută. Nici o domirire. Judecătorii 
se traseră la chibzuire şi când veniră iară, dete 
hotărârea. Judecătorul care se însărcinase zise: 

—  Pricina Dumneavoastră s-a judecat. Apoi, 
uitându-se către jeluitor, adaugă: 

— Deoarece, dragul meu, nu poţi dovedi nici într- 
un chip dreptăţile Dumitale, vezi-ţi de căruţă şi de cai, 
că alt n-avem ce-ţi face; iar Dumneata, zise către 
cellalt, ţintindu-l drept în ochi şi văzându-l că-i 
zâmbeşte mustaţa, fii liniştit, şi stăpâneşte-ţi marfa şi 
averea în pace. Acum duceţi-vă cu Dumnezeu. 

Dar pe când se găteau a pleca, unul cu bucurie şi 
altul cu mâhnire în suflet şi tocmai când deschise uşa şi 
amândoi erau pe prag voind a ieşi, judecătorul strigă 
repede: 

— Chirigiu! Chirigiu! 

— Aud! răspunse adevăratul chirigiu, urechea lui 
fiind dedată din copilărie a auzi chemându-l astfel. 

— Ştiam eu că tu eşti cel cu musca pe căciulă, zise 
judecătorul şi dete hotărârea ca adevăratul neguţător 
să-şi ia averea în stăpânire, iar pe chirigiu îl băgă la 
dubeală. 

Aşa judecători! Odată dreptate! 

Incălecai pe-o şa şi v-o spusei aşa. 

Publicată în 


„Columna lui Traian”, Bucureşti, 
an. III, nr. 27, 17 noiembrie 
1872, p. 213-214. 


Are ca menţiune: 


„Din colecţiunea inedită a lui P. 
Ispirescu” şi „Anecdotă 
poporană”. 


POPA, CĂLUGĂRUL ŞI TURCUL 


Un popă, un turc şi un călugăr se aflau în călătorie. 
Fiecare dintr-înşii îşi luase merinde de drum. Din 
întâmplare, întâlnindu-se launloc, şi făcând cunoştinţă, 
se vorbiră să meargă împreună, fiindcă făceau acelaşi 
drum. 

Plecară ei câteşitrei şi o duseră bine pe drum; vezi 
că se învoiau între dânşii; şi aşa, ajunseră cu bine la 
popas. 

Şi punând masa să se ospăteze, călugărul îşi 
scoase merindea şi o puse la mijloc. Mâncară cu toţii şi 
se săturară. Călugărului nu-i mai rămase nimic din 
merindea lui. El avusese un crap umplut. Se mângâia 
în gândul lui însă că pe deseară, unde vor mânea, îşi va 
potoli şi el foamea din merindea tovarăşilor; că aşa le 
fusese vorba. 

După masă se odihniră oleacă, apoi se sculară şi o 
luară la drum. Intinseră pasul şi merseră tot povestind 
când din cărţi, când din întâmplările lumii. Şi aşa, nici 
nu prinseră de veste când ajunseră seara la un loc 
unde se vorbiră ei să rămână peste noapte. 

Adunară rascote de frăţior, aţâţară focşorul, se 
puseră pe lângă dânsul şi întinseră masa. Turcul scoate 


un mieluşel fript, ştii colea, numai bun să mănânce, să 
mi se sature toţi trei. 

Călugărul se trase de la masă, ronţăi câţiva 
codricei de pâine ce-i rămăsese de la prânz; că pe 
dânsul, vezi, nu-l lasă legea să mănânce carne. 

Popa şi turcul mâncară de-şi făcură burta tobă. 

Se culcară şi dormiră, după ce mai povestiră, te 
miră ce, din cele auzite de dânşii. 

A doua zi sculîndu-se, se spălară pe ochi, îşi făcu 
rugăciunea fiecare după canonul său şi plecară iarăşi la 
drum. 

Merseră, merseră, merseră şi din ce în ce se 
apropiau de locul unde voiau să ajungă. Dacă văzură 
că mai e încă departe, se vorbiră să mai facă un conac; 
şi deci se aşezară la umbra unui copac mare şi puseră 
masa, ca să îmbuce câte ceva. 

Acum popa scoate şi el merindele sale şi le puse la 
mijloc. E! ce gândiţi că era? Un purcel fript, şi fript aşa 
încât pielea purcelului să ronţăiască în gură când o 
mânca-o. 

Călugărul şi turcul se traseră de la masă 
scuturându-şi hainele, ca de altă aia. 

Popa începu a mânca de ar fi făcut poftă şi celui 
mai sătul om, necum unora obosiţi de drum şi flămânzi. 

Nu doară că popa de florile mărului îi poftea la 
masă; dar că aşa le fusese învoiala, să mănânce cu 
toţii launloc, şi la fiecare mâncare să se pună la mijloc 
merindea câte unuia. 

Nu e vorba; popa râdea pe sub mustăţi, văzându-şi 
tovarăşii păcăliţi, dar nu se arăta aievea că râde de 
dânşii. 

Cum, necum, popa mânca cu poftă şi înghiţea 
dumicaţii, de parcă nu mai fuseseră de când lumea. 

Călugărul şi turcul înghiţeau şi ei în sec, nghiorţ! 


Apoi apucară fiecare din ei ce bruma codricei le 
mai rămăsese din ziua trecută şi se sileau să-şi 
potolească pârdalnica de foame. 

Şi uitându-se la popă cu ce poftă mânca, le lăsa 
gura apă şi răbdau în piele, că n-aveau încotro; vezi că 
pe turc nu-l lasă legea să mănânce carne de porc; iară 
pe călugăr, după cum mai zisei, nu-l lasă legea să 
mănânce nici un fel de cărnuri. 

La urma urmelor, turcul, uitându-se galeş la popă, 
prinse a zice: 

Hai! hai, Popă Mihai; Bună lege ai, Peşte ai păpat, 

Mielu tu mâncat, 

Şi singur acuma 

Mânci purcel, nu glumă, haoa! 

„Povestită de P. Jeorjan, 
tipograf.” 


Publicată în: 


„Columna lui Trăian”, Bucureşti, 
an IV, iulie-octombrie 1883, p. 
290-292. 


BAN LA BAN TRAGE 


Un ţigan, auzind că ban la ban trage, ce se gândi 
el, ce plănui, că numai iacă îşi dezleagă chimirul. Şi, 
scoțând o para, o legă cu o aţişoară şi se duse la 
vistierie. 

Râzând, tiganul zicea: „Dacă o fi adevărată 
zicătura, apoi are să mi se umple chimirul de bani”. 

Atunci îşi aruncă paraua pe fereastră în vistierie şi 
tot o sălta, trăgând de aţişoară cu o mână, iară cu 
cealaltă îşi ţinea chimirul şi se aţinea ca orice va cădea 


din vistierie să cadă în chimir. Din gură nu înceta a 
zice: 

— Ban la ban trage. 

Trăgând mereu de aţă şi slăbind-o ca să se lase 
banul în vistierie, osteni. Şi fără a băga de seamă că 
aţa se rosese, trage mai cu mânie de vreo două, trei 
ori. Când odată se văzu că rămase cu un crâmpei de 
aţă în mână. Ce era? laca se rupsese aţa şi paraua 
căzuse în vistierie. 

Atunci ţiganul stătu şi cugetă: „Adevărat, banul la 
ban trage; adică cei mai puţini la cei mai mulţi; vezi 
asta nu mi-a venit în gând, până n-am văzut-o cu 
ochii”. 

Publicată în: 


„Educatorul”, Bucureşti, an |, nr. 
37, noiembrie 1883, p. 295-296. 


Are ca menţiune: 


„Snoavă” şi e iscălită de P. 
Ispirescu. 


TIFLA SUB GIUBEA 


Pe vremile acelea Vilara era tare şi mare. De boier, 
boier; de învăţat, învăţat; dar se pricepea la multe 
drăcii. Om bogat, el luase în otcup ocnele şi vămile ţării 
(aşa se zicea pe atunci arendăşia astor venituri ale 
ţării). El punea în pâine pe slujbaşii de la aceste două 
aşezământuri, el îi scotea. Şi apoi avea darul de a şti 
să-şi aleagă oamenii, ştii colea, pe sprânceană. 

Nu putea sta înaintea lui nici cel mai meşter 
găsilaci, nici măcar cei ce ar fi luat oul de sub coţofană, 
fără să simtă ea, căci Vilara îl mirosea cât de colo şi 


ştia el cum să mi-l dea pe brazdă a fi om de omenie. 
Pasămite era vulpe bătrână, cum se zice. 

La uşa acestui boier în toate zilele era gloată mare 
de boiernaşi şi de slujbaşi, care aşteptau poruncile 
cuconului arendaş. 

Intr-una din zile prin gloata aceasta de oameni era 
şi unul din acei ce trăiau cu chiverniseala din mila 
boierului. Acesta nu ştiu ce aflase despre dânsul că îl 
chemase. 

Intrând la boier în casă cu giubeaua strânsă la 
piept de sta să-i plesnească, Vilara unde mi-şi bolovăni 
nişte ochi cercetători asupra lui de să-i vadă până ş 
măruntaiele  dintrîinsul, de să-i ghicească toate 
gândurile şi îi dădu un zabrac de-l trecuse năduşelile 
pe bietul om. 

O mie de ani se păru bietului slujbaş cât ţinu 
dojana aia părintească. Când ieşi afară şi se văzu că 
nu-l scosese din slujbă, răsuflă şi dânsul, şi o răsuflare 
adâncă, că scăpase cu faţa curată. 

— Dar ce fu asta pe tine, nenişorule? prinse a- 
întreba unul din cei ce fusese de faţă. 

— Ce să fie, frate? Nu văzuşi că mă făcu ca peo 
albie de porci, ia aşa pentru o bănuială? Dar fie că mi- 
am scos şi eu din capete. 

— Şi cum ţi-ai scos din capete? întrebă un altul. 

— lacă bine. De câte ori mă ocăra cu vreo vorbă 
înjositoare, eu îi dam cu tifla. 

— Cum îi dădeai cu tifla? Şi te vedea el? 

— Aş! Ce stai D-ta de vorbeşti? lacă, deschideam 
pulpana giubelei şi acolo, înfundat, îi dam cu tifla 
mereu, ascultîind nesăbuitele lui înjurături. 

„Povestită de dl. Pache 
Protopopescu.” 


Publicată în: 


„Educatorul”, Bucureşti, an. |, 
nr. 40, decembrie 1883, p. 320. 


Are ca menţiune: 


„Snoavă” şi e iscălită P. 
Ispirescu. 


CUM CUGETĂ SASUL 


Hanţ, nume ce va să zică lon, era un săsăloi voinic 
şi muncitor cât nu se poate spune. El se pomenise în 
curtea unui boier mare de-ai lor, căruia pe limba 
neamţului îi zice baron. Moşu-său, tată-său îmbătrânise 
slujind la curtea acestui baron. El însuşi, după ce se 
mări, ajunse a fi rândaşul curţii. Boierul îl lăuda la toţi 
prietenii lui că Hanţ este o slugă harnică şi de treabă. 
Pentru aceasta toţi cu totul îl luau în nume de bine. 

Într-o zi, Hanţ rămânând acasă să păzească 
curtea, fiindcă boierul cu ai săi se dusese la plimbare, 
iată că vine popa al lor, ia aşa numai să vadă ce mai 
face boierul. 

— Ce face boierul, Hanţ? 

— Ce să facă, cinstite părinte, iacă s-a dus la 
plimbare. 

— Aşa! dar tu, Hanţ, cum te mai lauzi? Cum o duci 
cu curtea boierului? 

— Cum s-o duc, domnule părinte?! lacă, muncesc 
cât e ziulica de mare şi pare că treaba izvorăşte din 
pământ: nu se mai sfârşeşte. Grea viaţă mai ducem şi 
noi ăştia, muncitorii, pe lumea asta albă! Dar de! ce să 
zici? pesemne că aşa a orânduit Dumnezeu pe sărac ca 
să fie. 


— Lasă, Hant, nu te întrista, că are Dumnezeu grijă 
de tot omul. Ai muncit pe lumea asta? pe cealaltă ai să 
te odihneşti. 

— Aşa o fi, taică părinte, dar mie mi se pare că şi 
acolo greul tot noi, săracii, avem să-l ducem! lacă de-o 
pildă când ţi-o fi şi ţie lumea mai dragă, să te odihneşti 
oleacă, te-i pomeni cu Dumnezeu că-ţi zice: 

„Hant! ia du-te de ia a lună şi-o atârnă pe cer ca să 
lumineze oamenilor”, şi tu trebuie să te scoli şi să 
asculţi porunca. Ori i-o veni pofta să-ţi zică: „Hanţ, ia 
să mai iei ale stele să le mai ştergi niţel, să le mai freci 
ca să strălucească mai bine”, şi-atunci, poţi să nu faci, 
cât de ostenit ai fi? Sau, cine mai ştie? Poate să-ţi zică: 
„Hanţ, ia ciurul şi mai cerne niţică ploaie oamenilor”, 
ori: „la lopata şi mai împrăştie niţel a zăpadă, ca să 
ningă pe pământ”; poate-se cineva împotrivi la toate 
poruncile astea? 

Popa tăcu, râse pe sub mustață, cum se zice, şi 
plecă la treaba lui. 

Pasămite Hanţ, ştiind rugăciunea Domnului, unde 
zice: 

„cum în cer şi pe pământ”, el cu mintea lui a 
socotit că tot una este dacă ar întoarce vorba şi ar zice: 
„precum este pe pământ aşa va fi şi în cer” şi fiindcă el 
nu ştia pe pământ a face altceva decât a ciurui orzul 
cailor, a răni curtea, a duce felinarul seara la grajd şi a 
curăța almmurile de la hamuri, tot cam astfel de treabă 
credea el că are să facă şi în rai. 

„Povestită de dl. I. Manliu, 
profesor.” 


Publicată în: 


„Familia”, Oradea, an XIX, 1883, 
nr. 13, p. 25. 


FINUL POPII 


Preotul unui sat avea un fin ţigan. Dorind preotul 
ca finul să fie un bun creştin, îl luase pe lângă dânsul şi 
cu mare chin îl învăţă să se închine şi să zică pe 
dinafară două, trei rugăciuni mici, precum şi Tatăl 
nostru. 

Nu se poate spune câtă bucurie avu preotul când 
văzu că finul său ştie acum rugăciunile cele mai 
trebuincioase unui creştin. 

Ţiganul se face mare, se însoară, are copii. El, ca 
toţi ţiganii de teapa lui, lăcătuşi din fire, se apucase de 
fierărie şi treaba-i mergea binişor. 

Din când în când tiganul se ducea pe la naşul şi 
totdeauna, ştii, nu cu mâna goală: când aducea naşului 
ba câteva ouşoare, ba câte-o găinuşă, ba câte altceva, 
de! plocon, mă rog, ce să zici, cum merge finul la naş, 
şi nu că-i era degeaba: naşul nu-l lăsa să se ducă 
niciodată deşert. 

Într-o zi, ce-i veni în gând ţiganului să ducă plocon 
naşului un sac cu cărbuni. El ştia, vezi, că fără cărbuni 
la cuşniţa lui era ca vânătorul cu puşca goală la vânat; 
fără cărbuni nu putea face nimic. Socoti dar el cu 
mintea lui, că la orice casă cărbunii să fie de folos 
precum îi erau lui. 

Se duse deci în pădure cu fiu-său, scoase câteva 
buturugi, se apucă de le făcu cărbuni şi umplu un sac 
bun. Şi fiindcă cam de mult nu fusese pe la naşul, când 
intră, lăsă pe fiul său la poartă cu sacul ca să vină când 
l-o chema dânsul. 

Intrând la naşul, cum îl văzu acesta, prinse a-l 
întreba: 

— Ei, fine, dar rugăciunile le mai ştii? 

— Aoleo! taică naşule, da cum să nu le ştiu? 


— Ei bine, ia zi şi începe cu: „În numele Tatălui”. 

Ţiganul tuşi de vreo două, trei ori, îşi drese glasul 
şi răspunse: 

— „În numele Tatălui şi-al sfântului duh, amin!” 

— Dar pe fiul unde îl lăsaşi, fine? 

— Aoleo! taică părinte, iaca la poartă, mâncate-aş, 
cu sacul cu cărbuni în spinare. 

„Povestită de dl. Frăţilă.” 

Publicată în: „Familia”, Oradea, an XIX, 1883, nr. 6, 
p. 61. 


MIERLOIUL ŞI SCATIUL 


Un cizmar odată, mergând să se radă la un 
bărbier, rămase cu gura căscată şi uimit de plăcere, 
auzind o mulţime de păsărele ce cântau de te credeai 
în rai. Din fiecare colivie, şi era cam încărcată prăvălia 
bărbierului de colivii cu păsărele, din fiecare colivie, 
zisei, ieşea câte o cântare păsărească ce nu se 
asemăna una cu alta. Bag seamă că erau mai multe 
feluri de păsărele. 

„De ce numai bărbierul să trăiască ca în rai? îşi 
zise cizmarul; capitalul meu este de zece, de douăzeci 
de ori mai mare decât al unui bărbier, sunt mai avut 
decât dânsul şi aş putea mai lesne să mă proslăvesc în 
asemenea frumuseți gâdelătoare urechilor.” 

Şi chiar de a doua zi se duse în târg şi-şi cumpără 
deocamdată un mierloi şi un scatiu. 

Pentru fiecare din aceste păsărele cumpără şi câte 
o colivie. A mierloiului mai mare, iară a scatiului mai 
mică. 

Amândouă aceste colivii fură puse în câte un cui şi 
împodobeau prăvălia jupânului cizmar. 

Se bucura cât un lucru mare acesta când văzu că 
prăvălia lui se află acum în desfătare. De unde până aci 


era numai muţenie într-însa, acum viersul scatiului, 
care părea că vrea să spargă ferestrele ca să se audă 
cine ştie până unde, răsuna dulce de mângâia inimile 
tuturor. Mierloiul fluiera şi dânsul de-l asurzea. 

Femeia şi  copilaşii  cizmarului se adunau 
împregiurul bedreagului, unde lucra meşterul cu calfele 
şi cu ucenicii, de ascultau la frumuseţile cu care le 
veselea auzul scatiul lor. Vezi că era prin mai. Şi ar fi 
voit cu dinadinsul să tacă cu totul mierloiul, care nu-i 
mai scotea din fluierături, numai şi numai să asculte la 
scatiu. 

Mierloiul mai avea un obicei. Lui părea că-i spunea 
cineva la ureche că cizmarul cu ai săi se adunau ca să-i 
asculte. Astfel fiind, tocmai când erau cu toţii strânşi şi 
nici nu suflau de plăcere ascultând, tocmai atunci şi el, 
adică mierloiul, după ce le trăgea şi dânsul câteva 
fluierături d-alea de să le spargă urechile, încât 
oamenii ar fi dat multul cu mult să nu le mai fi auzit, 
apoi, apuca cu ciocul său jghebuleţul în care i se da de 
mâncare şi-l scutura vârtos. 

Acum altă nevoie. Zgomotul ce făcea mierloiul 
trăgând jghebuleţul prin colivie, hodorogind, de colo 
până dincolo, supăra pe stăpânul cizmar până într-atât, 
încât punea numaidecât pe câte vreun ucenic să-i 
caute jghebuleţul şi să-i pună de mâncare, dacă nu 
avea. 

Atunci dacă îşi aduceau aminte şi de scatiu că 
poate să-i fie jghebuleţul gol, i-l umplea şi pe al lui. 
Vezi că scatiul, biet, ştia numai să cânte şi adesea, din 
pricina asta, întindea urechile de foame. 

Azi aşa, mâine aşa, până ce într-o zi găsiră pe 
bietul scatiu mort de foame, pentru că toţi cu totul 
uitaseră să-i dea de mâncare. 


Nu e vorbă, de iubit toţi iubeau pe scatiu, dar 
nimeni nu se gândea a-i da de mâncare. Toţi îl ascultau 
cu drag; dar de mâncat şi de băut i da numai când 
mierloiul făcea zgomot şi nu puteau asculta ciripirile 
cele drăgălaşe ale scatiului. 

În ziua trecută ucenicii cizmarului dăduse de 
mâncare numai mierloiului de teamă să nu-i certe 
stăpânul când va auzi hodorogiturile ce le face 
mierloiul scuturându-şi jghebuleţul prin colivie, gol de 
mâncare. 

Când văzură că a murit scatiul, căutară să se 
încredinţeze din ce pricină a murit. Şi ce mi-ţi aflară? 
Că de două sau de trei zile nimeni nu-i cercetase 
jghebuleţul cu mâncare, nici borcănelul cu apă. Dar în 
aceste zile toate urechile se desfătaseră de cântecele 
cele frumoase ale scatiului. 

Cătară şi la mierloi; dar el n-avea lipsă de nimic. 

Ei, apoi nu e sfântă zicătura românului care 
glăsuieşte: 

„Obraznicul mănâncă praznicul”? 

Ba aşa. 

Dar în lumea noastră aceasta bălţată credeţi a fi 
mai altfel? Fugiţi de-acolo, nu mai visaţi! 

În ziua de azi, ca să trăieşti în lume, trebuie să fii 
îndrăzneţ. Ba mai mult: trebuie să fii cutezător. Şi mai 
mult: trebuie să fii botos. Ba încă şi mai mult: trebuie 
să fii obraznic. Căci de vei fi smerit, ori sfiicios, ori cu 
bunăcuviinţă, apoi păţeşti ca scatiul. 

Publicată în: 


„Familia”, Oradea, an. XIX, 
1883, nr. 22, p. 259. 


Are ea menţiune: 


„După fabulele lui Florian” şi e 
iscălită P. Ispirescu. 


MUMĂ CU DE-A SILA 


Un sălaş de ţigani se luase odată la ceartă. ŞI 
fiindcă obiceiul lor este de a vorbi toţi deodată, mai cu 
seamă când se ceartă, de nu se mai pot înţelege, a 
rămas şi la români vorba de când văd câte vreo ceartă 
ori gâlceavă printre ai lor zic că era o pălălaie 
țigănească. 

Astfel fiind, luându-se la ceartă un sălaş de ţigani 
odată, strigau şi răcneau, de nu-i mai puteai înţelege 
ce vor. 

Pe lângă câte un zbierat ieşit din gura vreunui 
gaşper bătrân, auzeai şi câte vreo piţigăitură de strigăt 
a câte vreunui cioroi băieţandru şi printre răcnetele 
arapinelor se auzea şi câte vreun glas ascuţit al câte 
vreunei pocite bătrâne şi uscate. 

Aşa  răcnind şi ameninţându-se unii pe alţii, 
ocărându-se şi înjurându-se de trebuia să-ţi pui mâinile 
la urechi, nu ştiu cum se făcu că baba cloanţa 
vrăjitoarea, o drăcoaică sfrijită şi numai cu un dinte în 
gură, se pomeni ca din senin cu o scatoalcă şi cu 
câteva calcavuri. 

Pasămite un ţigănoi voinic şi viu, cum sunt unii din 
ei, îi scăpă mâna şi o lovise, cam într-adins, cam pe 
nebăgate de seamă, căci îl asurzise, se vede, cu 
ocările. 

Bahniţa bătrână tipa, nu ţipa mai-nainte cu glasul 
său cel ascuţit şi asurzitor, dar acum începu a răcni din 
băierile inimii de socoteai că se va sparge, mai cu 
seamă că simţise dincotro-i veniră loviturile. 


Se trânti pe jos cloanţa, se zvârcoli, răcni că moare 
şi văzând că nu-i vine nimeni în ajutor, odată se sculă 
repede, o rupse de-a fuga şi se opri tocmai dinaintea 
uşii zapciului şi aci începe a răcni din nou şi a se tăvăli 
de credeai că a lovit-o năbădăile. 

O întrebă zapciul, o întrebă zapciereasa: „Ce are, 
ce i s-a întâmplat?” 

Ea nu răspundea, dar ţipa înfricoşat. 

Zapciul, se vede că ştia patarama ţiganilor, dacă 
văzu că nu răspunde cioroaica, porunci să aducă 
gârbaciul. 

Când auzi bahniţa de gârbaci, odată se sculă drept 
în sus şi prinse a zice: 

— Măria ta, cucoane zapciu, mânca-ţi-aş iacă ce şi 
iacă ce; apoi să vezi, Dumnia ta, fiu-meu m-a bătut, 
bate-l-ar Dumnezeu, de m-a schilodit. Uite, o să mor, 
nu mai poci de snopită ce sunt de bătaie. 

— Şi care este fiul tău, cioară, că m-ai asurzit cu 
ţipe-tele tale? 

— D-apoi stăpâne, să trăieşti şi să trăiască 
cuconiţa, să-mi dai un vătăşel ca să-l aducă. 

Stăpânul făcu semn unui vătăşel şi acesta porni cu 
gaşperiţa către sălaş. Dacă ajunse, ea arătă pe flăcăul 
care o lovise şi zise: 

— Uite, hăla de colo este. 

Şi măcar că nu era fiul său cel ce o persicase, dar 
zgripţuroaica, bala dracului, zisese numai aşa, ca să 
întărâte şi mai cu asupra pe zapciu. 

Vătăşelul puse mâna pe flăcău şi-l aduse, techer- 
mecher, înaintea zapciului, numai cât te-ai şterge la 
ochi. 

— Cum te-a lăsat inima, fiară spurcată, să baţi pe 
mumă-ta, până s-o sluţeşti? Nu ţi-a fost frică, haramina 
dracului, că te-o trăsni din cer? 


Zise zapciul şi porunci la doi slujitori să-l pună jos. 
Unul îl apucă de păr, altul de picioare, şi-l pironi la 
pământ cu faţa în jos. 

Atunci porunci ceauşului să-i dea de-ale bune. 
Ceauşul ştia el de alte dăţi asemenea marafeturi şi 
unde mi se puse cu gârbaciul şi unde îmi croi pe ţigan 
de sus de la gât până la pulpele picioarelor, de mi-l 
făcu numai vânătăi. 

Striga ţiganul ca din gura şarpelui. Şi se văita. 
Spunea el, sărac, că nu e mă-sa, că din greşeală o 
lovise, dar cine sta să-l asculte?! 

După ce îl făcură numai vergi şi sculându-se în 
sus, zapciul zise bătutului: 

— Acum îţi poruncesc să iei pe mă-ta în spinare şi 
să o duci acasă. 

— D-apoi să trăieşti cuconaşule, mânca-te-aş, dar 
asta nu e mama. 

— Auzi, auzi, tâlharul, mai are nas să-şi 
tăgăduiască şi pe mă-sa? Slujitori! puneţi mâna pe 
dânsul, să-i arăt eu ce va să zică să se lepede de 
părinţi. 

Bietul bătut, dacă auzi unele ca astea, nu mai zise 
nici bleau, înhăţa pe strigoaica de harapină în spinare 
şi pe ici ţi-e drumul, na, na, na, către şatră. 

Întâlnindu-se cu prieteni de-ai lui, aceştia începură 
a-l lua în râs. Unii-i ziseră: 

— Da ce faci, mă danciule, de te lupţi cu hârca aia 
spurcată să o duci în spinare? 

— E mama, vezi. 

— Ce fel de mă-ta? 

— Aşa zice cuconul zapciu. 

Alţii iară-i da ghes să o arunce jos. 

Bietul ţigan silea să ajungă mai iute la şatră şi 
arătând înapoi cu degetul cel mare, răspundea: 


— D-apoi cum nu? la spuneţi coconului zapciu, să 
vedem tot aşa zice şi el? 

Şi de unde bietul ţigănoi suferi o bătaie soră cu 
moartea, cam pe nedrept, apoi se alese şi cu mumă, o 
strigoaică de bătrână răutăcioasă şi cârtitoare şi 
cicălitoare, pe care mai bine ar fi dat-o dracului de 
pomană, decât să o poarte în spinare. 

Publicată în: 


„Familia”, Oradea, an XX, 1884, 
nr. 29, p. 343. 


ÎN MOLDOVA ŞI LA DUMNEZEU 
TOATE SUNT CU PUTINŢA 


Spun să fi fost un boier mare moldovean, de pe 
timpul binişliilor şi al gugiumaniilor, care să fi avut o 
nepoată. Cam trăinicică era făta: dar era nepoata 
boierului. Când trecea pe podul domnesc, alăturea 
unchiului, tinerii boiernaşi îşi dădeau coate. 

Boierul ajunsese la cărunteţe şi ar fi dorit, vedeţi 
D-voastră, să-şi mărite nepoata. Ea însă tot alegea şi 
nu mai nimerea, încât era mai-mai să împletească 
cosiţa albă. Tinerii fugeau de casa boierului ca dracul 
de tămâie. Nu ştiu ce să fi fost mai-nainte; dar acum 
aşa era. 

Într-o vară ducându-se boierul la băi în Ardeal, nici 
nu mai încape vorbă, că şi nepoata era cu Dumnealui. 

Cum ajunse, se dete zvon printre musafirii băilor, 
că a sosit un boier mare, bogătaş, din Moldova. Şi toţi 
cu totul începură a da târcoale casei boierului. 

Casa boierului ajunsese să fie o sbornă. Unii 
veneau, alţii se duceau. Toţi cu totul voiau să cerceteze 
pe boier. 


Între cei ce treceau mai des pragul boierului era şi 
un neamt, poreclit inginerul. 

Acesta, tânăr, vorbăreţ, cam papă-lapte, dar 
curăţel şi rumen. Era însă golănel. El plăcu oarecum 
boierului, pentru care se şi pripăşise el pe-acolo prin 
casă. Pasămite el avu pe spiriduş, că intră pe sub 
pielea boierului, şi acesta se hotărî să-l ginerească şi 
să-l procopsească. 

Nemţoiul nu mai putea de bucurie, că o să scape 
de sărăcie şi o să ajungă şi el om în rândul oamenilor. 

Intorcându-se în Moldova, boierul puse de făcu o 
nuntă nepoatei şi nemţoiului, de se duse vestea. Mai 
mijloci boierul şi făcu pe ginere-său inginer de 
căpetenie al ţării cu leafă bună. 

Când se văzu golanul cum nici nu visase el, om cu 
casă, cu masă, om cu vază în lume, cu dichisul lui, cu 
rostul lui, grăi: „În Moldova şi la Dumnezeu toate sunt 
cu putinţă”. 

Sub nume de inginer de căpetenie, neamţul într-o 
plimbare o ducea. Măsura ale poduri toată ziulica, şi-i 
mergea numele de baron Flaimuc. Vedea el că e bine 
aşa şi ar fi voit ca şi în casa lui lucrurile şi oamenii să 
meargă după capul lui, cum învățase el, adică în 
nemţia lui. 

Într-o zi la o adunare el zise în limba lui 
hodorogită, adica moldovenească stricată: „Măi, dară 
mari capsomani mai trebuie să fie moldovenii ăştia; de 
atâta mare de timp sunt cu dânşii, şi nici unul, barimi, 
nu învaţă nemţeşte”. Toţi cei de faţă pufniră de râs. 

Vedeţi Dumneavoastră. Lasă că ingineria nu ştia 
de unde s-o apuce, şi-i purta ponosul ia aşa numai 
pentru că voise boierul; lasă că acum şi-avea şi el 
căpătâiul, cum se zice, numai pentru că aşa voise 
nepoata boierului: ar fi voit D-lui în cele din urmă ca 


toţi să-şi nemţească limba, iară nu el să şi-o 
românească pe-a lui. Cap de un şvab. 

Trecu ce trecu, şi pesemne că i se urâse cu binele; 
căci începu a cârti şi a-şi mustra nevasta. Ba că la ţara 
dânsului muierea merge în bucătărie şi face cutare şi 
cutare lucru; ba că cercetările pe la rude se fac mai 
rar; ba că una, ba că alta, până ce începu femeii a-i se 
acri cu atâta cicălitură. 

Ea ştia cum merge rostul în ţară; nu învățase nimic 
din apucăturile lui şi nu-i venea neted, vezi, să-şi lase 
ea obiceiurile şi datinile ţării. Se ţinea de dânsele ca de 
cine ce lucru mare, şi mai multe nu. Ea ştia să dea 
poruncă dimineaţa de ceea ce trebuia să se facă peste 
zi, şi slugile făceau întocmai după poruncă. Aşa erau 
învăţate. Apoi cucoana se gătea şi pleca în cercetarea 
prietenelor, rudelor şi celorlalte cucoane de teapa ei. 

Mă rog, nu era ea nepoată de boier mare, bogătaş, 
puternic, şi soţia inginerului de căpetenie al ţării? 

Baron Flaimuc ar fi voit să o vadă cu şorţul de 
brâu, cu cheile într-o mână şi în rând cu slugile, pare că 
n-ar fi avut şi bucătăreasă, şi chelari, şi vătaf de curte. 

Într-o zi, după ce se cam cârâi niţel, ea zise 
baronului Flaimuc: „Bărbate, mai moaie-ţi niţel gura, că 
apoi desfacem ceea ce am făcut. Nu mă duce până 
acolo, că apoi ne despărţim”. 

Neamţului nu-i venea lui a crede, şi nu se putea el 
dumiri cum să se poată ei despărţi, după ce se 
cununase cu dânsa după lege şi cu tot şaltul. 

Pasămite pe acolo pe la ei nu era despărţenie. ŞI 
după ce îşi leagă capul cu vreun tutuit, ori cu vreo 
stahie, apoi trebuie să trăiască în casă cu urâtul, să 
înghită la necazuri şi să se pârjolească ea în focul 
iadului, cu traiul cel rău în toată viaţa. 


Baronul Flaimuc nu înceta cu mustrările, şi ajunse 
să fie nesuferit. Nepoata boierului spuse unchiului 
năzbâtiile neamţului şi amarul ce suferea de la dânsul, 
cu cârtelele şi mustrările lui. 

Boierul îşi iubea nepoata. Se duse numaidecât la 
mitropolitul şi-i scoase o carte de despărţenie. 

Nepoata boierului, vezi, nu se prea îndura să facă 
răvaş de drum baronului Flaimuc. Mă rog, nu-i era 
bărbat? şi ţinu cartea pitită. 

Neamţul se făcea din ce în ce mai dârz, şi-şi tot 
certa nevasta, până ce într-o zi trecu peste răzroale şi 
începu să-i dea gură, cum nu se pomenise până atunci 
prin casa boierului şi plecă. 

Când se întoarse seara acasă, găsi porţile închise 
tun. Bătu la poartă până zise că nu e el, şi abia, abia se 
îndura un rândaş să vină să-i deschiză. 

Se mira neamţul de aceasta şi-i trecu un fier ars 
prin inimă. Suie scara şi vrea să deschiză uşa. Aş! 
unde? că parcă era închisă ca de frica zaverii. 

Bate, bate, până ce se auzi un glas de femeie. Era 
nepoata boierului care zise: 

— Cine e acolo? 

— lacă eu, bărbatul tău, deschide! 

— Nu mai am bărbat; ne-am despărţit. 

— Cum se poate una ca aceasta? deschide, să ne 
înţelegem la cuvinte! 

Cucoana, nepoata boierului, puse pe o slujnică de 
deschise, iară ea, cum intră, îi băga anaforaua 
mitropoliei în ochi, zicându-i: „carte de despărţenie”. 

Baron Flaimuc vedea cu ochii toate, şi tot nu-i 
venea să creadă, până ce fosta nevastă-sa îl pofti să-i 
deşerte casa de dânsul. 

Mai stărui neamţul, se mai codea a părăsi casa 
unde domnise ca un stăpân, dar fu nevoit în cele din 


urmă să se ducă de unde a venit, după ce i se spuse că 
va fi măturat afară şi dat pe bete, dacă s-o mai 
împotrivi. 

Coborând scara, se întâlneşte cu un aprod 
domnesc care-i dete un pitac. In acest pitac spunea 
neamţului că este scos din pâine. Tot boierul mijlocise 
să fie dat afară din slujbă. 

Atunci baron Flaimuc cu nasul lăsat, ca un căzut 
din cer, cu inima înfrântă, mergea agale şi se gândea: 
„Cum merge treaba asta? Pe mine nimeni nu m-a 
întrebat dacă ştiu ingineria, şi m-a pus în slujbă; nimeni 
nu m-a judecat, dacă voi să trăiesc cu nevasta, cu care 
m-am cununat după lege, şi-mi spune că ne-am 
despărţit, printr-o hârtie a mitropolitului. Nimeni nu mă 
învinovăţeşte că mi-am călcat datoriile slujbei şi mă 
scoate din slujbă!” 

Şi oftând cu amar, că se vedea pe drumuri, spunea 
tuturor că: „Numai în Moldova şi la Dumnezeu sunt 
toate cu putinţă”. 

„Povestită de un ardelean.” 


Publicată în 


„Familia”, Oradea-Mare, an XX, 
nr. 39, 23 septembrie / 5 
octombrie 1884, p. 461-462, 
semnat P. Ispirescu, culegător- 
tipograf şi cu subtitlul: Snoavă. 


COPILUL ŞI ŞARPELE 


Un om avea odată un copil. 
Acesta ieşea adesea dimineaţa cu strachina cu 
lapte afară şi mânca. 


Lângă curtea acestui om era o grădină mare plină 
de hălăciugă şi nelucrată. In această grădină se 
pripăşise un şarpe. 

Într-una din zile şarpele se luă după mirosul 
laptelui şi veni până lângă copil. Copilul era încă micşor 
şi nu-şi putea da seamă de primejdia şarpelui. Acesta 
se târî binişor până lângă străchioară şi începu a 
mânca şi el din lapte. 

Băiatul lua cu lingura, şarpele sugea mereu. Dacă 
văzu copilul că i se împuţinează laptele şi el n-are să se 
sature, dete şarpelui în cap cu lingura. Lovitura, 
pasămite, fu uşoară, căci şarpele se trase deocamdată, 
apoi se întinse şi începu iarăşi a suge. 

Băiatul începu a râde şi tăcu. El făcea haz cum 
vine şarpele şi mănâncă. A doua zi aşa, a treia zi şi 
următoarele tot aşa. Se deprinsese ei acum şi gustarea 
de dimineaţă o făceau împreună. 

Cum se sfârşea laptele din strachină, şarpele pleca 
la treaba lui. 

Într-una din zile, nu ştiu cum făcu băiatul că, 
întorcându-se, călcă şarpele pe coadă. Acesta se 
întoarse, muşcă pe băiat, şi peste câteva zile şi muri. 

Nu mai putea tatăl băiatului de dor şi de părere de 
rău. Mă rog, unul era la părinţi şi tat-său se uita la 
dânsul ca la soare. 

Mâhnirea omului fu şi mai mare, pentru că el ştia 
că vine şarpele şi mănâncă cu fiu-său; dar pentru 
dragostea lui, că-i făcea haz, nu zise nimic, şi-l lăsa să 
mănânce cu dânsul. Ba încă, le mai adăuga măsura de 
lapte, ca să le ajungă la amândoi. 

Se apucă omul acum şi-şi îngropă copilul, ia cât 
arunci cu piatra de aproape, ca să-l aibă dinaintea 
ochilor. 


Şi pândind odată pe şarpe când ieşise şi sta cu 
burta la soare culcat pe un pietroi, ce era acolo în 
grădină, aruncă cu un topor ce avea la dânsul în şarpe. 
De lovit nu l-a lovit, dar toporul aruncat cu repeziciune 
lovi piatra şi făcu acolo un semn bun. 

Şarpele fugi în grabă şi se ascunse. 

Mai pândi el şi altă dată, dar pândi în sec; căci 
şarpele se feri, şi nu mai ieşi la lumină. 

E! trecuse vreme multă la mijloc de la această 
întâmplare, se cam uitase de dânsa, şi omul nu mai 
dete ochi cu şarpele. Când într-o zi se întâlniră faţă în 
faţă. 

Atunci omul zise: 

— Şarpe, ce-a fost a trecut. Nu te mai teme, că de 
atunci până acum mi-a trecut necazul. Ce s-a făcut, nu 
se mai poate desface. Acum să fim prieteni! 

Aşa zise cu gură, dar altfel gândea. 

— Omule, răspunse şarpele. Mă căiesc de ce am 
făcut. Aş vrea să-mi îndrept greşeala, însă, cum ziseşi: 
ce s-a făcut, acum nu se mai poate desface. Dar până 
va fi mormântul copilului tău dinaintea ochilor tăi şi 
până va sta semnul toporului tău în piatră, unde l-ai 
aruncat după mine, adevărată prietenie nu mai poate fi 
între noi. 

„Povestită de dl. P. Jeorjan.” 


Publicată în: 


„Familia”, Oradea, an XXI, nr. 
33, 1985, p. 270. 


[TREI SNOAVE] 


Un flăcăiaş odată, întârziind prin sat, cătă să se 
adăpostească undeva, dar parcă era un făcut: unde 
năzuia, ori că găsea pițigoiul la uşă, ori că uşa era 
închisă tun; se fereau oamenii de dânsul ca de holeră 
ori ca de ciumă. 

Pasămite era îmbrăcat cu haine de slujitor de la 
Domnie. 

Şi se ştie ce pacoste cade pe satul acela în care se 
iveşte câte un slujitor domnesc. 

Şi măcar că el nu era în slujba domnească, ba nici 
zapcirească, dar la arătare părea a fi, d-aia fugeau 
oamenii de dânsul. 

Umblă în sus, umblă în jos şi ca să găsească vreun 
locşor de adăpost, ba. 

În cele din urmă, tocmai he! de marginea satului 
găsi şi el o uşă deschisă. Acolo şedea o mătuşă bătrână 
cu nepoată-sa, fată mare. 

— Bun găsit, mătuşică, zise tânărul. 

— Mulţam'tale, dragul mătuşichii. 

Flăcăiaşul deschise vorba, cerând să-l 
adăpostească până mâine dimineaţă. 

Baba cam cârmia, ba că n-are de unele, ba că n- 
are de altele, cum sunt babele, când nu prea vor să 
primească străini. 

Flăcăiaşul atunci schimbă vorba şi începu a spune 
ce mai era prin ţara lui vodă, ce mai porunci domneşti 
se dăduse. 

Baba uitase de cererea flăcăiaşului de adineauri, şi 
acum începuse a-l descoase şi ea cu întrebările, ba 
despre una, ba despre alta, ca una ce toate voia să le 
ştie. 

Când fu în cele de pe urmă, flăcăiandru adăugă: 

— Ştii, mătuşică, porunca cea nouă ce a ieşit de la 
domnie? 


— N-a auzit mătuşica până acum. 

— Cică fiecare muiere bătrână să-şi ia bărbat câte 
un tânăr şi fetele câte un bătrân. 

Fata asculta şi ea ce vorbeau ei şi, când auzi 
despre porunca ce zicea flăcăul că a ieşit de la domnie 
acum în urmă, scăpă din gură un „deh!” 

— Nici un deh! fata mea, răspunse bătrâna, 

La domnie ce vrea-ţi face, 

Nu te-ntreabă de-ţi mai place. 


Într-un sat din ţara lui vodă, trăia odată o pereche 
de oameni, cam trai, cu vătrai, cum se zice. Pentru că 
muierea era cam oteoteo, ştii colea, cum este omul 
când crede toate secăturile ce aude vorbindu-se şi pe 
lângă acestea, era şi cam cicălitoare. 

Ce nu-i făcuse bărbatu-său ca s-o dezbare de 
aceste apucături rele; dar îi fu în deşert toată 
osteneala. 

Pe dracul să-l faci om? 

Dacă văzu aşa, se înarmă şi el cu răbdare şi se 
făcu că nu bagă de seamă cicăliturile ei. 

Nici aşa n-avea pace: ba că pe ici, ba că pe 
dincolo, ba că una, ba că alta. Nu-i tăcea gura toată 
ziulica. Nu e vorbă, îi făcea el, bărbatu-său, pe la 
soroace câte o vijelie prin ăl păr, ia aşa, numai cum 
curge din dragoste. 

Dar rămânea cu atât. 

El, chip, era om ticnit, dar îl scotea nevasta afară 
din pepeni cu cicăliturile ei. Şi apoi de ar fi fost vreo 
deşteaptă, calea, valea, dar era, după cum zisei, cam 
prostănacă şi asta adăuga supărarea. El avea obicei să 
se ducă în târg pentru trebuincioase de-ale casei, la 
trei şi patru săptămâni o dată. 


De câte ori se întorcea de la târg ea ar fi voit ca 
bărbatu-său să-i tot spună şi să nu mai sfârşească la 
istorii şi la nagode întâmplate prin târg. 

El spunea ce spunea şi-şi căuta de trebi. Ea 
începea cu gura pe el: 

— Că tu aşa eşti, nu vrei să-mi spui şi mie ce ai 
văzut, ce ai auzit prin ăl târg mare. Mut te duci, mut te 
întorci. Alţi bărbaţi găsesc ce să spună muierilor lor. Tu 
nu găseşţi. 

De rândul ăsta, ce-i vine omului în gând, că vru să- 
şi cerce nevasta, să vadă în ce apă s-adapă. 
Întorcându-se de la oraş, iată că veni nevastă-sa şi-l 
întrebă: 

— Ce mai vestea pe la târg, bărbate? 

— Ce veste să fie, nevastă? la veşti rele: cică a 
ieşit o poruncă de la domnie ca toţi bărbaţii să-şi ia 
câte două muieri. Ai mai auzit tu până acum râsul 
dracului ca ăsta? 

— D-apoi cum! Auzi, auzi, ce poruncă să dea! Pare 
că domnia asta nu este în toată firea ei. Unde s-a mai 
auzit nişte astfel de porunci? O! facu-i şi dregu-i, iaca 
ce şi iaca ce. 

Şi începând a-şi înfoia catrinţa cu amândouă 
mâinile de amândouă părţile şi depărtându-şi coatele 
de trup începu a umbla prin casă şi pe lângă vatră, 
zicând: 

— Na, uită-te şi tu, bărbate, nu e loc destul pentru 
noi amândoi, darămite încă pentru una. Abia încăpem 
noi la vatră, abia ne putem învârti amândoi prin casă, 
unde dracu să se mai vâre şi a treia. 

Bărbatul tăcea şi asculta. 

După alte patru săptămâni se duce iarăşi la târg. 
În acest timp, ea îl albise cu întrebările, ce şi cum? ce 
are să se aleagă de porunca domnească, pe care i-o 


adusese el peşcheş şi aştepta acum să se întoarcă 
bărbatul să-i mai spună la ce hal are să ajungă nişte 
astfel de porunci domneşti, nesăbuite. 

Abia zări pe bărbat că se întorcea de la târg şi 
nevasta ieşi în prag, puse mâinile în şolduri, umplând 
uşa cu trupul ei şi aşteptă. Cea dintâi vorbă a sa când 
bărbatu-său se apropie fu a-l întreba: 

— Ei! Ce s-a ales, bărbate, de poruncile alea 
poznaşe? 

— E! e! nevastă, acum s-a schimbat marafeturile. 
Acum a ieşit poruncă de la domnie că toată muierea să 
ţină câte doi bărbaţi. Mai auzit-ai tu aşa bătaie de joc? 

— Apoi de, bărbate, dacă-s poruncile domneşti 
atât de năzdrăvane. 

Şi apăsând cu amândouă mâinile catrinţa pe lângă 
dânsa şi lăsând braţele în jos, ca să arate mai şuie, 
zise: 

— De, bărbate, l-om pune şi pe dânsul între noi 
colea la vatră, că pac-ar fi loc încă pentru unul. 

Proastă, proastă, cicălitoare şi limbută cât pofteşti, 
judecata cam seacă în capul ei, dar la drăcii şi când îi 
vine ei bine, cum o taie capul! 

S-a mai cercat bărbatu-său să vadă n-o putea 
scoate ceva bun din ea? Atunci! Ea rămase tot ea şi el 
tot el; dacă văzu şi văzu, o lăsă şi el în plata Domnului 
să-şi sfârşească zilele, precum a început, până adică să 
vină sfânta de moarte să-i astupe gura cu o mână de 
pământ. 


După ce a făcut Dumnezeu cerul şi pământul şi 
toate lighioanele, vru să se odihnească niţel de atâta 
muncă şi cătă asupra cerului şi pământului, vesel că a 
scos la iveală lucruri ce până atunci nu-şi aveau fiinţa. 


Când colo, ce să-i vază ochii? pământul era mai 
mare decât cerul şi acesta nu-l putea acoperi. 

Stătu de se miră de cum a ieşit lucrul aşa de 
nepotrivit. Acum se puse pe chibzuiri cum ar face să 
micşoreze pământul că să-l poată cuprinde cerul. Toate 
planurile pe care le făcea după ce le cercetă bine, 
vedea că n-o să-i iasă la vopsea. Se mai cârni, se mai 
suci, mai născoci el fel de fel de închipuiri, dar nici una 
nu i se potrivea. 

Se frământa cu firea şi nu se pricepea deloc, deloc, 
cum să facă şi lucrul acesta. 

Ariciul, văzând că Dumnezeu nu se domerise la 
aceasta, râdea înfundat. 

Dumnezeu, carele simţi cele ce face ariciul, se 
cam atinse, dar nu se supără, mă rog, Dumnezeu era 
el; cum s-ar fi putut una ca asta, ca să se supere?! El 
este îndelung răbdător şi iertător, aşa spune la carte. 

Deşi nu se supără Dumnezeu de râsul ariciului, nu- 
i venea însă îndemână să-l întrebe de ce râde. 

Dar ca să afle ce gândeşte ariciul, trimise pe albină 
ca să-l ispitească şi să afle cugetul lui. 

Albina, ascultătoare cum este ea din fire, zbârn!! 
se duse într-o cirtă devreme pe lângă cuibul ariciului şi 
acolo se ascunse într-o floare. 

Venind la cuibu-şi ariciul, începe a râde cu hohot. 

Puii, dacă văzu că râde cu aşa poftă, îl întrebară de 
ce râde? 

El răspunse: 

— Şi cum n-aş râde, când Dumnezeu care este 
atât de puternic, după ce a greşit planul de a făcut 
pământul mai mare decât cerul, nu se domireşte cum 
să-l mai micşoreze ca să poată să-l acopere cerul. 

— Aşa zău, şi cum l-ar putea micşora, aşa să 
trăieşti?! 


întrebară puii ariciului. 

— laca, făcând dealuri şi văi, munţi şi prăpăstii, se 
va micşora. 

— Că bine zici, răspunseră puii. 

Albina, care auzise tot, zbârn!! din fundul floarei 
unde era ascunsă şi pe-aci ţi-e drumul, către 
Dumnezeu, ca să-i spună ce gândea ariciul. 

El, simțind că a fost iscodit, se uită după albină 
cum zbura şi zise: 

— O! mâncar-ar ce faci tu ăl de te-a trimis! 

În acelaşi minut Dumnezeu blagoslovi pe albină ca 
să facă miere, căci până atunci nu făcea. 

Dacă ajunse albina la Dumnezeu şi îi spuse cugetul 
ariciului, văzu că are dreptate. Strânse dar pământul 
de amândouă părţile atât până se micşoră cit şi cerul. 

Şi de atunci, măre, albina face miere şi pământul 
este plin de munţi şi prăpăstii, de dealuri şi de văi, căci 
i s-a încreţit faţa. 

Publicate în: 


„Analele literare”, Bucureşti, an 
I, 1886, nr. 2, p. 99-103 şi sunt 
iscălite: „P. Ispirescu, culegător 
tipograf”. 

Primele două snoave au 
indicaţia: 


„Povestite de dl. Panaitescu - 
student din Râmnicu-Sărat”, a 
treia: „Povestită de dl. Ilie 
Nisipeanu din Vâlcea”. 


LIPITURA CASEI 


Un sătean, fiind de n-avea după ce bea apă, îşi luă 
toporul pe mână odată şi plecă la oraş, ca să vază de 
n-o putea găsi ceva de lucru, la tăiatul lemnelor, ori la 
altceva. 

Trecând pe lângă un heleşteu, văzu o mulţime de 
rațe sălbatice. El se ştia bun aruncător. Voi dar să 
cerce nu care cumva ar putea să lovească vreo rață, ca 
să aibă în acea zi ce mânca, şi sfârr! aruncă cu toporul 
în ele. Rațele, fâl! fâl! fâl! zburară în stol şi se duseră. 
Nu lovise nici una. Toporul căzu la fund. 

Ce să facă el? Acum era şi fără rață, şi fără topor. 
Se dezbrăcă şi se duse să-şi caute toporul, punându-şi 
hainele pe mal. 

Pe când se ducea cu ochii ţintă la locul unde 
credea el că îi căzuse toporul, trece un om pe acolo, îi 
ia hainele frumuşel, fără ca să simtă stăpânul lor, şi pe- 
aici ţi-e drumul! 

leşind el din heleşteu, ia hainele de unde nu e! Ba 
caută în sus, ba în jos, hainele nu sunt. Acum rămase şi 
fără topor, căci nu-l putuse găsi, şi fără rață, şi fără 
haine. 

Ce să facă? 

Puse în gând să rămână pe-acolo prin pălăciuga de 
pe lângă mal sau prin crânguri până seara. Şi aşa făcu. 

Cum se înseră, plecă cam pitiş, aşa despuiat, către 
satul cel mai de aproape, ca să vază nu s-o putea aciua 
pe la vreun bordei, ori să-şi găseaseă vreun căpătâi? Şi 
ajungând, stete de marginea satului. 

După ce se culcară toţi sătenii şi stinseră 
lumânările, ce să zici? ca la ţară, unde se culcă oamenii 
odată cu găinile, el pâş! pâş! prin sat, ca o stafie; se 
uita când la o casă, când la alta, şi la nici una nu-i 
prindea ochiul ca să se abată. Când, văzu o lumină la o 


curte, departe de-aci cât ai arunca cu o zburătură. 
Drept acolo se duse să vadă, nu e vreun rost? 

Şi tot pe lângă garduri, ca miazănoapte, ca să nu-l 
simtă nici câinii, aide, aide, până ajunse. Când colo, ce 
să-i vază ochii? Gazda, o femeie tinerică şi nu tocmai 
de lepădat, făcuse focul pe vatră afară, dinaintea casei, 
cum e la ţară, încălzise ţestul şi băgase o plăcintă să se 
coacă; iară la jăraticul ce-l trăsese pe vatră frigea o 
frigare de pui. Uşa casei era deschisă, câinele legat. 

Văzând despuiatul toate astea, el bănui ceva-şi de 
unde să nu fie aşa?-intră pe furiş în casă şi se ascunse 
sub pat. 

Ce era? Adică D-voastră nu bănuiţi nimic? Vorbă să 
fie! laca bărbatul muierii se dusese de-acasă cu vorbă 
că vine a doua zi. Muierea făcuse pregătirile ce arătai, 
aşteptând să-i vină ibovnicul, că se iubea cu logofătul 
satului. Asta era, şi nimic mai mult. 

Logofătul, căruia îi trimisese vorbă că bărbatul nu 
e acasă, se găti cu hainele ce avea mai bune şi nu 
întârzie a veni. Ei începură să se zbenguiască până să 
pună masa. Şi tot jucându-se prin ogradă iată că aude 
venind bărbatul. 

E, ce să facă? Ea se sperie, nu se sperie, dar el ştiu 
că s-a speriat grozav. Ea dă din colţ în colţ cum să facă 
şi unde să ascundă pe logofătul satului? 

Şi fiindcă bărbatul îi apucase de la poartă, n-avu 
încotro, ci îi şopti să se ascundă sub pat; el o ascultă şi 
făcu aşa, nevăzut fiind din pricina întunericului nopţii. 

Intrând sub pat, dădu peste despuiat. 

— Da tu, mă? 

— lacă-mă şi eu. 

Cum s-o fi desluşit ei acolo nu vă pot spune, decât 
ştiu atât că logofătului îi intrase rața în traistă, când 
auzi pe bărbat că zice: 


— Da ce sunt astea, nevastă? Pare că avem 
musafiri. 

— Dară tu nu eşti musafirul meu, îi zise ea, luându- 
| de după gât şi sărutându-l. laca mi-a spus alde neica 
ăsta, trecând pe-aici, că ţi-ai sfârşit treaba la târg mai 
curând decât socoteai şi că te întorci chiar astă-seară. 
Auzind aşa, m-am apucat şi eu de am făcut colo ce 
vezi, ca să te uimesc când vei veni. 

— Da poznaşă ai mai fost! 

Minciuna fu lesne cârpită. 

Bărbatul crezu şi se puse la masă. Aci s-a adeverit 
cuvântul: „Nu e pentru cine se găteşte, ci pentru cine 
se nimereşte”. 

Despuiatul de sub pat zise logofătului: 

— Lasă-mă să stau eu mai în faţă; căci dacă m-or 
vedea, o să-mi dea o bătaie şi scap. Tu, în dârdora 
bătăii, te strecori şi scapi şi tu cu faţa curată. 

Logofătul crezu şi se dete în fundul subpatului. 

Bărbatul, punându-se cu femeia lui la masă, 
aceasta îşi alese loc la marginea patului. Bărbatul, 
după ce bău din sticla cu rachiu ce bău, începu să 
mănânce. Femeia luă sticla de rachiu şi o puse lângă 
ea. Despuiatul, văzând aşa lucru, îi veni poftă să bea, 
întinse mâna, luă sticla şi îi răsuflă în fund; asemenea 
făcu muierea şi cu pâinea şi cu bucatele, cu gând să le 
ia logofătul. Despuiatul, de câte ori femeia punea lângă 
dânsa bucate, ori pâine, sau plăcintă, întindea mâna, 
lua şi mânca de parcă se băteau doi lupi la gura lui. 
Când veni rândul ploştii, apoi trase dintr-însa de-i 
trosniră urechile, începu să aibă chef de vorbă. Se dete 
pe lângă logofăt şi îi zise pe şoptitele: 

— Mă, verişcane, mie îmi vine să cânt. 

— Taci dracului, mă, că ne bate pe amândoi pe 
datorie. 


— Ce-mi dai să tac? 

— Na ceasornicul meu. 

Despuiatul luă ceasornicul. Acum îi trebuia şi 
haina. Mai apucă plosca o dată, căci femeia, de câte ori 
bea bărbatul său, de atâtea ori o ridica şi ea la gură de 
se făcea că bea, apoi o punea alăturea, de unde o lua 
despuiatul şi, înghițind bine, zise logofătului iarăşi: 

— Mă, cântă tu şi eu să joc, căci am poftă de joc. 

— Du-te dracului, mă, cu joc cu tot, că ne aude 
bărbatul şi ne deznoadă în bătăi. 

— Ce-mi dai? 

— Ce-o să-ţi dau? 

— Dă-mi hainele de pe tine, că altfel dau chiot. 

Logofătul dacă văzu cu cine are a face îi dete şi 
haine şi tot, numai să nu-l dea de gol. El era prieten 
bun cu bărbatul şi nu vrea să dea de ruşine cu dânsul. 

Pe când se certau ei sub pat, bărbatul cu femeia 
se sculase de la masă şi omul ei ieşi la boi afară, să le 
dea paie. Atunci femeia se repede la pat, apucă pe 
despuiat de mână, acum îmbrăcat cu hainele 
logofătului şi îi făcu vânt pe uşă afară. Ea credea că 
este logofătul ei. 

Despuiatul, cum se văzu scăpat, prinse a fugi. Dar 
luânduşi seama, se întoarse înapoi şi bătu la geam, 
parcă nu fu el cela ce scăpase de aci. 

— Cine este acolo? strigă femeia. 

— Oameni buni, răspunse el. 

Şi numaidecât i se deschise uşa. 

— Bună vreme. 

— Tum’ matale. 

— Faceți bine, oameni ai lui Dumnezeu, să vă fie 
morților, părinților, de mă primiți în gazdă astă-seară. 

— De ce nu? îi răspunse stăpânii casei. 


Îi puse masa şi mai mâncă o dată, căci era destul 
de la mila Domnului, apoi după ce se deteră în vorbă 
despre una şi despre alta, despuiatul începu să spună 
că el este ghicitor. 

Femeia îl rugă să le ghicească şi lor. El nu aşteptă 
să-i zică de două ori şi, după ce se uită şi la unul şi la 
altul cu băgare de seamă, începu să le zică: 

— Dragii mei, D-voastră sunteţi tineri, după cum 
vă văd, luaţi de curând şi copii nu aveţi. Dar nu vă 
merge bine pentru că aveţi o lipitură pe lângă casă şi 
nu vă poate desface nimeni făcutul, afară de mine. 

Bărbatul femeii îl întrebă cât cere ca să-i 
mântuiască de lipitură. 

— Atât. 

— Ba atât. 

— E! Adu mâna. 

Se învoiră. Atunci despuiatul porunceşte să pună o 
căldare cu apă la foc. Şi când fierbea în clocote ceru să 
i-o aducă în mijlocul casei. Puse pe bărbat şi pe femeie 
la uşă, unul de-o parte şi altul de altă parte, şi ridicând 
scoarţa din marginea, patului el, cu o bărdacă în mână, 
începu a arunca apă fiartă sub pat, zicând: 

Fugi lipitură 

Că te arz cu stropitură. 

Şi aşa făcu de mai multe ori. După ce răzbi pe 
bietul logofăt şi nemaiputând suferi opăriturile, odată 
ieşi de sub pat, şi năvală la uşă, răsturnând pe bărbat 
şi pe femeie, ca să iasă. leşind, unde mi-o tuli la fugă, 
şi fugi, şi fugi, până ce ajunse la el acasă. 

Bărbatul şi femeia, văzându-se căzuţi, se sculară 
îndată şi începură a se închina, a scuipa şi a zice: 

— Ptiu, ptiu, ucigă-te crucea, drace! 

După ce se mai dezmeticiră din spaimă, bărbatul 
prinse a zice: 


— Văzuşi tu, nevastă, că lipitura aia, de ne-o 
scoase creştinul ăsta din casă, cum semăna cu 
logofătul satului nostru? 

— Că bine zici, bărbate. O, lovi-l-ar ciuma să-l 
lovească! Din acel ceas lipitura nu se mai apropia de 
casa oamenilor; iară despuiatul îşi luă banii cu cât se 
tocmise şi plecă cu pace de unde a venit. 

Şi astfel despuiatul fu de folos şi casei unde se 
aciuase la nevoie, şi lui însuşi. 

Publicată în: 


„Revista nouă”, Bucureşti, an |, 
nr. 3, 1888, p. 99-102. 


DOI NECUNOSCUȚI 


Înainte vreme, aşa ne spun bătrânii, umbla prin 
lume şi prin ţară o pereche de oameni. 

Unul era bătrân, cu barba albă, dar drept şi în 
putere. Avea nişte ochi ageri şi o facia blândă, din care 
puteai citi că acest om a suferit multe, dar că 
suferinţele nu l-au putut şi nu-l pot înfrânge. 

Cel tânăr era un voinic mândru şi atât de frumos 
cum om mai mândru şi mai frumos n-a văzut lumea 
niciodată. 

Bătrânul era scump la vorbă. El răspundea la toţi 
cei ce-l întrebau, dar răspundea scurt şi numai o dată. 
Acest unic răspuns nu plăcea nimănui, pentru că nu 
era niciodată înflorat, ci un răspuns oblu, un răspuns 
fără ocol, în care cel ce întreba se vedea pe sine în 
adevărata sa facia şi dacă ar fi voit să-l cumpănească, 
ar fi aflat multe şi ar fi putut să le ştie pe toate. Aşa 
odată l-a întrebat un om sărac ce să facă ca să se 
norocească şi el în lume. La aceasta bătrânul răspunse: 
„Să te laşi de lene şi să te pui pe lucru.” Altul se 


plângea că dânsul este duşmănit de oameni şi ce să 
facă să nu fie duşmănit? Acestuia bătrânul îi răspunse 
„Nu duşmăni tu pe alţii, că nici alţii nu te vor duşmăni 
pe tine”. Altuia, care zicea despre sine că este cel mai 
mare binefăcătoriu al lumii, dar lumea nu numai că nu-l 
bagă în seamă, ci din contra-l dispreţuieşte, îi 
răspunse:  „Binefacerile nu trebuie buciumate prin 
vorbe, ci trebuie făcute ca lumea să le vadă”. 

Tânărul era şi mai minunat decât bătrânul. El 
vorbea cu bătrânul numai prin semne, dar cu alţi 
oameni din lume n-a vorbit niciodată nici un cuvânt. 
Multă vreme l-a ţinut lumea că este mut şi că nu poate 
să vorbească. Dacă-l întreba cineva câte ceva, dânsul 
surâdea numai şi arătând spre bătrânul făcea semn 
celor ce-l întrebau ca să vorbească cu acesta şi pe 
acesta să-l asculte şi urmeze, că atunci îi va merge 
bine. 

Aceşti doi oameni nu s-au despărţit niciodată unul 
de altul. Nimenea nu i-a văzut niciodată pe câte unul 
singur. 

Ei umblau prin oraşe şi prin sate şi în tot locul se 
mira lumea de ei. Nimenea nu ştia nici cine sunt, nici 
de unde sunt, nici ce voiesc, nici pentru ce trăiesc ei în 
această lume. 

Chiar pentru aceasta umbla lumea ca nebună 
după ei, ca să-i vadă şi să-i cunoască. Şi lumea tocmai 
pentru că nu-i cunoştea vorbea foarte multe despre 
dânşii. Toată lumea afla să zică câte o vorbă despre 
dânşii, deşi nimenea nu ştia nimic despre ei. 

Pentru lume era o taină şi o minune aceşti doi 
oameni nedespărţiţi unul de altul. 

Toată lumea se gândea şi se necăjea să afle 
această taină şi să înţeleagă această minune. Dar 


nimenea nu putea afla nimic. Şi cu cât se vorbea mai 
mult, cu atât se ştia mai puţin. 

Dar multe sunt meşteşugurile lumii când omul 
voieşte să afle o taină şi să înţeleagă câte o minune. 

Pe când adică se vorbea mai multe despre această 
pereche de oameni, pe atunci deodată se lăţeşte 
vestea că în peştera unui munte trăieşte o vrăjitoare 
care ştie şi cunoaşte toate tainele şi despre care se 
zicea că pentru aceea este atât de pricepută, pentru că 
se hrăneşte cu capete de şarpe şi bea must de 
mătrăgună. 

La această vrăjitoare a alergat ţara întreagă ca să 
o întrebe şi să afle: cine sunt cei doi necunoscuţi? 

Vrăjitoarea, prinzând de veste ca ce are să se 
întâmple, s-a îmbrăcat cu toate podoabele pentru ca 
să-şi ascundă facia ei plină de venin. Şi ieşind în gura 
peşterii, zise celor ce veniseră să o întrebe 
următoarele: 

„Omul care este om ca oamenii n-ascultă de sfatul 
şi de omul de care nu-i place; şi dacă de sfaturile 
bătrânului nu vă place, nu-l mai băgaţi în seamă; 
tânărul pentru aceea surâde pentru că nu ştie să vă 
spună nimic; iar la omul nepriceput nimenea nu 
aleargă după sfat.” 

Cu aceasta vrăjitoarea s-a întors în peşteră, iar 
oamenii au plecat acasă şi mai nedumeriţi decât mai- 
nainte. 

Dar acum după ce le-a vorbit vrăjitoarea, oamenii 
care mai-nainte trăiau într-un gând şi într-o simtire s-au 
sfâşiat în două părţi. Unii adică şi-au luat seama şi 
nevoind să creadă în vrăji şi în vrăjitoare ascultau de 
bătrânul, iar alţii ascultau de vrăjitoare. Şi nu este de 
lipsă, ce să mai spun eu, că la cari le mergea bine. 


Destul că lucrul cu bătrânul şi cu tânărul din 
poveste a rămas multă vreme o taină neînţeleasă, 
poate că neînţeleasă ar fi şi astăzi dacă n-ar fi trăit în 
lume moş Stan păţitul, care aflând această taină, a 
lăsat scris în păţaniile lui că: 

„Adevărul vorbeşte scurt, dar numai o dată, nu 
place oamenilor, dar omului care-şi calcă pe inimă şi-l 
ascultă, aceluia-i surâde viitorul, care veşnic rămâne 
tânăr. Cine n-ascultă de adevăr, ci se lasă ademenit de 
minciună, care totdeauna-şi ascunde facia cu podoabe, 
acela vede el odată că la ce sfârşit l-au adus sfaturile 
vrăjitoarei, dar este târziu şi omul pierdut rămâne în 
toată viaţa. 

Viitorul surâde numai omului care ascultă glasul 
adevărului.” 

Publicată în: 


„Biserica şi şcoala”, Arad, an 
XIII, nr. 31, 30 iulie / 11 august 
1889, p. 246-247. 


Deşi are ca subtitlu: Din 
poveştile unchiaşului sfătos, am 
găsit de cuviinţă că în această 
secţiune a ediţiei noastre îşi are 
locul. 


DIN PERIODICE ŞI POSTUME - 
POVESTIRI DESPRE ŞTEFAN CEL 
MARE 


POVESTEA LUI ŞTEFAN-VODĂ ŞI A 
CREDINCIOSULUI SAU NOURAŞ 


Ştefan-vodă era evlavios, nevoie mare. Dar nu 
avea evlavie de aceea mincinoasă şi înşelătoare; ci era 
insuflat de adevărata iubire către cele sfinte şi drepte. 
Căci cine ca dânsul toată isprava lucrurilor lui 
Dumnezeu o da? Cine mai mult asuda ca să nu lase 
nimic dintr-acele ce omeneasca silinţă ar putea face? 
Când era trebuinţă de sfat bun, gata era pe al tuturor 
a-l asculta. Când era de folos graba, somnul nu-l ţinea, 
odihna nu-l încâlcea, zbura ca o pasăre. lară la 
îndrăzneală de ajutor, viaţa nu-şi cruța; cu sabia în 
mână pe însăşi moartea înfrunta. Aşadară cu picioarele 
de-a pururea pe piatra ajutorului de sus, măselele 
vrăjmaşilor zdrobea. 

Pentru aceea la fiecare izbândă ce făcea, ridica în 
lauda Domnului câte o biserică sau mănăstire. lară din 
toate mănăstirile, aceea care îi plăcea lui mai mult era 
mănăstirea Putna. Acolo puse el de ridică nişte palate 
frumoase şi când, în timp de pace, trebile domniei îi da 
câte puţin repaus, acolo se ducea de-şi mai îndulcea 
amarul acestei lumi mincinoase. 

Aici, în faţa lui Dumnezeu şi în liniştea sufletului, 
cugeta şi născocea la planuri pentru fericirea dragei 
sale Moldove. Şi totuşi nici aici nu scăpă de ispite, căci 
iată ce i se întâmplă într-una din zile, pe când se afla în 
răgaz într-această mănăstire: 

Ştefan-vodă avea pe vremea aceea, în casa sa, pe 
lângă alţi curteni, şi pe un tânăr, anume Nouraş. 
Acesta era foarte frumos la faţă şi voinic de vorbea o 
lume de dânsul. In luptă era totdeauna alături cu 
domnul său şi nu voia niciodată să se lase mai prejos 
decât dânsul în vitejie. Era vioi, ştii, numai spirit, grăia 
minunat şi ştia să-şi dobândească dragostea tuturor. 
Pe lângă acestea mai avea şi un viers îngeresc. Pentru 
care Ştefan-vodă îl iubea cât un lucru mare şi adesea îl 


punea să-i cânte. Se culca într-o cameră cu dânsul şi, 
ori încotro se ducea, era nedezlipit de el. 

Curtenii ceilalţi, cum sunt curtenii, îl pizmuiau şi-i 
purtau sâmbetele ca să mi-l răpună. Gurile bârfitoare 
ziceau că este fiu din flori al lui Ştefan-vodă. 

Şi fiindcă pizmaşii lui Nouraş nu ştiau cum să-l 
ponegrească înaintea lui vodă, ei scorniră că ar fi 
îndrăgostit de doamna ce-şi luase vodă, şi cătau vreme 
cu prilej să mi-l prăpădească. Când, într-una din zile, 
vine un pizmătăreţ şi spune lui Ştefan-vodă că Nouraş 
moare de dragoste după doamna, şi că dovada pentru 
această nelegiuire a lui o poartă în sân, unde o va găsi, 
de va voi să-l caute. Pasămite Nouraş găsise chiar în 
acea dimineaţă prin grădină o năframă pe care 
doamna o pierduse, şi n-apucase încă să i-o dea. 
Ştefan-vodă, când auzi de unele ca aceste, se făcu foc 
şi pară de mânie, şi se tulbură în suflet ca o fiară 
săgetată la inimă. Se pogoară în grădină, întâlneşte pe 
Nouraş, care tocmai umbla să urce treptele palatului, şi 
îl întrebă ce are în sân. Acesta, fără să se teamă de 
ceva, scoate năframa doamnei din sân şi i-o arată. 

Ştefan nu zise nici un cuvânt, însă îi înfipse 
deodată hangerul în piept. 

Nouraş abia mai putu îngâna: 

— Mor, doamne, dar mor nevinovat. Pe cinstita 
faţă a Maicii Domnului că spun adevărul! 

Şi căzu, gâlgâind sângele dintr-însul ca dintr-o 
vacă. Doamna, văzând pe vodă întorcându-se din 
grădină, galben ca turta de ceară şi cătrănit de 
supărare cum nu-l mai văzuse ea, îi trecu un fier rece 
prin inimă, de frică, şi temându-se a-l întreba ce are, se 
cobori repede în grădină pe o scară de din dos, unde 
nădăjduia să afle de ce este domnul său aşa de 
mânios. 


Acolo găsi pe Nouraş dându-şi sufletul, cu 
hangerul înfipt în piept şi cu năframa ei în mână. Se 
duse lângă dânsul, îl cercetă, socotind deocamdată că 
vreun vrăjmaş să-l fi ucis. Când, uitându-se la hanger, îl 
cunoscu. Atunci înţelese totul. Nouraş nu putuse a-i 
răspunde nici un cuvânt. 

Se vede că simţea ea în inima ei ceva pentru 
Nouraş, dar el nu ştia nimic, şi o cinstea ca pe doamna 
sa. Văzând însă acel trupşor gingaş, scăldat în sânge şi 
zbătându-se în ghearele morţii, se umplu de o jale 
nepovestită. Pe lângă aceasta, tremurând şi de 
asprimea domnului său cu gând că nu vor fi crezute 
răspunsurile la întrebările ce-i va face vodă, 
tulburându-i-se mintea, trase hangerul din inima lui 
Nouraş şi-l înfipse sieşi şi căzu grămadă peste dânsul. 
Ştefan-vodă, pătruns până la ficaţi de mâhnire, când îi 
văzu morţi, porunci de-i îngropă chiar în locul unde îşi 
deteră sufletul; iară pe pârâş porunci de-l spânzură în 
poarta mănăstirii. 

In loc de cruce, călugării le puse un mesteacăn 
care îndată şi prinse rădăcină. 

La o sută de ani, un alt mesteacăn se puse în locul 
aceluia pe care putregaiul începuse a-l roade. Şi din 
veac în veac se schimbă mesteacănul până în ziua de 
astăzi. Şi aceasta se face pentru pomenirea sufletelor 
lor, ca să nu se uite nevinovăția lor, şi să nu rămână cu 
ţărână în gură. 

lată o pildă pe care toţi oamenii ar trebui să nu o 
treacă cu vederea, dacă vor ca pacea şi liniştea să 
desjuge la casa lor. Zavistei trebuie să i se strivească 
capul ca la un şarpe veninos, de cum începe a şi-l 
ridica. Zavistnicul şi pizmătăreţul trebuiesc şterşi de pe 
faţa pământului, ca nici de nume să nu li se mai 
pomenească. Cetăți tari, seminţii numeroase şi cugete 


fără prihană, au fost zdrobite de zavistie şi de pizmă şi 
aşa va fi până în veac. De aceea bine a făcut Ştefan- 
vodă de a poruncit să se spânzure pârâşul. 


POVESTEA LUI TOLPA ŢIGANUL ŞI 
ŞTEFAN-VODA CEL BUN ŞI MARE 


Spun, măre, că Ştefan domnul să fi fost om 
dezgheţat şi verde ca busuiocul. Toţi oamenii de pe 
lângă dânsul erau aleşi pe sprânceană; deştepţi, 
ugurlii, veseli şi numai spirt, ştii colea, cum sunt buni 
să mi-ţi facă ispravă bună. 

Ştefan domnul era aşa de bun când vedea 
dreptatea înaintea lui, încât să mi-l pui la rană şi să se 
vindece; dar era aşa de aspru când da peste câte o 
nedreptate, încât nu căta nimănui de ce îi e cojocul, ci 
mi ţi-l punea la pedeapsă, măcar de-ar fi fost de şapte 
palme în frunte. 

La curtea lui se afla un ţigan cam vorbareţ, anume 
Tolpa. El aflase har înaintea lui vodă pentru glumele lui 
cele nevinovate şi cam înghimpătoare pentru unii din 
boieri. 

Într-una din zile, văzu el venind la vodă o seamă 
de ţărani români. El le ieşi înainte. 

— Ce căutaţi voi, bre, oameni buni? 

Ţăranii, socotind că este vreun boier de-al curţii, îşi 
luară căciulele în mână şi, într-o glăsuire, toţi ziseră: 

— Apoi ce să căutăm, cuconaşule. lată, am venit şi 
noi, păcatele noastre, să ne jăluim lui vodă pentru 
pacostea ista de pârcălab, care ni s-a pus ca scaiul în 
cap. 

— A cam aflat vodă câte ceva despre pârcălabul 
vostru, bre, oameni buni. Spuneţi-mi şi voi tot ce ştiţi şi 


lăsaţi-l pe mâna mea, c-oi şti eu cum să-l încondei, la 
Măria sa şi vi se va face dreptate. 

Atunci ţăranii îi spuseră cum îi nedreptăţeşte 
pârcălabul, cum îi asupreşte şi jupuieşte, cum le ia 
biruri afară din cale, cum îi globeşte peste măsură 
pentru lucru de nimica şi, pe lângă aceste, cum îi 
chinuieşte, bătându-i până îi deznoadă, ia, pentru aşa, 
de florile mărului. 

— Duceţi-vă acasă, dragii mei, le mai zise Tolpa, şi 
vă odihniţi, că am eu ac de cojocul lui. Să nu vă temeţi 
de nimic, de acum înainte nici capul n-are să vă mai 
doară. 

— Dumnezeu să-ţi dea noroc şi să-ţi lungească 
zilele, cuconaşule, să ai parte, de ce t-ei ruga lui 
Dumnezeu şi să fii sănătos şi rumen ca un bujor. 

Apoi plecară ţăranii cu inima uşurată. 

Tolpa, nici una, nici două, el voia să facă dreptate 
ţăranilor. Se vede că el cam ştia patarania despre ceea 
ce păţea ţăranii de pe la pârcălabi. Ce să facă, cum să 
dreagă ca să se ţie de cuvântul ce dase ţăranilor. Se 
gândi, se răzgândi şi, deodată, lovindu-se uşor cu 
palma pe frunte, zise: 

— Stăi, că ţi-am făcut-o, pârcălabe. 

El căta acum vreme cu prilej să poată intra la vodă 
când o fi în toane bune. Nu trecu mult şi într-una din 
zile văzu pe vodă cu voie bună, intrând în Divan. 
Pasămite, vodă aflase că oastea lui înfrânsese o samă 
bună de vrăjmaşi ce încălcaseră ţara. Dar era prea 
devreme. Nu venise nici un boier la Divan. Vodă era 
singur. 

Atunci odată intră repede în Divan, ţinându-se cu 
mâna de falcă şi văitându-se. 

— Dar tu, măi Tolpo, ce ai? De ce plângi? îl întrebă 
vodă, cam râzând. 


— Ce să am? laca mi-a tras popa o palmă, de mi-a 
ieşit stele verzi din ochi. 

— Da' de ce, mă? îl mai întrebă vodă, înseninându- 
i-se fruntea şi făcând haz. 

— Ei, iaca pentru că n-am ştiut Tatăl nostru. 

— Bine ţi-a făcut. Două trebuia să-ţi dea, mă 
păcătosule. Trei trebuia să-ţi dea. Păi bine, mă, păgân 
de-ai fi fost şi tot trebuia să ştii Tatăl nostru! Dar tu, ce 
pârdalnicul de liftă spurcată ăi fi fiind de să nu ştii tu 
rugăciunea Domnului şi Dumnezeului nostru? 

— Ba îl ştiu, Măria tă; dar într-un loc îl greşesc. 

— Ei bine, ia zi, să vedem unde nu ştii, şi să te 
sileşti să-l înveţi, că-ţi dau şi boierie. 

— „Tatăl nostru, carele eşti în ceruri, sfinţască-se 
numele tău, vie împărăţia ta...” 

— Mai încolo? 

— Aici o cam scrintesc, Măria ta. 

— „Fie voia ta.” 

— Fie. 

— „Fie voia ta...”, prostule! Zi de la început şi bagă 
de seamă; ţine minte: „fie voia ta”. 

— „Tatăl nostru... carele eşti în ceruri... sfinţască- 
se numele tău... vie împărăţia ta... fie...” 

— „Fie voia ta”, mă, zise vodă cam răstit. lată, îţi 
spun drept, şi mie îmi vine să-ţi trag o palmă. Cum de 
să uiţi tu de la mână pănă la gură?! Nu te credeam eu 
odată cu capul să fii tu aşa de nătărău. Atâta lucru să 
nu ţii tu minte! lată: „fie voia ta”. Zi de mai multe ori. 

— Fie voia mea... fie voia mea... fie vo... 

— Nu aşă, sgripsore bătrân! „Fie voia ta”, mă, 
adică să se facă pe pământ voia lui Dumnezeu, precum 
se face şi în ceruri. Aici nu e vorba de voia mea sau a 
ta, becisnicule! 

— D-apoi... fie şi a lui. Dar dacă uit... 


— Doară nu-ţi lipseşte vreo doagă. [ine bine 
minte. 

— Nu că-mi e voia să uit, Măria ta. Dar ca să-mi 
aduc aminte mai lesne, scrie-mi, Măria ta, rogu-te, 
vorbele aceste, şi te iscăleşte, că doar ştiind că vine de 
la Măria ta voi avea grijă ca de poruncile ce-mi dai. 

Ştefan-vodă, bun precum îl lăsase pe el 
Dumnezeu, şi care nu ştia ce este vicleşugul la inima 
lui, luă o coală de hârtie şi scrise cu nişte slove mari: 
„fie voia ta”. Apoi o dete în mâna lui Tolpa, după ce se 
iscăli. 

Tolpa, când văzu cartea domnească în mâinile lui, 
de bucurie i se păru că apucase pe Dumnezeu de un 
picior. leşi din Divan şi porni într-un suflet la satul de 
unde veniseră ţăranii să se jeluiască lui vodă. 

Cum ajunse acolo, dete în ştire la toată lumea că a 
venit cu o poruncă domnească. 

Când auziră ţăranii de una ca aceasta, se adunară 
cu căţel, cu purcel, să afle ce zice porunca. 

Tolpa trimise de chemă şi pe pârcălăb. 

Acesta se grăbi a veni şi dânsul să ia cunoştinţă de 
cele ce poruncea vodă. Oamenii se făcuse roată 
împrejurul lui Tolpa şi-l îmbulzeau. lară el, ridicând 
glasul, zise cu grai lămurit: 

— Oameni buni, faceţi roata mai mare şi lăsaţi-ne 
în mijloc mai mult loc de joc. 

Şi îndată mijlocul roții se deşertă şi rămase o 
lumină cât faţa ariei. 

Apoi, chemând înainte pe pârcălab, îi arătă cartea 
domnească şi-l întrebă: 

— Cunoşti această iscălitură? 

— Da' cum să n-o cunosc? răspunse pârcălabul. 
Este a 

Măriei sale. 


— Dacă o cunoşti, spune-mi ce zice Măria sa aici? 

— Ce să zică? laca, „fie voia ta”. 

— Ai înţeles acum? 

— Ba n-am înţeles nimic. 

— Ei, las”, că te-oi face eu să înţelegi acum. 

Şi întorcându-şi privirile către ţărani, le opri asupra 
a doi flăcăi nalţi ca nişte brazi, legaţi şi vârtoşi. 

Apoi făcându-le cu mâna, îi chemă şi le zise cu grai 
poruncitor: 

— Porunca Măriei sale lui vodă grăieşte ca să-mi 
luaţi pe D-nealui, jupânul pârcălab, să mi-i daţi 
cincizeci de toiege de cele beşicate. 

Toţi tăcură molcum când auziră de o aşa grea 
poruncă. 

Însuşi pârcălabului i se încleştă gura. El ştia ca şi 
toată lumea că împotriva poruncii lui vodă nu era chip 
de a sta. Bieţii flăcăi se cam codeau. Văzând Tolpa 
sfiala flăcăilor, adaugă: 

— Porunca Măriei sale lui vodă mai zice că cine se 
va împotrivi celor  glăsuite  într-această carte 
domnească să mănânce la spete o sută de toiege tot 
de cele sărate, pietroase şi îndesate. 

Flăcăii, care nu prea aveau poftă de aşa mâncare, 
puseră mâna pe jupânul pârcălab, îl întinseră la 
pământ şi-i deteră cincizeci de bețe bune. 

Pârcălabul suferi şi nu zise cârc. Vezi bine că n- 
avea ce zice, dacă o dată vodă poruncise. 

Apoi Tolpa îi zise: 

— Aceasta este, jupâne pârcălabe, ca să te înveţi 
minte altădată a mai asupri pe aceşti sărmani şi 
nemernici; vodă nu poate suferi să se facă nedreptate 
în ţara lui şi să se schingiuiască bunii locuitori ai 
acestei ţări. 


Totuşi, pârcălabul nu se putea dumeri cum de să 
cadă asupra lui o aşa de aspră urgie domnească, el 
ştiindu-se credincios şi supus domniei. 

Nu mai cuteza multă vreme să vină la curtea 
domnească, temându-se de a da ochi cu figura cea 
cruntă a lui Ştefan-vodă când era amărât pe cineva. 

Trecu ce trecu şi trebile îl siliră, în cele din urmă, 
să se înfăţişeze domnului său. Veni deci cu frica în sân 
la curte şi se arătă lui vodă. 

Acesta, cum îl văzu, îi zise zâmbind şi cu faţă 
senină: 

— Bine ai venit, pârcălabe, ce mai veste prin ţară? 
De mult e de când n-am mai dat cu ochii de tine. Au 
doară te-ai mânarit? 

— Umilita slugă a Măriei tale a fost totdeauna 
supus poruncilor. Şi nu cred să te fi îndoit de credinţa 
ce totdeauna ţi-am arătat, răspunse pârcălabul. 

— De unde îţi vin ţie, pârcălabe, aşa gânduri 
străine cugetului meu? Eu totdeauna te-am cinstit, şi 
dreptul lui Dumnezeu, n-am avut să mă căiesc de 
aceasta niciodată. 

Auzind viersul cel dulce al graiului domnesc, 
pârcălabul mai prinse puţină inimă şi se încumetase a 
zice: 

— Păcat de Dumnezeu, Măria ta, să-ţi arunci urgia 
cea aspră asupra unui slujitor credincios, să faci să se 
necinstească cărunteţea unui slujitor supus, fără să-l fi 
judecat mai întâi, ştiindu-te totdeauna drept. 

— Ce sunt acestea care le spui tu, pârcălabe? îi 
zise vodă plin de mirare şi pierindu-i seninătatea de pe 
faţă. 

Pârcălabul înţelese că trebuie să se fi jucat vreo 
drăcie în istoria aceasta şi răspunse: 


— lată, iată, Măria ta, cum am suferit o pedeapsă 
pe nedrept. 

Şi spuse tot ce i se întâmplase cu Tolpa. 

Când auzi vodă de una ca aceasta, mânia i se urcă 
pe faţă. Ochii îi scăpărau de supărare. El zise: 

— Mişelul! Va să zică el m-a amăgit când mi-a 
cerut iscălitura sub acele cuvinte „fie voia ta”, 
prefăcându-se a nu şti Tatăl nostru! Nemernicul! Nu 
mai este vrednic a vedea faţa mea! Să se spânzure! 

Bietul Tolpa, de cum văzuse pe pârcălabul că 
venise la curte, se ţinea după urma lui să vadă ce are 
să se întâmple. Când pârcălabul intrase la vodă, Tolpa 
se tupilase la uşă şi asculta. lară când auzi groaznicele 
cuvinte ale lui vodă, se făcu nevăzut. 

II căutară slujbaşii să pună mâna pe dânsul, dar el 
parcă intrase în bortă de şarpe. Tolpa nu e nicăieri. Se 
trimise numaidecât oameni în urma dositului de Tolpa. 

El, bietul, la cine să năzuiască, unde să-şi caute 
adăpost, unde să se ascundă de mânia lui vodă? Într-o 
clipă mii de gânduri îi trecură prin cap. În cele din 
urmă, se socoti că scăpare nu e decât în grădina lui 
vodă. 

Acolo ştia el nişte culcuşuri unde nu l-ar fi putut 
găsi ziua în amiaza mare, dar încămite noaptea. Se 
strecură fără a fi văzut de cineva şi se piti într-una din 
acele ascunzători. 

Inima lui Ştefan iară se deschise, seninătatea iară 
se urcă pe faţa lui. Vezi că Ştefan-vodă avea mai multe 
ceasuri bune decât rele. A doua zi, către seară, ieşind 
să se mai răcorească de zăduful zilei, intră în grădină 
singur-singurel, cum avea el obicei când avea de citit 
cărţi de pe la împărați şi crai. 

Tolpa, văzându-l că are să treacă tocmai pe unde 
se afla el, se urcă ca o mâţă într-un măr, legă brâul cu 


un capăt de o ramură a pomului, iară cu celălalt capăt 
se legă de subsuori şi se lăsă a-i bălălăi picioarele în 
vânt. Astfel era atârnat printre frunzişul pomului. 

Trecând vodă pe potică şi aruncându-şi ochii 
asupra pomului, văzu pe Tolpa spânzurat. Inima Măriei 
sale se înduioşă, şi părându-i rău de porunca ce dase în 
ziua trecută, zise: 

— Sărmanul Tolpa, mare trebuie să-i fi fost groaza 
când a auzit porunca ce am dat să-l spânzure. El n-a 
mai aşteptat până să mai vină gâdea a-l mai da şi pe 
dânsul de osteneală, ci şi-a făcut samă singur. Îmi pare 
rău de el. De ar mai trăi încă, l-aş ierta de moarte. 

N-apucă să mai facă trei paşi, şi Tolpa ţup! în urma 
lui vodă. Cum îi auzi vorbele cele milostive, el se 
dezlegă iute şi sări jos din pom. 

Ştefan, întorcându-se, îl văzu cu capul la pământ. 
lară Tolpa strigă: 

— „Fie voia ta!” 

— Bine că barem de frica spânzurătorii ai învăţat 
Tatăl nostru. Atunci m-ai prins cu iscălitura, acum cu 
cuvântul. Dar să nu cutezi a mai face vreo blăstămăţie, 
că nu vei scăpa cu voia sau fără voia nu ştiu cui. 

Era glumet Ştefan cel Mare câteodată şi-i plăcea a 
asculta şi glumele altora; dar glumele nesărate şi 
nesămuite erau oropsite; şi cei de primprejurul lui nu 
prea se jucau cu focul fără să se pârlească. 

Povestea lui Ştefan-vodă şi a 
credinciosului său Nouraş şi 
Povestea lui Tolpa ţiganul şi 
Ştefan-vodă cel Bun şi Mare 
sunt publicate pentru întâia 

oară în: 


„Convorbiri literare”, laşi, an. 
XIII, nr. 6, 1878, p. 214-216; 


216-220, sub un titlu comun: 
Alte povestiri despre Ştefan cel 
Mare. 


DOAMNA LUI NEAGOE-VODĂ 


Neagoe-vodă era un domn bun, temător de 
Dumnezeu şi evlavios, nevoie mare. Vrând să facă o 
biserică, care să rămână de pomenire, puse să se 
clădească mănăstirea de la Curtea de Argeş şi hotări 
ca să fie astfel de frumoasă, încât seamăn pe lume să 
nu mai aibă. Pentru aceasta cheltui el atâta sumedenie 
de bani încât vistieria lui se golise de nu mai rămase 
nici cu ce să-şi ţină curtea. 

Şi credeţi că ajunse să o dea de cheie? Aş! 
ferească Dumnezeu! Mai era mult până să o gătească 
detot. 

Dar fie ca în cele din urmă tot făcu el ceva care a 
rămas de pomenire. Chiar azi mănăstirea de la Curtea 
de Argeş este fala ţării. 

Nu e om, nu e femeie, ba nici un copilaş nu e în 
ţara noastră care să nu ştie cât de frumoasă este acea 
biserică, cât de meşteşugit este lucrată, şi cât de 
măreț este zugrăvită pe dinăuntru. Incotro te uiţi, 
sclipeşte aurul pe dânsa. Streinii de prin alte ţări vin cu 
duiumul, numai ca s-o vadă. 

Văzând  Neagoe-vodă biserica  neisprăvită şi 
vistieria lui ajungând pe fund, i se aprinse inima de o 
râvnă către Dumnezeu de nu se poate spune. Se 
frământa cu firea, cît un lucru mare, îşi bătea capul fel 
şi chipuri, cum ar face, cum ar drege, ca să ajungă la 
capăt, dar nu găsea nici un mijloc. 


Mâhnirea îi cuprinsese sufletul şi căzuse într-o 
întristare de se îngrijorase curtenii şi cei de pe lângă 
dânsul. 

Ajunsese să nu se mai poată apropia nimeni de 
dânsul. Nici boierii cei mai mari nu mai cuteza a da 
ochi cu dânsul, căci nimeni nu-i mai intra în voie. 

Dacă văzură aşa, boierii se adunară odată cu mari, 
cu mici în Divan şi se vorbiră ce să facă spre a mai 
înveseli inima lui vodă cea atât de închisă. 

Intrând şi vodă în Divan, posomorât, cum ajunsese 
să fie el, boierii îl întâmpinară şi-i ziseră: 

— Luminată fie faţa Măriei tale, doamne! Sfatul cel 
mare de 12 boieri a găsit cu cale ca să se mai 
mărească birurile. Adunându-se mai mulţi bani din 
ţară, Măria ta vei putea să-ţi împlineşti dorul inimii spre 
lauda Domnului şi spre mărirea domniei Măriei tale. 

— Aşa să fie, răspunse vodă. Numele Domnului fie 
lăudat. Faţa lui vodă se lumină oarecum, inima i se 
deschise gândindu-se că acum se va găsi mijlocul spre 
a se putea isprăvi un lucru aşa de minunat ca biserica 
pe care o începuse el. 

Doamna lui Neagoe, blândă şi milostivă, cum era 
din fire, vine repede şi intră în Divan. Neobişnuită a sta 
la sfaturile boierilor, ea se pierde de ruşine. Cum să 
grăiască ea împotriva boierilor cu barbele albe şi 
încărunţiţi în slujbele ţării? 

Dar ştiind că acolo se plăsmuieşte ceva pe 
spinarea bietului popor, care şi aşa era destul de 
încărcat de podvezi, se încumetă şi zice: 

— Doamne şi soţul meu Neagoe! Nu te lăsa să te 
înduplece căpeteniile poporului a-l împovăra, pentru ca 
să-ţi placă ţie. 

Ştiu că doreşti să faci o zidire care să n-aibă 
seamăn pe lume, în care să se aducă jertfa cea paşnică 


a legii celei sfinte a noastră spre lauda celui Preaînalt. 
Ai adus-o până aci fără să te atingi măcar de un 
căpătâi de aţă din al altuia. Averea toată ţi-ai cheltuit-o 
pentru acest lucru plăcut Domnului. Crezi tu că vei 
avea linişte şi pace când vei şti că biserica ta este 
isprăvită cu sudoarea atâtor oameni, care în loc să te 
laude, te vor blestema? Nu este destul jugul ce apasă 
pe cerbicele bieţilor muncitori? Când vei merge la 
biserică să te închini, cu ce evlavie ai să-ţi faci tu 
rugăciunea, când ochii tăi se vor izbi de lacrimile atâtor 
femei ce se vor vărsa tăgăduind milostivirea ta, pentru 
că le-ai sărăcit părinţii, bărbaţii şi copiii, luându-le 
pâinea de la gură, ca să-ţi mulţumeşti deşertăciunea? 
Ai uitat un lucru, dragul meu domn şi stăpân. Ai uitat 
că soţia ta are nişte giuvaericale cu care se găteşte la 
zilele de praznice. Până când voi şti poporul împilat 
pentru săvârşirea bisericii tale, eu nu voi mai putea 
pune pe mine aceste podoabe, vrednice numai de 
păgâni. la-le, prefă-le în bani şi împlineşte-ţi făgăduiala 
ce ai dat lui Dumnezeu. 

În acelaşi timp ea deschide capacul unui sipeţel, 
ce adusese cu sine, şi lăsă să strălucească la ochii 
boierilor diamanticalele doamnei ce erau în acel 
sipeţel. 

Şi, podidind-o lacrimile de bucurie că făcuse o 
jertfă ce nu se mai auzise până atunci şi de ruşine că 
vorbise atât în sfatul boierilor, ieşi numaidecât afară. 

Toţi rămaseră înmărmuriţi când văzură pe doamna 
lor săvârşind o faptă atât de frumoasă şi de lepădare 
de sine. Neagoe-vodă se bucură că are o doamnă cu 
care se loveşte la cugete. lar un ostaş bătrân, bătrân 
detot, care apucase a intra şi el în Divan şi sta smerit 
într-un unghi, îşi ridică mâinile sale tremurânde către 
cer şi zise: 


— Mulţumescu-ţi ţie, Doamne, că m-ai învrednicit 
a trăi să aud lucruri nemaipomenite până acum. Ţara 
care scoate asemenea femei nu va pieri. Maica 
Domnului va fi apărătoarea ei pentru de-a pururea. 
Acum poţi merge, suflete al meu în lumea drepţilor, că 
văzură ochii mei mântuirea ce Domnul a gătit 
ţărişoarei noastre. 
Astfel a cuvântat bătrânul şi a avut dreptate. Bine 
a zis, cine a zis, că femeia domneşte rugând. Ceea ce 
voieşte ea să iasă, copii, aceea iese. Uitaţi-vă împrejur 
şi vă încredinţaţi de acest adevăr. 

CETATEA POENARI 


Fratele lui Vlad-vodă Ţepeş îndrăgise o fată de 
boier. Aceasta fiind foarte înţeleaptă se făcea că nu 
bagă de seamă ceea ce voieşte fratele Măriei sale. El îi 
tot bătea capul şi nu-i da pace. Fata-l spune tătâne- 
său, iară acesta-l dete târgului, făcându-l de râs şi de 
ocară. Târgoveţi-l huiduiră ca pe o lichea de om ce era. 

Vodă se scârbi foarte mult de această faptă a 
târgoveţilor şi hotărî să-şi izbândească asupra lor. 

Era în ziua de Paşte. Ce frumoase erau vremurile 
acele bătrâne în care boierul şi salahorul aveau 
aceleaşi datini, aceleaşi sărbători, aceleaşi petreceri. 
Erau toţi o apă. La biserică mergeau cu toţi. La veselie 
iarăşi cu toţi launloc. In ziua de Paşte, după ce ascultau 
slujba sfintei Invieri, se întorceau acasă şi se puneau la 
masă. Apoi mergeau unii la alţii şi-şi urau la mulţi ani. 


După-amiază se căruţeau la dulap. Acolo mergeau 
mare şi mic, tânăr şi bătrân, boier şi salahor. 

Aceste adunări de veselie pentru sfintele sărbători 
se făceau în nişte livezi întinse. De o parte era dulapul, 
de alta leagănul şi mai cât colo căluşarul. Fiecare din 
acestea-şi avea oamenii săi ce slujeau şi mulțumea 
pofta fiecăruia pe un lucru de nimic. 

Vedeai cete, cete de oameni aşezaţi pe iarba 
verde, cu mâncărică adusă de acasă. Boierii trimiteau 
înainte pe feciorii de acasă cu velinţa şi cele spre 
mâncare. Ei aşezau totul; iară boierii, cu jupânesele şi 
copiii, băieţi şi fete, veneau de-a gata şi se puneau la 
masă. Fiecare ceată de boier şi câte-un tacâm de 
lăutari, ce trăgea de foc. 

După ce chefuiau şi boierii ajungeau a fi cam 
candrii, două sau mai multe cete de boieri se întrolocau 
şi făceau petrecerea şi mai veselitoare. 

Negustorii, cu femeile şi copiii, mergeau deodată 
cu ucenicii de prin prăvăliile lor, care duceau bucate; 
ori mezele, ori miel fript, în şervete curate sau în 
coşniţe. Ajunşi în faţa locului şi-alegeau loc ori sub câte 
un copac mare sau la câte un colţ mai adăpostit de 
ceva crânguleţe de trandafiri sau liliac. Atunci 
negustoreasa poruncea ucenicilor cum să aşeze velinţa 
pe iarbă, să reguleze masa şi să dea bucatele. Cei mai 
chiaburi puneau şi ei lăutari şi făceau ca şi boierii. 

Poporimea se aduna şi ea: fiecare bărbat cu 
muierea şi copiii, ducând fiecare câte o legăturică, care 
cu ouă roşii, care cu colaci ori pâine, care cu pastramă 
ori muşchi, sau cu ceva legumă; şi dacă ajungeau se 
puneau de-a dreptul pe iarbă verde şi acolo, după ce 
trăgeau câteva olcele cu vin, îşi uitau de nevoile şi 
grijile vieţii. 

Vinul îl vindea stăpânul dulapului. 


Cei ce nu-şi aduceau de acasă de mâncărică 
găseau acolo ouă roşii ori albe, cârnaţi şi friptură de 
miel. 

Pe lângă dulap se afla de vânzare: roşcove, alune, 
năut, stafide şi şerbet dulce pentru copii şi pentru 
tinerime. 

Fiecare vârstă, fiecare tagmă-şi găsea petrecerea 
ce se cuvenea. Copiii, după ce se zbenguiau, alergând 
de nu-i încăpea grădina, apoi veneau şi se dau în 
căluşar. Tinerimea, după ce râdea şi-şi spunea fel de 
fel de glume, se punea în dulap; iar cei mai în vârstă se 
dădeau în leagăn. 

Către seară se întindea câte o horă mare unde se 
prindeau toţi. Boieri, neguţători breslaşi şi muncitori se 
luau de mână şi jucau cu voie bună şi se veseleau până 
în amurgit. 

Cei mai dibaci trăgeau câte o chindie, câte un 
brâu, ori câte o bătută. 

La  aprinsul lumânărilor, cârduri, cârduri se 
înturnau acasă. Vodă-şi găsise ziua de pedeapsă. 
Slujitori de ai domniei cuprinseră toate dulapurile, căci 
pe vremea aceea, în Târgovişte, erau mai multe 
asemenea grădini, puseseră mâna pe toţi cetăţenii şi-i 
legaseră cobză. 

Poftise Măria sa vodă Ţepeş să aibă o cetate pe 
culmea unui munte. Aceasta se făcu şi i se dete 
numele de Poenari. În ziua când se începu clădirea, 
slujitorii domneşti aduceau cârduri, cârduri pe toţi 
oamenii prinşi la dulapuri în ziua de Paşte; şi-i 
întrebuinţară ca salahori la zidărie. 

Toţi erau îmbrăcaţi cu haine noi şi curate, ca la 
Paşte. Vedeai alături cu un bătrân o fată şi lângă o 
mătuşă câte un băieţandru; bărbaţii cu muierile şi 
copiii cărând la cărămidă, ori la pietroaie. 


Slujitorii nu se uitau la dânşii şi nu le cătau de ce le 
era cojocul. Pe toţi â€gi silea la lucru; pe toţi â€]li 
gâdila cu varga. 

Mâncare le da cu ce abia să-şi ţină sufletul în oase. 
Nimeni nu scăpă de acolo până ce nu se isprăvi 
cetatea. 

Nimeni asemenea nu se primenise. Când le dete 
drumul, ţi-era mai mare jalea să te uiţi la dânşii. Li se 
hărtănise hainele, şi toţi se întoarseră pe acasă 
desvănuiţi şi jerpeliţi ca vai de capul lor: jumătate 
îmbrăcaţi, jumătate goi. 

Vlad-vodă îşi sărase inima. Să mai poftească şi altă 
dată, dacă le dă mâna, să mai huiduiască un frate de 
domn. 

DREPTATEA LUI VLAD ŢEPEŞ 


Vlad-vodă Ţepeş aflase că un călugăr grec umblă 
prin ţară în prostit, că e limbut şi cârtitor. Şi dorind ca 
să-l cunoască, merse într-o duminică la biserică. Acolo 
obişnuia şi călugărul a merge. 

Acesta, văzând pe vodă, vru să-şi arate 
procopseala. Se urcă în anvon şi începu să înveţe pe 
poporeni cu cuvinte din Evanghelie că nu este bine să 
hrăpească ceea ce este al altuia; că nu este bine să se 
bucure cineva la averea aproapelui. 

Vodă, care auzise din zvon, ce poamă de om este, 
cum că unele zice şi altele face, îl pofti la masă la 
dânsul. 

Nu este hârtie şi cerneală ca să se scrie bucuria ce 
avu călugărul. Socotea că a apucat pe Dumnezeu de 


un picior şi se îngâmfa; căci socotea că procopseala lui 
l-a făcut să dobândească un asemenea har. 

Vodă se aşeză alături cu dânsul. II întrebă fel de fel 
de lucruri din Scriptură. Pe când însă vorbea călugărul, 
vodă făcea mereu la dumicaţi şi şi-i punea dinainte. 

Călugărul, cu umilinţa lui cea prefăcută, se silea să 
răspundă la întrebările lui vodă, cum să-i placă, cu 
gând ca doar de va putea apuca şi de la dânsul ceva. 
Nu băga însă de seamă ce face vodă. 

Incepând să mănânce, îl împinse păcatele de luă 
un dumicat de al lui vodă şi-l băgă în gură. 

N-apucă să-l mestece bine şi vodă îl apucă de 
mână, zicându-i răstit: î 

— Tâlharule, te-am prins! În biserică povăţuieşti pe 
poporeni să nu se bucure la averea altuia, să nu apuce 
lucrul străin şi tu faci mai rău decât un lotru. Tu-mi iei 
de dinainte, la masa mea chiar, dumicaţii făcuţi de 
mine; nu eşti vrednic să trăieşti în ţara mea. 

Şi, uitându-se crunt la slujitori, adăugă: 

— Să se dea pierzării această vită îmbăierată! 

Se rugă bietul călugăr de iertare, dete în genunchi, 
dar unde fură urechi ca să-l audă, sau ochi ca să-l 
vază! Toate fură în deşert, rugăciunile lui nu se 
ascultară. 

Doi slujitori îl înhăţară şi-l ridicară de la masa 
domnească. Peste o jumătate de ceas bănănăia în 
vârful unei ţepe. 

DIN POVESTIRILE UNCHIAŞULUI 
SFATOS - DIN VOLUME BASME 
PAGANEŞTI (1879) 


MĂRUL DISCORDIEI 


Acum a venit şi rândul meu. 

De atâtea ori am ascultat basmele şi ghicitorile ce 
aţi tot spus la întrolocările fârtaţilor şi suratelor voastre 
în adunări, şi n-am zis nici un cuvinţel. 

Ştiţi însă, dragii moşului, nepoți şi nepoate, că m- 
aţi tot rugat să vă spun şi eu câte vreun basm, ori câte 
vreo poveste, şi, ca cioarele, parcă era un făcut de n- 
am putut să vă împlinesc cererea. Se vede că diavolul 
se punea de-a curmezişul în drumul meu. 

Acum, iaca, cu grai hotărât vă spun că o să vin aici 
în toate duminicile, după toacă, să vă povestesc câte 
un basm. Să vă adunaţi dar cât s-ar putea de mai mulţi 
la rădăcina ăstui nuc mare şi umbros. 

Să mai ştiţi iarăşi că basmele ce am să vă 
povestesc sunt numai pentru băieţi şi codane, pentru 
flăcăiandri şi fetişcane. Copiii mai pot juca încă la 
arşice. Le va veni însă şi lor vremea să le asculte. 

Povestindu-vă tot ce mai ţin minte din câte am citit 
şi eu, ciat, pat, până am cărunţit, să nu luaţi în nume 
de rău când mă veţi auzi zicându-vă, dragii moşului, 
nepoți şi nepoate, căci de! aşa vine vorba. Şi dacă voi 
vedea că vă plac poveştile mele, am să vă spun tot ce 
ştiu la sufletul meu, căci, văd eu, că mi se apropie şi 
mie să-mi lepăd potcoavele. 


Daţi-vă mai încoace, ca să ne înţelegem mai bine 
la cuvinte. Aşa. Să începem azi cu povestea despre 
mărul discordiei. 

Veţi fi auzind prin lumea procopsită, sau veţi fi citit 
prin cărţi ori prin gazete zicându-se mărul discordiei. 
Eu mă prind că nici nu visaţi ce bâzdâganie mai este şi 
aia. Căci noi, în legea noastră românească, şi pe limba 
strămoşilor noştri, când este vorba de vrajmă, noi 
zicem: şi-a vârât coada între dânşii diavolul învrăjbirii, 
ori: a intrat vrajma într-înşii; iară lucrului pentru care se 
învrăjbesc oamenii, noi îi zicem: sămânță de gâlceavă. 

Dar, vedeţi voi, dragii moşului, nepoți şi nepoţele, 
cărturarii totdeauna au căutat să se deosebească de 
prostime. Ei scriu aşa cum să se înţeleagă ei între sine. 
Poate că aşa trebuie. Or fi ştiind ei ceva; căci nu doară 
de florile mărului se îndoapă cu învăţătură câte 
douăzeci şi treizeci de ani. 

Eu, biet, nici cărturar nu sunt, nici scriitor. Trăiesc, 
iaca, şi eu de azi până mâine, cu lucrul mâinilor mele. 
Dar voi ca, până mai fac umbră pământului, să ştiţi şi 
voi de tineri atâtea câte am aflat eu dibuind şi am 
văzut până în vârsta în care mă vedeţi, cu un picior în 
groapă şi altul afară. Poate că vă va prinde bine la 
ceva. Acum ascultați: 

Spune la cărţi că în vremea cea veche, veche 
detot, oamenii se închinau la idoli; erau păgâni; vezi că 
până atunci nu răsărise soarele dreptăţii, Christos, ca 
să cheme lumea la cunoştinţa adevărului. Pe acei idoli 
oamenii îi numeau zei şi zeițe ori zâne; căci fiecare din 
zeii lor îşi avea zâna lui de soţie; ba încă unii aveau şi 
câte mai multe. Erau zei ai cerului, zei ai pământului, ai 
mării, ai iadului, ai soarelui, ai lunii, ai frumuseţii, ai 
dragostelor, ai războiului, ai hoţiilor, ai nenorocirilor. Cu 
un cuvânt tot felul de lucru îşi avea câte un zeu pe 


seama lui. Aşa credeau oamenii pe vremea aceea, 
vechii locuitori din ţara grecească, ce se numeau eleni, 
precum şi romanii din care ne tragem noi. Unii din zei 
erau mai mari, alţii mai mici, iară alţii erau şi jumătate 
de zei. Erau zei buni şi zei răi. Spun că ei trăiau şi se 
adunau la sfat într-un munte, ce, şi până în ziua de azi, 
se numeşte Olimp, pe acolo adică pe unde în vremea 
noastră îşi pasc turmele de oi şi mieluşei o parte din 
românii macedoneni, cărora noi le zicem cuţovlahi. 

Şi cum vă spusei, într-una din zile, pe vremile 
acelea, toţi zeii, aceştia mari şi mici, buni şi răi, fură 
poftiţi la nunta unui zeu mai mic, pe nume Peleu, ce 
lua de soţie o zână după mutra lui, ce se chema Tetide; 
fiindcă la elenii aceia, zeii cei buni, ca şi cei nebuni, cei 
răi ca şi cei nerăi, toţi fierbeau într-o oală, cum se zice. 

Numai zeiţa învrăjbirii, nu ştiu cum se făcu, nu ştiui 
cum se drese, că rămase nepoftită. Bag de seamă că o 
uitaseră. 

Pe când stau şi se chefuiau zeii ăştia la nunta 
aceea de! ce să zici, ca la nuntă; zeiţa vrajmei, turba 
de necaz pe-afară. Umbla d-a-ncătelea de colo până 
dincolo şi astâmpăr nu-şi mai găsea. Era, măi frate, cu 
părul vulvoi şi alcătuit numai din şerpi veninoşi, aşa 
spune la cărţile lor, cu gura sângerată de răutate, cu 
ochii învineţiţi, duşi în fundul capului şi roşcaţi, cu 
mâini ca răşchitoarele, cu chipul sfrijit ca o iasmă, 
scrâşnind din nişte dinţi negri şi scoțând din gură, când 
tot trâncănea, nişte stropi cu rea duhoare; iară hainele 
de pe dânsa erau sfâşiate şi deşirate. : 

Când, ce să vedeţi Dumneavoastră? Intr-o cirtă de 
vreme nu ştiu unde se duse, căci numai ce iată că se 
întoarse cu un merişor rumeor şi aurit în mână, se 
apropie de adunarea nuntaşilor tocmai când era în toiul 
chefului şi aruncând mărul în mijlocul lor zise: „Acest 


măr se cuvine celei mai frumoase zeițe dintre voi”. 
Atâta zise şi se dete mai cât colo, uitându-se la meseni 
şi rânjind. Se vede că ştia ea ce ştia. Spun că acest măr 
să fi fost cules din grădina Esperidelor. (Altă dată vă 
voi spune şi ce era acea grădină a Esperidelor.) 

Trei din zeițele cele mai de frunte, şi anume: 
Junona, soţia domnului zeilor şi mumă a celorlalţi zei; 
Minerva, căreia grecii îi ziceau şi Palas Atena, zeiţa 
înţelepciunii, şi Vinerea sau Afrodita, zeiţa dragostelor, 
înfumurate, de! ce să zici, cum sunt cei mari, se ţinea 
fiecare a fi cea mai frumoasă şi se uitau una la alta ca 
şi câinele la pisică. 

Cum văzură mărul, tustrele tartoriţele de zeițe se 
repeziră la el, care de care să-l apuce mai curând; dar 
fiindcă ajunseră cu toatele la măr într-o aceeaşi 
clipeală de ochi, se opriră de a pune mâna pe dânsul, 
de teamă ca să nu se încaiere acolo la nuntă şi să-şi 
facă zeițele de râs. 

Vezi că era pe-acolo şi tartorul zeilor, pe nume Joe. 
Şi aducându-şi aminte de povestea ţiganului, că 

Nu e cu lopata 

Ci cu judecata, 

câteşitrele zeițele cerură de la zeul fulgerului şi al 
trăsnetului, tata Joe, ca să le facă judecată dreaptă. 

Nunta se sparse şi îndată fruntaşii zeilor se 
adunară la sfat pe muntele Ida, de lângă cetatea Troia, 
acolo adică unde se făcuse şi nunta. Şi dacă văzură că 
nici ei nu se înţeleg între dânşii, se temură să se dea cu 
judecata în partea uneia sau a celorlalte din zâne. 

Pasămite nici ei, cu toată zeirea lor, nu se puteau 
cortorosi de balele vrajbei. 

Ceilalţi zei ţineau întruna, ba că uneia, ba că 
celeilalte se cuvine mărul; şi din toată nunta nu se 


alese decât o zarvă şi o ceartă, de nu le mai da nici 
dracul de căpătăi. 

Zâna învrăjbirii rânjea, sălta şi bătea în palme de 
bucurie că-şi izbândise asupra celor ce o nesocotise. 

Văzând zeii că nu se pot înţelege, şi ca să nu 
ajungă treaba până la păruială, şi apoi ca să împace şi 
pe cele trei zâne ţanţoşe, sfatul zeilor găsi cu cale să 
trimită pe Mercur, alergătorul lor, să le caute un om pe 
care îl va socoti el că este mai cu mintea întreagă, şi 
pe acela să-l pună a face această judecată şi să 
hotărască el cu sufletul lui. 

Nu-i trebui lui Mercur să alerge mult, căci nu doară 
de florile mărului era el zeu-alergător; un oarecare 
păstor de oi, pe nume Paris, care de altminterea se 
trăgea şi el din viţă de împărat, îşi păştea turmele chiar 
pe acel munte lda, fără să aibă habar de ceea ce se 
întâmplase la acea nuntă zeiască. Acesta fu poftit să-şi 
dea cu socoteala care ar fi din zeițe cea mai destoinică 
care să primească mărul. Mercur îl găsise a fi om de 
ispravă şi drept. Şi nici că putea fi altfel, deoarece zeul 
cel mai de omenie zicea aşa. Mocofanul de cioban 
rămase uimit când totdeodată i se înfăţişară zeițele, 
voind fiecare cât mai curând să-şi vadă visul cu ochii. 

Mai întâi veni Junona, zeiţa zeiţelor, şi începu să-şi 
laude mândreţele cu nişte vorbe ce ar fi întrecut pe cea 
mai meşteră peţitoare din lume. Apoi Minerva, zeiţa 
înţelepciunii, vorbi şi ea despre a ei falnică înfăţişare, 
cu nişte graiuri ce ar fi lăsat la degetul cel mic pe cea 
mai limbută teleloaică ce-a fost vreodată pe lume, ori 
va fi. Vinerea însă, zeiţa dragostelor, când se înfăţişă şi 
ea, începu să vorbească cam alene, cu nişte cuvinte 
mieroase şi ademenitoare de ar fi planisit nu numai pe 
oameni, dar şi înseşi pietrele. Vicleana mai umbla şi cu 
marghiolii, căci făgădui lui Paris că de o va alege pe 


dânsa de cea mai frumoasă dintre muierile fără 
moarte, să ştie cu hotărâre că-i va da de soţie pe cea 
mai frumoasă femeie de-ale oamenilor. Pe când încă 
vorbea, ea se făcea că se joacă cu copca de la umăr, 
ce-i ţinea rochia închisă, şi tot jucându-se păru că din 
întâmplare se descheie şi se prefăcu că o scapă din 
mână. Odată căzu haina de pe dânsa şi rămase goală 
până la brâu, şi chiar în aceeaşi clipă ochii muritorului 
se izbi de sânul său cel fraged şi ceresc. Şi mai 
desfăcându-i-se haina, oleacă, lăsa să i se vadă şi nurii 
picioarelor. Zeița însă, ca şi când s-ar fi ruşinat, iute, 
iute puse mâna de-şi ridică haina pe dânsa; dar 
prefăcându-se a-şi ascunde goliciunea, ea lăsă de i se 
văzu toate frumuseţile. Să fie cu iertăciune, căci eu 
abia cutezai să spun, ceea ce zeiţa, păgâna! nu s-a sfiit 
a face. 

În faţa atâtor lipiciuri şi a drăgălaşelor sale forme, 
ceea ce mocârţanul nu mai văzuse de când îl făcuse 
mă-sa, Paris nu se mai putu opri de a striga, căzând în 
genunchi şi căutând a săruta picioruşele zeiţei cele 
albe, ca o coală de hârtie sclivisită, grăsulii şi pline de 
tinereţe: „Nimeni în cer şi pe pământ nu este 
destoinică a primi mărul, fără decât numai zeiţa 
Vinerea, adică Afrodita”. 

Aoleo! unde era muma dracului să vadă supărarea 
şi tulburarea celorlalte zeițe când auziră alegerea lui 
Paris? Amândouă se repeziră la bietul tânăr ca să-l ia în 
unghii şi mai multe nu. 

Abia, abia, le astâmpărară ceilalţi zei. Zeița 
Vinerea însă se ţinu de cuvânt, căci înlesni pe Paris a 
răpi pe o anume 

Elena, femeia lui Menelau craiul, căreia îi mergea 
numele că este cea mai frumoasă făptură omenească 
de sub soare. 


Celelalte zeițe băgară zâzanie printre toţi craii 
elenilor; şi unii săriră ca să ajute pe bărbatul cu 
muierea răpită, iar alţii pe Paris ca să-şi ţină prada. 

Şi unde mi se încinse o bătălie între aceşti crai de 
tinu zece ani de zile. 

Aceasta este istoria mărului învrăjbirii, căruia 
astăzi îi zic mărul discordiei, şi din care se născu 
vestitul război de la Troia. 


GRĂDINA ESPERIDELOR 


Pleiadele 


lacă şi istoria grădinii Esperidelor: spune la cărţile 
păgâneşti, dragii moşului, nepoți şi nepoate, că la 
nunta lui Joe cu Junona fu mare tămbălău, în ostrovul 
Creta, din ţara elinească sau grecească, unde se 
cununară ei. Toţi zeii fură martori la însoţirea lor. 

Mai spune iarăşi că Joe lua de nevastă pe Junona 
fără voia părinţilor ei. Poate că unde erau fraţi, şi încă 
fraţi gemeni. 

Cum cam se vede treaba, nici ea nu-l prea vrea, 
căci Joe numai prin viclenie o putu îndupleca, şi iată 
cum: 

De multă vreme Joe umblă după Junona, bătânau-i 
capul şi spunându-i că moare de dragoste pentru 
dânsa. Ea nu-l făcea haz, şi totdeauna îl lăsa cu buzele 
umflate. De ce Joe se aprindea mai mult de dragoste 
pentru dânsa, de-aia Junona nu-l băga în seamă şi 
fugea de el. 

Nu mai ştia ce să facă teşmenitul de Joe, ca să 
moaie inima tiranei de Junona. 

Într-o zi el o zări cum se plimba cam razna de 
curtencele sale, şi cum, ostenindu-se, se puse jos ca să 


se odihnească. Atunci el trimise asupra locului o vijelie 
şi o ploaie de turna cu ciutura. Pe când încă ploua, Joe 
se făcu un cuc şi căzu la picioarele Junonei, ud leoarcă 
şi tremurând de frig, ca şi când vijelia l-ar fi luat şi l-ar 
fi aruncat acolo. 

Junonei i se făcu milă de biata păsărică; vezi că ea, 
măre, nu cunoştea viclenia lui Joe. Se îndura, deci, o 
lua de jos şi o băga în sân. 

Atâta îi trebui şi lui Joe, căci făcându-se la loc zeu 
cum era el, după ce se dezmierdase în sânul cel fără 
de moarte al zeiţei, se bucura şi de îmbrăţişările ei. Ea, 
văzându-se amăgită, n-avu încotro, îi făgădui că îl va 
lua de bărbat, şi prin urmare nunta se făcu după legea 
zeilor celor mari, faţă fiind toată leaota lor zeiască. 

Între alte lucruri bune ce Junona aduse de zestre 
bărbatului său, fură şi nişte pomi ce făceau mere de 
aur, şi pe care şi ea le dobândise în dar de la mumă-sa. 
Joe, ca să-i fie pomii la bună păstrare şi să nu se atingă 
nici pui de pasăre de dânşii, îi răsădi într-o grădină ce 
era tocmai la marginea lumii, despre apus, sub 
muntele Atlante, de unde iese noaptea. 

Grădina era a unor fete ce se numeau Esperide, 
după numele tatălui lor, Esperu. Ele erau mai multe la 
număr tot una şi una de frumoase, harnice şi deştepte. 
Aceste fete aşa de bine îngrijeau de grădina lor, încât 
să fi dat mult cu multul nu găseai prin ea nici firicel de 
pălămidă ori de pir, sau altă buruiană urâcioasă. 

Ţi-era dragă lumea să priveşti la o grădină aşa de 
cu amăruntul căutată. Se dusese vestea în lume 
despre dânsa, şi toţi cu totul ziceau că nu este alta ca 
grădina Esperidelor de frumoasă. Tocmai de aceea şi 
Joe alese această grădină în care îşi răsădi el pomii lui, 
ce făceau mere de aur şi îi dete sub îngrijirea acestor 
fete. 


Şi ca să fie şi mai bine păziţi de vreo răpire, dete 
fetelor pentru grădină un paznic neadormit. Acest 
paznic era un balaur cu o sută de capete de care nu se 
atingea somnul. Şi ce e dreptul că bine le păzi, până ce 
Ercule îi veni şi lui de hac. 

Mai târziu, pentru slujbele lor cele credincioase, 
Joe aşeză pe aceste fete în cer, printre stele, drept 
răsplătire şi le dete numele de pleiade, adică, cum le 
zicem noi pe limba şi în legea noastră cea românească: 
Cloşca cu pui. Şi fiindcă ele toate launloc alcătuiesc o 
adunare de stele frumos aşezate pe cer, învățații de azi 
dau numirea de pleiadă la o mână de oameni aleşi care 
se deosebesc prin faptele sau prin scrierile lor cele 
frumoase, zicând: pleiada poeţilor, pleiada erudiţilor; 
sau cum le-am zice noi pe limba noastră: înfrăţirea 
launloc a celor mai aleşi făcători de versuri sau de 
învăţaţi. 


ERCULE 


Amfitrion. Calea înfurcită. Pigmeii. Cornul 


abundanţei. Cămaşa lui Nesu. 

Astăzi, dragii moşului, nepoţei şi nepoţele, am să 
vă spun basmul cu Ercule sau lraclie, despre care am 
pomenit în basmul cu grădina Esperidelor. E cam lungă 
povestea; dar fie că şi multe vitejii a mai săvârşit acest 
viteaz. El a rămas de pomenire. Până şi în ziua de azi 
procopsiţii din toate ţările, în cărţi şi în gazete, când 
vor să ne arate pe câte cineva că e vârtos şi biruieşte 
pe toţi, zic că are putere erculeană; când vor să arate 
că cineva este viteaz zic că este un Ercule. Numele 
acestui voinic a rămas şi în cântecele noastre cele 
bătrâne, căci unul din ele se numeşte Erculean. In 
basmele noastre însă, şi pe limba noastră a poporului, 


noi, când voim să arătăm vitejia cuiva, zicem: s-a 
luptat cum ştie el în legea lui şi numim pe viteazul care 
face multe izbânzi: Făt-Frumos, ori Pui de românaş sau 
voinic, nu glumă. 

Povestea aceasta a lui Ercule este scoasă, şi ea, de 
prin cărţile unde spune despre zeii păgâneşti; iată cum 
cuvântează ele: 

A fost odată un împărat pe nume Amfitrion; el 
avea o împărăteasă de soţie, mai frumoasă decât o 
zână, şi se numea Alcmena. Pleşcanul de Joe, zeul 
zeilor păgâneşti, o îndrăgise grozav; dar ea, voind să 
rămână credincioasă bărbatului, nici că se uita la 
dânsul care îi tot bătea capul, arătându-i-se ei sub 
deosebite chipuri. 

Împăratul fiind la război, procletul de unchiaş se 
înfăţişă într-o seară Alcmenei în chipul bărbatului ei 
Amfitrion, îi spuse că a concenit pe vrăjmaş şi că se 
întoarce biruitor. 

Împărăteasa rămase încremenită când îşi văzu 
soţiorul; vezi că ea nu se aştepta că o să facă el o aşa 
repede izbândă; şi nici că putea bănui că aci la mijloc 
se joacă vreo drăcovenie, deoarece îşi vedea bărbatul 
în carne şi oase. ÎI primi dar cu bucurie, şezură de 
mâncară şi se culcară ca nevasta cu bărbatul. 

Necumpătatul de zeu, făcu noaptea aceasta să fie 
de trei ori mai mare decât celelalte nopţi. După ce se 
drăgostiră toată nopticica asta lungă, zeul trufaş îşi 
arătă nelegiuirea, iară Alcmena să se dea de ceasul 
morţii cum de să rămână ea spurcată şi înşelată. 

Când se întoarse de la oaste împăratul Amfitrion, 
îşi găsi nevasta însărcinată. Umbla el să facă gălăgie, 
să se arate că este bărbat, nu bătaie de joc, dar fu silit 
să înghită găluşca, aflând că zeul zeilor îi luase 
porumbul de pe foc, jucându-i renghiul. 


În zilele noastre procopsiţii şi oamenii cei învăţaţi, 
nu ştiu de ce, poreclesc cu numele de Amfitrion pe cei 
ce dau la mese şi la ospeţe cunoscuţilor şi prietenilor 
lor. Poate că unde acest împărat tăcu din gură şi primi 
să poarte ponosul. Dar ce era să facă, bietul, dacă 
aveau ei un astfel de Dumnezeu nelegiuit, fără de 
ruşine şi viclean? Se vede că de-aia şi tăcu, temându- 
se ca, după alelalte toate, să nu-i ia şi părul foc. Joe nu 
veni în casa lui ca oaspe, ci cu gândul dracului, în lipsa 
lui şi într-un chip amăgitor, şi de-aia, socotesc eu în 
prostia mea, rău fac domnii procopsiţi de ponosluiesc 
cu nume de Amfitrion pe oamenii cei avuţi din ziua de 
azi, ce primesc cu voie bună oaspeţii cei de omenie. 
Cum, cum, aşa au găsit procopsiţii cu cale şi aşa are să 
fie. Noi însă, pe limba noastră cea strămoşească, zicem 
unor asemenea oameni: primitori de străini, sau: omul 
cu casa deschisă şi cu largă mână. 

Să lăsăm însă astea şi să ne întoarcem la povestea 
noastră. Aşa fiind cum vă spusei, Junona, zeiţa zeiţelor, 
şi soţia lui Joe, simţi de necredinţa bărbatului său, şi ca 
să-şi izbândească, puse gând rău pruncului ce era să 
se nască, ca să-şi scoată necazul pe dânsul. Văz, 
Doamne! în pofida căpşunelor, mănâncă frunzele. 

Pe vremea aceea era însărcinată şi o rudă a 
Alcmenei, femeie a unuia Stenelu, care şi el, ca şi 
Alcmena, se trăgea dintr-un străbun pe nume Perseu. 

Şi, deschizându-se odată vorba în adunarea zeilor 
despre aceşti prunci ce încă erau în pântecele mamelor 
lor, Joe spuse că acela ce din aceşti doi copii se va 
naşte mai întâi, acela are să fie împărat la ţara Micena. 
Şi-şi întări vorbele chiar cu jurământ. Vezi că ştia, 
necuratul, că Alcmena rămăsese grea mai-nainte decât 
ruda ei. 


Junona, care pe nedrept era supărată pe Alcmena, 
grăbi ceasul naşterii fiului lui Stenelu, a căruia femeie îi 
făcu o miarţă de copil până nu era încă de şapte luni, şi 
îi puse numele Euristeu; iară pe al Alcmenei îl întârzie; 
şi în adevăr că acest Euristeu, ca unul ce fu născut mai 
întâi, ajunse împărat. 

Când veni şi ceasul Alcmenei, unde mi-ţi născu un 
dolofan de copil, vârtos şi zdravăn, ştii colea, cum nu 
se mai văzuse până atunci, şi-i puse şi lui numele 
Ercule, adică pe greceşte lraclie. 

Junona, stăpânită de patima temutului, trimise doi 
şerpi la Ercule, care, prunc şi în leagăn fiind, cum 
veniră şerpii la dânsul, îi apucă de gât, pe unul cu 
mâna dreaptă şi pe celălalt cu mâna stângă, şi îi 
strânse atât de tare, încât îi sugrumă pe amândoi. Se 
înduioşi Junona când văzu la prunc aşa rară vitejie, îl 
răpi în cer la dânsa ca să-l mângâie; iară Minerva o 
rugă să-l pună la sân să sugă, ceea ce se înduplecă 
Junona şi făcu. Ercule supse aşa de tare, încât îi veni 
prea mult lapte în gură şi lăsă sfârcul ţâţei. Din 
ţâşnitura ce făcu laptele din ţâţă, când lăsă Ercule 
sfârcul, spun păgânii să se fi alcătuit pe cer calea 
laptelui, sau cum îi zicem noi pe româneşte Drumul 
robilor, ori Calea lui Traian. Apoi coborându-l, îl puse 
iarăşi în leagăn. Se căi mai apoi de ceea ce făcu 
Junona, căci prin această faptă Ercule ajunse şi el să fie 
fără-de-moarte, ca zeii, şi prinse şi mai multă pică pe 
dânsul, prigonindu-l până în pânzele albe. 

Împăratul Amfitrion dacă văzu pe Ercule că încă de 
prunc creşte şi se face isteţ şi viteaz şi-l făcu copil de 
suflet, şi-l dete la tot felul de învățături pe la dascălii 
cei mai fruntaşi din lume, ca să ajungă iscusit cum altul 
pe lume ca dânsul să nu mai fie. 


Şi aşa trimise pe Ercule la cei mai vestiți meşteri 
de pe vremile acelea în a trage cu arcul şi nu puţină le 
fu mirarea lor când văzură că în scurt timp copilul nu 
numai învăţă meşteşugul săgetării, dar încă mi-i şi 
întrecu. 

Mai învăţă Ercule de la un alt dascăl acum să se 
lupte cu tot felul de arme; de la altul, citirea pe stele şi 
meşteşugul leacurilor; de la un cântăreţ vestit învăţă a 
cânta; şi astfel, tânăr fiind, copilul de suflet al lui 
Amfitrion ştia cât un om mare; ba încă şi mai mult şi 
mai bine. 

Nu mai putea de bucurie tatăl său Amfitrion, 
văzând pe Ercule că nu numai învăţat este, dar încă şi 
viteaz. 

Şi, ca să-l deprindă în ale bătăliilor, îl lua 
totdeauna cu dânsul, când mergea cu oastea; şi spun 
că acest Amfitrion într-o bătălie o duse cât trăi. 

Într-una din aceste bătălii, căzu tatăl lui Ercule, şi 
acesta rămase, împreună cu mumă-sa, sub ascultarea 
lui Eristeu, care se urcase în scaunul împărăției. 

Spun, măre, că odată Ercule, încă copilanaru fiind, 
ieşi afară la câmp şi acolo, singuratic, se puse pe 
gânduri şi cugeta la această ticăită de lume şi la ce are 
să ajungă el, fără tată şi fără povăţuitor. Vezi că el nu 
făcu ca acei tineri rămaşi de capul lor, care se aruncă 
în valurile lumii, aşa orbeşte; ci se socoti cum ar face el 
să apuce o cale bună, căci nu degeaba era el corcitură 
de zeu. 

Şi cum sta el acolo, dus pe gânduri, deodată i se 
arătară două femei, pe care nici el nu le văzuse de 
unde ieşiră. 

Amândouă aceste muieri, de boiul lor nalte, 
veneau către dânsul; una dintr-însele părea a fi mai de 
neam, căci umbla cu buna-cuviinţă şi era împodobită 


de o firească curăţenie, cu ochii aplecaţi de parcă se 
ruşina de ceva, cu înfăţişarea smerită, cu hainele albe 
şi sfiicioasă ca o fată mare; cealaltă muiere era grasă şi 
moleşită, sulemenită şi spoită, voind să se arate mai 
albă şi mai rumenă de cum era aievea, călca înţepată 
şi cu trupul ţeapăn, ca să arate a fi mai dreaptă de cum 
firea o lăsase; ochii ei sticleau şi era pieptănată şi 
pomăduită de-i sta părul lins; se tot uita asupra ei 
mereu, trăgea cu coada ochiului spre a vedea dacă o 
bagă în seamă cei de primprejur şi adesea întorcându- 
se ca să-şi vadă umbra, întocmai cum fac leliţele ce 
umblă să momească pe tineri. 

Sosind ele mai aproape de Ercule, pe când cea 
dintâi îşi căta de treabă, cea de a doua, dând pricină 
de vorbă băieţandrului, alergă către dânsul şi-i zice: 
„Ercule, Erculaş, te văd că stai încă la chibzuri, neştiind 
ce cale să apuci în lume; dacă vei să-ţi fiu prietenă, eu 
te voi călăuzi pe cărarea cea mai plăcută şi cea mai 
lesnicioasă, în care vei gusta toate mulţumirile vieţii, 
trăind fără a munci. Şi să nu te socoteşti că ai să te 
îndeletniceşti cu războiul sau cu alte trebi; nu, crede- 
mă; şi totuşi vei avea să-ţi alegi bucatele şi băuturile 
ce-ţi vor plăcea mai mult, lucrurile de care să se 
veselească ochii şi urechile tale şi de care mirosul şi 
pipăitul tău să se mulţumească; drăgălăşiile ce vor 
avea mai mulţi nuri pentru tine te vor mângâia şi vei 
avea să dormi cu poftă şi în cea mai mare moliciune; 
pe lângă acestea o să aibi la îndemână toate bucuriile, 
fără să te osteneşti ca să umbli după dânsele. lară 
dacă vreodată ar da ispită peste tine să te facă să simţi 
că are să-ţi lipsească ceva ca să nu-ţi poţi face viaţa şi 
mai drăgăstoasă, să nu te temi că te voi pune să-ţi 
oboseşti trupul şi mintea spre a le dobândi, ferească 
zeii! Voi face eu cum să te foloseşti de munca altora şi 


să nu aştepţi în deşert câştiguri de acolo chiar de unde 
n-ai alergat; căci eu dau celor ce vin după mine darul 
de a fi pretutindeni în largul lor.” 

Ercule, după ce o ascultă, zise: „Muiere, cum te 
cheamă pe tine?” „Prietenii mei, răspunse ea, îmi zic 
Fericirea, iară vrăjmaşii îmi zic Desfrânarea.” 

Atunci cealaltă femeie înaintând, zise şi dânsa: „Şi 
eu viu către tine, Ercule; cunosc pe născătorii tăi şi am 
pătruns în fiinţa ta încă de copil. Eu aşa cred că de vei 
apuca poteca care duce spre mine, vei ajunge odată, 
odată să străluceşti prin fapte măreţe şi frumoase şi 
atunci eu însămi voi fi mai omenită şi mai băgată în 
seamă de către oamenii cei buni. Eu nu te voi mâglisi 
deloc cu făgăduieli că o să dai numai şi numai peste 
plăceri, nu, eu te voi împinge tot spre adevăr, aşa 
precum este lăsat el de la Dumnezeu. Şi trebuie să ştii 
că orice este în adevăr cinstit şi frumos, Dumnezeu nu 
dă oamenilor fără muncă şi trudă. Dacă dar voieşti ca 
Dumnezeu să-ţi fie de ajutor, trebuie să te închini lui; 
dacă voieşti ca prietenii să te iubească, trebuie să le 
faci numai şi numai bine; dacă doreşti ca vreo ţară să 
te cinstească, trebuie să o slujeşti; dacă voieşti ca 
pământul întreg să-ţi dea roade din belşug, trebuie să 
munceşti la arătura câmpului; dacă îţi alegi mai bine să 
te înavuţeşti având turme, trebuie să îngrijeşti de ele; 
dacă cugeţi să ajungi mare prin războaie, dacă vei să-ţi 
scapi prietenii din robia celor răi şi să-ţi izbândeşti 
asupra  vrăjmaşilor, trebuie să înveţi meşteşugul 
războiului de la cei ce îl ştiu mai bine şi să te 
îndeletniceşti mereu a te folosi de învăţăturile lor; dacă 
vei să dobândeşti putere în trup, trebuie să-l deprinzi a 
se supune minţii şi a-i da mereu de lucru ca să se 
hârsească cu munca şi cu sudoarea.” 


Desfrânarea ar fi adaos atunci: „Înţelegi tu acum, 
Ercule, Erculaş, cât de obositoare şi lungă este calea 
fericirilor ce-ţi arată această femeie? Eu însă am să te 
duc la fericire printr-o cale mult mai scurtă şi mai 
lesnicioasă.” lară cealaltă femeie care era însăşi 
curăţenia de suflet sau cum i-am zice noi, Virtutea 
sufletească, se răsti către Desfrânare, zicându-i: 

„Nemernico ce eşti, ce bunătăţi ai tu în stăpânire? 
Şi ce plăceri poţi cunoaşte tu oare, dacă nu voieşti să 
faci nimic pentru a ţi le agonisi? căci nedând pas 
dorințelor nici să se ivească măcar, eşti saţiată mai- 
nainte de-a avea vreun gust; mănânci până a nu fi 
flămânzit; bei până a nu fi însetoşat. Spre a mânca cu 
poftă, tu te ţii după cei mai buni bucătari; spre a bea 
cu sete, cumperi vinurile cele mai scumpe, şi vara 
alergi în toate părţile ca să găseşti gheaţă; spre a trage 
câte un pui de somn, tu îţi iei nu numai plăpume 
călduroase, dar încă şi saltele de puf. Pe tine nu 
osteneala, ci trândăvia te face să cauţi somnul. Prin 
purtările tale cele netrebnice, tu dai ghes trebuinţei să 
se ivească până a nu o simţi. Astfel îţi înveţi tu 
prietenii: noaptea îi feşteleşti; iar ziua îi ţii amorţiţi de 
somn în minutele cele mai scumpe, când omul trebuie 
să meargă la muncă. Deşi eşti fără-de-moarte, 
Dumnezeu însă te-a gonit din ceruri, şi oamenii, cei de 
treabă, te dispreţuiesc. Sunetul cel mai măgulitor din 
toate, acela adică al vreunei laude, n-a ajuns niciodată 
până la urechile tale, şi n-ai stat câtuşi de cât faţă la 
vreo privelişte din cele ce farmecă pe om, pentru că 
niciodată n-ai făcut vreo faptă bună. Cine să mai 
voiască oare a crede cuvintelor tale? Cine să te scoată 
din nevoi? Care om de treabă ar mai cuteza să se 
amestece printre dezmăţaţii ce te urmează? Cei ce te 
însoțesc, dacă sunt tineri au trupuri neputincioase; 


dacă sunt bătrâni au suflete prostite; îngreunaţi în 
tinereţile lor cu o grăsime venită din trândăvie, ajung 
slăbănogiţi la nişte bătrâneţe necăjite, fiindu-le ruşine 
de ceea ce au făcut, ei se gârbovesc de aceea ce au să 
facă; ca unii ce au gustat din toate plăcerile la 
începutul vieţii, şi au păstrat numai şi numai trude 
pentru anii lor cei din urmă. Eu, dimpotrivă, sunt de la 
Dumnezeu; sunt cu oamenii cei de treabă; nici o faptă 
bună nu se face fără de mine, nici în cer nici pe 
pământ; mai mult decât orişicine, eu primesc de la 
oameni cuvenitele laude, ca una ce însoțesc cu iubire 
pe meşteşugar la lucrarea mâinilor sale, şi ca una ce 
sunt păzitoarea credincioasă a casei stăpânului; 
ocrotitoarea cu voie bună a  slujitorului; soția 
drăgăstoasă în ale păcii; surata statornică în ostenelile 
războiului; mijlocitoarea supusă a prieteniei. Cunoscuţii 
mei se bucură în plăcere de hrană şi de băutură, 
fiindcă nu şi le pregătesc de mai-nainte, ci aşteptând 
ca trebuinţa să-i îndemne şi apoi să mănânce şi să bea. 
Somnul lor este mai dulce decât al leneşilor, şi sunt 
buni bucuroşi a şi-l întrerupe, ca să nu-şi piardă 
treburile. Cei tineri sunt fericiţi, pentru că îi laudă 
bătrânii, şi cei bătrâni primesc cu mulţumire arătările 
de supunere ce le aduc cei tineri; acelora le place să-şi 
amintească de faptele lor din trecut, şi găsesc o mare 
mulţumire întru a îndeplini pe cele de azi; prin mine 
Dumnezeu îi iubeşte, prietenii îi doresc şi ţara îi 
omeneşte. După moarte, pomenirea lor nu se uită, ci 
rămâne lăudată în veci de veci. lată cum, Ercule, fiu al 
unor părinţi buni la suflet, ai putea, prin muncă, să 
dobândeşti cea mai de căpetenie fericire!” 

Ercule, după ce se întoarse acasă, prinse a cugeta 
asupra vorbelor celor două muieri, şi punându-le în 
cumpănă, i se păru că atârnă mai mult vorbele femeii 


celei îmbrăcate în alb. Se dete dar în partea ei cu 
hotărâre statornică de a merge pe calea cea spinoasă 
şi ostenitoare, numai să fie lăudat şi după moartea lui, 
că a lucrat împotriva apăsării, a nedreptăţii şi a 
lăcomiei. 

Şi de-atunci a rămas de zic cărturarii, când 
vorbesc despre cineva care se află între două nevoi, şi 
stă la chibzuri în care parte să se dea, că are dinaintea 
sa calea cea înfurcită a lui Ercule. 

Rămânând sub ascultarea mâne-sa, Ercule, când 
ajunse în vârstă, crescu şi se făcu un om gras şi voinic, 
spătos şi vânjos, cum nu era altul. Era oacheş şi înalt 
ca de opt palme şi jumătate; iară trunchiul trupului lui îi 
era otova. Perii capului nu-i erau creţi; dar stăteau 
turlu, burlu, cum se zice. Nasul îi era cam adus, ca de 
vultur, şi ochii albaştri. Era muncitor, nevoie mare, şi 
dacă la muncă nu-l întrecea altul, apoi nici la mâncare, 
nici la băutură nu se lăsa el mai prejos. 

Euristeu, îndemnat de neîmpăcata zeiţă a zeiţelor, 
puse pe bietul Ercule la nişte trebi aşa de grele şi de 
grozave, încât, nu ştiu cine de ar fi fost, n-ar fi putut să 
le isprăvească. Vezi că nu voia să mi-l crească, ci să 
mi-l prăpădească. 

Ercule se cam codi deocamdată şi nu prea avea 
poftă să se supună aşa de bună-voie la jug. Atunci 
Junona porunci unei zâne năbădăioase să tulbure 
minţile bietului Ercule, ceea ce şi făcu. lară dacă fură 
întrebaţi, cititorii de stele ai păgânilor, care, ziceau ei, 
că ştie să spună oamenilor voinţele zeilor, primi 
răspunsul că numai supunându-se tuturor poruncilor lui 
Euristeu va avea tămăduire Ercule. 

Auzind aşa, viteazul se duse singur de voia lui şi se 
supuse ca un mieluşel. 


Douăsprezece fură la număr trebile cu care îl 
însărcină Euristeu pe Ercule, şi pe toate le scoase la 
căpătâi. 

Acum fiţi numai urechi, dragii moşului, nepoţei şi 
nepoţele, ca să ascultați toate izbânzile ce făcu acest 
Ercule. 

Şi ca să nu pierdeţi şirul, luaţi în mână câte un 
răboj, şi să tăiaţi de câte ori vă voi zice eu, până s-o 
împlini numărul. 

Împăratul ştia că pe lângă ţara numită Nemeea se 
pripăşise un leu aşa de groaznic şi aşa de mare, cum 
nu se mai văzuse până atunci; şi era aşa de stricătoare 
bala de fiară, încât turmele de oi nu se mai stăveau 
prin preajmă de răul lui. 

Într-o zi chemă pe Ercule şi-i zise: 

„Ercule, să te duci în Nemeea să răpui leul ce zic 
oamenii că ar fi căzut acolo din lună, căci face mari 
stricăciuni”. 

Plecă viteazul, fără să zică nici un cuvinţel măcar. 
Îşi luă însă toroipanul, pe care şi-l cioplise el dintr-un 
lemn nodoros de măslin sălbatic, şi-l ferecase cu fier, 
arcul, tolba cu săgețile, şi ajungând acolo, unde mi-şi 
auzi un trosnet şi un pocnet prin pădure, de ţi se face 
părul măciucă în cap. Ce vă socotiți că era? O namilă 
de leu cât toate zilele de mare, de băgase pe toţi în 
grozile morţii. Spun, măre, că pielea lui nu se putea 
pătrunde cu săgețile, ori cu suliţele, atât de tare era. El 
îşi avea vizuina într-o văgăună de munte cu două guri. 

Ercule nu-şi pierdu cumpătul, ci trase într-însul cu 
o săgeată, trase cu două, trase cu toate săgețile ce le 
avea el în tolbă; dar, aş! unde să se lipească săgețile 
de pielea lui! Când ajungeau şi-l atingeau, nu-i făceau 
nici atâta stricăciune cât o pişcătură de purice. Leul se 
întărâtase, nevoie mare. Acum nu mai era chip să-l 


lase în pace. Trebuia să pice unul din doi. Atunci Ercule 
astupă o gură de-a vizuinii, intră la leu pe cealaltă 
gură, se repezi cu toroipanul lui, şi până să nu prindă 
de veste leul că se apropie de el, îi dete vreo două, trei 
lovituri în cap, de se făcu toroipanul numai ţăndări. 
Simţi lovituri; dar nu-i făcu vreun rău mare. Răcni leul, 
nenişorule, de se cutremurară toate prejmetele, de 
îngheţară de frică toate fiarele în culcuşurile lor, şi de 
se auzi cale de nu ştiu câte zile. Apoi începu a veni 
asupra voinicului, aruncând înainte-i din gură văpăi de 
foc şi fum ca să-l orbească. Dar Ercule, ţanţoş, cum îl 
lăsase pe el Dumnezeu, sări pe leu mai iute decât aţi 
gândi, şi, apucându-l cu mâna stângă de falca de sus, 
iară cu dreapta de cea de jos, trase cu atâta putere, 
încât îi despică gura drept în două. Leul se zvârcolea 
de durere, se învârtea în loc şi răcnea, de credeai că se 
luptă cu toate lighioanele pădurilor. Ercule îi mai dete 
vreo câţiva pumni în cap, chilomi de-ăia d-ai lui, 
îndesaţi, şi numai ce, ia cătă că leul începe a şovăi, şi, 
o dată, buf! căzu cu gaibele în sus. 

Ercule n-aşteaptă să moară bine, ci-l jupui de piele 
şi o luă cu sine. Cu această piele de leu se îmbrăcă el, 
căci era mare foarte, şi o purta în toată viaţa lui, 
slujindu-i drept scut, adecă pavăză, fiindcă nu răzbea 
printr-însa nici un fel de armă, şi din capul leului făcu o 
glugă în chip de coif. 

Pe atunci Ercule era burlac; văzând împăratul 
locului aceluia pe nume Tespiu, aşa vitejie de flăcău, 
ce-i plesni lui prin cap, să poftească pe Ercule acasă la 
dânsul. După ce îl lăudă pentru vrednicia şi voinicia lui, 
îi dete un ospăț de să se ducă pomina. Şi cum era de 
ostenit Ercule de la luptă, mâncă cât cincisprezece şi 
bău cât douăzeci şi cinci. Avea însă şi ce mânca şi ce 
bea; căci împăratul Tespiu pusese la masă mâncărurile 


cele mai bune şi cele mai scumpe din lume, şi nişte vin 
mai bătrân şi decât dânsul. Ercule îşi încălzi măseaua şi 
se cam turlăci, şi aşa cum era, îl puse împăratul într-o 
cămară unde să se odihnească singur, singurel. Acest 
împărat avea cincizeci de fete, şi în noaptea aceea pe 
toate le trimise la Ercule, câte una, una. voinicul, dârz 
cum era el de băutură, cu toate se iubi. Aceasta era şi 
voia împăratului, ca să aibă, adică, de nepoți nişte 
oameni tot unul şi unul, sămânță de voinic nu glumă. 

Apoi întorcându-se Ercule la împăratul Euristeu, 
ruda sa, cu ispravă făcută, îi spuse toată şiretenia; iară 
împăratul se luă pe gânduri, auzind de atâta vitejie. 

Aceasta este treaba săvârşită cu leul de la 
Nemeea. Una la mână. Tăiaţi, copii, la răboj, spre 
ştiinţă. 

Lui Euristeu, vezi, îi băgase în cap Junona, că 
Ercule odată, odată, are să-l dea jos de pe scaunul 
împărăției, ca să se pună el. Pentru aceasta tartoriţa îl 
tot îndemna să trimită pe Ercule să facă şi alte trebi 
anevoioase şi primejdioase, ca doar, doar, s-o cortorosi 
de el. 

Astfel fiind, împăratul chemă iar pe Ercule şi-i zise: 
„Să mi te duci, Ercule, să omori balaurul acela ce 
bântuie cuprinsurile de la Lerna.” 

Bietul Ercule nu mai zise nici pâs! Ştia, vezi, că 
astfel era orânda lui, şi o porni, luând cu sine pe un 
flăcăiandru, nepot al său, cu care se avea bine ca fraţii. 

Ajungând la Lerna, cercetă despre balaur, şi iată 
ce află: că era o idră, adică o scorpie grozavă, care 
locuieşte în smârcurile de pe-acolo, de unde iese şi 
nimic nu scapă zdravăn din ce întâlneşte în calea ei; că 
este rea, nevoie mare, că are aripi şi nouă capete, 
toate fără-de-moarte; cel din mijloc însă este mai mare 
decât toate. Când este necăjită varsă din ea venin şi 


fiere otrăvicioasă, şi tot ce atinge usucă până în 
măduva oaselor, arde şi pârjoleşte. 

Auzind aşa Ercule, merse înaintea ei. Nepotu-său 
venea după dânsul cu armele, şi gata a da lui Ercule pe 
aceea ce o va cere voinicul, când se va lupta cu 
Scorpia. Şi punându-se la pândă, trase o săgeată, trase 
două; când fu la a treia, unde ieşi, măre, Scorpia din 
smârc, şi năvală la Ercule ca să-l umple de balele sale 
cele veninoase şi să-l prăpădească pe el. Băiatul sta 
aproape de Ercule şi-i da când câte o săgeată, când 
sulița şi când paloşul. Dar balaurul nici habar n-avea: 
nu-i păsa lui de nici una din armele lui Ercule. Şi venind 
mai aproape dihania de balaur, unde mi se repezi la 
dânsul Ercule, şi luându-se la luptă dreaptă, mi-l 
strânse în braţe aşa de tare, încât îi ieşise ochii din cap 
cât pumnul. Atunci ceru Ercule paloşul, şi, hârşt! îi tăie 
un cap; şi mai hârşt! îi mai tăie unul. Dar se minuna ca 
de alta aia, când văzu că în locul capetelor tăiate, cresc 
altele la loc, îndoite. 

Atunci el zise nepotului său să dea pârjol unei 
păduri ce era pe-acolo p-aproape. lară, până să facă el 
aceasta, Ercule nu slăbi pe Idra de la Lerna nici cât ai 
da în cremene, ci o ţinea strâns în braţele sale cele 
vânoase şi legate, de s-o rupă în două şi să-i 
plesnească ochii. 

Intr-acestea Junona, văzând că Ercule are să 
biruiască, trimise în ajutorul Idrei, adică a balaurului, 
un stacoj (rac de mare) năprasnic cât o dihanie 
spurcată. Acesta cum veni, se dete la Ercule să-l apuce 
de picior şi mai multe nu. Se apără voinicul, vârtos; dar 
stacojul se dete pe furiş şi-l răni oarecum la călcâiul 
piciorului. Atunci Ercule, strângând în braţe groaznic pe 
Idră, odată se întoarse şi strivi stacojul cu piciorul. 


Apoi începu iarăşi lupta cu balaurul cel spurcat sau 
cu Idra de la Lerna; şi cum îi tăia câte un cap, îndată şi 
pârlea locul de unde tăiase capul cu tăciunii ce-i 
aducea nepotu-său din pădurea cea pârjolită, şi tot 
aşa, făcu până ce îi tăie toate capetele, şi până şi pe 
cel din mijloc mai marele. 

După ce o răpuse ca pe ea, Ercule avu grijă de a-şi 
înmuia vârful săgeţilor sale în sângele capetelor celor 
veninoase şi în fierea jigăniei, de şi le otrăvi astfel încât 
rănile ce făceau ele nu se mai tămăduiau. Apoi îi 
îngropă trupul şi capetele, şi puse deasupra un pietroi 
mare cât un munte. Şi, întorcându-se acasă, merse de 
se închină împăratului cu isprava ce făcuse. 

Două la mână. Crestaţi pe răboj, copii! 

Împăratul Euristeu mai porunci lui Ercule să-i 
aducă din Arcadia, vie, viuliţă, cerboaica cea cu 
coarnele de aur şi cu picioarele de aramă, pe care nici 
un vânător nu o putuse săgeta. 

Această cerboaică era una din cele cinci ciute cu 
coarnele de aur şi cu picioarele de aramă, ce păşteau 
pe nişte ţărmuri. Văzându-le Diana, una din zeițele cele 
de frunte ale păgânilor eleni şi romani, se luă după 
dânsele şi prinse patru din ele, pe care le înjugă la 
carul său; cea de a cincea însă, mai sprintenă de picior, 
scăpă şi fugi până ajunse în ţara Arcadia. Vedeţi că 
Junona voise să scape. Totuşi şi astă cerboaică Dianei 
fu închinată. 

Tocmai aici trebui să vină bietul Ercule după 
dânsa, şi o fugări, şi o urmări un an de zile încheiate, 
prin pădurea de la Menale. Văzând că nu o poate 
prinde, fiindcă fugea ca fulgerul de iute, Ercule o 
săgetă la un picior, o ajunse, o înhăţă de-a umerele, şi 
veni cu dânsa la împăratul lui. 


În cale întâlnindu-se cu Diana care era supărată 
foc pe dânsul pentru că-i rănise dobitocul ce-i era ei 
închinat, Ercule ştiu cum să facă să împace pe zeiţă, şi 
aduse cerboaica la Micena vie nevătămată. 

Trei la mână. Tăiaţi la răboj, pentru ţinere de 
minte. 

Împăratul Euristeu, ca să amărască şi mai mult pe 
Ercule, începu să scoată vorbă că a prinde o ciută nu 
este vreo treabă mare. Îi porunci deci să meargă în 
ţara Erimante ca să o scape de un îndrăcit de mistreţ 
ce o bântuia. 

Ercule plecă capul, nu zise nici bleau şi luă drumul 
spre acea ţară. 

În cale dete peste un Centaur, care îl primi în 
gazdă. Aceşti centauri erau nişte jivine, oameni până la 
brâu şi de la brâu în jos cai. Ei erau răutăcioşi şi beţivi, 
nevoie mare, şi nu da pace vecinilor, deloc, deloc. 
Numai câţiva dintre dânşii fură oameni de treabă. Cela 
ce găzdui pe Ercule îl ospătă şi-l omeni ca pe nu ştiu 
cine. De bucurie că avea un oaspe aşa ca Ercule, el 
dete cep la o butie cu vin foarte vechi, ce i-o dăruise 
Bachus, zeul vinului ş-al beţiei. 

Obştea centaurilor mirosind vinul se adunară cu 
mic, cu mare, la poarta centaurului ce primise pe 
Ercule în gazdă, şi cerură cu ameninţări să le dea şi lor 
din acel vin. Ei nu veniră cu mâinile goale. In loc de 
arme ei  întrebuinţau copaci scoşi din rădăcină, 
bolovani de piatră, tăciuni aprinşi şi  ţepuşe. 
Neascultând de vorbă, Ercule îi puse pe goană şi omori 
o mare parte dintr-înşii. Apoi plecă în treaba lui. 

Ajungând în Erimate, găsi vreme cu prilej ca să 
vază fiara cea sălbatică şi grozavă. După ce o zări, 
puse în gând ca să prindă dobitocul viu-viuleţ, şi aşa 


să-l aducă la împăratul. Aşa vru el, numai şi numai ca 
să arate că isprava fu şi mai şi. 

Pândi, deci, câteva zile ca să vadă ce apucături are 
acest îndrăcit de mistreţ; şi ce credeţi că mi-ţi văzu? 
Aoleo! numai gândindu-se cineva, îl apucă răcorile 
morţii. Era, neicuţă, dihania de gadină făcută otova cu 
cap, cu trup, cu tot. Când alerga după vreun vânat, 
sufla pe nări un duh rău de usca iarba unde mergea; 
colții lui erau ca secerile, şi dobora în drumu-i copăcei 
de trei ani, pe care îi atingea cu colții; avea nişte ochi 
zgâiţi de lovea pe om fulgerătura când se uita asupra-i 
şi un rât făcut ca din topor, şi cocârjat. 

Ercule făcu un laţ cu meşteşug, îl întinse pe unde 
ştia el că are să treacă fiara sălbatică, şi se pitulă cât 
colea într-un tufiş. 

Nu zăbovi mult, şi numai ce iacătă că vine 
mistrețul, grohăind din rât şi duduind pământul; iară 
cum dete în laţ rămase locului. Se smâci, fiara 
sălbatică, se zbătu; dar toate opintelile îi fură deşarte. 

După ce-l lăsă să se mai domolească o toană, 
frământându-se ca să scape din laţ, unde mi se apropie 
şi Ercule de el, puse mâna pe râtul lui şi, luându-l de-a 
umeri, plecă cu el. Unde mi-ţi începu, nenişorule, să 
mi-ţi guiţe ăl mistreţ, de se auzea cale de nu ştiu câte 
conace. Altul în locul lui Ercule de ar fi fost, nesmintit 
că ar fi asurzit. 

Când văzu împăratul Euristeu această nemetenie 
de dobitoc, până într-atâta se sperie, încât o rupse de-a 
fuga şi se ascunse într-un chiup de aramă. 

Patru la mână, băeţi. Tăieţi, tăieţi cu toţii la răboj. 

Râse Ercule până se strâmbă de moliciunea lui 
Euristeu; dar se alese cu atât. 

„Stăi măi că ţi-o fac eu, cugetă Euristeu, ai râs tu 
de mine, am să te fac şi eu pe tine de râsul lumii.” 


Şi chemă pe Ercule şi-i zise: 

„Voinicule, eu îţi poruncesc să mi te duci să cureţi 
gunoiul vitelor lui Augia împărat.” 

Se mâhni în sufletul său Ercule când auzi că-l 
trimite să facă lucrări de argat, el, care se bizuia a se 
lupta cu zeii. Însă era supus şi trebuia să asculte de 
poruncă. Dar, ca şi treaba aceasta să fie vrednică de 
dânsul el se socoti să o facă astfel, cum alţi oameni să 
n-o poată săvârşi nici în douăzeci de ani. 

Augia acesta, împărat la Elida, era foarte avut în 
vite. Avea turme nenumărate de tot soiul, aşa încât nici 
nu le mai da de căpătâi, şi nici numărul văcarilor, al 
hergheliilor şi al ciobanilor ce le păşteau nu-l mai 
cunoştea. Şi fiindcă n-avea destule grajduri, staule şi 
coşare unde să-şi adăpostească atâta sumedenie de 
vite, le lăsa a mânea noaptea pe câmpie, sub 
acoperământul cerului. După o vreme îndelungată, 
câmpiile din ţara Elida, atât se încărcase de gunoi şi de 
băligar, încât nici iarba nu mai creştea. Ercule se 
înfăţişă înaintea lui Augia şi se legă că el poate să-i 
curețe câmpiile numai într-o zi. 

Auzind aşa împăratul îi făgădui să-i dea zeciuială 
din toate felurile de vite, numai să-i facă astă treabă. 

Ercule se puse de abătu din matca lor două râuri 
prin acele câmpii pline de băligar, şi de-abia, câine- 
câineşte, putu să urnească din loc acea murdărie, cu 
ajutorul undelor celor repezi ale acelor râuri. 

Când îşi văzu a doua zi împăratul Augia câmpiile 
curate şi iarba încolţind din nou, se sperie şi el; şi fiind 
din firea lui om zgârcit, îşi luă vorba înapoi şi nu mai 
voi să dea nimic lui Ercule, zicând că el a trebuit să 
facă treaba aceasta, deoarece îi poruncise împăratul 
Euristeu. Mai târziu îşi scoase Ercule din capete şi 
asupra lui Augia, căci merse asupra lui cu război, îl 


bătu şi puse în locu-i pe fiul acelui împărat, carele era 
om drept şi curat la inimă. 

Ercule se întoarse şi spuse împăratului Euristeu ce 
ispravă făcuse. 

Cinci la mână, copii. Tăiaţi vârtos la răboj, ca să 
trecem la alta. 

Euristeu se bătea cu gândurile, cum de nu se 
prăpădeşte Ercule; şi nu ştia ce treabă grea să-i mai 
dea, numai şi numai să-i răpună capul şi să scape de 
dânsul. 

Auzind de nişte păsări grozave ce bântuia ţara 
Stimfale, trimise pe Ercule să le nimicească. 

Acestea erau nişte păsări cu capul, cu ciocul şi cu 
aripile de fier; ghearele lor erau încârligate şi mai 
ascuţite decât ale pisicilor. Zeul războiului le învățase 
cum să se ia la bătaie cu oştile, când le aducea asupra 
lor cineva. Ele îşi scoteau câte o pană şi dau vârtos cu 
dânsele, ca şi cu nişte sulițe. Erau aşa de multe şi de 
mari aceste păsări, încât opreau razele soarelui, când 
se ridicau ele în zbor, de se făcea întuneric pe pământ. 
Trăiau în smârcurile Stimfale, hrăpeau la vite şi la 
oameni, cu care se hrăneau; iară când vedeau că vreo 
oştire umblă să le răzbească, ele zburau într-o pădure 
deasă şi înaltă, de unde nici dracul nu le mai putea 
scoate. 

Ercule, ducându-se să se bată cu ele, întâlni în 
cale-i pe Minerva, zeiţa înţelepciunii, care îi dădu un fel 
de tobă de aramă, cam ca daiereaua, şi îi prinse mult 
bine. 

Ajungând la smârcurile unde trăiau acele păsări, 
cum văzură ele pe Ercule, fugiră în pădure. Viteazul 
ocoli pădurea întreagă bătând din daierea. Păsările se 
speriară şi ieşiră la luminiş. Atunci voinicul de Ercule mi 
se puse pe ele cu arcul său, şi le săgetă una câte una, 


până ce le răpuse pe toate; şi scăpă ţara de o aşa 
pacoste. Şase la mână. 

Tăiaţi, tăiaţi mai iute la răboj ca să nu se uite. 

N-apucă voinicul nici să mi se odihnească bine de 
ostenelile drumului şi ale luptelor, şi numai iacătă că 
Euristeu îl trimise să-i aducă taurul din Creta. 

Ştiţi ce era acel taur? 

Spun să fi fost un împărat pe nume Minos, foarte 
fălos şi mândru, ca toţi grecii, de! ce să zici. El se lăuda 
a fi mlădiţă de zeu, şi că toate poftele i le împlineşte 
acel zeu. Şi după cum se vede treaba cam aşa şi era. 
Într-o zi el rugă pe Neptun, zeul mărilor, să-i trimită din 
mare vreo jiganie, şi se făgădui că i-o va aduce jertfă. 
Zeul îi împlini rugăciunea trimiţându-i un taur grozav. 
Acest taur era alb ca zăpada şi frumos, cum nu se mai 
văzuse până atunci pe lume. Lui Minos împărat îi fu 
milă să răpună o aşa frumuseţe de vită. O trimise deci 
la turmele sale şi aduse jertfă zeului un alt taur de-ai 
săi. 

Zeul se supără foc. Şi de ce atâta inimă albastră? 
Au doară nu cunoştea zeul ce poamă de oameni sunt 
elenii, că nu se ţin de vorbă? Sălbătici şi înrăutăţi pe 
taurul ieşit din mare până într-atât, încât nu se mai 
putea apropia nimeni de dânsul. Nu numai atât, dar 
turbarea acestui taur merse până acolo de bântuia şi 
Creta şi ţările de prin preajmă, şi nimic nu scăpa teafăr 
dinaintea acestui dobitoc grozav. 

Ercule, dacă ajunse, aruncă arcanul, îl apucă de 
coarne, încălecă pe dânsul şi nu-l slăbi până ce nu mi-l 
domestici. Se smâci taurul, o rupse de-a fuga prin 
crânguri şi prin smârcuri, se scutură, azvârli din 
picioare, dar toate opintelile lui cele năbădăioase 
rămaseră deşarte; căci Ercule odată pe dânsul, nu-l 
mai putea clinti din loc, de-ar fi făcut el nu ştiu ce. 


Şi astfel aduse împăratului Euristeu pe acest taur 
îmblânzit ca un miel, pe care îl trimise în staulul său. 

Aceasta fu a şaptea treabă isprăvită de Ercule 
după porunca împăratului Euristeu. Şapte dar la mână. 
Tăieţi, tăieţi la răboj. 

Cu toate necazurile ce întâmpina Ercule în aceste 
grele lucrări cu care era însărcinat, el nu-şi uita nici de 
zei, ci înfiinţa nişte sărbători în lauda lor. De aceea şi 
zeii îi făcură nişte daruri, numai bune pentru vitejia sa, 
pe care am socotit că nu e bine să le lăsăm, fără a 
pomeni ceva de ele. Aşa, Minerva, zeiţa înţelepciunei, îi 
dete un ştergar bun de leac. Vulcan, făurarul zeilor, îl 
dărui cu un toroipan şi cu o platoşă sau pieptar de fier 
nerăzbătut; Neptun, zeul mărilor, îi dete un armăsar 
sireap de sărea şapte hotare; Mercur, alergătorul 
zeilor, îi dete o pală, de să pui firul de păr pe tăişul ei şi 
suflând să se reteze; Apollon, zeul soarelui, îi dete un 
arc mai săgetător decât razele soarelui. Ceilalţi zei îl 
dăruiră fiecare cu ce avea mai bun. Pentru aceasta 
Ercule nu voi a rămâne mai prejos decât dânşii, ci-şi 
arătă recunoştinţa sa când fu de se sculară uriaşii sau 
novacii cu răzmeriţă asupra zeilor. Atunci el mi se puse 
pe dânşii, omori o mare mulţime şi scăpă pe zei de 
ruşinea ce erau să paţă. 

Cu toate acestea, când se întâmpla să facă cuiva 
zeii vreo nedreptate, el nu se sfia a le o spune verde în 
ochi, şi se silea să îndrepte lucrul. Astfel s-a întâmplat 
cu Prometeu pe care cu nedrept îl osândise Joe ca să-l 
chinuiască un vultur rozându-i rărunchii. 

Altă dată vă voi povesti mai pe larg şi basmul lui 
Prometeu. Deocamdată să ştiţi numai că Ercule, cum 
zări pasărea rupând cu lăcomie  ficaţii bietului 
Prometeu, încordă arcul, şi săgeata ce zbură dintr-însul 
se opri drept în trupul vulturului carele muri într-o 


clipeală de ochi. Atunci dezlegă pe Prometeu şi-i dete 
drumul. Vru Joe să mai facă niţică gălăgie; dar îşi cătă 
de treabă, vezi că nu vru să strice hatărul lui Ercule. 

Impăratul Euristeu nu ştia ce treabă anevoioasă să 
mai găsească a da lui Ercule. Aflând însă că un împărat 
anume Diomede, care domnea în Tracia, avea nişte 
iepe aşa de rele, încât le hrănea cu carne de om, 
trimise pe Ercule să facă ce-o şti el, numai să-i aducă 
acele iepe. Işi frecă mâinile de bucurie împăratul 
Euristeu, socotind că de astă-dată are să i se înfunde 
lui Ercule. 

Viteazul nu zise nici cârc. Plecă capul înaintea lui 
Euristeu ca un supus şi porni ca să-i împlinească pofta 
inimii. 

Când ajunse acolo, ce să-i vază ochii? Patru iepe, 
sirepe şi năbădăioase, legate cu căpestre de fier la 
nişte iesle cu totul şi cu totul de aramă. Procletul de 
Diomede le da nutreţ numai carne de oameni. lepele 
se sălbătăciseră şi se făcuseră rele, nevoie de cap; vezi 
că se spurcaseră la sânge de om, şi asta fu de-ajuns ca 
să le facă a nu se mai putea apropia nimeni de ele. 

O aşa neomenie Ercule nu o putu lăsa 
nepedepsită. Chemă pe Diomede la luptă, îl răpuse pe 
el şi îl dete iepelor de-l mâncară ca pe dânsul. Cu 
această faptă Ercule le îmblânzi, puse mâna pe ele şi le 
aduse la împăratul Euristeu. Acesta le închină zeiţei 
Junona, dându-le drumul într-un munte. 

Opt la mână. Tăiaţi numaidecât la răboj, copii. 

Pe vremea aceea întrolocându-se o seamă de 
viteji, porecliţi argonauţi, spre a merge să aducă 
berbecele cel cu lâna de aur pe care îl furase un 
oarecare elen, veniră şi la Ercule de-l rugară să meargă 
şi el cu dânşii. Voinicul nu aşteptă să-i zică de două ori; 
ci se sculă, se duse cu dânşii şi se întoarseră 


izbânditori, după ce Ercule făcu cele mai mari isprăvi 
de vitejie. 

Altă dată vă voi spune, dragii moşului, de voi mai 
avea zile, şi basmul acesta cu berbecele cu lâna de aur 
şi cu argonauţii. 

Fata împăratului Euristeu auzise că împărăteasa 
Amazoanelor avea o cingătoare cum nu se afla alta pe 
lume. Vezi că-i era dăruită de către zeul războiului, pe 
nume Marte, pentru că se deosebise în bătălii, ca o 
vitează a  vitejilor, şi pentru vrednicia ei de 
împărăteasă. Îmi poftise fata împăratului ca să aibă ea 
acea cingătoare; şi d-ar fi fost barem ceva de dânsa, 
nu ţi-ar fi necaz. Îmi poftise Dumneaei, zic, ca să o 
aibă, fiindcă ştia că la curtea tătâne-său se afla un om 
verde şi harnic, care face pe dracul în patru şi nu se 
întoarce buzat de la slujba cu care îl însărcina cineva. 

Se rugă deci de tatăl său ca să poruncească lui 
Ercule să i-o aducă. Atâta aştepta şi Euristeu; căci el nu 
mai ştia unde-se poate să fie vreo primejdie mare, ca 
să trimită pe voinic acolo. 

Amazoanele acestea erau nişte muieri viteze, care 
nu vroiau să ştie de nimeni. Ele locuiau singure. 
Bărbaţii lor trăiau despărțiți de dânsele într-o cetate. O 
dată pe an aveau şi ei voie să vină la dânsele. Ele se 
luptau cu oricine se scula asupra ţării lor, şi mai 
adeseori ele biruiau. Erau nişte muieruşte cu care nu 
se putea juca cineva, că-i lua părul foc, de ar fi fost, el 
acolo, de şapte palme în frunte. 

Ercule se întovărăşi, deci, cu câţiva prieteni de-ai 
lui, cu care se avea ca nişte fraţi, şi cu o seamă de 
oaste, se puseră în nişte corăbii, şi plecară pe mare, 
tala, tala, până ce se pomeniră la ţara Amazoanelor. 
Aci dacă ajunseră, Ercule nu vru deocamdată să-şi 
pună mintea cu nişte muieri, ci trimise soli la Ipolita, 


împărăteasa acelor Armazoane, să-i spună pentru ce 
venise. 

Ipolita, ca o femeie înţeleaptă ce era, şi aflând de 
Ercule cel vestit în războaie şi voinic fără seamăn, îi ieşi 
întru întâmpinare cu gând ca să-i facă pe voie. 

Coropeşniţa de Junona, însă, îşi vâri coada şi aci. 
Vezi că ea purta sâmbetele lui Ercule, şi ar fi voit să-l 
facă şi de ruşine, şi să piară de pe faţa pământului. Luă 
deci chip de Amazoană, se amestecă printre dânsele şi 
începu a striga cât îi lua gura, cutreierând ţinutul lor: 
„Săriţi, surioarelor, toate cu toatele, că iată nişte străini 
venit-au şi ne răpiră pe împărăteasa”. 

Când auziră muiereturile despre una ca asta se 
adunară numai într-o clipeală, ca frunza şi ca iarba, 
alergând pe capete, care de care să ajungă la mare 
mai curând, şi să dea năvală asupra corăbiilor. Unele 
alergară călări, altele pe jos, unele cu părul vulvoi, căci 
n-avuseseră vreme nici cozile să şi le lege; iar altele 
numai cu câte o ţoală aruncată pe dânsele, aşa de-a-n 
fuga. 

Cum ajunseră la țărm, unde mi-ţi începură a 
arunca în corăbii, care cu pietre, care cu bulgări, care 
cu zburături de lemne, care cu săgeți şi care cu ce găsi 
la îndemână, de să chisăgească pe Ercule şi pe ai săi, 
şi să le răstoarne corăbiile ca să se înece în mare, şi 
mai multe nu. 

Ercule văzu că nu e glumă; şi de-ar fi crezut-o la 
început că e glumă, dar se încredinţă că nu e bună. leşi 
deci la țărm cu ai săi, şi unde mi se încocleţi o luptă de- 
alea de credeai că n-are să se mai aleagă nici praful de 
ei şi de ele. Adică să te ferească Dumnezeu de bătaia 
muierească, când se-ndârjesc ele. Da, nene, muierile, 
orbiş, de zvânta. Nici că se mai uita unde da. Dădeau 


cu caii peste oamenii lui Ercule şi îi călcau în picioare 
ca pe nişte omizi. 

Dar dădeau şi oamenii lui Ercule de răpăia. Se 
bătură în suliţi, dar ele se făcură ţăndări. Scoaseră apoi 
paloşele şi se loviră cu nemilostivire. Scoaseră şi 
mulierile securile lor cele cu două ascuţişuri şi nu se 
lăsau mai prejos decât bărbaţii. Să nu te ducă 
Dumnezeu vreodată să mai vezi asemenea bătălie. 

Şi aşa se luptară zi de vară până-n seară. lară 
Ercule se întorcea într-un călcâi, şi sta faţă totdeauna 
unde era primejdia mai mare şi războiul mai 
înverşunat. Unde da el, pălea! 

Când fu înspre seară, răzbi Ercule cu ai săi pe 
muieri şi le luară în goană. Acuma măcelărire! Nici una 
din muierile ce căzură în mâinile voinicilor nu mai 
scăpă cu viaţă. Unii le târau de cozi ca pe nişte otrepe. 
Alţii mi ţi le snopeau şi mi ţi le striveau sub genunchi 
ca pe nişte alte alea; iară pe altele, pe unde mi le 
ajungea, pe-acolo le lua Avram sporul. 

Ipolita, împărăteasa Amazoanelor, cea care ar fi 
voit să-şi dea cingătoarea (brâul) din capul locului, fără 
să se mai facă atâta vărsare de sânge, căzu roabă în 
mâinile lui Ercule cu brâu cu tot. 

Nouă la mână. lute, iute, tăiaţi la răboj, precum ca 
să se ştie. 

Împlinind şi a noua poruncă a împăratului Euristeu, 
Ercule se întorcea acasă agale, cu corăbiile; pe drum 
însă se abătu şi pe la Troia cetate. Când acolo, peste 
ce socotiți că dete? Dete peste fata împăratului din 
acea cetate, pe nume Esiona, legată cu lanţuri la țărm, 
care plângea şi se tânguia de-ţi rupea inima. 

lară dacă o întreba Ercule de ce plânge, şi se 
încerca să o împace, mângâind-o, ea îi spuse că tată- 
său o pusese acolo că să vină o iasmă din mare şi s-o 


mănânce; fiindcă aşa ziseseră popii lor, că printr- 
aceasta adică, se va cobori îndurarea zeilor peste ţara 
lor, şi va ostia ciuma ce bântuia biata poporime. Lui 
Ercule i se făcu milă de dânsa, o dezlegă din lanţuri, şi 
aşteptă acolo până ce ieşi jivina cea spurcată din mare. 
Cum o văzu, Ercule se năpusti asupra ei cu toroipanul, 
îi luă mirul din frunte şi o dete cu gaibaracele în sus. 

Plecând şi de aci, Ercule ajunse la ţara unor fraţi 
pre nume Poligon şi Telegon, stăpânitorii acelei ţări. 
Aceşti nelegiuiţi, de cum vedea că vreun străin a sosit 
în ţara lor, îl silea să se ia la trântă cu dânşii. Şi fiindcă 
ei erau foarte dibaci în meşteşugul de a se lupta, 
trânteau pe toţi, şi apoi îi chinuiau grozav până 
mureau. 

Chemând şi pe Ercule la luptă, acesta numai cu o 
mână îi răsuci, îi răbufni la pământ, ba încă scăpă 
omenirea de nişte astfel de împărați bătăuşi, ce tot 
căutau oamenilor ceartă cu lumânarea, trimiţându-le 
sufletele să se plimbe în bezna tartarului. După care 
Ercule se întoarse la Micena. 

Mai aflând Euristeu că un uriaş anume Gerion avea 
nişte vaci năzdrăvane, cum nu se mai găseau altele pe 
lume aşa de frumoase, chemă pe Ercule şi-i porunci să 
i le aducă din pământ, din iarbă verde. 

Ercule se supuse ca un miel. Vezi că n-avea 
încotro. Cercetă el despre acest Gerion, şi află că şade 
într-o ţară spre soare-apune, adică pe unde este astăzi 
ţara spaniolilor, că este un novac năprasnic, care are 
trei trupuri, că are păzitor la cireadă un câine cu două 
capete, ieşit din întunecimea iadului, şi un balaur cu 
şapte capete. Aceste iezme aşa de bine păzeau 
cirezile, încât nici vânturile nu se puteau apropia de 
ele. 


Şi deschizându-şi ochii în patru, îşi dădu cu 
socoteală că pentru această treabă are să verse multe 
năduşeli. Luă deci cu dânsul o ceată de ostaşi, tot unul 
şi unul, intră în corăbii şi o porni către apus; şi merse, 
şi merse, până ce ajunse. In drumul său curăţi mai 
multe ţări de toate gadinile şi jivinile sălbatice, astfel 
încât pe-acolo, până şi în ziua de azi nu se mai află nici 
urs, nici lup, nici altfel de jigănii de soiul acestora. 
Venind la un loc unde nişte munţi despărţea marea de 
ocean, Ercule puse umărul şi împinse munţii în dreapta 
şi în stânga de făcu loc apelor să se împreune. El făcu 
această treabă ca să rămână de pomenire că a trecut 
şi el pe acolo; şi de atunci munţii aceştia şi până acum 
de-amândouă părţile apei, se numiră stâlpii lui Ercule; 
iară azi, acelui loc i se zice strâmtoarea de la Gibraltar. 

lară dacă ajunse la ţara uriaşului cu vacile, se luă 
la luptă cu câinele cel cu două capete, şi luptase, şi 
luptase, până ce abia, abia Ercule dovedi pe acel dulău 
şi-l omori ca pe el. Apoi se apucă şi cu balaurul. Se mai 
luptase Ercule cu balauri, dar ca acesta nu-i mai 
dăduse de ochi. Totuşi el nu se lăsă până nu mi-l făcu 
şi pe acesta mici fărâme. 

Atunci luă cireada şi o băgă în corăbii. Avu şi 
pentru ce se lupta. Căci, dreptul lui Dumnezeu, aşa 
vaci, nici el nu mai văzuse. 

Când, unde-mi venea, nene, uriaşul de Gerion, cel 
cu trei trupuri, cu o falcă în cer şi cu alta în pământ ca 
să-şi ia cireada înapoi. Făcea nişte sărituri ca de trei 
conace. Ercule nu-l mai păsui, ci întinzând arcul, mi-l 
ochi tocmai în piept, unde pasă voinicului mai mult, şi 
trase cu săgeata. Atâta fu de-ajuns, căci mi-l pironi 
locului, gâlgâind sângele dintr-însul ca dintr-o altă aia. 

Plecând de acolo cu vacile, străbătu nouă ţări şi 
nouă mări, şi prin tot locul lăsă câte un semn de vitejia 


sa, curăţând ţările de tâlhari şi de haidamaci, şi 
înființând oraşe şi cetăţi frumoase. Şi ajungând la ţara 
uriaşilor, se luă cu dânşii la luptă. Săgetă pe unii, tăie 
pe alţii, toroipăni pe cei mai mulţi şi mi-i cărăbăni ca pe 
ei. Cei ce mai rămaseră se îmblânziră ca nişte miei, şi-i 
cerură iertare. Ercule îi lăsă în mila Domnului. 

De aci, tot întorcându-se, se cobori la uscat într-o 
tară pe marginea mării ca să se mai odihnească 
oleacă, după atâta muncă. Şi cum sta el într-o rână şi 
începuse a aromi, numai iacătă că-mi vine şi spune lui 
bietul Ercule că unul din taurii cirezii s-a răznit de 
turmă şi şi-a luat lumea în cap, punânduşi coada pe 
spinare. Viteazul se sculă numaidecât, se luă după 
dânsul, şi cată-l în sus, cată-l în jos, până ce-l găsi 
închis într-unul din staulele lui Erice, stăpânitorul unei 
ţărişoare mici. Pasămite îi plăcu şi lui un aşa dobitoc, şi 
prinsese milă de dânsul; d-aia poate mi-l şi închisese. 
Mai cu seamă că era şi de pripas. 

Ercule i-l ceru. Erice nu se împotrivi. Îi zise numai 
să se ia cu dânsul la luptă de-a pumnii, şi cine va birui, 
al lui să fie dobitocul. Ercule nici că mai încape vorba 
că priimi. Şi-şi şi găsise Erice cu cine să se puie. 
Incepură deci a se pumnui şi a se ghionti, de le 
scăpărau măselele. Şi cât ţinu lupta, nu ştiu, zău, dacă 
apucă şi Erice să dea vreodată. Dară Ercule ştiu că mi-i 
căra mereu la chilomi de-ăia de-ai lui, până ce mi-l 
răbufni şi mi-l culcă binişor la pământ de nu mai văzu 
soarele cu ochii cât cucu. 

Şi luându-şi taurul, se întoarse la cireada lui. 
Plecând şi de acolo, se tot apropia de casă. Când fu la 
poalele unor munţi, unde se pusese să mai facă un 
popas, pizmătăreaţa de Junona, care se tot ţinea de 
câra bietului Ercule, trimise asupra cirezii lui o streche 
d-alea năbădăioase, şi-i risipi cireada de vaci. 


Voinicul simţi de unde îi vine pocinogul ăsta; se 
sculă, deci, şi dânsul, fără măcar să crântească, sui 
munţii, cobori văile, răzbi şesurile, şi-şi adună cireada 
la loc. Câteva din vaci ce se rătăciseră prin prăpăstii 
mai rămaseră pe-acolo. Ercule le lăsă pe acestea; iară 
ele se sălbăticiră cu totul. 

Şi astfel, nel câtinel, ajunse acasă. Împăratul 
Euristeu, cum văzu vacile, nu mai putu de bucurie şi se 
apucă de le închină Junonei. 

Zece la mână, copiii moşului. Tăiaţi vârtos la răboj. 

N-apucă să răsufle bine bietul Ercule, şi iată că 
iarăşi îl chema împăratul şi-i dete porunca ca, mort, 
copt, să facă ce-o şti el şi să-i aducă mere de aur din 
grădina Esperidelor. 

Basmul despre această grădină vi l-am povestit 
altă dată şi ţineţi minte că Joe, luând de zestre nişte 
mere de aur când se căsători cu Junona, le răsădise în 
grădina unor fete foarte frumoase ce aveau darul de a 
cânta prea mângâios, şi le dase în păstrarea lor. 
Grădina astor fete era la poalele unor munţi despre 
soare-apune, deasupra căror munţi şedea unchiaşul 
Atlas sau Atlante. Acesta cu umerii lui sprijinea toată 
bolta cerului din ceea parte de lume. Şi, ca să nu poată 
lua cineva cu japca din aceste merişoare, zeul cel 
puternic dete fetelor un balaur grozav, spaima lumii, ca 
să fie paznicul grădinii. 

Plecând Ercule să caute grădina Esperidelor, 
întrebă şi în dreapta şi în stânga despre locul unde s-ar 
afla ea; şi întâlnind pe un fiu de-ai lui Marte, zeul 
războiului, îl întrebă şi pe dânsul; acesta în loc să-i 
spună despre ceea ce îl întreba, îl chemă la luptă. Vezi 
că nu-l cunoştea că el este Ercule viteazul. Ercule nu se 
codi, dar Marte, care ştia ce poate osul lui Ercule, 
temîndu-se să nu mi-i omoare copilul, se amestecă şi el 


în luptă. Atunci Joe aruncă cu trăsnetele, şi căzând 
fulgerul între dânşii, îi despărţi. 

După ce află drumul către grădina Esperidelor, 
Ercule dete peste ţara unui uriaş pe nume Anteu. Acest 
novac avea putere, nevoie mare. Nu putea nici un 
călător să treacă prin ţara lui; căci, de cum simţea 
novacul, silea pe bietul călător să se lupte cu dânsul. 
Lui îi venea neted, vezi bine, să se lupte, coşcogeamite 
namilă de om, cu oamenii de boiul nostru, căci pe toţi îi 
omora. Cu capetele de la oamenii pe care îi omora 
uriaşul făcuse o capişte tatălui său Neptun şi îi mai 
lipsea vârful; îi mai trebuia, adică, un cap de om. 

Cum văzu pe Ercule, îi zâmbi mustaţa, gândindu- 
se că acum o să-şi sfârşească detot capiştea cu capul 
lui Ercule; dar o păţi meşterul nostru, căci lupta cu 
Ercule îi fu de capul lui. 

Ercule, dacă îl chemă la luptă Anteu, nu se dete 
înapoi, ci se încleştară amândoi, şi începură a se duce 
unul pe altul. Când Anteu pe Ercule, când Ercule pe 
Anteu. Şi se luptară, şi se luptară, până ce lui Anteu, 
slăbindu-i puterile, buf! căzu la pământ. Dar odată sări 
drept în sus, odihnit şi întărit în putere, de parcă nu se 
luptase de când lumea. Vezi că ţărâna era muma lui; şi 
el avea darul că de câte ori va osteni şi-l va trânti 
cineva, de atâtea ori muma lui să-i dea puteri noi. 
Ercule nu ştia de una ca asta. De trei ori trânti Ercule 
pe Anteu, şi de trei ori Anteu se sculă împuternicit din 
nou. Însă, după ce simţi Ercule ce dar are Anteu, îl 
apucă odată bine în braţe, îl ridică în sus de n-atingea 
cu picioarele de pământ, îl strânse ţeapăn, şi-l ţinu aşa, 
până ce îi frânse mijlocul, îl năbuşi cu strânsoarea, şi-l 
făcu să-şi dea sufletul în mâinile satanei. 

Atunci Ercule trecu înainte, şi, ostenit fiind de 
drum şi de luptă, se puse pe o pajişte frumoasă şi 


adormi. Pasămite el trecuse peste alte hotare, fără să 
ştie. Locul unde adormi Ercule era pe moşia unor 
oameni pitici, ce se numeau pigmei. Aceşti oameni 
erau ca de o şchioapă de-nalţi, îşi aveau şi ei împăratul 
lor, oastea lor, adică, cum i-am zice noi, ceata lui 
Baboi, şi adesea se luptau cu cocori care veneau şi le 
stricau holdele. Muierile acestor pigmei, când erau de 
trei ani, năşteau copii; când erau de opt ani, 
îmbătrâneau. Cetățile şi colibele lor erau făcute din coji 
de ouă. Ei erau zăcaşi la inimă şi aveau pizmă, cât nu 
se poate spune, pe oamenii ceilalţi care sunt lăsaţi de 
la Dumnezeu precum firea i-a făcut. 

Cum văzură pe Ercule dormind, tăbărâră pe dânsul 
şi mi-l legară pe de toate părţile cu frânghii de ale lor, 
astfel încât cuprinseseră pe Ercule ca într-o vârşe. 
Ercule nici nu simţea ce făptuiau aceşti pigmei, fiind el 
în somn. Când începură însă să-l lovească în cap, 
parcă-l pişcau puricii, şi se deşteptă. Deschizând ochii, 
se văzu legat cobză, şi pe acei pigmei, ca frunza şi ca 
iarba primprejurul lui. Râse viteazul când se simţi aşa 
legat şi ferecat. Dar odată, smucind, se sculă drept în 
sus, legăturile pârâiau, parcă n-ar fi fost zdravene, şi 
căzură jos de pe dânsul. Atunci voinicul de Ercule îi 
culese de pe jos ca pe ciuperci, îi îndesă în pielea lui 
cea de leu, de care nu se despărţea nici cât ai da în 
cremene, îi luă de-a spinare şi plecă cu dânşii în treaba 
lui. 

Procopsiţii din ziua de azi, când vor să arate că 
bucherul ce se potriveşte unor oameni învăţaţi şi îi 
cleveteşte, ori nemernicul ce se potriveşte oamenilor 
cu vază, cari au făcut fapte mari, şi îi ponosluieşte; 
când vor să arate, zic, că aceştia sunt oameni de nimic, 
le zic pigmei. Noi însă, pe limba poporului nostru, la 


nişte astfel de oameni, le zicem mişei, ori mici la suflet, 
sau neghina omenirii. 

Şi aşa cum vă spusei, după mari osteneli şi 
anevoioase trepădări, ajunse Ercule în cele din urmă la 
acea grădină a Esperidelor, ca să ia mere; şi cum dete 
de balaur, păzitorul grădinii, se luă la luptă cu el, îl 
birui, îl făcu bucățele, bucățele cu paloşul şi puse mâna 
pe mere. 

Pe când se brodise a fi Ercule în partea locului, un 
împărat din preajmă care auzise pe aceste fete, numite 
Esperide, cântând, îi rămase inima la ele şi i se 
scurgeau ochii după dânsele. Puse o seamă de slujitori 
de-ai lui ca să le pândească şi să le răpească. 

Odată, feţele ieşind să se joace prin livezi, răpitorii, 
cum le văzură afară din grădină, deteră năvală asupra 
lor, le înhăţară şi fugi cu dânsele la ţărmul mării, acolo 
unde îi aştepta corăbiile cu care veniseră şi le închiseră 
bine. Apoi ei, veseli că şi-au împlinit slujba, se puseră 
pe țărm să-i tragă o sfântă de mâncare şi apoi să 
plece. 

Abia istovise Ercule pe balaur, şi numai iacătă că 
se pomeni cu unchiul fetelor că vine şi-i spuse cele ce 
s-au întâmplat cu dânsele. Ercule nu pierdu nici o cirtă 
de timp ci, ducându-se la faţa locului, dădu peste 
hrăpitori încă la masă stând. Cum mi-i văzu viteazul, 
unde mi se apuca şi mi le dete o snopeală până ziseră 
că nu sunt ei, şi nu-i putu scoate din mâna lui cu viaţă 
nici Aghiuţă. Scăpă dar fetele de la robie, şi le lăsă 
paşnică stăpânire asupra grădinii; iar el se întoarse cu 
merele la împăratul lui teafăr şi nebiruit, precum îl 
făcuse mă-sa. 

Unsprezece la mână. Tăiaţi copii la răboj, precum 
ca să se ştie. 


În cele mai de pe urmă i se înfundase şi 
împăratului Euristeu. Nici el nu mai ştia ce poruncă să-i 
mai dea. Ce-i trăsni lui prin cap însă; mai trimise pe 
Ercule să-i aducă din iad sau din Tartar pe câinele cel 
cu trei capete, cu măsele de fier şi cu dinţii de oţel, cu 
gând că acum i se va împlini şi lui Ercule şi îi va 
rămâne oasele pe-acolo. Spun la cărţile păgânilor că 
acel câine ce se numea Cerber, speria cu lătrătura sa 
cea grozavă nu numai pe oameni, ci şi sufletele 
morţilor care erau în iad. Hăuia Tartarul când lătra el şi 
răsuna de se auzea până în înfundăturile cele mai de 
jos ale împărăției lui Pluton. 

Viteazul nu se spăimântă deloc nici de această 
poruncă, precum nu se spăimântase nici de celelalte ce 
le împlinise până acum, el începu să se gătească 
vârtos; căci ştia el cu ce gând i se dau nişte asemenea 
porunci. 

După ce cercetă şi află de câte se ştiau despre 
locuinţa sufletelor celor morţi, Ercule porni, şi ajungând 
la poarta iadului, intră înăuntru. Coborându-se, 
umbrele fugeau de dânsul, ca de altă aia, şi se 
ascundeau; numai umbra unui viteaz, pe nume 
Meleagru, fost oarecând tovarăş de-al lui în luptele ce 
avusese să înfrunte, îi stătu în cale şi-l rugă ca, după ce 
se va întoarce pe pământ între cei vii, să ia el de 
nevastă pe sora sa Deianira, ce rămăsese în casa 
tătâne-său. Ercule îi făgădui. Mergând mai-nainte, 
Ercule văzu pe Teseu, un voinic foarte vestit, ca şi 
dânsul, legat şi ferecat în lanţuri. Acesta îşi întinse 
mâinile către Ercule, ca la un viteaz ce era, şi-l rugă să- 
| scape de acolo. Ercule nu întârzie, ci îi rupse lanţurile 
şi-i dete drumul de la o aşa grea osândă ca a 
Tartarului. 


Şi mergând mai-nainte, dete peste  Alcesta. 
Aceasta era o femeie, care până într-atât îşi iubise 
bărbatul, încât se dete morţii de bunăvoia ei pentru 
dânsul. Admete, soţul ei, dobândise de la zei darul de a 
nu muri, dacă în ceasul când i se vor sfârşi zilele, ar 
găsi pe cineva care să voiască să moară în locul lui. 
Ceasul lui din urmă sosi. Dar nimeni n-avu poftă să-şi 
închidă lumea cu iadul. Atunci Alcesta, soţia lui, pentru 
dragostea ce avea către dânsul, se înfăţişă înaintea 
morţii şi o rugă ca mai bine s-o ia pe dânsa, numai să 
lase pe bărbatul ei să trăiască. Ercule o scoase şi pe 
aceasta din iad şi o dete bărbatului şi copiilor ei înapoi. 

Şi, văzând pe Cerber, câinele cel îngrozitor de 
mare şi rău cum nu s-a mai pomenit câine să fie, se luă 
la luptă şi cu dânsul. Acum altă nevoie: trebuia să 
umble cu băgare de seamă, ca să nu-l omoare. Se 
luptă ce se luptă, şi venindu-i bine lui Ercule, îl apucă 
de după ceafă, îl supuse şi-l legă bine. Proserpina, soţia 
lui Pluton, zeul iadului, văzându-i voinicia, îl primi ca pe 
un frate. Însuşi Pluton îl lăsă să iasă la lume cu Teseu, 
cu Alcesta şi cu dulăul de Cerber, pe care îl ţinea de 
zgardă. Şi nici că se putea altfel; căci Ercule nu s-ar fi 
lăsat fără aceasta, odată cu capul. 

După ce arătă lui Euristeu pe Cerber, Ercule îl 
aduse înapoi, şi-l lăsă să-şi păzească iadul lui precum 
fusese el orânduit. 

Douăsprezece la mână. Aceasta este cea din urmă 
treabă ce săvârşi Ercule din porunca lui Euristeu. 
Tăiaţi-o şi pe asta la răboj şi mai numărați o dată. 

Aşa este, dragii moşului, că sunt douăsprezece în 
cap? Săvârşind aceste mari şi nemaiauzite fapte, 
douăsprezece la număr, afară de alte nenumărate 
vitejii mai mărunte, Ercule căta acum să se însoare de 
a doua oară, căci nevasta lui cea dintâi murise. Până 


una, alta însă mai făcu nişte isprăvi, între care şi pe 
aceea că pedepsi pe un împărat anume Buziris pentru 
cruzimile lui. Acest împărat domnea peste oamenii cei 
negri la pieliţă şi se dusese vestea de răutatea lui. O 
lume se plângea de nedreptăţile ce făcea. Pe lângă 
acestea, el jertfea pe toţi străinii pe cari îi prindea pe 
moşia lui. Rugul ce ridicase el întru cinstea zeilor lui 
pentru aceasta adesea fumega. Ercule puse mâna pe 
el, şi-l junghie şi pe dânsul deasupra chiar a 
jertfelnicului nelegiuirilor sale. 

Pe atunci împăratul Euritu dase sfară în ţară că 
cine va putea să-l biruiască pe dânsul şi pe fiii lui la 
întrecere cu arcul, după acela îşi va da pe fii-sa lola. 
Aflând despre aceasta, Ercule se duse drept la acel 
împărat şi îi spuse că el a venit în peţit. Şi luându-se la 
întrecere, Ercule îi rămase pe toţi. 

Dar împăratul Euritu, tot tărăgăna cu azi, cu 
mâine, până ce Ercule, dacă văzu care încotro merge 
treaba, îşi cam mută gândul şi plecă în ale sale. Tocmai 
pe atunci un oarecare tâlhar furând împăratului nişte 
iepe, acesta cu fiii lui bănui că Ercule i-a făcut 
bosmoaoa. Unul din fiii împăratului se luă după dânsul 
şi ajungându-l, merseră împreună să caute iepele. 
Sosind la o cetate şi urcându-se într-un turn, Ercule 
arătă fiului împăratului iepele cum păşteau pe câmp, şi 
îi zise să se ducă să şi le ia. Fiul împăratului se prefăcu 
că nu le vede, şi-i tot răspundea cam în doi peri. Vezi, 
Doamne, ca şi când Ercule le-ar fi furat. Lui nu-i ieşise 
din cap, adică gândurile ce le avusese de la început cu 
tată-său împreună. Doară că nu zicea. Ar fi poftit 
Dumnealui ca tot Ercule să meargă să i le dea în mână, 
cum am zice mură în gură. Ercule nu putu să sufere 
ruşinea ca să fie el bănuit de hoţ, dete brânci fiului 


acestui împărat din vârful turnului, şi nici praful nu se 
alese de el până jos. 

Din ciuda acestui omor Ercule se îmbolnăvi. Şi 
neştiind ce leacuri să ia pentru boala ce avea el, merse 
la capiştea lui Apollon, şi popii îi spuse că nu va avea 
tămăduire, fără numai dacă se va vinde pe el şi va robi 
măcar un an de zile; iară banii ce-i va prinde din 
vânzarea lui, să-i dea împăratului, tatăl omorâtului, 
drept răscumpărare pentru sângele fiului ce a pierdut. 

Ercule se supuse, se lăsă a fi vândut, făcând 
precum îi ziseră popii. Fu cumpărat însă de o 
împărăteasă pe nume Omfala. Drăgălăşiile împărătesei 
făcu pe Ercule să se piardă de iubire pentru dânsa, 
uitând făgăduiala ce făcuse când era copilandru; şi ca 
să poată ajunge mai cu înlesnire aproape de 
împărăteasă, ceru a fi îmbrăcat muiereşte ca roabele; 
se legă cu maramă la cap, şi cu furca în brâu, se 
nevoia a toarce. 

Învăţând a răsuci fusul, Ercule şedea toată ziulica 
pe un scăunaş la picioarele împărătesei Omfala, 
scurgându-i-se ochii după dânsa, şi mi-ţi torcea, nene, 
de nici una din roabe nu-l putea ajunge. Tortul lui 
Ercule era şi mai subţire şi mai frumos, şi mai mult 
decât al tuturor roabelor. Îşi uitase viteazul de voiniciile 
lui de mai-nainte şi se dase trândăviei pentru un cap 
de muiere. Nu se putea ruşine mai mare pentru un 
viteaz ca dânsul să lâncezească ca un trântor. 

Văzându-l împărăteasa ajuns în astfel de hal, şi 
mândră că a înjugat pe leu, supunându-l şi 
îmblânzindu-l ca pe un mieluşel, numai cu farmecul 
nurilor ei, îl îndrăgi şi ar fi voit să stea lângă dânsa cât 
va trăi şi ea. 

Aceasta însă nu putu să ţină mult. Căci voinicul, 
dezmeticindu-se din ameţeala dragostei, nu se mai 


putu suferi a fi îmbrobodit, ci ruşinându-se de fapta lui, 
ca să ajungă el aşa de muieresc, se smulse din 
legăturile în care îl ţinea farmecul Omfalei şi, lepădând 
de la sine prilostirea în care căzuse, fugi de acolo, ca şi 
când ar fi scăpat din puşcă, măcar că împărăteasa 
Omfala ar fi voit să-l ţină cine ştie cât. 

După ce scăpă de robie bun zdravăn însănătoşit, şi 
mai făcu câteva isprăvi, acest viteaz îşi aduse aminte 
de făgăduiala ce dase fârtatului său Meleagru, când 
fusese în împărăţia morţilor, că va lua pe sora sa de 
soţie, şi se duse la curtea împăratului Ineu pentru acest 
sfârşit. 

Acest împărat, tatăl lui Meleagru, avea o fată pe 
nume Deianira, frumoasă de pica, şi tânără şi fragedă 
ca un boboc de trandafir. Ercule ajunse tocmai când 
erau adunaţi mai mulţi flăcăi ca să se ia la luptă, şi 
care din toţi va birui, acela să ia de nevastă pe 
Deianira. Între alţii era şi un anume Achelo, 
stăpânitorul unui râu făcător-de-rele, carele avea 
putere, nevoie mare. Celorlalţi flăcăi, dacă văzură pe 
aceşti doi viteji, le pieri pofta de luptă şi se cărară de 
pe acolo. Rămânând numai ei doi, Ercule se încleştă la 
luptă cu Achelo, şi lupte-se, şi lupte-se, până ce Ercule 
dovedi pe Achelo. Atunci acesta se făcu un balaur mare 
şi începu lupta din nou. După ce se mai luptară, ce se 
mai luptară, Ercule dovedi şi pe balaur. Achelo nu se 
lăsă, ci se făcu un taur şi astfel iarăşi începu să se 
lupte. Văzând aşa Ercule, unde mi-şi puse toate 
puterile, şi apucând pe taur de coarne, mi-l răsturnă în 
râul ce stăpânea el, şi care se numea ca şi dânsul, ba 
încă îl lăsă ciont şi de un corn; iară Achelo, de ruşine, 
se dete afund, şi mi-şi petrecu veacul cu amar şi cu 
ocară acolo, înstrunat şi înjghebat în albia apelor sale. 
Zânele însă de pe ţărmuri umplură acest corn cu roade 


şi cu flori de care începură a creşte cu spor şi 
îmbelşugare, după ce Ercule priponi pe acest înrăutățit 
Achelo; şi de atunci, toată lumea priveşte acel corn ca 
un semn fericit de rodire şi de belşug, şi de-aceea când 
auziţi de Cornul abundanţii pe procopsiţii din ziua de 
astăzi, să ştiţi că acolo se duc ei cu gândul, când vor să 
arate belşugul prin alte însemnări. 

Ercule luă de soţie pe Deianira şi plecă. Pe unde 
ajungea, curăța ţările de jăpcani şi de oameni răi, 
învăţa poporimea cum să-şi muncească câmpurile mai 
cu folos, şi ajuta pe toţi apăsaţii ce-i cereau ajutor. 

Ajungând cu soţia sa pe marginea unei gârle ce 
venise mare, dete cu ochii de centaurul Nesu. Ştiţi de 
altă dată ce este centaur. Totuşi este mai bine de două 
ori decât niciodată. Centaur era om până în brâu şi de 
la brâu în jos cal, adică o jiganie cu patru picioare, cu 
şale de cal şi cu trunchiul de om. 

Acest centaur, ce vă spusei că se chema Nesu, 
trecea gârla pe oameni în cârcă, te miră pe ce lucru de 
nimic. Văzând şi pe Ercule cu nevasta, el fu gata a-i 
trece soţia dincolo peste gârlă. Ercule apucă înainte şi 
se mira că n-aude pe centaur venind după dânsul. Se 
întoarse să se uite. Când, ce să-i vadă ochii? 
Nemernicul de centaur o luase la sănătoasa cu 
Deianira în cârcă. Pasămite îi plăcu şi lui o aşa 
bucăţică, şi voi să o ia cu japca ca să se drăgostească 
cu dânsa. Ercule nu-l lăsă să se sfinţească, el care 
curăța de pe faţa pământului pe toţi jăpcanii, ci unde 
mi-ţi întinse arcul, puse o săgeată întrînsul, d-alea 
înveninate cu sânge de-al ldrei, îi dete drumul şi mi-l 
plesni aşa de bine încât acolo rămase, şi începu să 
gâlgâie sângele dintr-însul gârlă. 

Dar şi diavolul de centaur i-o făcu. Căci având cu 
dânsul o cămaşă nouă, o înmuie în sângele lui ce se 


otrăvise din veninul săgeţei, şi i-o dete Deianirei 
zicându-i: 

„Ţine această cămaşă şi o păstrează bine. Când 
vei vedea că soţul tău îţi este necredincios şi-i alunecă 
ochii după alte muieri, dă-i-o să se îmbrace cu dânsa, şi 
se va aprinde de dragoste pentru tine, încât nu va şti 
ce să mai facă şi cum să te giugiulească”. Proasta de 
muiere crezu. Luă cămaşa şi o ascunse de ochii lui 
Ercule. 

Nu mult după această întâmplare veni la Ercule 
nişte oameni şi-l rugară să le dea o mână de ajutor 
împotriva unui împărat, care le tot căta vrajmă şi se 
sculase pe nedrept asupra lor. Ercule, săritor precum 
firea îl lăsase pe el când auzea de nedreptăţi, n-aşteptă 
să i se zică de două ori; atât de bucuros mergea el să 
stârpească asupririle; se puse în capul asupriţilor, şi 
biruinţa fu a lui. lară, dacă văzu că este aproape de 
împărăţia lui Eurite, cel care v-am spus mai sus că era 
tat-al lolei, şi aducându-şi aminte Ercule că nu-şi ţinuse 
cuvântul, se hotărî a-l pedepsi. Se ştie cum Ercule 
întrecuse pe Eurite şi pe fiii săi în a trage cu arcul, şi 
cum apoi împăratul se codi a-i da fata de nevastă. 
Acum merse asupra lui, şi chemându-l la război, omori 
şi pe Eurite, şi pe ai săi fii, iară pe lola o luă roabă şi 
porni cu dânsa întru ale sale. In drumul său ajunse pe 
un piept de pământ ce se întinde în mare, şi dând 
peste o capişte a lui Joe, voi să aducă jertfă tatălui său. 

Pentru aceasta trimise un om de-ai săi, Lichas, ca 
să ceară de la nevastă-sa o cămaşă curată, Deianira 
află de la acest trimis că lola este roabă la Ercule. Ea 
ştia că Ercule fusese în peţit la lola înainte de a o lua 
pe dânsa de nevastă, şi cum auzi acum că lola căzuse 
roabă la bărbatu-său, fu cuprinsă de patima temutului. 
Îşi aduse aminte Deianira de vorbele ce-i zisese 


centaurul Nesu, şi de cămaşa ce-i dase el, şi se bucură 
în sufletul ei că are să facă pe Ercule să se uite numai 
la dânsa. Muierea tot muiere este. Şi, frecându-şi 
mâinile de bucurie, scoase cămaşa cea muiată în 
sângele centaurului cel blestemat şi o dete trimisului 
ca să o ducă la stăpânul său. Acesta îşi împlini slujba. 
Ercule luând cămaşa o îmbrăcă şi porni la capişte că 
să-şi aducă jertfa. Băgă de seamă însă că afurisita de 
cămaşă se lipi de pielea lui şi începu a-l frige. Dete să 
se dezbrace de dânsa, dar ea atât se lipise încât se 
făcu una cu pielea lui şi-l pârjolea de parcă era pus pe 
jăratic.  Simţind Ercule nişte astfel de usturimi 
prăpăditoare, până într-atât se supără, încât apucă pe 
Lichas de-un picior şi îl azvârli drept în mare ca pe-o 
altă aia; iară el, voind cu dinadinsul a-şi smulge de pe 
trup blestemata de cămaşă, ea se sfâşia cu carne cu 
tot din trupul lui în mâinile sale. 

Când auzi Deianira de una ca aceasta, se mâhni 
până în adâncul sufletului; şi după ce văzu că nu mai 
este mântuire pentru bărbatul său, se duse şi ea şi-şi 
făcu seama singură. 

Vezi că tocmai atunci înţelese şi ea că fu amăgită, 
şi cât rău făcuse soţului său. 

Ercule, nemaiputând de durerea focului celui 
mistuitor ce-l pătrunsese până la ficat, porunci 
oamenilor săi să ducă pe un vârf de munte lemnele 
trebuincioase spre a face un rug. Când fu gata rugul, el 
se sui deasupra şi rugă pe toţi oamenii săi ca să-i pună 
foc, spre a scăpa de muncile cele groaznice ale 
usturimii ce-l chinuiau. Toţi se codeau şi nu cutezau să 
facă o astfel de faptă. Numai un voinic anume Filoctet, 
fiind de firea lui mai milos, se înduioşi de suferinţele lui 
Ercule, se apropie de rug şi îi dete foc. Pentru această 


faptă Ercule îi dărui săgețile sale cele purtătoare de 
moarte. 

Flăcările cuprinzând rugul, un râuleţ vecin ieşi din 
matca lui spre a aduce oarecare uşurare lui Ercule cu 
apele sale, dar găsi rugul înconjurat de nori, şi tunete şi 
trăsnete grozave ieşind din acei nori. 

Şi de-atunci a rămas de zic şi astăzi oamenii cei 
procopsiţi, când vor să arate că şi-a luat cineva capului 
vreo belea, de care nu poate scăpa, fără numai odată 
cu viaţa, d-atunci a rămas, precum vă spui, de zic: A 
dat peste cămaşa ori tunica lui Nesu. Noi însă, pe limba 
noastră cea necioplită, zicem, când dă omul peste o 
astfel de nevoie: sapa şi lopata are să-l scape. 

Păgânii spun că în acei nori ce se coborâse peste 
rugul lui Ercule, era Joe, zeul zeilor lor, ce venise a 
ridica pe Ercule în ceruri. Când sosiră prietenii lui 
Ercule şi voiră să-i ia cenuşa de acolo, nu mai găsiră 
din trupul lui nici prăfuleţ. 

Joe, după ce-şi urcă copilul în ceruri, stărui de 
Junona să se împace cu Ercule şi să-l primească ca pe 
un copil de suflet. Junona se înduplecă, şi după ce îl 
cunoscu de copil de suflet, îi dete de soţie o zeiţă. Cum 
bag seamă i-a fost teamă Junonei ca să nu se apuce 
fiul său de suflet de berbantlăc prin cerul lor, şi d-aia 
căută să-l însoare cât mai curând. lară Joe puse pe 
Ercule în rândul zeilor celor mari. 


ERCULAN 


(Cântec din Mehadia, unde erau băile cele vechi 
închinate zeului Ercule) 

Plecat-au în zori 

Trei surori la flori, 

Sora cea mai mare 

S-a dus înspre mare, 


Sora cea mezină 

Pe mal, în grădină, 
Sora cea mai mică 
Şi mai sălbatică 

S-a dus, măre, dus 
Pe Cerna în sus. 
lar în urma lor 

Mulţi voinici cu dor 
S-au luat cântând 
Ş-au venit plângând. 
lată-un căpitan 
Căpitan râmlean 

Că mi se iveşte 

Pe mal se opreşte, 
Cu Cerna grăieşte; 
„Neră limpezie, 

Stai de-mi spune mie, 
Despre trei surori 
Plecate din zori.” 
„Sora cea mai mare 
S-a dus către mare 
Pe Dunărea-n jos 
La un plai frumos; 
Sora cea, mezină 
S-a dus din grădină. 
Peste nouă munţi, 
In codrii cărunţi. 
Sora cea mai mică 
Şi mai sălbăţică 
Plânge colo-n stâncă 
La umbră adâncă. 
„Ercul, Erculean, 
Căpitan râmlean, 

Işi repede calul 


De răsună malul, 
Ş-ajunge-ntr-un zbor 
La stânca cu dor. 
„leşi, fată, din piatră 
Să te văd odată!” 
„Cum să ies din piatră 
Că sunt goală toată 
Şi mă tem de soare... 
Nu m-o soarbe oare?” 
„Să n-ai nici o frică, 
Fată sălbăţică, 

Că te-oi lua în braţă 
Să mai prind la viaţă, 
Şi te-oi coperi, 

Şi mi te-oi feri 

De vânt şi de soare, 
De-a lor sărutare.” 
„Bădiţă, bădiţă, 

De-ţi sunt drăguliţă, 
Soţie de vrei, 

De vrei să mă iei, 

Mă scoate din stâncă, 
Din umbra adâncă, 
Să-ţi ies la lumină 

Cu inima plină. 

„ Ercul, Erculean, 
Căpitan râmlean 
Calcă peste piatră 

Şi iată că-ndată 
Lumii se arată 

O dalbă de fată 

Albă, goală toată, 
Vie şi frumoasă, 
Dulce, răcoroasă, 


Cu păr aurit, 

Pe umeri leit. 

Cât o şi zăreşte, 

Soarele s-opreşte 

Şi faţa-i s-aprinde, 

Şi raza-i se-ntinde 

Ca un sărutat 

Lung şi înfocat, 

lar cel Erculean, 

Căpitan râmlean, 

Mi-o apucă-n braţă, 

De prinde la viaţă, 

Mi-o strânge la piept 

Ş-o legănă-ncet, 

Şi-i face-n răcoare. 

Departe de soare 

Cuib de floricele Ivite la stele. 
(V. Alecsandri). 


Acest cântec se cântă pe la Mehadia şi peste Olt. 
Locuitorii îi zic cântecul lui Elcovan sau Ercovan. 

Ce se dovedeşte prin aceasta? 

Că romanii din care ne tragem noi, când au venit 
în părţile acestea şi s-au statornicit aci, au dat peste 
apele cele mântuitoare de la Mehadia. Că ei au 
închinat aceste ape lui Ercule, ca nişte păgâni ce erau 
ei, pentru că aveau, după credinţa lor, atâta virtute, ca 
şi Ercule, de se luptau cu boalele şi le învingeau. 
Pentru aceasta cei mai procopsiţi dintre dânşii, i-au 
scos şi cântec, care a rămas de pomenire şi până în 
zilele noastre. 


PROMETEU 


Ecatombă. Focul sacru. Cutia Pandorei. 


Spune la cărţile păgâneşti că la începutul 
începutului lumii erau numai zei şi zeițe. Pe-atunci, 
mai-marele zeilor se numea Saturn, ori Cronos, ceea ce 
pe limba noastră se tâlcuieşte Timpul sau Vremea. 
Acest zeu, de teamă să nu-şi piardă scaunul domniei 
sale zeieşti, îşi înghiţea copiii; de cum îi năştea 
nevastă-sa. Aceasta nu mai putea de dor să aibă şi ea 
un copil; şi astfel o întoarse şi dânsa la şiretlic. Odată, 
când născu gemeni o pereche de pui de zei, pe Joe şi 
pe Junona, în loc să-i dea soţului ei să-i mănânce, îi 
ascunse; iară lui Saturn ori Cronos îi dete doi bolovani 
de piatră, înfăşaţi în scutece, de-i înghiţi. Nătărăul de 
domn al zeilor nu simţi. Ar fi putut să-i dea şi altceva, 
că el tot ar fi înghiţit! atât era de nătâng. 

Joe, după ce se făcu măgădău mare, răsturnă pe 
tat-său din scaunul domniei, se puse el în locu-i, apucă 
trăsnetele şi fulgerele în mână, şi apoi, să te ţii pânză 
să nu te rupi! căci pe oricine cuteza să se scoale 
asupra lui, îl rostogolea din înaltul cerului, trăsnit şi 
fulgerat. 

Uriaşul Prometeu, văr bun cu Joe, şi din firea lui 
blajin, drept şi ocrotitor al asupriţilor, adesea mustra pe 
Joe pentru nelegiuirea ce săvârşise, dând pe tat-său jos 
de pe scaun. 

Din pricina aceasta mai-marele zeilor se uita la 
dânsul tot chiondorâş şi îi vorbea cu gura altuia, cum 
se zice. Prometeu, dacă văzu aşa, trăia mai deoparte 
de adunarea zeilor, cu frate-său Epimeteu, şi se puse 
pe fel şi fel de născociri. 

Mai întâi, ce-i veni lui în minte, se apucă de făcu 
din humă nişte oameni, după chipul şi asemănarea 
zeilor. Apoi le dete suflet din însăşi viaţa lui de zeu. 

Nemaiputând de bucurie că izbutise a-şi face soţi 
cu care să-şi petreacă urâtul în singurătatea lui, 


departe de adunarea zeilor, începu să se joace cu 
dânşii, ca nişte copilandri nevinovaţi ce erau ei cu toţii. 

Auzind Joe chicotele lor de râs şi zgomotul ce 
făceau ei zbenguindu-se şi jucându-se, când de-a Baba- 
oarba, când de-a Leapşa ori d-a Feţele, se duse să se 
uite ce putea să fie asta. Gând văzu el oamenii 
asemenea loruşi, încruntă sprinceana şi se oţări de 
supărare. Pasămite Joe crăpa de necaz cum de să nu-i 
trăsnească lui prin cap, ca el să fi făcut această 
minune. Vedeți Dumneavoastră, hem (sic!) el 
nepriceput, hem (sic!) el cu pizmă, că de ce altul să 
facă ceea ce el nici cu gândul nu gândise, necum să se 
fi apucat să facă, netrebnicul! 

Tăcu, deci, că n-avea încotro. Prometeu însă, care 
n-avea la inima lui nici un vicleşug, îşi învăţă pe soţii 
săi, cum să fie ascultători, cum să fie de treabă şi cum 
să se teamă de zei. Ba încă îi îndemna să le aducă şi 
jertfe. 

Văzând aşa Joe, de ce mergea, d-aia se întindea ca 
pecingenea: ba, lasă-mă în casă; ba, lasă-mă sub pat; 
ba, lasă-mă şi în pat, povestea ăluia. Nu se mulţumi el 
să-i aducă jertfă oamenii câte o vită; ceru să-i aducă 
câte zece deodată, ba câte cincizeci, ba câte o sută. 

Bieţii oameni făcură cum li se ceru, numai să se 
arate că sunt supuşi. Lui kir Zevs, adică jupânul Joe, îi 
râdea mustaţa când vedea atâta hoit: lua tot, şi 
oamenilor nu le lăsa nici măcar cât să pună pe-o 
măsea. Vedeţi lăcomie de zeu! 

Asemenea jertfe de câte o sută de vite deodată se 
numiră ecatombe. 

De-acolo au luat cărturarii vorba de zic, când se 
face vreo măcelărire de oameni care se ţin tare de 
vreo cugetare, ori se jertfesc dorinţele mai multora 
pentru gustul unuia singur, d-acolo, zic, s-a luat 


cuvântul de scrie în cărţi: că în cutare, ori în cutare 
pricină s-a săvârşit una sau mai multe ecatombe. Noi, 
pe limba noastră groasă, dar sănătoasă, zicem: la 
cutare, ori cutare lucrare s-a făcut mare prăpăd de 
oameni. S-a făcut pe gustul cutăruia, dar s-a făcut 
mare jertfă de popor. 

Se mâhni până în suflet Prometeu când văzu până 
unde merge calicia zeului zeilor. Nu vedea el oare că 
Joe se pusese cu dinadinsul să amărască şi să 
necăjească fiinţele făptuite de dânsul? 

Astfel fiind, pizmaşul de Joe începu a trimite 
oamenilor pe pământ fel de fel de trude, de necazuri şi 
de nevoi. Prometeu, cum simţea de unele ca acestea, 
numaidecât punea mâna pe aceste răutăţi şi le 
închidea într-un tronişor ce şi-l făcuse într-adins pentru 
aceasta. 

joe să se dea de ceasul morţii, când vedea 
făpturile lui Prometeu tot vesele, tot fără-de-griji. Vezi 
că ştia, tartorul, ce poame le trimitea el peşcheş; nu 
ştia însă ce făptuia Prometeu, până când făcu ce făcu 
şi află. 

Cu cât Prometeu se punea şi cruciş şi curmeziş, ca 
să-şi ocrotească făpturile, cu atâta cererile calicului de 
Joe se încordau şi poftea la jertfe. 

Atunci Prometeu se duse drept la dânsul şi-i zise 
că e păcat de Dumnezeu să ia omului şi cenuşa din 
vatră; căci de va merge tot aşa, bieţii oameni ai lui au 
să ajungă în sapă de lemn, să rămână fără vite, fără 
nimic, ca nişte muritori de foame. Il rugă dar să se 
îndure ca să le lase şi lor măcar jumătate din jertfele ce 
i le vor aduce. Joe se înduplecă şi primi ca, odată 
pentru totdeauna, acum la început să-şi aleagă partea 
ce-i va plăcea din jertfe, ca astfel cealaltă parte să 
rămână oamenilor pentru chiverniselile lor. 


Prometeu, după ce se învoi cu Joe, vru să cerce 
până unde merge priceperea şi isteţimea lui Joe ca un 
mai-marele zeilor. Pentru aceasta porunci de tăie un 
bou, şi alese toate cărnurile launloc, peste care puse 
pielea şi pe deasupra burta şi măruntaiele; iară la altă 
parte puse toate oasele curățate de carne, peste care 
întinse grăsimea. 

După ce aşeză jertfele astfel, chemă pe Joe să-şi 
aleagă partea. Acesta, cum veni şi văzu grăsimea 
lucind deasupra, până într-atâta îl orbi lăcomia, încât 
odată puse mâna pe dânsa şi zise: „Aceasta să fie 
partea mea”. 

Râse Prometeu înfundat de prostia lui Joe, dar nu-i 
arătă aievea. 

Când văzu Joe însă că sub grăsime erau numai 
oase, se ruşină; voi să-şi ia vorba înapoi, dar nu putu, 
căci erau mai mulţi martori de faţă când făgăduise că 
se va mulţumi cu partea ce-şi va alege; şi aşa rămase 
păcălit. 

Înghiţi Joe găluşca, dar numaidecât îşi dete arama 
pe faţă căci prinse a mai prigoni lumea o toană. Pe 
lângă altele, nu mai voi să dea oamenilor foc. Pasămite 
aceştia nu ştiau pe-atunci cum să-şi aţâţe focul, nefiind 
născocit meşteşugul de a scăpăra. 

Bietele făpturi ale lui Prometeu nu mai avură 
lumină noaptea şi petrecură o bună bucată de vreme în 
bungetul întunericului. Cât fuse vară o duseră ei cum o 
duseră; dar veni iarna; acum tremurau de frig de le 
clănţăneau dinţii în gură şi făceau la piroane şi la cuie. 
Se stârciseră de se făcură covrig de ger. Ce să facă ei 
fără foc? Prometeu se gândi, se răzgândi, ca ce ar face 
el să vină şi aci în ajutorul fiinţelor înfăptuite de dânsul. 
Şi după ce-şi mai frământă creierii o toană, se sui 
binişor în cer, şi, pe când toţi zeii dormeau bumbeni, el, 


binişor, în vârful degetelor, se apropie de locul unde 
ţinea Joe focul, fură niţel dintr-însul, îl ascunse într-o 
trestie şi îl aduse oamenilor pe pământ de-şi aprinseră 
şi ei câte un focşor ca să se mai dezmorţească. Mai 
apoi îi învăţă şi cum să şi-l păstreze învelindu-l cu 
spuză, şi mai târziu îi învăţă să şi scapere. 

Când văzu Joie a doua zi de dimineaţă la oameni 
atâtea focuri câte şi colibe erau, se mânie până într- 
atâta, încât nu se mai putu stăpâni şi trimise pe 
Mercur, alergătorul zeilor, ca să pună mâna pe tâlharul 
de Prometeu, să-l lege cot la cot cu lanţuri şi să-l 
încătuşeze pe muntele Caucaz. Mercur îndeplini 
porunca, tocmai pe tocmai, ca o slugă credincioasă. 
Mai porunci Joe unui vultur ca să sfâşie pieptul lui 
Prometeu şi în fiecare zi să-i roadă din ficaţi. Făcu aşa 
cum noaptea să crească la loc atât cât va roade 
vulturul ziua, ca să aibă a doua zi ce roade iarăşi. 

Astfel chinui Joe pe bietul Prometeu pentru 
deşteptăciunea şi ascuţimea lui de minte, până ce veni 
Ercule cel viteaz de-l scăpă de la muncă, precum 
auzirăţi în povestea acelui voinic. 

Tot pe Mercur trimise Joe de fură tronişorul în care 
închidea Prometeu relele ce trimitea Joe oamenilor din 
când în când, şi puse pe făurarul său de făcu altul mai 
frumos şi mai dichisit, în care băgă el aceste rele. 

Pricopsiţii şi cărturarii din ziua de astăzi când vor 
să arate că cineva este un născocitor dibaci, carele 
scoate din creierii lui lucruri folositoare omenirii şi care, 
n-au avut până atunci fiinţă pe lume, îi zic că este un 
Prometeu, şi că a furat focul sacru din cer, ca să 
lumineze şi să încălzească pe muritori. Noi însă, pe 
limba noastră acea strămoşească zicem unui astfel de 
om că este român dezgheţat care scoate lapte dulce 
din piatră seacă. 


Spun, măre, că tot acest Prometeu să fi născocit şi 
meşteşugul scrierii, pe acela de a face corăbii, de a 
socoti, de a clădi, de a ghici precum şi meşteşugul 
leacurilor. 

Ascultaţi acum, dragii moşului, cum şi-a izbândit 
Joe şi asupra omenirii cele nevinovate. 

Când luă Mercur pe Prometeu să-l ducă a-l fereca 
pe muntele Caucaz, acesta se întoarse către fratele 
său Epimeteu şi-i zise: 

„Frate, rămâi în locul meu şi aibi milă de biata 
omenire; căci ea este făptura mâinilor noastre. 
Ocroteşte-o împotriva zeilor celor lacomi. Pe lângă 
aceasta nu uita un lucru: să nu care cumva să primeşti 
vreun dar de la Joe, că nu va fi bine de voi. Darul 
vrăjmaşului este  păgubitor, căci este făcut cu 
vicleşug.” 

Atâta zise. 

Lui parcă-i spunea inima, vedeţi D-voastră, că Joe 
are să joace vreun renghi bieţilor codănei plăsmuiţi de 
dânsul din humă. 

Aceste poveţe ale lui Prometeu intrară lui 
Epimeteu pe o ureche şi îi ieşiră pe cealaltă. Căci 
Epimeteu era un fluşturatic şi uşurel de minte de-ăi 
mari, cum adică am zice noi un fleac de om sau o 
lichea. 

El se dase după joc cu ceilalţi flăcăi şi habar nu 
mai avea de nimic. 

Tartorul de Joe nu fu mulţumit numai cu osânda ce 
dete lui Prometeu; el pizmuia acum şi traiul tihnit şi 
fără de grijă al oamenilor. Voia să facă şi acestora ceva 
ca să-i necăjească şi mai mult. 

Pentru aceasta porunci lui Vulcan, un alt zeu, care 
era şi mare meşter făurar, ca să-i facă o fată aşa de 


frumoasă, încât, de s-ar putea, să fie şi mai şi decât o 
zână. 

Făpturile plăsmuite de Prometeu erau numai 
băieţi. 

Şi unde mi se puse nebunul de Vulcan de mi-ţi 
făuri, din pământ amestecat cu lacrimi, o fetişcană, 
atât de frumoasă şi de drăgălaşă, încât să mi-o sorbi 
într-un pahar cu apă. Minerva, cum o văzu, îi dete un 
zovon (văl), o împodobi cu flori peste care îi puse o 
cunună de aur; apoi îi dete o haină albă de strălucea ca 
soarele. Astfel gătită, Vulcan o aduse în adunarea 
zeilor. Aceştia când o văzură le lăsa gura apă după 
dânsa. Ei se minunară de o aşa rară gingăşie. 

Vicleanul de Joe porunci tuturor zeilor să-i facă 
câte un dar, ca să fie şi mai ademenitoare. Astfel: 

Minerva o învăţă toate meşteşugurile muiereşti şi 
între altele şi pe acela de a ţese pânză. 

Vinerea sau Afrodita o împresură de nuri şi de 
vino-ncoace, şi o învăţă cum să facă pe oameni să 
moară după dânsa. 

Mercur îi dete darul de a-i fi vorba cu lipici şi o 
învăţă meşteşugul de a cuvânta astfel încât să-nmoaie 
inimile oamenilor de ar fi ele de piatră chiar. 

În cele de pe urmă, zăcaşul de Joe îi făgădui că o 
să-i dea o cutie frumoasă, cum nu mai văzuse ea. 
Acesta era tronişorul cu pricina. Joe nu i-l arătă; dar ea 
îl zărise într-un colţ. 

Pe această codănică de fată o numiră Pandora, 
adică împodobită cu toate darurile. 

Joe chemă pe Epimeteu şi-i zise: 

„Verişorule, am socotit cu gândul meu de mai- 
marele zeilor că vouă trebuie să vi se fi urât tot 
jucându-vă cu alde-ai voştri numai de-a Baba-oarba, 
de-a Feţele, de-a Leapşa, şi am plăsmuit şi eu o fiinţă 


care să vă facă să uitaţi urâtul ce v-a cuprins. Ea are să 
vă înveţe cum să vă jucaţi de-a Porumbeii, de-a 
Ascunselea, şi cum veselia voastră să n-aibă sfârşit.” 

Zicând acestea, vicleanul de zeu desfăcu ramurile 
a doi pomi pe care le împreunase el cu meşteşug, şi 
după care era ascunsă Pandora, şi i-o arătă. 

Apoi luând-o de mână, o aduse dinaintea lui 
Epimeteu şi-i zise: 

„Aceasta să fie soţia ta.” 

Nătăfletele de Epimeteu când se văzu dinaintea 
unei fiinţe atât de fragedă şi de plăpânadă, se pierdu cu 
totul. 

Darămite când se apropie Pandora de dânsul şi 
începu să-l mângâie cu mânuşiţele ei cele grăsulii şi 
netede ca marmura cea bine lustruită, când îşi 
deschise gura spre a-i cuvânta nişte vorbe ce nu mai 
auzise el până atunci, şi când viersul ei cel dulce 
ajunse la urechile lui, până într-atâta se zăpăci, încât 
nu mai ştiu ce face, nu mai văzu alt decât pe Pandora, 
nu mai auzi decât pe Pandora. 

Ea îl luă de mână şi-i zise: 

„Epimeteu, aidem acasă.” 

Uluitul de Epimeteu odată răsări. Şi nemaiputând 
să-şi mişte nici limba din gură, căci era amorţită cu 
totul, se lăsă să-l tragă Pandora de mână şi se luă după 
dânsa. 

Mult se bucură Joe de una ca aceasta; căci acum 
era încredinţat că-şi va săra inima cu ănei fericirea 
omenirii. 

Dar mai-nainte de a chema pe Epimeteu, Mercur îi 
duse, din porunca lui Joe, tronişorul sau cutia cu 
pricina, îl rugă să i-l ţină la dânsul până s-o întoarce să 
şi-l ia, şi îi dete grijă ca nu care cumva să umble într- 
însul. 


Când intră Pandora în coliba lui Epimeteu, ochii ei 
se împiedicară mai întâi şi întâi de acest tronişor sau 
cutie. Cum trecu pragul uşii ea, nici una, nici alta, zise: 

„Epimeteu, ce ai tu în tronişorul ăsta?” 

Ea, vezi, îl semui cu acela ce îi spusese Joe că o să 
i-l dea ei. 

„Habar n-am, răspunse el, dând din umeri. Tronul 
ăsta nu este al meu. Mi-a venit aci, iaca aşa, urdu- 
belea. L-a lăsat un călător cu vorba să i-l păstrez până 
s-o întoarce ca să şi-l ia, şi ai face bine să nu mă mai 
întrebi de dânsul, că nu ştiu ce să-ţi spun.” 

„Ca ce să fie într-însul?” 

„Nici că mi-am bătut capul să aflu.” 

„Dar cel ce ţi l-a adus, de unde venea şi unde se 
ducea?” 

„Nici că m-am gândit să-l întreb.” 

„Ce prost lucru! strigă Pandora, scârbită şi 
strâmbându-se. Mult mai bine era de nu vedeam un 
aşa poznaş de tron.” 

„Ei, iacă! Nu te mai uita la dânsul, şi pace, îi 
răspunse 

Epimeteu. Haide mai bine, pe-afară să ne jucăm cu 
flăcăii.” 

Ea se luă după dânsul; dar gândul îi era pironit tot 
la procopsitul de tron. Până atunci nici una din făpturi 
nu fusese stăpânită de patima de a destăinui cutare ori 
cutare lucru. Pandora fu cea dintâi ce vru să ştie lucruri 
ce cătau să rămână ascunse. Tot frământându-se cu 
firea ca să afle cam ce ar putea să fie în nevoiaşul 
acela de tron, îşi amăra viaţa şi îşi urâse şi traiul. 

La început fu cum fu: dar de ce mergea d-aia o 
înteţea urâtul până ce ajunse să i se pară că stă să 
cadă coliba pe ei. 


„De unde naiba poate să fi venit tronul ăsta aci, îşi 
zicea în sineşi Pandora, ori către Epimeteu, şi ca ce 
poate să fie întrînsul?” 

„Ce tot ai, frăţioare, de tot vorbeşti de tronişor? 
parcă-ţi stă în gât, răspundea Epimeteu, care vedea că 
prea trece peste răscoale Pandora cu atâtea întrebări. 
Mi-ar părea mai bine, dragă Pandoră, să te aud vorbind 
despre alte alea. Haidem să culegem smochine coapte, 
cu care să ne facem cina sub copacul din vale. Acolo 
eu ştiu o viţă care face nişte struguri gustoşi şi dulci 
cum n-ai mai mâncat de când eşti.” 

„Tot smochine şi struguri!” zise Pandora, amărâtă 
şi scârbită. 

„Dacă este aşa, îi mai zise Epimeteu, care era boul 
lui 

Dumnezeu, haidem neiculiţă, să dăm fuga şi să ne 
jucăm.” 

„Mi s-a urât tot alergând, şi nu mai am poftă de 
joc, zise Pandora îngreţoşată. Şi apoi, nu mai pot să fiu 
veselă, fiindcă ticălosul ăla de tron nu-mi iese câtuşi de 
cât din gând. Ce s-o întâmpla, întâmplă-se, numai tu 
trebuie să-mi spui ce este în el.” 

„Aida, de! Dar nu ţi-am spus de o sută de ori, frate 
dragă, că nici eu nu ştiu ce este într-însul? răspunse 
Epimeteu cam cu supărare; cum vrei D-ta oare să-ţi 
spun lucruri pe care nici eu nu le ştiu?” 

„Cine te opreşte ca să-l deschizi, mai zise Pandora, 
uitându-se la dânsul cam pe sub sprâncene şi cu coada 
ochiului. Deschizându-l vom putea vedea...” 

„La ce cugeţi tu oare, Pandora?” strigă el când 
auzi că ea vrea să-l bage în ispită. 

Şi numai gândindu-se ca să deschidă tronul ce-i 
fusese lăsat în păstrare şi rugat cu insistenţă ca să nu 
se atingă de dânsul, se îngrozea şi se înfricoşa. 


Văzând Pandora că până acolo ajunge treaba, 
crezu că este bine să nu mai stăruiască de dânsul în 
cirta aceea de timp. 

Epimeteu se depărtă de locul ispitei cu teamă; iară 
Pandora, uitându-se după dânsul, zise: 

„Ce prost ai mai fost şi tu, găgăuţă! şi cât aş fi 
dorit de mult să fii mai dezgheţat!” 

Pentru întâia dată, de la venirea Pandorei, ieşi 
Epimeteu fără soaţa sa ca să meargă să se joace. Vezi 
că i se urâse şi lui şi-i venise acru, tot auzind-o de 
dimineaţă până seara, tronişorul şi iară tronişorul, pare 
că era un lucru făcut, de tot de dânsul se împiedica, ca 
şi când le-ar fi umplut coliba, fără să aibă încotro se 
întoarce de dânsul. 

Plecând Epimeteu, Pandora rămase ţintuită în loc 
dinaintea tronişorului, adică a cutiei, la care, cu ochi 
cercetători, se uita cu mare luare-aminte. 

Şi ce e drept că avea şi la ce se uita. Capacul era 
făcut dintr-un lemn neted şi lustruit de-şi vedea chipul 
într-însul Pandora, şi tronul cu totul măiestrit lucrat. 

De câteva ori voi să se smulgă de la dânsul; dar 
pare că aţa o trăgea mai aproape şi rămase neclintită 
din loc. 

Apoi, dorinţa de a şti ce e înlăuntru îi tot da ghies 
să se uite cu jind la dânsul; şi tot uitându-se, băgă de 
seamă că nu era încuiat cu vreo încuietoare 
meşteşugită; nu, ci era legat cu o frânghiuţă de fir de 
cel bun. 

Atunci se aplecă să vadă cum era legat nodul. 
Acum altă belea, măiestria cu care era făcut acel nod o 
ispiti să se cerce, nu care cumva ar putea să descopere 
cum era făcut. 


Şi tot  cercându-se, învârtea printre degete 
frânghioara, şi când prinse de veste, numai iacătă că 
legătura se desfăşură în mâinile sale. 

Pandora răsări. Ea ar fi vrut şi n-ar fi vrut să 
dezlege nodul, şi se sperie când văzu că aşa de lesne şi 
cam fără voia ei se deznodă. Răsărind, lovi tronişorul 
cu genunchiul şi se cam zdruncină, şi odată auzi un 
vuvuit ca de un roi de albine. 

Ea sta în cumpănă acum. Să nu deschidă cutia, îi 
era că Epimeteu n-o s-o creadă că n-a umblat acolo, şi 
de va vedea şi frânghiuţa dezlegată; să deschidă cutia, 
se temea să nu o certe. 

Intr-acestea, iaca se întorcea şi Epimeteu. EI 
culese flori şi venea încet, pâş! pâş! ca s-o 
împodobească pe nesimţite pe de la spate. Şi în adevăr 
că Pandora nu băgă de seamă; atât era de dusă cu 
gândurile la ceea ce trebuia să facă. 

Văzând-o astfel Epimeteu, parcă-i dete şi lui brânci 
inima să ştie ce este în acel păcătos de tronişor. 

Dacă ar fi zis ceva, poate că Pandora s-ar fi sfiit să- 
| deschidă; dar el tăcu. 

Pandora în aceeaşi clipeală mai auzi zuzuitul din 
tronişor, şi de astă dată nu se mai putu stăpâni. Se 
vede că păcatele îi da ghies mereu şi n-o lăsa în pace. 

„Că doar nu s-o face gaură în cer” îşi zise ea în 
sineşi; „că doar n-o pica sânge, îi şopti diavolul la 
ureche, de vei vedea ce este înăuntru”. 

Şi îndemnată de patima nerăbdării şi de a şti ceea 
ce nu-i era dat să ştie, ea puse amândouă mâinile şi 
ridică capacul o ţârişoară ca să se uite în tronişor. 

Dar n-apucă să-şi plece capul bine şi să pătrundă 
căutătura-i până în tron, şi odată se umplu casa cu 
nişte jivine înaripate. Un zgomot ca de tunet se făcu 
când izbucniră din tron afară aceste lighioane spurcate. 


Ce socotiți că mi-ţi era? O mulţime de jigănii mici şi 
urâte la vedere, ce aveau nişte aripi ca de liliac, pornite 
spre năvălire, de să ferească Dumnezeu, şi având nişte 
ghimpi sau ace de te îngrozeau numai văzându-le. Ele 
începură a zâzâi într-un chip scârbos, aşa cum face o 
mare mulţime de muscoi, de trântori, de viespi, de 
tăuni, ori de țânțari, când zbor cu mare repeziciune. 

Cum ieşiră din tron, pişcară pe Epimeteu. El dete 
un țipăt de durere. Când auzi Pandora ţipătul lui 
Epimeteu, odată lăsă capacul tronişorului, şi mai în 
acelaşi timp începu şi ea să se vaiete, căci o pişcase şi 
pe dânsa. 

Ştiţi ce erau drăcoasele acelea de jivine? erau soiul 
cel nemărginit de mare al Trudelor, Supărărilor şi 
Grijilor pământeşti, toate patimile cele rele, şi 
cusururile oamenilor, tot felul de boale şi de păcătoşii 
de-ale muritorilor. 

Pasămite în fundul tronişorului era şi Speranţa sau 
Nădejdea; dară ea rămase acolo când lăsase Pandora 
capacul. Vezi că ea nu este ca păcatele ce dau năvală 
ca porcul. 

laca aşa spun păgânii că şi-a izbândit necuratul de 
Joe şi asupra bietei omeniri, fără ca să-i fi făcut vreun 
neajuns, ci numai şi numai pentru că Prometeu îl 
dojenise pentru ce să-şi nedreptăţească părintele şi să- 
| răstoarne din scaunul domniei. 

Vedeţi D-voastră, dragii moşului, la cel fel de zei 
se închinau păgânii? la nişte zei supuşi patimilor mai cu 
asupra decât oamenii. 

Şi de-atunci a rămas vorba printre procopsiţi şi 
cărturari de zic, când dă cineva de un lucru care îi 
aduce multă supărare, că a dat peste Cutia Pandorei. 

Noi însă, pe limba noastră ce n-are nici în clin nici 
în mânecă cu bârfele păgânilor, când voim să arătăm 


pe câte un astfel de om, ori să vorbim de dânsul, 
zicem: a băgat pe dracul în casă cu lăutari, şi nu poate 
să-l scoată cu sute de arhierei, ori zicem: a dat peste 
dracu. 


MIDAS 


Duhul lui Baccus Silenu. Undele râului Pantol. 

Teroare panică. Urechile lui Midas. 

A fost odată un împărat, în vremea veche, pe 
nume Midas, carele a domnit în ţara frigienilor. Intr-o 
zi, copilandru fiind, adormi pe prispa casei lor, iar nişte 
furnici veniră şi puseră pe gură câteva boabe de grâu. 
Tată-său, cum auzi de una ca asta, alergă pe la filosofi, 
pe la vraci şi pe la cititorii de stele, de le spuse 
întâmplarea cea minunată. 

Aceştia răspunseră toţi într-un grai că copilul are 
să ajungă odată, odată, omul cel mai bogat din lume, 
ceea ce se şi împlini. 

După ce crescu, şi se făcu flăcăiandru, se urcă pe 
scaunul împărăției. 

Pe vremea aceea Baccus, zeul vinului şi al 
beţivilor, umbla de cutreiera lumea, învățând şi pe bun 
şi pe rău cum să prăşească şi să lucreze viţa, adică mai 
pe şleau, învățând pe oameni să închiză ochii când vor 
vedea apa, ca una ce nici în opinci nu e bună. 

Căci, să vedeţi D-voastră, dragii moşului, nepoţei 
şi nepoţele, oamenii pe-atunci dădeau în gropi de 
proşti ce erau; până şi a ţucsui sau a trage la mustață, 
cum se zice, tot un zeu trebui să-i înveţe. 

Acest Baccus era un beţiv de cei mari, aşa cum i- 
am zice noi astăzi staroste al beţivilor. Nu era ziulică 
lăsată de la Dumnezeu în care să fie şi el treaz. Într-o 
beţie o ducea. 


De la dânsul a rămas vorba de se zice astăzi: acest 
om este cu duhul lui Baccus într-însul, celui ce noi îi 
zicem pe limba noastră: a luat purceaua de coadă; este 
candriu; şi-a încălzit măseaua; este turlac; a luat 
luleaua neamţului, şi când este mai matosit, adăugăm: 
cu zale cu tot; iară când voim să vorbim şi noi mai 
subţirel, de! zicem: este după prânz. 

Şi, cum zisei, acest Baccus, fiind de firea lui 
chefliu, avea pe lângă dânsul tot prieteni de teapa lui. 
Printre aceştia unul, pe nume Silenu, era trup şi suflet 
cu dânsul, căci se întreceau care de care să 
dovedească pe celălalt la băutură. 

Acesta era şi măscăriciul lui Baccus; şi nimeni nu 
scăpa, fără să-i atârne de coadă acest Silenu câte 
vreun ponos. Râdea şi de bun şi de rău, şi pe toţi îi lua 
în zeflemea. Era, măre, acest Silenu gras şi gros ca un 
butoi, adică, cum i-am zice noi astăzi: dop de saca; faţa 
lui, faţa sfeclei, nasul ca un ardei roşu. De pe faţă se 
cunoştea că era beţiv împărătesc, cum zicem noi unui 
astfel de om, căruia cărturarii îi zic: este un Silenu. 

Măscăriciul lui Baccus, tot râzând de unii şi de alţii, 
ajungea de se făcea şi însuşi de râs când se adăpa mai 
de prisos cu apa de sapă cea plăcută a stăpânului său. 
Într-o zi, bând mai fără cumpăt, adică băgând într-însul 
duh de-al lui Baccus pre cât nu putea să ducă, şi 
ajungându-l vinul, se îmbătă până într-atât, încât nu 
mai ştia dacă fată este ori băiat, şi rătăcindu-se prin 
grădina împăratului Midas, căzu grămadă într-un unghi 
şi amorţi acolo. 

Oamenii împăratului dând peste dânsul, îl 
împodobiră cu flori ca pe-o brezaie şi aşa îl aduse 
domnului lor, cu gând ca acesta să facă haz de el. 
Impăratul cum mi-l văzu, mi-l cunoscu, ca unul ce şi 
dânsul se dase în partea lui Baccus stăpânul lui Silenu. 


Îl puse, deci, într-un pat curat până se trezi, şi 
dezmeticindu-se îl opri la curtea lui nouă zile şi tot 
atâtea nopţi, în care mi-l omeni şi mi-l ospătă ca pe nu 
ştiu cine, apoi îl trimise la Baccus. Zeul beţivilor nu mai 
putu de bucurie când îşi văzu măscăriciul viu 
nevătămat. Pentru aceasta trimise vorbă lui Midas că a 
făcut o faptă ce trebuie răsplătită, şi aşa îi zise să-i 
ceară orice îi va pofti inima, şi i se va face pre voie. 

Împăratul, lacom de avuţie precum firea îl lăsase, 
ceru de la zeu să-i dea darul ca pe ce o pune mâna, aur 
să se facă. 

„Să ţi se împlinească voia”, răspunse Baccus. 

Şi în adevăr că pe ce punea mâna Midas împărat, 
numai aur se făcea. Pe-aci, pe-aci era să se piardă de 
bucurie când văzu el că toate lucrurile de care se 
atinge, se schimbă în aur. Numaidecât hainele de pe 
dânsul, patul, aşternutul, pereţii caselor, armele şi 
toate lucrurile, până şi florile pe care puse mâna se 
făcură de aur. 

Înota, cum se zice, numai în aur. 

Şi aşa, vesel, vesel, merse la timpul prânzului la 
masă. Când, ce să vedeţi D-voastră? Pâinea, pe care 
puse el mâna să o ducă la gură, se făcu aur. Cerca să 
ia din bucate, dar şi ele se făcură aur. Se întinse ca să 
ia un pahar să-şi stropească niţel măseaua, dar el, cu 
vin cu tot, se făcu numai de aur. Tocmai acum îi veni şi 
D-lui de acasă, şi pricepu că nesocotită fu a lui cerere. 

Se sculă de la masă flămând. La cină, păţi ca şi la 
prânz. A doua zi tot aşa. În cele din urmă, se văzu 
ameninţat să piară de foame. Ce să facă el? După ce se 
mai gândi ce se mai gândi, şi de teamă să nu dea ortul 
popii, se duse într-un suflet la Baccus, pocâltit de 
foame, cu maţele chiorăind şi cu burta lihnită, şi-l rugă 
ca să facă bine să-şi ia darul înapoi. Baccus şi Silenu 


râseră de prostia împăratului Midas şi-l trimiseră să se 
scalde în râul Pactol. 

Midas făcu precum îi zise Baccus, şi se curăţă de 
păcatul ce dase peste dânsul; dar nisipul acelui râu 
rămase aurit. Şi de-atunci procopsiţii şi cărturarii, când 
vor să arate pe câte cineva peste care a dat vreun 
noroc orb, zic: a dat peste cutare undele râului Pactol. 
Noi însă, când voim să arătăm pe un asemenea om, 
zicem pe limba noastră cea groasă, dar sănătoasă: a 
dat o tiflă peste cutare, şi e putred de bogat; ori a dat 
cu mâinile în foc. 

După aceasta Midas împărat se dete la tot felul de 
dezmierdări. Bogăţii însemnate avea, tot ce-i trebuia 
nu-i lipsea, grijile nu-i tulbura liniştea; ce-i păsa lui de 
cei sărmani şi nevoiaşi! 

Răzbătea munţii şi codrii, câmpiile şi pădurile, şi 
într-un hai, hui, o ducea. 

Umblând el razna, de trebile împărăției, încoace şi 
încolo, se cunoscu cu Pan, un zeu pădurean şi se făcu 
trup şi suflet cu dânsul. 

Acest Pan era un ciuruc de zeu ce trăia prin păduri. 
El era om până în brâu, iară de la brâu în jos cu 
picioare de capră. Pe cap avea nişte corniţe, şi barba 
lui era ca de ţap. Petrecerea lui cea mai plăcută era să 
sperie lumea prin păduri. 

Midas împărat venind odată de dimineaţă să-şi 
întâlnească prietenul, Pan se ascunse după un tufiş. 
Midas îl striga din toate puterile lui. Pan tăcea mâlc. 
Apropiindu-se Midas de tufiş, fără nici o grijă, Pan 
odată ieşi, fără de veste, de după tufiş, se năpusti 
asupra lui Midas împărat cu un răcnet surd şi scurt. 
Atâta se sperie Midas împărat, încât din aceea, după ce 
că era cam tontolete, rămase şi zănatic. 


De la această întâmplare şi de la o alta ce săvârşi 
marţafoiul de Pan, acest zeu al pădurilor, speriind o 
seamă de oştire, tot oameni de-ai lui teacă, ce dar 
dosul, de aci au luat procopsiţii şi cărturarii mai dincoa; 
de zic când vor să arate pe nişte oameni ce se sperie 
de nimic, cum face calul, şi o iau la sănătoasa, că a 
intrat într-înşii o teroare panică, că sunt cuprinşi de o 
teroare panică. Noi, pe limba noastră acea 
bătrânească, la asemenea întâmplare, zicem: a dat 
strechea într-înşii. 

Midas împărat umbla acum cam capiu. Zănatic din 
sperietură şi cam prostănac din născare, tot ce făcea îi 
ieşea de-a-ndoaselea. Inhăitat cu Pan, îl tot auzise 
cântând din nai (muscalagiu), şi îi căzuse tronc la inimă 
cântecul lui. 

Acum altă nevoie! Fiind prieten cu doi pricopsiţi de 
zei, îi intrase fumurile în cap că ar fi ceva de dânsul. 
Intre altele, prostul dracului! i se năluci că el ar fi 
cunoscător mare în ale cântecelor. 

Din pricina aceasta, ascultați ce i s-a întâmplat: 
licheaua de Pan, codârlaşul zeilor, se furlandisea şi se 
lăuda în toate părţile că el ar cânta mai frumos decât 
căpetenia căpeteniilor de cântăreţi, Apollon, care mi-ți 
trăgea din liră de te adormea. 

Şi de câte ori întâlnea pe Apollon, de atâtea ori se 
ţinea după dânsul şi-l trăgea de mânecă chemându-l la 
întrecere. 

Apollon nici că-l băga în seamă; dar venindu-i cu 
greață de atâta cutezare, vru în cele din urmă să-i taie 
de unghişoară şi să-i arate că nu-şi cunoaşte lungul 
nasului; se hotărî, deci, să se ia la întrecere, ca să 
scape de o lichea ce nu-i tot da pace. Primi chiar să le 
fie judecător înfumuratul de Midas împărat, pe care îl 
alesese Pan. Şi aşa începu Apollon a-şi înstruna lira şi 


cântă vreo două cântece de pare că se înduioşise până 
şi lemnele şi pietrele: aşa de mângâios ce cânta! 
începu şi Pan cu naiul său, îşi puse şi el toate 
puterile; dar ţipa din nai aşa de tare, încât trebuia să-ţi 
pui mâinile la urechi, dacă voiai să nu te asurzească şi 
să-ţi ţiuie urechile. Scotea, nene, bojogarul de zeu, 
nişte ţiuituri din naiul lui de zgâria şi sfredelea auzul. 

După ce sfârşiră, Midas împărat se gândi niţel, 
pironi ochii în pământ ca şi cum ar pune în cumpănă 
măiestriile amânduror zeilor la cântare, şi ridicându-şi 
capul, răspunse cu trufie că Pan cântase mai frumos; şi 
astfel înfruntă pe Apollon. Pan, când auzi, începu a 
sălta şi a juca de bucurie, de nu-l mai încăpea locul. 

Atunci Apollon zise: „Urechile ce au ascultat la 
cântările noastre spre a le judeca, nu pot fi de om, ci 
de vreun dobitoc nătăfleţ. De asin dară să se facă 
urechile lui Midas împărat!” 

Şi cum zise el, aşa şi se făcu. 

Când ajunse acasă Midas împărat simţi ceva că-l 
cam îngreuiază pe lângă tâmple şi fălci, puse mâna de 
se pipăi, şi ce socotiți că mi-ţi găsi? O pereche de 
urechi cât ale unui măgar de-ăi bătrâni, şi mai mari 
încă. Se duse de se uită într-o fântână şi ce văzu, se 
spăimântă. 

Acu e acu. Ce să facă el cu aşa urechi mari? Căci, 
de! împărat era el, nu altceva. Şi ştiţi D-voastră, dragii 
moşului, cât plăteşte mintea unor împărați. Prostănac, 
prostănac, dar tot îi venea cu ruşine să se arate cu 
coşcogeamite urechi înaintea gloatelor. 

Puse deci de-i făcu un fel de căciulă ţurcănească, o 
împodobi cu aur, de care avea mult, şi cu mărgăritare; 
îşi vâra urechile într-însa când o punea în cap şi o 
potrivea aşa de bine, încât nu se băga de seamă 
cusurul ce avea, şi astfel ieşea în lume. 


Nimeni nu ştia de aceasta, căci n-avea cum. 
Numai bărbierul său îi zări odată urechile când îl rădea, 
şi cum le văzu, rămase înmărmurit. Midas împărat îl 
ameninţă că unde îi stau tălpile îi va sta şi capul, dacă 
va crâcni o vorbă măcar către cineva, care să-i dea în 
vileag cusurul. Ba încă îl puse de se şi jură, pe ce avea 
el mai sfânt, că va ţine în sine taina aceasta. 

Se vede însă că şi pe-atunci bărbierii erau ca şi cei 
din ziua de astăzi, flecari, vorbăreţi şi uşori de gură, 
parc-ar fi mâncat numai la picioare de găină. Te uiţi la 
dânşii că le turuie gura, spunând verzi şi uscate, numai 
să se afle în vorbă, de! şi nea lon că şi ele om. 

Bărbierul lui Midas împărat ţinu o săptămână, ţinu 
două, ba mai ţinu încă una; şi să turbeze omul că nu 
putea spune nimănui ce văzuse el! Avea, biet, 
mâncărime de limbă; dar îi era frică de cap, ca să dea 
pe faţă taina. Se mai ţinu el; dar, aş! râia, râia! parcă-i 
da cineva brânci să scoată din gură vorba ce-i sta pe 
limbă. Nu putea nici noaptea să doarmă, cum de să 
ştie el ceva şi să n-o dea târgului. 

În cele mai de pe urmă, de teamă să nu-l ia gura 
pe dinainte să scape vreo vorbă şi să-şi piardă şi capul, 
se duse şi el la marginea unui heleşteu, săpă o gropiţă, 
se plecă până îşi atinse buzele de marginea gropiţei şi 
strigă acolo înfundat: _ 

„Împăratul Midas are urechi de măgar!” Îşi scoase 
de la inimă, bietul om, focul ce îl mistuia cumplit, şi 
mai răsuflă şi el; apoi astupă gropiţa bine şi se duse 
acasă uşurat. 

După câtva timp locul de lângă eleşteu, unde 
bărbierul făcuse ce zisei mai sus, umplându-se cu apă, 
făcu să crească din acea gropiţă nişte trestie şi nişte 
rogoz mai frumos decât pretutindeni; numai un cusur 
avea: când bătea vântul, fâşiitura trestiei şi a 


rogozului, pe oricine ar fi voit să asculte, făcea să audă 
şoptind aceste vorbe: „Midas, împăratul Midas are 
urechi de măgar!” 

Mergea lumea după lume să asculte minunea 
aceea. Şi din om în om se dete sfoară în ţară de 
cusurul ce avea împăratul. 

Când află Midas împărat de minunea aceea, 
precum că şi toate gloatele ştia ceea ce voia el să 
rămână ascuns, până într-atâta se ruşină, încât nu mai 
voi să trăiască în mijlocul unor fiinţe ce află tainele 
împăratului până şi de la trestii; adică nu voi să mai 
ştie şi alţii ponosul ce purta el pe bună dreptate. 

Spun că spre a-şi curma zilele, Midas împărat bău 
o pârnaie de sânge de taur, şi atât îi fu de-ajuns ca să 
închidă ochii şi să nu mai fie între vii; adică dete ortul 
popii. 

Vedeţi D-voastră zănatic, zănatic, dar la drăcii îl 
tăia capul. 

Şi de-atunci a rămas vorba pe care cărturarii o pun 
în spinarea câte unuia ce vrea să facă şi el vreo faptă 
prin care să amăgească o lume; dar nu izbuteşte, 
fiindcă nu sunt dibaci întru a-şi ascunde cugetul; de- 
atunci, zic, a rămas de se aruncă în spinarea unor 
astfel de oameni ponosul: Poartă urechile lui Midas. Noi 
însă pe limba noastră cea fără ocoleli, le zicem pe 
şleau: bobleţi, şireţi proşti, seci ori vaci încălţate. 


LABIRINT ŞI FIRUL ARIADNEI 


lacă încă nişte vorbe pe care le auziţi destul de 
des, dragii moşului, nepoţei şi nepoţele. Aceste vorbe 
le întrebuinţează cărturarii, nu cei ce le vând, ci aceia 
ce le scriu, când vor să arate vreo încurcătură în care 
se rătăceşte cineva sau lucrurile lor, ori când cade 


cineva în vreo zăpăceală de unde n-ar şti cum să iasă, 
de n-ar avea firul Ariadnei. 

Eu m-am tot apucat să vă îndrug la verzi şi uscate, 
şi mulţi din Dumneavoastră or fi râzând de s-or fi 
strâmbând de nedibăcia şi neiscusinţa mea de a vă 
povesti lucruri nepovestite; mulţi vor fi ştiind mai mult 
decât mine. Atât mai bine pentru Domnia lor, şi atât 
mai rău pentru mine. Dar să ne întoarcem şi altminteri 
şi să cugetăm că vor fi iarăşi mulţi care nu vor fi ştiind 
ce pacoste de vorbe mai sunt şi acelea, Labirint şi Firul 
Ariadnei, deşi se întâlneşte cu vorba cea dintâi până şi 
pe una din uliţile Bucureştilor. Ei, vezi, pentru aceştia 
scriu eu, şi prin urmare îmi iau inima în dinţi, zic: 
Doamne ajută! şi încep. 

Spune, măre, la cărţi, că în vremea veche, veche 
de demult, să fi fost un crai, pe nume Minos, care 
domnea în ostrovul Creta, una din ţările greceşti sau 
elineşti, cum veţi vrea să-i ziceţi, că tot una este. Acest 
crai avea o jiganie spurcată, ce se chema Minotaur, 
adică jumătate taur, de la mijloc în sus, şi jumătate om, 
de la brâu în jos; şi era atât de răutăcioasă şi groaznică 
încât oamenii de pe-acolo se luase de gânduri, că nu 
puteau trăi de răul ei. Vezi că spurcăciunea se hrănea 
cu carne de om. 

Craiul Minos dacă văzu aşa, chemă pe un anume 
Dedal şi-i dete poruncă să facă jiganiei un fel de grajd, 
unde să o ţină. 

Meşterul Dedal se socoti şi iar se socoti, cam ce fel 
de grajd să facă el, în care să închidă pe Minotaur, 
jivina cea rea şi nedomestică. Apoi, luându-se după 
croiala unor palaturi întortocheate ce văzuse el în Egipt 
ca unele ce nu se mai afla pe lume aşa de mari şi de cu 
multe cămări grămădite launloc, puse de scobi într-un 


munte de cremene ce era acolo, un sălaş, numai bun 
pentru o astfel de pârdalnică de fiară sălbatică. 

Scobi în pântecele acelui munte o mulţime de 
cămări şi cămăruţe, unele mai depărtate, altele mai 
apropiate, despărțite între dânsele şi boltite, pe care le 
sprijinea nişte stâlpi de piatră, lăsaţi chiar din munte, 
cam aşa cum sunt ocnele de sare de la noi. Insă gura 
pe unde intra nu era de sus în jos ca la ocne, ci mergea 
tot înainte, înainte, în dreapta şi în stânga, şi cruciş şi 
curmeziş, începând cam de pe la mijlocul coastei 
muntelui. 

Şi atâtea uliţi şi ulicioare, poteci şi potecuţe făcu el 
de la o cămară până la alta, şi tot împoncişate şi 
împiezişate, încât se rătăcea printr-însele, de-ar fi fost 
nu ştiu cine, şi afară nu mai putea să iasă. 

Aceste scobituri în pântecele zisului munte îi dete 
numele de Labirint. 

Acolo băgă şi închise pe acea bală de fiară. 

Mai târziu craiul Minos al Cretei, având un război 
cu atenienii, alţi greci, îi bătu pe aceştia, şi îl îndatoră, 
când făcură pace, ca ei să-i dea la fiecare şapte ani 
câte şapte flăcăi şi şapte fete ateniene spre hrana 
acestei jigănii. 

Trei rânduri de flăcăi şi de fete primi craiul Minos 
de la cei din Atena şi pe toţi îi mâncă jivina, bala 
diavolului. Când fu însă la a patra oară, se găsi fiul 
craiului din Atena, pe nume 

Teseu, care ceru să fie trimis şi el împreună cu 
alţii, voind a cerca să spele ruşinea păţită de părintele 
său. 

Tată-său, cu nădejdea că Teseu îl va scăpa de un 
haraci ruşinos ca acesta şi pierzător de omenire, îl lăsă 
să se ducă; şi bine făcu. Vezi că ştia craiul Atenei cât 
poate osul fiului său Teseu! 


Ajungând la Creta, soţii lui Teseu plângeau ca 
muierile şi se topeau de frica jiganiei. Numai el, Teseu, 
era inimos bărbat, sta cu pieptul deschis şi gata de 
luptă. 

Înfăţişându-se înaintea craiului Minos, Teseu ceru 
ca pe el să-l dea mai întâi la Minotaur ca să-l mănânce. 
Craiul primi. 

Dar fată craiului Minos, pe nume Ariadna, cum îl 
văzu, îi plăcu băiatul. Şi apoi avea şi ce-i place; căci era 
un erculean de voinic, chipeş şi legat, ştii, colea, numai 
cum e bun de luptă. Mai avea, vezi, şi pe vino-ncoa, şi 
graiul lui era cu lipici. 

Când văzu ea că el vrea să intre la dihania 
spurcată, gătit ca de luptă, cu arcul, tolba cu săgețile, 
sulița şi paloşul la îndemână cum să-i fie spre slujbă, 
parcă-i zise o păsărică la ureche că are să biruiască. 

Altă nevoie acum. De biruit va birui el pe dihania 
turbată; dar cum să iasă din acel labirint? Căci nu era 
om pe faţa pământului care să intre acolo şi să nu se 
rătăcească, rămânându-i oasele în acel loc. 

Se mai uită o dată la dânsul cu o privire galeşă şi 
miloasă; el îi trase cu mustaţa; iară ei îi făcu inima 
sfârr! Atâta fu tot şi lucrurile se înţeleseră. Se mai 
gândi atunci Ariadna, se mai răzgândi, ce să facă, cum 
să dreagă, să izbutească flăcăul a ieşi din Labirint, 
teafăr şi cu faţa curată. Când, iată ce-i plesni ei prin 
cap: luă un ghem mare de aţă şi-l dete lui Teseu, 
povăţuindu-l ce să facă cu dânsul. Acesta, intrând, avu 
grijă a desfăşura  ghemul înaintea lui prin 
întortocheturile de poteci pe unde mergea el pe acolo 
în pântecele muntelui, adică în Labirint, ca să caute pe 
Minotaur. 

Şi aşa dete peste dânsul dintr-un colţ de 
înfundătură, unde se stârcise ca o bleandă. Pasămite i 


se împlinise şi lui, îi sosise veleatul. Simţise şi fiara ce 
om intrase la dânsa. Cum văzu Teseu pe Minotaur, se 
luară la luptă, şi se luptară, şi se luptară, zi de vară 
până-n seară, până ce Teseu răpuse pe Minotaur şi-l 
omori ca pe dânsul. 

Şi ştiţi cât de mare ajutor fu lui Teseu ghemul ce 
luase de la Ariadna? Fără dânsul ar fi pierit şi el pe- 
acolo pe sub pământ, căci n-ar fi ştiut pe unde să mai 
iasă. Dar dacă se luă după firul pe unde se desfăşurase 
aţa, se întoarse la lumina pe unde intrase şi scăpă viu 
nevătămat cum îl făcuse mamă-sa. 

Când îl văzură soţii săi, muriră şi înviară de 
bucurie, ştiind că scăpaseră şi ei de la moarte. El le 
spuse cum omorâse pe acea jiganie spurcată, şi cum 
prin aceasta spăla ruşinea tatălui său de a tot trimite 
haraci oameni spre jertfă. 

Darămite Ariadna când îl văzu? Socoti că a apucat 
pe Dumnezeu de un picior. Ea fu bun bucuroasă că şi-a 
mântuit iubitul de la pieirea capului. Teseu nu mai 
întârzie nici el şi ceru de soţie pe Ariadna de la Minof 
craiul, tatăl ei. 

Şi luând-o în căsătorie se întoarse cu dânsa în ţara 
sa, la Atena. 


CHIMERA 


De câte ori deschide cineva câte o carte la care 
spune despre dumnezeii cei elineşti, de-atâtea ori 
trebuie să râdă de prostia acelor păgâni. Intr-însele nu 
găseşti minciuni mai de seamă, ci croite aşa pe de-a- 
ntregul, de nu te poţi opri să nu te îngreţoşezi, nu atât 
de credinţă deşartă a bietei poporimi, cât de tâmpirea 
şi de  gogomănia cărturarilor şi a  procopsiţilor 
păgânătăţii, cum de să creadă ei nişte prostii aşa de 
gogonate şi de nesărate. 


Dar, ce să mai stăm noi oare să vorbim de vremile 
păgâneşti? Cei de pe-atunci, bine, rău, tot credeau în 
ce credeau ei; cei de azi însă nu mai cred în nimic. 

Ci, să-i lăsăm pe toţi la Dumnezeu încolo, şi să ne 
cătăm noi de povestea cu Chimera. 

Pe la începutul veacurilor, spun păgânii să se fi 
născut pentru păcatele muritorilor o bală a Satanei, ce- 
i zicea Chimera. Aceasta era o iazmă îngrozitoare şi rea 
de nu da pace făpturilor lăsate de Dumnezeu pe 
pământ, nici cât ai clipi din ochi. Chimera aceasta era 
cu capul de leu, cu trupul de capră şi cu coada de 
balaur; din gura ei ieşea foc şi pară, şi bântuia nouă 
ţări împrejurul sălaşului ei. 

Se luaseră vecinii pe gânduri şi se găteau să 
pribegească prin acea lume mare şi necunoscută, 
numai să scape de răul acestei jivine, căzută ardu- 
belea pe spinarea bieţilor oameni ai locului. 

Împăratul unei ţărişoare de prin preajmă făgăduise 
multul cu mult voinicului ce se va încumeta s-o răpună. 
Dar unde împingea ispita pe cineva la aşa treabă? 

Deci vecinii se hotărâră a mai suferi ce-o mai 
suferi, până într-o zi, când să-şi ia catrafusele şi să-şi 
caute de sărăcie; căci pe-acolo nu mai era chip de trai. 

Într-acestea un voinic mare, pe nume Belerofonte, 
veni cu cărţi de la împăratul lui, mai-marele, către 
împăratul locului, mai-micul. Scris era în aceste cărţi ca 
în clipa ce va sosi voinicul, să-i ridice viaţa. 

Împăratul locului neştiind ce era scris în carte 
primi pe voinicul ca pe-un oaspe, şi-l omeni nouă zile 
de-a rândul. În cea de-a zecea zi, când deschise 
scrisorile şi văzu ce zice acolo, se minună. 

Şi ca să nu-şi mânjească mâinile cu nişte sânge pe 
care îl credea el nevinovat, şi ca nici porunca 
împăratului, mai-marele, să nu o calce, trimise pe 


Belerofonte să se războiască cu Chimera şi s-o răpună 
pe ea, cu gând că mai bine să se prăpădească acolo în 
luptă, decât să ucidă o aşa bunătate de voinic. 

Viteazul nu se codi câtuşi de puţin. Numai se duse 
de pândi ca să vază ce apucături are dihania cea 
spurcată. O dată o văzu şi îi fu destul. 

Apoi se rugă de Minerva, ce se mai numea şi Palas 
ori Atena, purtătoarea de pavăză, să-i dea pe 
armăsarul Pegas, purtătorul fulgerelor şi trăsnetelor 
puternicului Joe. Zeița îi ascultă rugăciunea. 

Cum veni Pegas, învăţă pe Belerofonte să-şi facă 
un buzdugan cu măciulia numai de plumb gol şi mare 
cet o baniţă. Aşa făcu voinicul. Şi luând cu dânsul arcul, 
tolba cu săgețile şi sulița, împreună cu buzduganul, 
încălecă şi se duse asupra fiarei. 

Cum o văzu, unde mi-i aruncă voinicul o ploaie de 
săgeți de o întărâtă şi o făcu să turbeze de mânie; iară 
fiara spurcată, bala diavolului, mi se luă după voinic, 
vărsând asupra-i flăcări de să-l facă scrum; Pegas însă 
mi-l ducea ca pe o pană, şi coti în dreapta, coti în 
stânga până ce veni bine lui 

Belerofonte; atunci ridică buzduganul şi aşteptă 
rece ca o piatră şi fără a se sfii ceva cumva, ca să se 
mai apropie Chimera şi tocmai când căscase gura cet 
ocniţa ca să mi-l înghită ca pe-un pui de vrabie, unde 
mi-şi aruncă voinicul al său buzdugan în gâtlejul 
iazmei, şi îndată sări calul cu dânsul în lături. Plumbul, 
topindu-se de focul cel năprasnic ce da jigania din ea 
afară, îi arse rărunchii şi  măruntaiele. Simţind 
usturimea ce-i făcea plumbul cel topit, era să mai facă 
o opinteală ca să prindă pe voinic să mi-l facă mici 
fărâme; dar încremeni locului ca trăsnită din cer, căci 
nimic într-însa nu mai rămase nevătămat, ci totul se 


mistui şi ea ajunse ca un buştean pârlit, se făcu 
adevărată nălucă. 

Păgâni, păgâni; dar tot aşa o minciună cu coadă, 
nici ei nu o putură trece cu vederea, ci o deteră în 
tărbăceală, o luară la trei parale, şi Chimera în sus, 
Chimera în jos până ce ajunse de râs şi de bătaie de 
joc. 

Procopsiţii, ca un lucru ce era născocit de dânşii, 
nu-şi lăsară vorba să se prăpădească detot, ci, ca să 
facă pe prostime să creadă ce aiuraseră ei, scoaseră 
vorba că zeii au aşezat-o pe Chimera în cer, dând 
numele ei la un stolişor de stele. 

Cu toate astea, povestea ce vă spusei stă şi astăzi 
în cărţile păgâneşti. 

Cărturarii mai dincoa, nu voiră nici ei să dea, 
tocmai, tocmai, de minciună pe cărturarii cei vechi. Ei 
nu zic că a fost vreo Chimeră oarecând în viaţă; dar 
nici nu zic că n-a fost; căci, de, corb la corb ochii nu-şi 
scoate, povestea ăluia; şi o tot încurcă şi ei cum pot. 

Mai şmecheri decât cărturarii cei vechi, ăştia mai 
noi, vor să fie şi cu aceia, însă vor să fie şi cu gloatele. 

Ca să nu zică poporului că n-a trăit nici odinioară 
vreo Chimeră pe lumea asta albă, şi totodată să nu 
nimicească nici plăsmuirea procopsiţilor şi învăţaţilor 
celor vechi, ei păstrară numele de Chimeră şi-l 
întrebuinţează şi până în timpul de faţă când se înţeleg 
ei la cuvinte prin cărţi. Ei zic că este o Chimeră ceea ce 
vor să arate ei că ce spune cutare ori cutare, n-are să 
se întâmple niciodată, sau că nu va avea fiinţă ceea ce 
plăsmuieşte vreun învăţat mai mare decât dânşii, care 
vede lucrurile numai până dinaintea nasului său. 

Noi, însă, când vrem să arătăm pe limba noastră 
cea strămoşească că cineva spune ori pune la cale 
lucruri care cât de colo se vede că are să rămână 


numai în creierii lui, sau îşi năluceşte ceva noi zicem că 
bate câmpii, că visează deştept, că spune la cai verzi, 
sau că vorbeşte duşilor de pe lume; iară lucrurilor 
spuse de dânsul le zicem că sunt mofturi, fleacuri ori 
nimicuri. 

Şi bunăoară, toate cele câte auziră până acum, de 
la mine, dragii moşului, nepoți şi nepoţele, să ştiţi cu 
bună încredințare că Chimere şi numai Chimere am 
fost, sunt şi voi fi. lară dacă ele, Chimere fiind, v-a 
plăcut să le ascultați ca nişte basme bătrâneşti ale 
cărturarilor, apoi mai are moşul la tăgârţă încă o sumă 
bună de felul acestora, pe care vi le voi povesti, când 
se va mai brodi vreme cu prilej. 


DIN PERIODICE 
PÂNZA PENELOPEI 


Din poveştile unchiaşului sfătos 

A fost odată în vechime un viteaz mare, pe nume 
Odiseu. El avea de soţie o femeie anume Penelopa. 
Tineri fiind, le dărui şi lor Dumnezeu un copil, ce-i puse 
numele Telemac. 

Şi atâta îngăduială şi dragoste era în casa lor, 
încât toată lumea râvnea la dânşii. 

Iscându-se nişte neînţelegeri între crai, din pricina 
că Paris, unul dintr-înşii, furase pe Elena, femeia unuia 
de-ai lor, Menelau, şi o ţinea în silnicie. 

Vezi că ei pe-atunci erau păgâni şi nu cunoşteau 
poveţele cele drepte şi blânde ale creştinătăţii. 

Se sculară deci toţi cu totul şi merseră asupra 
craiului răpitor, ca să scoată din silnicie pe femeia 
răpită şi să o dea bărbatului ei, care nu se putea 


astâmpăra de doru-i; căci, aşa spun, să fi fost cea mai 
frumoasă de pe vremea aceea. 

Printre craii ce se sculaseră a pedepsi pe craiul 
răpitor era şi Odiseu viteazul. Ceilalţi crai îl luară cam 
cu nepusă-n masă; căci el nu se îndura să-şi lase 
singuri o nevestică tânără şi un copilaş la care se uita 
ca la soare. 

Vezi că ceilalţi crai aveau mare trebuinţă de 
dânsul, ca unul ce era şi viteaz, şi bătut la cap, şi isteţ, 
mă rog, ca om ascuţit la minte ce era el acolo. 

lară dacă se duseră şi împresurară cetatea Troiei 
sau Troada, unde se înfundase craiul cel răpitor cu 
prada sa, începură a o bate pe de toate părţile cu 
nemilostivire. Cetatea se ţinea bine, fiind tare şi apoi 
craiul cel răpitor de muieri frumoase găsise şi el ajutor 
la crai de teapa lui. Şi astfel bătălia a ţinut zece ani de 
zile, până ce Odiseu, prin nişte vulperii ţesute cu 
iscusinţă, izbuti a lua cetatea. 

Şi mulţi viteji mai pieriră, şi mare vărsare de sânge 
se mai făcu în războiul acesta îndelungat! 

După ce isprăviră bătălia, fiecare din crai se 
întoarse la ale sale, care mai bine, care mai rău, după 
orânda lor. Numai bietul Odiseu viteazul a păţit-o. Căci, 
apucându-l nişte furtuni grozave pe mare, i-a sfărâmat 
toate corăbiile şi i s-au înecat toţi oamenii din ele. O 
singură corabie-i mai rămase, pe care era dânsul cu 
câţiva corăbieri, cei mai de aproape ai lui. 

Această corabie, zbuciumată şi ea de talazuri, 
rătăci pe mare o bună bucată de timp, până ce, în cele 
din urmă, se sparse şi dânsa, fără să fi avut norocul să 
vadă un liman. 

Toţi corăbierii se înecară. Numai Odiseu viteazul 
scăpă; dar scăpă ca vai de capul lui, într-un ostrov. Şi 
după ce mai stătu şi acolo câtva timp cu mari trude şi 


primejdie de viaţă, abia, abia ajunse acasă, după o 
lipsă de douăzeci de ani. 

În timpul acela Penelopa, soţia lui, îl plângea ca 
pe-un mort şi se tânguia de lipsa bărbatului ei. Văzând 
că toţi craii se întorseseră de la război şi că numai 
bărbatul său nu mai vine, începuse şi ea, biata, a crede 
ceea ce îi spuneau toţi câţi veneau pe la palaturile 
sale, că adica bărbatul său s-ar fi înecat împreună cu 
corăbiile. 

Totuşi ea, deşi tânără şi frumoasă, hotări să poarte 
cinstea bărbatului său, să-i ţină patul nebântuit de 
necurăţie, şi-şi crescu copilaşul în legea ei, şi-l învăţa 
laudele zeilor lor, până se făcu mare. 

Însă, fiind o bună bucăţică, mai mulţi crai şi fii de 
boieri mari de-ai lor veniră să o ceară în căsătorie; căci 
aşa sunt oamenii făcuţi, să râvnească la bucăţica 
altuia. Ea deocamdată se împotrivi. 

Peţitorii stăruiau de dânsa şi-i tot băteau capul, ca 
să-şi aleagă pe unul din ei, şi să se căsătorească de a 
doua oară; deoarece, ziceau ei, nu mai rămâne îndoială 
că Odiseu trebuie să fi murit, dacă nu se mai întoarce, 
după atâta mare de vreme. 

Penelopa, temându-se de niscaiva silnicii din 
partea peţitorilor ei, scornoci o prefăcătorie vicleană. 
Ea zise peţitorilor că a întins războiul, în care are de 
gând să ţeasă un giulgiu de înmormântare pentru 
socrul ei, tatăl lui Odiseu, care este bătrân foarte, cu 
un picior în groapă şi cu altul deasupra. Că, dacă nu se 
va întoarce bărbatul său până va sfârşi pânza pentru 
giulgiu, să ştie cu hotărâre că-şi va alege pe unul din ei 
de bărbat. 

Numai în chipul acesta a mai putut ea scăpa de 
înteţirile peţitorilor, care, cu toate acestea, nici ei nu se 


culcară pe urechea aia, ci mereu îi rodeau urechile şi-i 
tot da zor cu Doamne-ajută. 

Penelopa, ca să lungească timpul, că doar, doar s- 
o întoarce bărbatul ei şi ca să facă şi pe peţitori să-şi ia 
gândul de la dânsa, cât ţesea ziua, ea se apuca şi 
desţesea noaptea; şi astfel anii treceau şi pânza nu se 
mai sfârşea de ţesut. 

Azi aşa, mâine aşa, până ce aflară peţitorii de 
viclenia muierii. Dar atunci fu prea târziu. Căci tocmai 
când ei începură a o sili cu dinadinsul ca să-şi aleagă 
de mire pe careva din ei, tocmai când se obrăzniciseră 
afară din cale, iată că soseşte şi Odiseu viteazul şi cu 
chipul acesta scăpă şi biata femeie de a cădea în 
păcat. 

Astăzi  procopsiţii şi cărturarii, când vor să 
vorbească de câte un lucru ce tărăgănează de pare că 
n-ar mai avea sfârşit, ei zic: Aceasta este ca pânza 
Penelopei. 

NODUL GORDIAN 


A fost odată în vechime un neam de oameni, ce se 
numeau frigieni. În propăşire, în meşteşugul de a cânta 
din fluier şi în meserii, erau fruntaşi printre neamurile 
ce trăiau pe-atunci în lume. Obiceiurile lor erau fără 
multe marafeturi şi apucăturile lor paşnice. 

Scaunul domniei lor se lua prin moştenire. 
Poporimea îşi alegea domn pe oricine socotea ea cu 


sufletul ei că ar fi mai de cuviinţă să domnească fir-ar fi 
fost el şi ţăran. 

Până când se ţinură ei de obiceiurile lor cele bune, 
şi nu şovăiau din învăţăturile cele de folos, le merse 
bine. 

Pe vremea aceea trăia pe-acolo pe la ei un om pe 
nume Gordiu. Acesta deşi ţăran, deşi ţinea coarnele 
plugului şi muncea la câmp de-a valma cu toţi argaţii 
lui, era însă om cu docsă la cap: blând, cu dreptatea în 
sân şi cu frica lui Dumnezeu în rărunchi. Se dusese 
vestea de judecăţile sale, de rânduielile lui în ale 
muncii câmpului, şi de chiverniseala casei sale. Sătenii 
din satul lui, ba şi din satele megieşe, la dânsul se 
jeluiau când intra câte vreo dihonie între dânşii şi toţi 
se supuneau găsirilor lui cu cale, căci erau drepte şi 
nepărtinitoare. 

Istovindu-se domnul ce stăpânea pe acea vreme 
ţara, adunarea bătrânilor şi poporimea fruntaşă alese 
pe acest Gordiu, să le fie lor domn. 

El, fără să viseze măcar la domnie, ori la 
deşărtăciunile lumii acestea, îşi lucra ogoarele, 
mulţumit cu viaţa lui cea câmpenească. Pasămite 
ursita mi-l făptuise pentru a domni. 

Stând el acolo la țarina lui şi lucrând, iată că vede 
deodată venind spre dânsul o gloată de oameni cu un 
car domnesc, împodobit ca de sărbătoare. El se minună 
de aceasta şi nu putea să-şi dea seama, cum de acei 
oameni se rătăciseră pe câmp cu un aşa alai domnesc. 

Când, ce să vezi D-ta? Gloata se apropie de 
dânsul, îl ia pe sus, îl pune în carul cel domnesc şi pe 
aci ţi-e drumul cu el cu tot către oraş, strigând: „Să 
trăiască domnul şi stăpânitorul nostru!” 

— la staţi, oameni buni, zise Gordiu, biet, ce sunt 
comediile astea? Ce aveţi cu mine? Lăsaţi-mă în pace! 


— Eşti domnul nostru! Eşti stăpânitorul nostru! 
Toată poporimea, bătrâni şi tineri, pe tine te-a ales să 
ne domneşti. 

— Dar eu sunt un ţăran ticăit; trăiesc de azi până 
mâine cu ce dă Dumnezeu de agonisesc. 

— Zeii ni te-au arătat, cu degetul, şi trebuie să te 
supui lor. Dacă văzu bietul Gordiu că n-are încotro, se 
lăsă a face cu dânsul ce vor găsi de cuviinţă. 

II duseră dar în cetate şi-l puseră în scaun, şi toţi 
bătrânii şi fruntaşii ţării veniră de i se închinară ca la un 
domn. 

Gordiu, dacă se văzu în stăpânire, cea dintâi grijă 
a lui fu de a merge la capiştea zeilor lor,-căci pe atunci 
nu se arătase încă lumina adevărului,-şi închină lui Joe, 
cel mai mare din zei, carul pe care fu adus la scaun. El 
se apucă de scoase tânjala, şi împreună cu jugul, o 
legă de car într-un chip aşa de iscusit, încât nodul nu 
se zărea, şi prin urmare legătura nu se putea dezlega. 
Atât de o încâlcise el. Un profet de-ai lor dete sfară prin 
toate tările străine că aceasta însemna: „Tara 
frigienilor nu se va putea lua cu armele de nimeni, 
până când acela ce va voi s-o stăpânească, nu va 
dezlega nodul de faţă”. 

Căpeteniile poporului hotărâră ca acel nod să se 
numească Nodul lui Gordiu sau Nodul Gordian. 

Cât a trăit Gordiu şi a domnit peste acea ţară, 
oamenii au fost fericiţi. După moartea lui o scrântiră. 
Dreptatea începu să şchioapete. 

Trecuse multă vreme la mijloc. Alexandru 
Machedon, venind pe lume şi cuprinzând cea mai mare 
parte din pământul cunoscut pe atunci, veni şi pe la 
frigieni. Aci dacă sosi şi află de proorocirea nodului, voi 
să se arate că el este acela pentru care s-a făcut 
proorocia, şi că nu va întrebuința puterea armelor, dar 


că totuşi el va stăpâni acea ţară. Şi intrând în capiştea 
lui Joe şi văzând carul, se apropie de dânsul. Apoi 
căutând la legătura jugului şi tânjalei de car, cercă ca 
să dezlege nodul. Când, aş! nici pomeneală nu era, ca 
să fi ghicit el meşteşugul cu care era înnodat. Se mai 
întoarse, se mai răsuci pe lângă dânsul, dar departe 
griva de iepuri! 

Văzând el că toate silinţele sale rămân deşarte, ar 
fi lăsat dracului acum şi nod şi tot, numai să scape de 
încurcătură, dar altă belea se ţinea de capul lui. 

Alexandru Machedon voia nici mai mult, nici mai 
puţin, să fie cuceritorul lumii. Cum să se lase el fără să- 
şi întindă cuprinderile şi peste astă ţară, deoarece 
zisese că proorocirea era făcută pentru dânsul? 

li era teamă, vezi, să nu-l creadă oastea de un 
flecar şi de un nevrednic de o asemenea treabă, ba, 
poate şi de vreun lăudăros neruşinat; şi el nu vrea nici 
în ruptul capului să nu fie cuceritor al lumii. 

Atunci unde mi-ţi scoase paloşul, unde dete o dată 
cu sete, şi dintr-o lovitură tăie şi legătură, şi nod şi tot. 

Cu chipul acesta supuse şi ţara frigienilor; căci cine 
mai cuteza oare să i se împotrivească, când văzură 
bieţii oameni, cum ştie Alexandru Machedon să dezlege 
nodurile. 

De atunci a rămas vorba printre cărturari şi printre 
oamenii cei procopsiţi că acela ce învinge greutăţile 
vreunei întreprinderi, curmă piedicile repede, şi pune 
lucrul la bună rânduială într-un altfel de chip de cum 
crede lumea, zice că a tăiat nodul Gordian. 

CAPUL MEDUZEI 


Capul Meduzei, şi mort şi tot al dracului era. Spun 
că Perseu, după ce a ucis pe Meduza, i-a luat capul şi 
până a nu-i da Minervei ca să-l aşeze la pieptul platoşei 
ei, a făcut multe izbânzi cu dânsul. Să vă povestesc 
una din aceste izbânzi. 

Perseu era şi el un piciu de zeu, născut dintr-o 
nelegiuire. Joe căzu într-o formă de ploaie de aur 
asupra fecioarei Danae, pe care tată-său o ţinea 
închisă, într-o culă, şi ea născu un pui de lele, adică pe 
Perseu. Acesta, ştiind că şi el era o corcitură de zeu, 
avea prieteşug mai cu toţi zeii. Într-o zi, ce-i veni lui, că 
ceru lui Mercur aripile ce purta acest zeu la picioare, ca 
să se plimbe şi dânsul niţel. Mercur i le dete, mai cu 
seamă că îl socotea ca p-un frate vitreg, măcar că de 
tată era frate bun. 

Perseu, cum dobândi aripile lui Mercur, le agăţă de 
călcâie şi începu a zbura ca un năzdrăvan. Zbură în 
stânga, zbură în dreapta, zbură în sus până la vântu' 
turbat şi se cobori drept către ţara Etiopiei. Aci văzu o 
fată de împărat, pe nume Andromeda, legată de mâini 
cu lanţuri la un colţ de munte pe marginea mării. Ea 
era pusă acolo, ca să vină o iazmă de balaur să o 
mănânce. 

Vezi că aşa zisese nişte prooroci de-ai lor, 
părinţilor fetei să facă, dacă vor voi să îmbuneze pe 
Junona, şi să-i ierte şi pe ei pentru greşeala ce făcuse 
fata lor. Această greşeală era că Andromeda s-a fi 
gândit numai că e mai frumoasă decât cotoroanţa de 
zeiţă a zeiţelor, şi ei numaidecât se supuseră. Adică 
proastă şi nemernică trebuie să fi fost lumea pe atunci! 
să-şi dea ei pierzării copilul, crescut gata şi frumos ca 
un crin, numai pentru că nişte lichele de prooroci au 
avut chef să-şi râdă de ei văzându-i cum se bocesc şi 


secându-li-se inima de mâhnire. O, de trei ori becisnici 
de oameni ce erau şi pe-atunci! 

Perseu coborându-se şi văzând pe Andromeda 
plângând, i se făcu milă şi se apropie de dânsa. Ea era 
aşa de frumoasă, încât dacă adierea vântuleţului numit 
zefir nu i-ar fi răsfirat perişorul, şi dacă nu i-ar fi picat 
lăcrămioare din ochi, el ar fi socotit-o că este o lucrare 
meşteşugită în marmură, a vreunui meşter dibaci. 

Şi tot uitându-se la dânsa, rămase cu ochii sticliţi 
ca un fermecat, ba încă uitase a mai da şi din 
aripioarele de la călcâi. Atunci apropiindu-se de dânsa, 
el se încumetă şi zise: 

„Tu nu eşti născută pentru astfel de lanţuri, ci 
pentru de-acelea ce leagă două inimi, care se iubesc. 
Spune-mi, rogu-te, cine eşti, de unde eşti şi pentru ce 
eşti legată şi ferecată aci?” 

Fecioara se roşi ca un bujor, când auzi glas de 
bărbat, vorbindu-i aşa de aproape, şi deocamdată tăcu. 
Ea de ar fi fost nelegată şi-ar fi ascuns faţa cu mâinile, 
dar aşa cum era plângea numai şi lacrimile îi curgeau 
şuroaie din ochi. 

Mai apoi, ca să nu creadă cel ce o întreba că 
făptuise ceva necuviincios şi că d-aia fu supusă la o 
asemenea osândă, răspunse, după ce Perseu mai 
stărui de dânsa, spunându-i tot. 

N-apucă să sfârşească bine vorba, şi numai iată-te 
că se arătă în faţa apei un balaur groaznic de mare, 
scârbos şi veninat, nevoie mare. El venea încet şi 
făcând nişte talazuri când înota, întocmai ca o corabie. 

Fata dete un țipăt. 

Părinţii ei care stătuseră ascunşi pe-acolo prin 
preajmă şi pândeau ca să vadă ce are să se întâmple 
fiicei lor, începură şi ei să se bocească şi se apropiară, 
ca să-şi mai îmbrăţişeze copila încă o dată. 


„Puteţi voi să plângeţi cât veţi voi, le zise Perseu. 
Cu plânsul nu se face nimic. După o trecere de timp cât 
să te ştergi la ochi, nu se va mai putea scăpa. Spuneţi- 
mi mie verde în ochi: vreţi să-mi daţi fata mie de 
nevastă, dacă o voi mântui de pieire? Căci voi să-mi 
încerc norocul, dacă mi-or ajuta zeii, să mă iau la luptă 
cu acea fiară nemilostivă şi rea”. 

Mai era vorbă oare, ca să nu-l primească de ginere 
în nişte astfel de împrejurări, ori a mai sta la chibzuiri, 
mai cu seamă când se înfăţişa un astfel de flăcău şi cu 
vază, şi voinic? Ba încă părinţii fetei îi făgăduiră că-i va 
da de zestre însăşi împărăţia lor. 

Fiara spurcată venea, nene, întinsă la fată. Şi unde 
îmi despica undele cu pieptul ei, de parc-ar fi fost un 
galion la care trage din vâsle mai mulţi vâslaşi. 

Când vrăjmaşul fu aproape de stâncă, Perseu unde 
îmi lovi pământul cu picioarele, şi dând din aripioare mi 
se urcă până în slava cerului. Umbra lui cădea drept în 
mare. Balaurul văzu; lui nu-i mirosi a bine, şi se repezi 
la fată cu turbare. 

Văzut-aţi, dragii moşului, vreodată vulturul, când 
zăreşte pe câmpie câte un şarpe spurcat ce merge 
încălzindu-şi spinarea la soare, cum se dă la dânsul pe 
dinapoi, şi ca să nuşi poată întoarce către el gura lui 
cea veninoasă, cum îşi înfige ghearele sale cele 
nemilostive în solzii de la ceafa şarpelui? Tocmai aşa şi 
Perseu, repezindu-se din înaltul cerului, de unde se 
afla, asupra dihaniei, îi înfipse paloşul până în mâner în 
coasta lui din dreapta. 

Când simţi balaurul, nene, ce i se făcuse, turbă de 
durere şi de mânie. Aci sărea în sus, şi aci se cufunda 
în adâncurile mării. El se rostogolea ca un porc mistreţ, 
când se înfurie spăimântat de lătratul câinilor că-l 
înconjoară. Viteazul ca o sfârlează de iute se dete în 


lături, ferindu-se de muşcăturile cele înveninate ale 
balaurului, vezi că nu degeaba pusese el la călcâie 
aripioarele lui Mercur, şi mai iute decât ai clipi, se 
întoarse şi îi înfipse paloşul iară. Astfel făcu de câteva 
ori; şi-l răni unde putu ajunge; în pântece, în coaste, 
până şi către coadă, care era ca a unui peşte. 

Curgea sângele gârlă din rănile ce făcuse viteazul 
jigarnicei. Şi se luptară, şi se luptară, până ce, udându- 
se aripioarele lui Perseu, acesta nu mai putu zbura. 

Atunci unde se repede asupra voinicului jivina cea 
îngrozitoare şi cât pe-aci era să-l răpună. Dar Perseu, 
dacă văzu şi văzu că altă scăpare nu mai este, scoase 
capul Meduzei, pe care îl avea la sine, şi îl arată 
balaurului. 

Aşa de se spăimântă fiara mare, încât rămase 
încremenită. Atunci şi Perseu nu mai întârzie nici o 
clipă, ci se apropie de dânsa şi mi-o făcu ciopăţi, 
ciopăţi. 

Şi de-atunci a rămas vorba şi între noi, când zicem 
că cutare ori cutare a încremenit de frică când se 
sperie de ceva, ori a îngheţat sângele într-însul de 
spaimă. 

Cărturarii însă nu vor să zică aşa; ci se iau după 
cărţile păgâneşti şi zic: cutare a văzut capul Meduzei, 
ca să arate că acelui cutare mare i-a fost frica. Ei şi în 
asta vor să se deosebească de popor. Vor să-şi arate 
procopseala şi unde trebuie şi unde nu trebuie. 
Judecaţi D-voastră, dacă e bine aşa ori nu. 

Perseu zdrobi toate lanţurile fecioarei Andromeda 
şi o luă de soţie. 

PEGAS 


După moartea Meduzei, zeii voiră să arate că pot 
face şi câte ceva bun dintr-un lucru rău. Pentru 
aceasta, din sângele cel mohorât şi murdar al Meduzei, 
ei plămădiră şi făptuiră un cal, pe care îl numiră Pegas. 
Atât ă î capul, atâta făcură. 

Acest telegar ă î, mlădiţă de zeu, ca şi Meduza din 
al cărui sânge ă î, avea aripi, şi era foarte sălbatic la 
început ă î, abia, abia îl putu domoli Minerva şi a-l 
învăţa călărie. Apoi zbură drept în cer la tatăl zeilor, 
Joe, şi acesta îi dete sarcina să poarte trăsnetul şi 
fulgerele. 

Când n-avea treabă lângă zeul zeilor, Pegas se 
ducea pe muntele Elicon să pască. Acolo însă, odată 
însetând şi negăsind nici o fântână, unde să se adape, 
lovi cu piciorul într-o stană de piatră şi îndată ţâşni un 
şipot de apă, din care se făcu o gârliţă. 

Apa aceasta, spun păgânii, că îmbăta ca vinul şi 
cei ce beau dintr-însa se insuflau de cugetări înalte, 
dobândeau măiestria de a mi-ţi turna la stihuri cu 
grămada, ori la versuri, cum le zic astăzi. Pe acest 
munte, ori pe muntele Parnas, unde locuiau muzele, îi 
plăcea lui Pegas să pască iarba cea înflorită şi să 
asculte cântecele cele frumoase ale acestor muze. 

El tot pe lângă dânsele se încurca şi căta cu jind la 
ele. Când se da la dânsul câte vreun om de rând, ca să- 
| încalece, Pegas se năpustea asupra lui şi azvârlea din 
picioare ca un turbat, când venea însă câte vreun 
voinic de frunte la el, se ducea cu dânsul bucuros în 
voinicii; iară când venea câte vreunul pe care îl ocrotea 
Muzele, şi ştia să facă versurile frumoase, atunci se 
ducea şi el, ca la domnul său, se lăsa să-l încalece, 


necheza de bucurie şi-l suia drept pe plaiurile cele 
dezmierdătoare ale Parnasului. 

De-aicea s-a luat obiceiul, rămas şi până în ziua de 
astăzi printre cărturari, de se zice că Pegas duce la 
nemurire pe cutare sau pe cutare poet, ori că cutare a 
încălecat pe Pegas, când a făcut niscaiva stihuri 
frumoase. 

V-am spus-o numai ca să ştiţi şi voi; iară nu pentru 
altceva. 


MUZELE 

Acum mare, dragii moşului, nepoţei şi nepoţele, 
spun că muzele erau nouă surori care de care mai 
frumoase, mai drăgălaşe şi mai înțelepte. Ele erau fete 
ale lui Joe, făcute cu Mnemosina, zeiţa aducerii aminte, 
şi cântau toată ziulica, se zbenguiau şi se dezmierdau 
în jocuri zglobii. 

Fiecare din ele îşi avea câte un dar al său, prin 
care se deosebea de celelalte surori. 

să vă spun cu de-amănuntul numele şi darurile ce 
aveau ele: 

Clio cânta isprăvile celor mai mari şi făcea să nu se 
uite numele lor niciodată. 

Euterpe era căpetenia a muzicii şi a cântecelor 
păstorilor. Talia era muza comediei, sau a întâmplărilor 
înveselitoare. Melpomena era muza tragediei, adică a 
întâmplărilor jalnice. 

Terpsihora era muza dansului. 

Erato povăţuia pe cei ce făceau stihuri de 
dragoste. 

Polimnia era muza pantomimei, adică a 
meşteşugului de a se înţelege cu cineva prin semne cu 
mâna fără a vorbi. 

Caliopa povăţuieşte pe cei ce fac stihuri de vitejie. 


Urania se îndeletnicea numai cu cerul; ea era 
muza astronomiei sau a citirii pe stele. 

Aceste muze, pururea în cântări şi chefuri, 
încingeau adesea câte o horă la care ar fi putut râvni şi 
flăcăul cel mai uşor la joc. 

Ele încurajează pe făcătorii de stihuri, pe cărturarii 
şi pe jucătorii de tot soiul. Pe aceia însă ce li se 
închinau lor, ele îi şi cinsteau. Se zice că ceia ce 
născoceau şi plăsmuiau cuvinte dulci, ce curgeau din 
gura lor ca mierea, aceia erau insuflaţi de Muze. 
Asemenea se zicea şi de cei ce aveau câte un glas 
îngeresc şi cântau cu meşteşug. Tuturor acestora, 
Muzele le da câte o ramură verde de dafin, ca semn 
pentru darul ce dobândeau de la dânsele. 

De atunci a rămas de se zice şi astăzi, mai cu 
seamă scriitorilor de versuri frumoase, că sunt favoriţii 
muzelor sau copiii muzelor, deşi ele erau fete mari. 

SABIA LUI DAMOCLES. URECHEA LUI 
DIONISIE 


Oraşul Siracuza din ostrovul Sicilia era odinioară 
un sătuleţ. Stăpânitorul din vechime al lui se numea 
tiranul Siracuzei. 

Unul din acei tirani s-a chemat Dionisie cel bătrân. 

Acest stăpânitor, cârtitor şi temător din firea lui, în 
fiecare din supuşii lui vedea câte un vrăjmaş. Şi atât de 
mult iubea el stăpânirea, încât socotea că lumea la el 
se gândeşte, spre a-l da jos din scaun. Nu se încredea 
deci în nimeni, şi-i era frică şi de însăşi umbra lui. 


De aceea puse nişte meşteri mari de-i scobiră într- 
un munte o locuinţă, pe care o împodobi cu toate 
scumpeturile lumii şi acolo trăia. Mai puse iarăşi de-i 
meşteşugiră nişte găuri mari în pântecele acelui 
munte, cu răsunători, astfel încât şi chiar de ar fi 
umblat cineva în vârful degetelor, ori ar fi şoptit, el din 
cămara lui auzea tot; pentru care, şi până azi scorbura 
aceea din munte se zice: urechea lui Dionisie: iar 
cărturarii şi procopsiţii din toate ţările, când vor să 
arate că cineva află tot, zic, că are urechile lui Dionisie. 

Şi aşa, el tot nu se ţinea a fi la adăpost de 
uneltirile ce-şi închipuia el că fac poftitorii de domnie 
împotriva lui; ci credea că ei umblă să răscoale lumea. 

Din astă pricină n-avea odihnă nici ziua, nici 
noaptea. 

El era înconjurat de o mulţime de slujitori juraţi şi 
credincioşi lui. 

Cu toate acestea mărirea îi plăcea cât un lucru 
mare, şi trăia în larg, în belşug şi în dezmierdări. Ce să 
zici? de! nu era el stăpânitor numai aşa de florile 
mărului! 

Se ştie că în toţi timpii stăpânitorii au fost şi sunt 
înconjurați de o mulţime de lingăi, curteni şi linguşitori. 
Cu atât mai vârtos era linguşit şi curtenit acest 
Dionisie, ca unul căruia curtenii voiau să-i scoată din 
cap bănuiala ce-l chinuia fără răgaz. 

Toţi ca toţi, dar spune la cărţi că era un curtean pe 
nume Damocles, care se sârguia fel şi chip să placă 
stăpânului său, mai mult decât ceilalţi. El îl lăuda peste 
măsură, zicându-i că domn bun ca dânsul nu s-a mai 
pomenit de când stă lumea, că ursita l-a împodobit cu 
toate darurile lui Dumnezeu, că fericirea, de care se 
bucură, a întrecut tot ce mintea omenească poate să 


născocească şi că toţi ceilalţi stăpânitori nu ajung cu 
mintea lor nici la degetul lui cel mic. 

— Doamne! îi zise el într-o zi, ai toate bunurile 
pământului, lumea ţi se închină, ca la un zeu; de ce eşti 
oare aşa de îngrijorat? De ce pacea nu-şi găseşte cuib 
în inima Măriei tale? De ce somnul nu se lipeşte de 
pleoapele ochilor Măriei tale? 

— Tu râvneşti la starea mea, Damocles! îi 
răspunse Dionisie. 

Curteanul, îngenunchind şi târându-se la picioarele 
domnului său ca un vierme, îi zise: 

— Nu mi-a fost dat de la Dumnezeu şi mie să mă 
bucur de fericirile pământeşti. Soarta mea este de a fi 
în veci slujitor. Ursita mi-a fost ca o mumă vitregă; mă 
supun ei şi nici că mă gândesc la altceva. 

— Ca să-ţi dovedesc că ştiu să preţuiesc laudele 
ce-mi faci, Damocles, şi că răsplătesc după cum se 
cuvine slujbele credincioşilor mei, să ştii că am să te 
pun în locul meu o zi, ca să guşti şi tu din fericirile unui 
stăpânitor. 

Pe-aci, pe-aci era să-i vină rău de bucurie, când 
auzi Damocles cele ce îi spuse stăpânul său. Îşi ţinu 
însă firea şi răspunse: 

— Cu cât ursita mi-a fost de vitregă, cu atât Măria 
ta mă mângâi ca pe copilul tău cel bun. Voi înălța 
numele tău, Mărite doamne, până la al nouălea cer, pe 
cât voi mai avea o gură de vorbit. 

Dionisie cel bătrân porunci ca în ziua următoare 
toţi boierii şi poporenii să se închine lui Damocles, ca la 
un stăpânitor, şi puse la cale, ca în aceeaşi zi să se dea 
un ospăț bogat pentru dânsul, ca pentru un împărat 
mare. 


Se umfla în pene lingăul, de nu-l mai încăpea 
pielea, când se văzu înconjurat de toţi cei mari ai curţii 
stăpânului său şi închinându-i-se până la pământ. 

Curtenii îl lăudau; oamenii cei nenorociţi se rugau 
de el ca de Dumnezeu, cu lacrimi fierbinţi şi în genuchi, 
ca să le vină în ajutor; cântăreții îi citeau stihuri prin 
care îl preaînălţau; iar el, uimit de fericire, parcă era 
dus pe lumea cealaltă, nu mai vedea, nu mai auzea. 

Când merse la ospăț, locul lui fu în capul mesei, 
unde se aşeză pe un pat numai de aur şi cu coroana 
împă-rătească pe cap. 

Să fie ştiut, că pe vremea aceea toţi cei mari, când 
se puneau la masă, stăteau lungiţi pe brânci în paturi. 

Până şi ochii îi râdeau lui Damocles de bucurie, 
văzându-se la locul ce nu era de mutra lui. 

Masa era încărcată cu cele mai gustoase 
mâncăruri şi cu vinurile cele mai scumpe şi mai bune. 
Ostaşii cei mai de frunte ai stăpânitorului şi o mulţime 
de robi înconjurau pe Damocles, stând smeriţi în 
picioare şi cu mâinile la piept. Pe lângă patul, unde sta 
lungit Damocles, fumegau o mulţime de câăţii de aur cu 
mirodenii, care umpluseră cămara de miresme bine 
mirositoare. Incotro te uitai pe lângă acest om plin de 
deşertăciune erau risipite fel de fel de flori scumpe şi 
rare. 

O muzică cu toate soiurile de surle, de buciume, 
de timpane şi de tamburi îi desfătau urechile cu cele 
mai plăcute cântece. 

Ce să vă mai spun? era ca ieşit din sine. 

Când ce să vedeţi, D-voastră? Aruncându-şi ochii 
în sus, zări că deasupra capului său sta o sabie goală, 
atârnată de tavan numai cu un fir de păr de cal. 

Odată îl cuprinse o frică, de tremura ca varga, şi 
îngălbeni ca o turtă de ceară. Părul i se făcu măciucă în 


cap de groază. El îşi pierdu cumpătul de spaimă; ochii i 
se împăienjiniră, şi-i căzu cupa din mână. Şi sculându- 
se repede veni şi dete în genunchi la Dionisie, care sta 
printre curteni, rugându-l să i se facă milă de dânsul şi 
să-l mântuiască de primejdia ce-l ameninţa. 

„Şi totuşi, astfel este traiul acelora, pe care tu îi 
numeşti fericiţi”, îi zise Dionisie. 

De atunci oamenii cei cu patru ochi, adică cei 
luminaţi şi cu multă ştiinţă de carte, zic: Cutare lucru 
stă deasupra capului cutăruia ori cutăruia, ca sabia lui 
Damocles, când voiesc să arate nestatornicia lucrurilor 
omeneşti, sau starea sufletească în case se află omul, 
când este frământat de grija vreunei întreprinderi. 

Noi însă zicem: Stă morţiş cu sufletul pe buză şi cu 
inima cât un purice. 

„Tribuna”, Sibiu, an IV, nr. 178, 
8/20 august 1887, p. 709-şi an. 
IV, nr. 179, 9/21 august 1887, p. 
713, semnat P. Ispirescu, 
culegător-tipograf, la rubrica: 


Foiţa „Tribunei”, sub titlul Din 
poveştile unchiaşului fătos şi în 
paranteză dedesubt: Sabia lui 
Damo-cles. Urechea lui Dionisie. 


GLOSAR 


A 

abitir (adv.)-mai bine, mai tare 

caioaie (s. f.)-aliaj de metal 

adiată (s. f.)-testament 

afion (s. n.)-suc cu proprietăţi narcotice, extras de 
obicei din mac 


agarean (s. m.)-păgân, maho-medan 

aghiuţă (s. m.)-a-/ fura aghiuță-a-l fura somnul, a 
adormi 

alagea (s. f.)-a-şi căpăta ala-geaua-a da de bucluc, 
a se păcăli 

alega (vb. reflexiv)-a se lega de cineva; a cuprinde 

alici (vb. reflexiv)-a se vedea, a se zări 

anocato (adv.)-de-a valma 

anţărţ (adv.)-acum doi ani 

arnăut (s. m.)-soldat mercenar recrutat de domnii 
fanarioți, poteraş 

aromi (vb. intr.)-a aţipi, a adormi 

B 

bahniţă (s. f.)-fiinţă urâtă, coto-roanţă 

bai (s. n.)-nu-i bai-nu face nimic 

baier (s. n.)-curea, sfoară, aţă cusută sau legată de 
un obiect; amuletă (rar) 

basma (s. f.)-a scăpa basma... a scăpa dintr-o 
încurcătură 

bacău (s. m.)-a-și găsi bacăul-a da de bucluc, a o 
păţi 

bărdacă (s. f.)-cană mică de pământ cu toarte, 
ulcică 

bărdăhan (s. n.)-stomac 

bătută (s. f.)-numele unui dans popular 
caracterizat prin bătăi ritmice din mâini şi picioare 

becisnic (adj., s. m. şi f.)-neputin-cios, nepriceput, 
ticălos, nevoiaş 

bedreag (s. n.)-butuc pe care cizmarul croieşte 
încălţămintea 

beilic (s. n.)-dijmă (în oi) plătită stăpânirii; muncă 
gratuită în folosul stăpânirii 

blagovate (s. f)-Bunavestire, sărbă-toare la 25 
martie (Blagoveştenie) 


bleandă (s. f.) -sperietoare, bleg, nătâng 

bleot (adj.)-prost, nătâng 

bobi (vb. tranz.)-a găsi, a nimeri, a potrivi 

bobleţ (adj.)-prost, nătâng 

boi (s. n.)-trup, înfăţişare 

bosma (s. f.)-poznă 

bostromengher (adj.)-caraghios 

brezaie (s. f.)-1. persoană mascată (cu un cap de 
animal) care joacă pe la casele sătenilor în preajma 
Crăciunului. 2. fată împodobită cu frunze şi flori, care 
joacă din casă în casă la Rusalii 

bumben (adv.)-a dormi bumben-a dormi adânc 

bunget (s. n.)-pădure deasă şi întunecoasă 

burdios (adj.)-rău 

butcă (s. f.)-caleaşcă, trăsură mare boierească 

C 

cainic (adj.)-vrednic de plâns, nenorocit 

calcavură, calcavuri (s. f.)-bătaie, palmă, dojană 

calendroi (s. m.)-ştrengar, hoţoman 

calevri (s. m. pl.)-pantofi groşi 

carte (s. f.)-scrisoare 

catagrafie (s. f.)-inventar 

cazanie (s. f.)-carte cuprinzând predici sau 
povestiri cu caracter religios 

căpătuit (adj.)-înzestrat cu tot ce-i trebuie, cu stare 

căţea (s. f.)-a-/ da pe cineva cățeaua-a bate 
straşnic, a părui 

căuş (s. n.)-lingură mare cu coadă 

ceanac (s. n.)-strachină, blid mare 

cerbice (s. f.)-ceafă, grumaz 

cheleş (adj.)-chel, pleşuv 

chembrică (s. f.)-ţesătură de bumbac vopsită şi cu 
un anumit luciu 

chervan (s. n.)-car mare 


chichiţă (s. f.)-despărţitură mică în formă de cutie, 
pe peretele interior al unei lăzi, în care se păstrează 
mărunţişuri sau obiecte de valoare 

chilă (s. f.)-veche măsură de capacitate, egală cu 
circa 500 de kilograme şi întrebuințată mai ales pentru 
cereale 

chilom (s. n.)-pumn, ghiont 

chiloman (s. n.)-gălăgie, petrecere zgomotoasă 

chindie (s. f.)-numele unui dans popular 
asemănător cu sârba; timpul zilei între două şi cinci 
după-amiază 

chiolhan (s. n.)-petrecere, chef mare 

chiteală (s. f.)-socoteală, chibzuială, găteală 

cin (s. n.)-ordin preoţesc sau călugăresc 

ciocmăni (vb. tranz.)-a bate la cap, a cicăli 

cioflingar (s. m.)-secătură, om de nimic 

cioropină (s. f.)-ţigancă 

ciripie (s. f.)- a merge ca pe ciripie-a merge, a se 
duce în linie dreaptă 

cirtă (s. f.)-dram, iotă 

cirviş (s. n.)-grăsime topită păstrată în băşici şi 
întrebuințată în bucătărie 

ciubeică (c. f.)-lulea de calitate proastă 

ciurică (s. f.)- sărbătoare populară la 15 iulie 

ciutac (adj.)-poreclă dată turcilor 

câră (s. f.)-a se ține de câra cuiva-a stărui pe lângă 
cineva, a insista pe lângă cineva pentru a-l determina 
să facă un lucru 

cârnic (adj.)-care se vaită, om duşmănos 

câtinică (adj.)-puţin, niţel 

clapcă (s. f.)-cursă, capcană 

clironom (s. m.)-moştenitor, urmaş 

cobiliţă (s. f.)-lemn încovoiat, crestat la capete, de 
care se atârnă coşuri, doniţe 


cociorbă (s. f.)-unealtă casnică formată dintr-un 
băț lung la capătul căruia e înfiptă o placă metalică şi 
care serveşte la scoate-rea jarului sau cenuşii din 
cuptorul pentru pâine 

colaăci (vb. tranz.)-l. a peţi; 2. a sfătui pe cineva 
(de rău) 

colimvitra (s. f.)-cristelniţă 

conac (s. n.)-distanţă de la un loc de popas la altul; 
popas 

conceni (vb. tranz.)-a nimici 

condrăţel (s. m.)-păduche 

condur (s. m.)-pantofi cu tocuri înalte, cusuţi cu fir 
şi împodobiţi cu pietre preţioase 

consistoriu (s. n.)-organ admini-strativ şi disciplinar 
în conducerea unor biserici 

contăş (s. n.)-haină luxoasă, lungă, purtată de 
boieri 

cosăcel (s. m.)-peşte lung şi plat 

coştoroabă (s. f.)-cocioabă 

crosnă (s. f.)-sarcină de lemne sau vreascuri; 
maldăr de obiecte 

culă (s. f.)-turn, boltă; beci boltit, subterană; 

conac boieresc cumaş (s. n.)-stofă pentru rochii 

cuşniţă (s. f.)-vatră pe care lucrează fierarul 

D 

d-a-ncâtelea (adv.)-a umbla d-a-ncâtelea-a umbla 
de colo până colo 

dăula (vb. tranz. şi refl.)-a (se) slei de puteri; a (se) 
istovi 

dedulci (vb. refl.)-a se deprinde, a se îndulci la 
ceva, a prinde gust de ceva 

deliu (s. m.)-soldat din călărimea uşoară turcă; adj. 
furios, nebun 

diastimă (s. f.)-interval, spaţiu de timp 


dijmă (s. f.)-cantitate de produse agricole 
reprezentând a zecea parte de venituri ca dare către 
stăpânire, biserică, boieri 

divan (s.  n.)-consiliu cu atribuții politice, 
administrative şi juridice, alcătuit din sfetnicii tronului 

doftă (s. f.)-a nu fi bun de doftă-a nu fi bun de 
nimic 

dosădit (adj. adesea substantivat)-amărât, întristat 

E 

eparhie (s. f.)-ţinut sub păstorirea bisericească a 
unui episcop 

F 

falangă (s. f.)-sul de lemn de care se legau 
picioarele celor condamnaţi să fie bătuţi la tălpi 

făurişte (s. f.)-fierărie firoscos (adj.)-priceput la 
toate, deştept 

floncăni (vb. tr. şi intr.)-a-i toca mereu gura, a 
trăncăni 

foaie (s. f.)-a da pe cineva pe foi-a bate pe cineva 

freca (vb. tranz.)-a freca (cuiva) ridichea-a mustra 
pe cineva, a bate 

fur (s. m.)-hoţ 

furlandisi (vb. refl.)-a se fuduli, a se făli 

G 

gadină (s. f.)-animal sălbatic, fiară 

gaibarace (s. f. pl.)-picioare lungi 

gaidă (s. f.)-cimpoi; numele unui dans cu 
acompaniament de cimpoi; picioare lungi 

gaşperiţă (s. f.)-ţigancă bătrână şi urâtă 

geambaş (s. m.)-negustor (sau hoţ) de cai 

ghebă (s. f.)-haină de pâslă, înflorată şi cu găitane 

gheroc (s. n.)-haină, redingotă 

ghiorlan (s. m.)-ţopârlan, bădăran 


ghizdea (s. f.)-căptuşeală de bârne care formează 
pereţii unei fântâni 

giamală, geamală (s. f.)-mască uriaşă care 
acoperă în întregime pe saltimbanci; sens figurativ- 
urâţenie, huidumă 

giol (s. n.)-a da pui de giol-a fura 

giubea (s. f.)-haină largă, purtată de boieri pe 
deasupra hanteriului 

giurgina (s. f.)-a juca pe cineva giurgina-a înşela, a 
amăgi 

gârbiţă (g. f.)-a muia (cuiva) gârbița-a înfrânge 
(cuiva) trufia 

gârlici (s. n.)-intrare îngustă în pivniţă 

gegleze (s. f. pl.)-mofturi; vorbe deşarte 

gugiuman (s. n.)-căciulă de samur, purtată de 
domnitori şi de boieri ca semn al rangului lor 

H 

hagialăc (s. n.)-pelerinaj făcut la locurile sfinte 

halău (s. n.)-1. plasă de prins peşte; 2. troacă 

hanţă (s. f.)-haină ruptă 

hăbăuc (adj.)-zăpăcit 

hălăciugă (s. f.)-tufiş, desiş 

hău (adj.)-greu 

heretisi (vb. tranz.)-a felicita 

hârsi (vb. refl.)-a se deprinde cu ceva 

hârşie (s. f.)-blană (neagră) de miel, cu lână creaţă 
şi măruntă 

hondrăni (vb. intranz.)-a flecări 

huceag (s. n.)-pădure mică şi deasă 

| 

iabaşa (s. f.)-cleşte de apucat calul de nas când se 
potcoveşte 

iazmă (s. f.)-monstru, persoană cu înfăţişare 
respingătoare 


imam (s. m.)-preot musulman 

imos (adj.)-murdar 

ipingea (s. f.)-manta cu glugă, făcută din dimie 
albă 

ispită (s. f.)-încercare 

isuaf (s. m.)-grup de meseriaşi având aceeaşi 
profesiune 

izmeni (vb. refl.)-a se schimba 

| 

împoncişare (s. f.)-conflict, împotrivire 

încăibăra (vb. refl.)-a se încăiera 

închelba (vb. tranz.)-a aduna launloc, a înjgheba 

încâina (vb. refl.)-a deveni rău, a se încăpăţâna 

încrosna (vb. tranz. şi refl.)-a (-şi) încărca o 
greutate în spinare 

încura (vb. tranz.)-a alerga în voie, a zburda 

îngrecată (adj.)-însărcinată 

însăxănat (adj.)-încărcat 

însoţi (vb. tranz.)-a se căsători 

întroloca (vb. refl.)-a se strânge launloc 

înţestat (adj.)-încăpăţânat 


janghinos (adj.)-murdar, neîngrijit 

L 

laibăr (s. n.)-haină lungă şi largă pe care o purtau 
odinioară boierii 

lăcovişte (s. f.)-mocirlă, mlaştină 

lega (vb. tranz.)-a lega două în teia pune la o 
parte din câştig 

leică (s. f.)-femeie uşuratică 

legumă (s. f.)-mâncare, hrană 

lepăda (vb. tranz.)-a-şi lepăda potcoavele-a muri 

lipscan (s.  m.)-negustor de articole de 
manufactură 


logofăt (s. m.)-1. titlu de mare demnitar în 
feudalism; 2. secretar, scriitor într-o cancelarie 

lotru (s. m.)-hoţ 

M 

mangosit (adj.)-ticălos, netrebnic 

marghiolie (s. f.)-şiretlic, viclenie 

masat (s. n.)-vargă de oţel pe care se ascut cuțite, 
tocilă 

matosit (adj.)-îmbătat 

matracucă (s. f.)-femeie proastă 

măiastrele (s. f. pl.)-zânele măiastre; ielele 

measer (adj.)-sărac, umil 

meremet (s. n.)-lucru 

meş (s. m.)-a-i da (cuiva) meşii să...-a avea curaj 
să... a cuteza 

miarţă (s. f.)-o miarță de copilcopil mic, pipernicit 

mâlci (vb. tranz.)-a amuţi 

mocan (s. m.)-cioban morbos, 

morbus (s. n.)-boală, bolnav 

moşnean (s. m.)-ţăran liber, posesor al unei 
proprietăţi de pământ (Ţara Românească) 

moştean (s. m.)-urmaş 

motroşit (adj.)-trântit, făcut ghem 

N 

nagodă (s. f.)-1. fiinţă sau lucru ciudat; minunăţie, 
ciudăţenie; 2. neajuns, neplăcere 

năstrapă (s. f.)-cană, vas nemetenie (s. f.)- 
matahală, 

namilă nesăbuit (adj.)-nesocotit 

noaten (s. m.)-l. miel până la doi ani; 2. vițel de 
doi ani 

novac (s. m.)-uriaş, voinic 

nur (s. m.)-farmec, graţie 

O 


obrocit (adj.)-fermecat, vrăjit 

ocheană (s. f.)-peşte de apă dulce 

ogurliu (adj.)-cu noroc, de bun augur 

olăcar (s. m.)-curier, poştaş 

omofor (s. n.)-veşmânt bisericesc în forma unei 
eşarfe pe care arhiereul îl poartă pe umeri în timpul 
serviciului bisericesc 

orândă (s. f.)-soartă, ursită 

ostoia (verb. refl. şi tranz.)-a (se) potoli, a (se) 
linişti 

oţopină (s. f.)-mârţoagă, gloabă 

otroşi (vb. refl. şi tranz.)-a înşira 

P 

pajură (s. f.)-(în basme) pasăre uriaşă înzestrată 
cu puteri mira-culoase 

palavatic (adj.)-mincinos, pala-vragiu 

palmă (s. f.)-1. veche unitate de măsură pentru 
lungimi, de apro-ximativ 25 cm. 2. palmă dom-nească- 
veche unitate de măsură pentru lungimi, de 
aproximativ 28 cm 

panachidă (s. f.)-tăbliţă de metal, de piatră sau de 
lemn folosită de şcolari pentru a învăţa să scrie 

panţir (s. m.)-soldat călăreț, îmbrăcat în zale 

paraxim (adj.)-curios 

pardos (s. m.)-leopard 

parlagiu (s. m.)-tăietor de vite la abator 

pataramă (s.  f.)-întâmplare  neplă-cută sau 
neobişnuită 

paţircă (s. f.)-1. fată neastâm-părată, vioaie; 2. 
femeie uşuratică 

pavolatic (adj.)-palavragiu, mincinos 

pălimar (s. n.)-pridvor, ceardac 


păpară (s. f.)-mâncare făcută din felii de pâine 
prăjită acoperită cu brânză şi opărită; (în sens figurat)- 
cursă, bătaie 

pătăranie (s. f.)-păţanie 

peniță (s. f.)-pană mică 

pitac (s. n.)-1. poruncă scrisă, scrisoare; 2. (s. m.) 
ban, para 

planisi (vb. tranz.)-a amăgi, a seduce 

pleşcan (s. m.)-chilipirgiu 

pocâltit (adj.)-slăbit, lihnit 

podvoadă (s. f.)-cărăuşie fără plată 

ponciş (adv.)-cruciş; cu ciudă, cu duşmănie 

ponoslui (vb. tranz.)-a ponegri, a defăima 

poşidic (s. n.)-1. mulţime de animale mărunte; 2. 
droaie de băieţi şi fete 

potcaş (adj.)-poznaş, buclucaş 

poticăli (vb. tranz.)-a amăgi, a păcăli 

potricăli (vb. franz.)-a (se) prăpădi, a (se) distruge 

pot, poturi (s. n.)-sumă rezultată din mize la jocul 
de cărţi 

povodnic (s. m.)-cal purtat de căpăstru 

prefai (s. n.)-ultima lucrătură 

pricolic (s. m.)-strigoi cu chip de lup sau câine 

pristăvi (vb. refl.)-a muri 

prochimen (s. n.)-a veni la pro-chimen-a veni la 
subiect după o digresiune 

proclet (adj.)-nelegiuit, ticălos 

prosteală (s. f.)-a merge, a pleca în prosteală-a 
pleca la cerşit 

R 


rapanghel (s. n.)-a lua (pe cineva) la rapanghel-a 
lua pe cineva din scurt, a-i trage o bătaie straşnică 


răşchitor, răşchitoare (s. n.)-unealtă cu care se 
deapănă tortul de pe fus sau de pe ghem, pentru a-l 
face scul 

răzgândi (vb. refl.)-a chibzui, a reflecta 

resteu (s. n.)-fiecare dintre cele două bare în 
formă de cui cu care se închid laturile jugului pentru a 
ţine grumazul animalului 

ridiche (s. f.)-a freca (cuiva) ridi-chea-a bate 
zdravăn (pe cineva) 

rost (s. n.)-fel 

roşu (s. m.)-poreclă dată de adversari membrilor 
aripii radicale a partidului liberal din România din a 
doua jumătate a secolului al XIX-lea 

S 

sangulie (s. f.)-pânză foarte fină 

satara (s. f.)-dare, povară, belea 

saxana (s. f.)-sarcină, povară 

scârbă (s. f.)-1. grijă, necaz; 2. mânie, furie 

scoloian (adj.)-sprinten 

scorpie (s. f.)-animal fantastic, închipuit ca un 
şarpe cu limbi de foc sau cu cap de om 

scovârlie (s. f.)-orbita ochiului 

sculă (s. f.)-unealtă, instrument; obiect de preţ, 
giuvaier 

scutelnic (s. m.)-om scutit de dări, pentru că se 
află în serviciul domnului sau al unui boier 

sidilă (s. f.)-sac de cânepă, lat la gură şi ascuţit la 
vârf în care ciobanii pun caşul 

sicriaş (s. n.)-lădiţă, cutie 

silă (s. f.)-oaste, putere 

sileaf (s. n.)-brâu lat în care se purtau înfipte 
diferite arme 

sâneaţă (s. f.)-puşcă primitivă cu cremene 

spilcă (adj.)-curat 


stăvi (vb. refl.)-a se aşeza, a se statornici 

stean (s. n.)-stână, bolovan mare de piatră 

stelbe (s. f. pl.)-mănunchiuri, buchete 

stelniţă (s. f.)-ploşniţă 

stânjen (s. m.)-măsură veche de lungime, variind 
după epocă şi regiune (între 1, 96 m şi 2, 23 m) 

străgăni (vb. tranz.)-1. a sâcâi pe cineva purtându- 
| de colo până colo; 2. atărăgăna, a amâna 

sumuţa (vb. tranz.)-a scoate sunete specifice, 
tuguind buzele pentru a îndemna caii să pornească sau 
să meargă mai repede 

surchidi (vb. tranz.)-a sâcâi, a muştrului 

surchideală (s. f.)-mugştruluială, bătaie 


şiretenie (s. f.)-firul povestirii 

şleau (s. n.)-curea groasă, funie sau lanţ cu care se 
leagă calul de crucea căruţei 

şoacăţ (s. m.)-calificativ injurios dat străinilor, în 
special nemților 

şoaldă (s. f.)-a umbla cu şoa/da-a umbla cu 
vicleşug, cu minciuni 

şugubină (s. f.)-a da de şugubină-a da de ruşine, a 
(se) face de ocară 

T 

tarara (s. f.)-melodie monotonă care parcă nu se 
mai sfârşeşte 

tărăgăi (vb. tranz.)-1. a amâna; 2. a merge încet 

tărăşenie (s. f.)-păţanie, încurcătură 

tărbăceală (s. f.)-a lua pe cineva la tărbăceală-a 
snopi (pe cineva) în bătăi 

tăun (s. m.)-insectă de culoare brună, cu pete 
gălbui pe pântece 

techer-mecher (adv.)-în mare grabă; pe sus, cu 
sila 


teme (vb. refl.)-a-şi teme nevasta-a fi gelos 

teşmenit (adj.)-zăpăcit, netrebnic, dezmăţat 

ticăloşie (s. f.)-mizerie tâmpină (s. f.)-tobă, 
darabană 

toană (s. f.)-interval de timp scurt 

tocitoare (s. f.)-vas mare de lemn în care se pun 
fructe la fermentat pentru vin, rachiu etc. 

toroipan (s. n.)-ciomag, măciucă 

torosi (vb. tranz.)-a vorbi mult, a trăncăni 

trăcănaie (s. f.)-fleac, lucru mărunt 

trişte (s. f.)-soartă, noroc trâmbă (s. f.)-1. mulţime 
de oameni; 2. lanţ, şir 

tron (s. n.)-ladă în care se păstrează haine, rufe 

tumurluc (s. n.)-închisoare 

turlăci (vb. refl.)-a se chercheli, a zăpăci 

T 

tanc (s. n.)-stâncă ascuțită 

U 

ulei (s. n.)-vas făcut dintr-un lemn scobit 

unt-de-neft (s. n.)-ulei de terebentină 

urca (vb. tranz.)-a urca Dealul Mitropoliei-a divorța 

urloi (s. n.)-burlan 

usta (s. n.)-1. meşter; 2. căpitan de ieniceri la turci 

V 

vasilcă (s. f.)-cap de porc împodobit, purtat pe o 
tavă de flăcăi care colindă în ajunul Anului Nou 

veac (s. n.)-viaţă, trai 

veleat (s. n.)-a sosi (cuiva) veleatur-sfârşitul vieţii, 
moartea 

verzişori (s. m.)-ostaş din arma cavaleriei (aveau 
uniforma de culoare verde) 

vipie (s. f.)-arşiţă, zăpuşeală 

vântoasă (s. f.)-vijelie 

volog (s. n.)-plasă de pescuit 


vraci (s. m.)-doctor 

Z 

zabrac (s. n.)-primejdie, mustrare aspră, ocară 

zăcaş (adj.)-1. invidios, duşmănos; 2. leneş 

zălud (adj.)-smintit zăticni (vb. tr.)-a stânjeni, a 
incomoda 

zăvod (s. m.)-dulău 

zurba (s. f.)-ceartă, gâlceavă 


REFERINŢE ISTORICO-LITERARE 


Sunt acum câţiva ani ăde cândi dl. I. C. Fundescu, 
editând o colecţiune de basme, adunate în diferite părţi 
ale Munteniei, mă rugase a o precede printr-o 
introducere asupra caracterului general al literaturii 
poporane a românilor. 

Primisem cu plăcere invitaţiunea, precum primesc 
nu mai puţin astăzi o altă de aceeaşi natură din partea 
d-lui P. Ispirescu, căci naiva muză a stânei şi colibei mi 
s-a părut totdeauna a fi unica nesecată sorginte de 
inspiraţiune adevărat naţională pentru cocheta muză 
de prin saloane. 

Şi cum oare să nu-mi fi surâs ocaziunea de a putea 
lega numele meu cu secularele suspine şi zâmbete ale 
unei naţiuni întregi, precum o modestă cordeluţă leagă 
un mândru mănunchi de flori! 

Nu voi vorbi aci despre literatura poporană a 
românilor în genere, căci o făcusem deja în cartea d-lui 
|. C. Fundescu şi aş avea acum prea puţine de adaus la 
vederile mele de atunci. 

Mă voi mărgini de astă dată în strictul cerc al 
publicaţiunii d-lui P. Ispirescu. 

Din punctul de vedere extern, basmele din această 
colecţiune oferă, mai mult ca oriunde aiurea, imensul 


avantaj de a reproduce cu fidelitate modul de a nara 
propriu al săteanului, în loc de a înlocui caracteristicile 
idiotisme ale graiului rustic prin forme mai prozaice ale 
pedantismului urban. 

Bunăoară în basmul intitulat Sufletul. „Ajunseră 
într-o poiană verde şi frumoasă cu fel de fel de 
floricele, se puseră a se odihni şi a trage câte un pui de 
somn, mai cu seamă că erau şi obosiţi de drum. Pe 
unul dintr-înşii, cum puse capul jos, 7// fură sfântul; 
celălalt însă, nu ştiu cum, nu ştiu de ce, dar nu-l putea 
fura somnul nici cât ai da în cremene. 

Se întoarse pe o parte, se întoarse pe alta, să 
adoarmă nicidecum; strânse ochii cât putu şi cu toate 
acestea nu fu cu putinţă nici măcar a aromi; parcă ar fi 
fost cu ochii în soare. Dacă văzu şi văzu se puse şi el 
etc.” 

Citind aceste rânduri cine oare nu se simte cu 
desfătare strămutat pe  de-ntregul în  viguroasa 
atmosferă de la ţară, unde expresiunile sunt tot atât de 
energice ca şi arşiţa soarelui, ca şi trosnetul gerului, ca 
şi bătaia vîntului! 

Din punct de vedere intern, colecţiunea d-lui P. 
Ispirescu este o prețioasă comoară pentru scrutătorul 
mitologiei naţionale şi chiar şi pentru un istoric. 

Zmeii, cu care se luptă la tot pasul eroii basmului 
român, uneori învingându-i prin virtute, alte daţi prin 
isteţime cine oare pot fi dacă nu aceia pe drapelurile 
cărora  bas-reliefurile de pe Columna lui Traian 
reprezintă draconi şi balauri? 

Este primitiva sângeroasă şi îndelungată luptă 
între elementul dacic şi elementul roman, trecută cu 
timpul în fantastica regiune a mitului. 

E mai obscură şi mai grea de lămurit legenda 
oamenilor roşii, dar ceea ce-i sigur este că ea exista la 


români în stare de superstiţiune deja în secolul XII, 
încât originea-i cea factică trebuie să fie căutată în cea 
mai adâncă anticitate. 

Sub anul 1235 cronicarul francez Alberic des Trois- 
fontaines, carele trăia chiar pe atunci, povesteşte 
despre nişte oameni roşii călări pe ca; roșii de statură 
mică, la număr vreo două sute, căci se arătaseră lângă 
mănăstirea Kertz din ţara Făgăraşului în Transilvania, 
având o locuinţă de refugiu într-o peşteră din Carpaţi. 

lată însuşi textul: 

„Eodem anno extra sylvas juxta Kerte, apparuit 
quaedam, ut dicitur daemonum ludificatio; apparuerunt 
rubei homines, qui de montana quadam exierunt in 
rubeis equis, minoris tamen staturae quam sint nostri 
homines fere ducenti, qui discursus varios spectante 
populo faciebant, illis de oppido contra illos, 
irruentibus, caveam suam intraverunt, nec postea 
comparuerunt, unus tamen aliquantum al uno de 
oppido retentus fetit ejus manum omnimo esse rublam, 
et sic effugit etc.” 

Citiţi acum în colecțiunea de faţă pe Măzărel 
împărat ş-o să vedeţi că oamenii roşii din mitul român 
de astăzi, daemonum luaificatio, nu diferesc întru nimic 
de rubei homines ai lui Alberic des Trois-fontaines. 

Apoi câte interesante particularităţi din viaţă 
română domestică din evul mediu, cu totul 
necunoscute de aiurea, nu s-ar putea dezmormânta din 
basmele acestei mici colecţiuni! 

De exemplu: în Fata moşului baba zice bărbatului 
său: „pâine şi sare pe un taler cu tine nu mai mănânc!” 

La prima vedere s-ar părea o simplă figură 
retorică. 


Ei bine, a mânca pe un taler cu cineva era o vie 
realitate în veacul de mijloc, nu numai la noi, dar şi în 
îndepărtatul Occidint. 

„Et si sachiez que chacun jour 

En une escuelle, menjoient...” 

zice o poemă franceză din secolul XII. 

Dară nu este inţenţiunea noastră de a da aici o 
exegeză analitică a basmului român. 

Îi rezervăm un loc întins în tomul V din /storia 
critică a românilor din Muntenia. 

Tot ce am voit a face este de a demonstra 
ponderozitatea colecţiunii d-lui P. Ispirescu. 

Ne oprim dar, deşi am mai putea atrage 
atenţiunea lectorului asupra numeroaselor proverbe şi 
cimilituri, tezauri de filosofie şi de satiră poporană a 
românului, cu cari editorul nu fără cuvânt a crezut de 
cuviinţă a-şi înavuţi publicaţiunea. 

B. P. HASDEU, Introducere la 
volumul: Legendele şi basmele 
românilor, ghicitori şi povestiri, 

scrise şi date la lumină de un 
culegător-tipograf (Petre 
Ispirescu), Bucureşti, Tipografia 
Laboratorilor Români, Partea |, 
1872. 


Cel ce a scris această cărticică şi al cărui nume s-a 
tot pitit până acuma sub modestul titlul de Cu/egătorul 
tipograf, până când în sfârşit meritele sale literare, de 
toţi recunoscute, ne-au făcut să-l silim acum pentru 
întâiaşi dată a se da în vileagul publicităţii, cel ce a 
scris această cărticică, zic, mi-a făcut onoarea şi 
plăcerea de a mă consulta adesea asupra alegerii 
faptelor, pe care voia să le povestească într-însa. l-a 
dat în minte d-lui P. Ispirescu bunul gând de a lămuri 


pe cei din cititori români, care nu sunt tocmai cărtutari 
adânci, asupra unei mulţimi de nume, de cuvinte şi de 
zicători străine, pe cari în timpul de acum le 
întrebuinţează mereu scriitorii noştri, prin gazete şi 
prin felurite cărţi. 

„Ce va să zică un Hercule, un Prometeu, un 
Anfitrion? Ce fel de poamă va fi Mărul discordiei? Ce fel 
de lighioană să fie Chimera? Ce croială mai osebită să 
fi avut Urechile lui Midas? şi multe altele de felul 
acesta.” 

lată ce vor fi zicând în sineşi mulţi din cei ce citesc 
toată ziua, prin ziare şi cărţi, nume şi cuvinte de 
acestea, care desigur trebuie să aibă şi ele vreun 
înţeles. 

Apoi cum să-i faci pe aceştia să pătrundă secretul 
ce stă ascuns sub aşa nalte, sub aşa late şi ciudate 
vorbe ale procopsiților? 

Să-i trimiţi la şcoală? Le-a trecut, biet, timpul de a 
trepăda pe cărarea dăscăliei, şi mai bine se lipsesc de 
orice ştiinţă, decât să meargă a o căpăta la vreme de 
bătrâneţe, pe băncile claselor, de-a rândul cu copiii. La 
aceasta s-a gândit, prin însăşi a sa încercare, fostul 
nostru Culegător-tipograf şi, ca om priceput, care nu se 
împiedică de greutăţile muncii, dumnealui s-a apucat 
cu mare răbdare să citească, seara acasă, cărţile 
învăţaţilor, câte nu avusese prilej a le răsfoi în 
copilărie; apoi dintr-însele trase, scoase şi stoarse cu 
meşteşug tot ce trebuia ca să desluşească pe cei 
neînvăţaţi asupra multor enigme mitologice şi istorice, 
cu care cărturarii împănează scrierile lor. 

Dar atâta ar fi fost puţin lucru şi meritul celui ce a 
făcut cărticica de faţă s-ar fi mărginit numai întru 
răbdarea cu care dumnealui a ştiut să culeagă, de prin 


autorii mitologici şi istorici, faptele desluşitoare ale 
acelor enigme. 

Pentru această parte a lucrării D-sale, a crezut de 
cuviinţă a se povăţui adesea cu mine şi de aceea a şi 
pretins cu tot dinadinsul ca să vin eu să spun aceasta 
cititorilor, chiar aci în capul cărticelei sale. 

E! drept că aşa este! M-am silit, pe cât m-am 
priceput şi eu, să-i arăt izvoarele de unde poate căpăta 
informaţiunile cele mai bune şi cele mai amănunțite. 
Ca să nu mai fie vorbă între noi, m-am învoit a 
mărturisi aci că cu aceasta, dar să fie bine înţeles, 
numai cu acesta mă pot lăuda şi eu în întocmirea 
acestei lucrări. 

Trebuie însă să mărturisesc totodată că, dacă am 
luat această puţintică parte la lucrarea maestrului 
nostru Culegător, apoi am făcut-o cu o vie plăcere, 
fiindcă ştiam bine că indicaţiunile mele vor fi folosite 
aşa cum foarte puţini la noi ar fi ştiut să le 
întrebuinţeze. 

Ştiam că tot aşa mare meşter este tipograful 
nostru spre a culege din caştiele minții sale, spre a 
aşeza drept la locul cuvenit, şi spre a scoate la iveală 
cuvintele şi frazele curat româneşti precum este şi 
meşter spre a jețui pe vingalac, spre a face şpalturi şi a 
pune sub teasc literele din câști/e tipografiei sale: şi 
astfel eram de mai înainte încredinţat că el va şti 
precum a ştiut să dea poveştilor sale, împrumutate de 
la străini, acel farmec neasemuit de limbă neaoş 
românească, ce abia se mai păstrează astăzi în gura 
sătenilor şi prin vechile basme şi zicători bătrâneşti ale 
poporului nostru. 

Ştiam că, înfăţişate sub această formă nouă şi 
ademenitoare, miturile religiunii anticilor eleni vor 
deveni pentru poporul nostru o învăţătură folositoare şi 


înlesnită, pe care cărturarii o dobândesc, cu anevoinţă 
numai, prin studii îndelungate şi greoaie. 

Mai ştiam, în sfârşit că, din pana celui ce a suflat 
astăzi viaţă românească asupra acelor poveşti 
îmbătrânite, acestea au să iasă fragede, sprintene şi 
Zglobii, aşa încât ele vor da cititorilor români de orice 
treaptă, o petrecere literară din cele mai plăcute, prin 
stilul viu, simplu şi popular, în care plinul de merite 
autor al acestor foiţe va şti mai bine decât oricine a le 
înbăiera. 

Judece acum cititorii dacă eu m-am fost înşelat! 

Adevărul este că asupra mitologiei vechi s-au scris 
multe şi felurite cărţi în toate limbile lumii civilizate; 
sunt chiar şi capete de operă în poezie şi în proză care 
tratează asemenea subiecte. 

Totuşi mi se pare că nimeni nu a încercat până 
acum să împrospăteze anticele poveşti păgâneşti ale 
elinilor, sub forma populară a Poveștilor unchiaşului 
sfătos şi astfel însă ele au desigur să devină de aci 
înainte adevărate basme româneşti. 

Aşadar, prin folositoarea petrecere a unei plăcute 
citiri şi fără de a-şi bate cât de puţin capul, orice cititor 
din poporul românesc, care va răsfoi această cărticică, 
va căpăta dintr-însa şi din cele cu acelaşi titlu ce vor 
urma, întru ceea ce priveşte mitologia antică, toată 
ştiinţa, ba poate şi mai multă decât aceea cu care se 
fălesc îngâmfaţii cărturari, când presară scrierile lor cu 
erudite numiri şi cu aluziuni adânci la miturile vechimii 
elineşti. 

Apoi, pentru un aşa bun serviciu, nu se cade oare 
să mulţumim domnului P. Ispirescu, culegătorul şi 
scriitorul atâtor Basme, Snoave şi Zicători româneşti, 
conştiinciosul şi merituosul lor editor? Ba zău, foarte 
mult, şi eu unul mă simt acum fericit că mi-a dat însuşi 


prilejul de a-i aduce prin aceste rânduri cel dintâi 
prinos de mulţumire. 
Sunt încredinţat că în urmă-mi are să se adune 
gloată mare. 
A. I. ODOBESCU, Precuvântare 
la volumul: Din poveştile 
unchiaşului sfătos. Basme 
păgâneşti, întocmite de P. 
Ispirescu, culegător-tipograf, 
partea l, Bucureşti, Tipografia 
Academiei Române (Laboratorii 
Români), 1879. 


Este o zicătură care glăsuieşte: omul dacă 
îmbătrâneşte ajunge la mintea copilărească. 

Şi întâlnind odată pe dl. V. Alecsandri, ăl de scrie 
stihuri dulci ca mierea, i-am zis: 

— Pesemne că am ajuns la mintea copilărească, 
domnule, fiindcă am început să scriu jocurile şi jucăriile 
de pe când eram copil. 

— Nu, îmi răspunde dl. Alecsandri, D-ta nu 
îmbătrâneşti; D-ta întinereşti prin aducerea aminte de 
copilăria şi de jocurile de pe când erai copil. Scrie dar 
câte jocuri şi jucării mai ţii minte, şi tipăreşte-le, ca să 
rămână de pomenire. 

Întorcându-mă acasă şi cugetând, mi-am zis: „Mă, 
da cu noimă cuvinte mai fură şi astea, vorbe adânci. 
Vezi ce va să zică a avea glagore la cap.” 

Avea dreptate; şi aşa e că vor rămânea de 
pomenire; căci azi puţine din jocurile cele vechi se mai 
joacă; şi se pot uita. 

Atunci mă îndreptai, pare că un fel de mândrie a 
tinereţii mă cuprinse, mă bucurai; dară bucuria mea nu 
tinu mult; vezi că ştiu eu ce ştiu, că ştiu câţi anişori duc 
cu spinarea, şi altele şi altele. 


Totuşi mi-a rămas în minte ideea de tinereţe; 
vorba bună a d-lui Alecsandri prinse loc, mă făcu mai 
harnic; mă făcu de scrisei dacă nu toate jocurile şi 
jucăriile tinereţii mele, dar mai toate. 

Dacă nu am izbutit să le scriu aşa de amănunţit şi 
de desluşit, ca să fie ca o icoană, după care să te iei şi 
să faci jucăriile şi să joci aceste jocuri, vina nu este a 
mea. 

Am făcut ce am putut şi cum am putut, după cum 
adică m-a tăiat capul. Şi păcatul să fie al acelora căror 
le-am citit şi m-au lăsat să merg pe căi greşite, fără să 
mă îndrepteze şi să-mi deschidă ochii, ca să nu cad în 
păcate. 

P. ISPIRESCU, Prefață la volumul 
Jucării şi jocuri de copii, adunate 
de P. Ispirescu, culegător- 
tipograf, Sibiu, Biblioteca 
poporală a „Tribunei”, nr. 6. 
1885. 


